**ఎమ్బీయస్‍ - గ్రేట్‍ ఆంధ్ర ఆర్కయివ్స్ ప్రాజెక్టు**

**2020 Q4 అక్టోబరు - డిసెంబరు ఆర్టికల్స్**

**(పిడిఎఫ్‍ రూపంలో)**

**విషయసూచిక**

**కరోనా ఓ చువ్వలగోళం - దాని వాక్సిన్‍ గందరగోళం**

**అమరావతి ఆందోళనకు 300 రోజులు**

**సిజెకు రాసిన లేఖ బహిర్గతం చేయడం తప్పా?**

**ఉచిత కరోనా వాక్సిన్‍ ప్రహసనం**

**ఎన్ని కలలో!!**

**చిరాగ్‍ దీపానికి నూనె పోస్తున్నదెవరు?**

**ఎంపీ ఉపయెన్నికలు - సింధియాకే పరీక్ష**

**ట్రంప్‍ ఓడిపోతాడా?**

**ఎవరు గెలిస్తే మనకు లాభం?**

**అమెరికన్‍ బూమెరాంగ్‍**

**బిహార్‍ ఎన్‍డిఏ - ఓట్ల బదిలీ జరిగేనా?**

**తమిళనాడులో బిజెపి సందడి**

**బిజెపికి సర్వత్రా ఆమోదం**

**థాయ్‍లాండ్‍లో మూడువేళ్ల నిరసన**

**హీరోల అడ్వాన్సులు - డేట్లు**

**తమిళ జైనులు**

**నేతా ముక్త్ కాంగ్రెస్‍**

**చైనాపై నల్లమందు యుద్ధం**

**బొలీవియాలో ట్రంపు కీలుబొమ్మకు బైబై**

**‘‘మైదానం’’ సినిమాగానా!?**

**రజనీని నమ్మొచ్చా?**

**ఓ క్రైస్తవ గురువు విభిన్నమార్గం**

**ఏడాదిలో అమరావతి ఉద్యమం ఏం సాధించింది?**

అక్టోబరు 10, 2020 **ఎమ్బీయస్ : కరోనా ఓ చువ్వలగోళం – దాని వాక్సిన్ గందరగోళం**

నాకు తెలిసి కరోనా వాక్సిన్‌పై జరిగినంత చర్చ మరి దేనిమీదా యిటీవలి కాలంలో ఏ పరిశోధన మీద జరగలేదు. చివరకు యిది ఎగిరే పళ్లాల (యుఎఫ్‌ఓ) మీద జరిగే చర్చలా ముగుస్తుందేమో ననిపిస్తోంది. అవీ అంతే, ఉన్నాయంటారు, కొంతమంది చూశామంటారు, కానీ కచ్చితంగా చెప్పడానికి ఆధారాలు చాలలేదంటారు. అదిగో పులి అంటే యిదిగో తోక అనేస్తూంటారు. దీని గురించి అదిగో వచ్చేస్తోంది, యిదిగో వచ్చేస్తోంది, రెడీగా వుండండి, క్యూలో నిలబడి టోకెన్లు తీసుకోండి అంటున్నారు. టోకెను తీసుకుంటాం సరే, అసలు ఫ్యాక్టరీలో సరుకే తయారు కావటం లేదే! క్లినికల్ ట్రయిల్స్‌లోనే కొట్టుమిట్టులాడుతున్నారు.

వాక్సిన్ అనేది రోగనిరోధం కోసం వేసుకునేది. దాని మాట సరే, మామూలుగా రోగచికిత్స చేసే ఔషధం చేతిలో పెట్టుకునే అప్పుడు వాక్సిన్ కోసం ప్రయత్నిస్తారు. ఏడు నెలలుగా మందే రెడీ కాలేదు. ప్రస్తుతానికి యిలా చేసి చూద్దాం అనుకుని డాక్టర్లు కొన్ని మందుల కోర్సుకి ఫిక్సయిపోయారు కానీ ఖచ్చితంగా నయం చేసి తీరతాం అని ఢంకా బజాయించి చెప్పటం లేదు. కోవిడ్ వలన మెదడు ఎఫెక్టవుతోందని, కొత్త రోగాలు వస్తున్నాయని, శీతాకాలంలో మళ్లీ తిరగబెడుతుందని రోజుకో వార్త వచ్చి హడలగొడుతోంది. ఎందుకంటే మన శాస్త్రజ్ఞులకు రోగస్వరూపమే యిప్పటిదాకా అంతు పట్టలేదు.

ఇలాటి పరిస్థితుల్లో వాక్సిన్ గురించి జరుగుతున్న గందరగోళం అంతాయింతా కాదు. మొదట్లో ఏమన్నారు? ‘రోగాన్ని సృష్టించిన చైనావాడే వాక్సిన్ కూడా కనుక్కుని గూట్లో పెట్టుకున్నాడు. అది వేసుకోవడం వలననే జిన్‌పింగ్ మాస్కు కూడా కట్టుకోకుండా ఊహాన్ వెళ్లి రోగులను పరామర్శించి వచ్చాడు. ప్రపంచంలో అందరూ రోగంతో అల్లాడుతూంటే అప్పుడు చైనావాడు మెజీషియన్ టోపీలోంచి కుందేల్ని తీసినట్లు వాక్సిన్ తీసి చూపించి, ఊరించి కళ్లు తిరిగేంత ధర తీసుకుని, దోచేస్తాడని అన్నారు. కానీ అది జరగలేదు. మేమూ ఓ వాక్సిన్ తయారుచేస్తూ...న్నాం అన్నారు కానీ రెడీగా ఏమీ చూపించలేదు.

చైనా వాడి మీద అప్పుడెంత పుకార్లు వచ్చాయంటే, వాడు తను టీకాలు వేసేసుకోవడమే కాదు, తన ఫ్రెండ్సయిన రష్యాకు, ఉత్తర కొరియాకు కూడా యిచ్చేశాడు. అందుకే అక్కడ కోవిడ్ లేదు చూడండి అన్నారు. తీరా చూస్తే రష్యాలో కాస్త ఆలస్యంగానైనా కరోనా తన తడాఖా చూపించింది. వాళ్లూ వాక్సిన్ తయారుచేయడం మొదలుపెట్టారు. తమ వద్ద యిప్పటికే వుంటే, కొత్తగా చేసే పని ఎందుకు పెట్టుకుంటారు? పైగా వాళ్ల వాక్సిన్ 3వ దశ క్లినికల్ ట్రయిల్స్‌లో రష్యాలోనే చాలామందికి దుష్పరిణామాలు వస్తున్నాయంటున్నారు. అంటే దీని అర్థమేమిటన్నమాట? ప్రపంచంలో ఎవ్వరి దగ్గరా వాక్సిన్ లేదు. ఉన్నదేమిటంటే ఎప్పటికో అప్పటికి చేస్తామనే ఆశాభావం.

అయితే ఈ ‘ఎప్పటికో అప్పటికి’ అనే మాట సైంటిస్టు అనగలడు కానీ దేశపాలకులు అనలేరు. అందువలన వాళ్లు ఎప్పటికప్పుడు ప్రజలకు ఏవేవో వార్తలు చెప్పి మభ్యపెడుతున్నారు. మరక కూడా మంచిదే అనే యాడ్‌లా మభ్యపెట్టడం కూడా మంచిదే అని మన పాఠకులు కొందరు వాదిస్తూంటారు. ‘కోవిడ్ లాక్‌డౌన్‌ కారణంగా యిళ్లల్లో వుండిపోవడం వలన జనాభాలో చాలామంది డిప్రెషన్‌లోకి వెళ్లిపోయారు. ఉద్యోగాలు, ఉపాధి పోయి తక్కినవాళ్లు వెళ్లిపోయారు. అందువలన అబద్ధమో, సబద్ధమో ఏదో ఒకటి చెప్పి ఊరడిస్తే తప్పేముంది? అప్పటిదాకా ఉత్సాహంగా వుంటారు కదా’ అని వారి వాదన. పరిస్థితి క్లిష్టతను క్లియర్‌గా చెప్పేస్తే పేచీ లేదు కానీ యిలా ఆశ పెట్టి నిరాశలో ముంచితే మరింత నష్టం కదా అని నా భావం. ‘స్విస్ బాంకుల నుంచి నల్లధనం తెచ్చి ప్రతీ వారి ఖాతాలో రూ.15 లక్షలు వేస్తాం అని చెప్పి కొంతకాలమైనా ఆనందపరిచాం కదా. తర్వాత ఉత్తుత్తినే, జుమ్లా బాత్ అంటే ఎవరైనా వచ్చి నిలదీశారా?’ అంటారు వాళ్లు.

వ్యక్తిగతంగా చెప్పాలంటే అలా ఆశపడేవాళ్లలో నేను లేను. ఎందుకంటే యీ వాక్సిన్ ఎప్పటికి తయారవుతుందో యిప్పటిదాకా స్పష్టత రాలేదు. వచ్చినా తయారు కాబోయే వాక్సిన్‌లలో దాదాపు ముప్పావు వంతు అమెరికా, యూరోప్ దేశాలే డబ్బులిచ్చి బుక్ చేసేసుకున్నాయని చెప్తున్నారు. ఇక మన లాటి దేశాల వంతు ఎప్పుడు వస్తుంది? మన దాకా వచ్చినా 138 కోట్ల మందిలో ఎవరికి యిస్తారు? ఎంతమందికి యిస్తారు? దానికో ప్రాధాన్యతా క్రమం అంటూ ఏర్పరుస్తారు కదా! వైద్య సిబ్బందికి, పోలీసులకు, పారిశుధ్య పనివారికి, సైనికులకు... యిలా ముఖ్యమైన కొన్ని వర్గాలకు యిచ్చాక కదా, తక్కినవారి గురించి ఆలోచించాలి!

మన దేశంలో ఏదీ సవ్యంగా జరగదు. క్రికెట్ మ్యాచ్ టిక్కెట్లు, సినిమా టిక్కెట్ల నుంచి, రైల్వే ఎమర్జన్సీ కోటా దాకా ప్రతీదానిలోనూ అడ్డదారిలో దూరదామని చూసేవాళ్లు కోకొల్లలు. ఆరోగ్యశ్రీ కార్డులు యిస్తున్నారట, ఇళ్ల స్థలాల ఎలాట్‌మెంట్ చేస్తున్నారట.. అంటే చాలు దొంగ సర్టిఫికెట్లు చేత పట్టుకుని అందరి కంటె ముందు వరుసలో నిలబడతారు. సైనికులకే యిస్తారట అంటే మిలటరీ కాంటీన్‌కు అగ్గిపెట్టెలు సప్లయి చేసేవాడు కూడా తను సైనికుణ్ననే దొంగ సర్టిఫికెట్టు సంపాదించేందుకు చూస్తాడు. పైకి యీ లిస్టులో వున్నారని చెప్పకపోయినా జడ్జిలు, ప్రజాప్రతినిథులు, ఉన్నతాధికారులు.. మేం లేకపోతే దేశం ఏమై పోతుంది అంటూ వాళ్లే ముందు వేయించేసుకుంటారు.

ఆ తర్వాత నాలాటి, మీలాటి సామాన్యులకు చేరుతుందనుకోవాలి. 65 ఏళ్లు దాటినవారికి ప్రస్తుతం యివ్వడం అనవసరం, అందరికీ యిచ్చాక అడుగూబొడుగూ మిగిలితే అప్పుడు చూద్దాం అంటున్నారు కాబట్టి నాకు రాదు. నా సంగతి అని కాదు కానీ దానిలో లాజిక్ వుంది. ఇటలీలో వెంటిలేటర్ల కొరత వచ్చినప్పుడు మరీ వృద్ధులుగా వున్నవారికి ‘సారీ’ అనేశారు. ఏదైనా ప్రమాదం జరిగినప్పుడు ముందుగా స్త్రీలు, పిల్లలు, వృద్ధులను బయటకు దాటిస్తారు. వయసులో వున్నవారు తమను తాము రక్షించుకోగలరని ఓ అంచనా. అలాగే మందు లేదా వాక్సిన్ తక్కువగా వున్నపుడు సమాజానికి ఎక్కువకాలం ఉపయోగపడేవారికి ప్రాధాన్యత యివ్వాలి.

దానాదీనా నా దాకా వాక్సిన్ వచ్చేసరికి 2022 సంవత్సరం ముగియబోతూ వుంటుంది. అప్పటిదాకా నేను లేదా కరోనా వుండకపోవచ్చు. ఇద్దరమూ ఉన్నా కరోనా కూడా అప్పటి నాలాగే నీరసించి, డోలో 650తో తగ్గే స్థాయికి వచ్చేయవచ్చు. లేదా ఆ పాటికే నాకు కరోనా సోకి, యాంటీబాడీలు తయారైపోయి, హెర్డ్ యిమ్యూనిటీ వచ్చేసి వుండవచ్చు. మరో కొత్త వ్యాధి ప్రబలి నా మాటేమిటి అనవచ్చు. అందువలన వాక్సిన్ వేయించుకునే ఉత్సాహం నాకుంటుందో లేదో డౌటు. ఒకవేళ వేయించుకోవలసిన అవసరం పడితే మాత్రం ఒక లాభం వుంది. ఎందుకంటే ఆ పాటికి వాక్సిన్ పనితీరు గురించి శాస్త్రజ్ఞులకు పూర్తి అవగాహన ఏర్పడి వుంటుంది. వాళ్లు కూడా ఎంత డోసు యివ్వాలో, అలాటివి ఎన్ని డోసులు యివ్వాలో, బూస్టరు డోసు యివ్వాలో వద్దో ఏమీ తెలియకుండా చీకటిలో తడుముకుంటున్నారు. ఈ అమెరికా, యూరోప్ అమాంబాపతు జనాల మీద ప్రయోగాలు చేసేసి, మన దగ్గరకు వచ్చేసరికి కచ్చితమైన, నిరూపితమైన పరిజ్ఞానంతో వస్తారు. పైగా ఆ పాటికి అనేక వాక్సిన్‌లు మార్కెట్లో పోటీపడి, ధర తగ్గవచ్చు కూడా!

ఇది వాస్తవదృక్పథం. తక్కినవాళ్ల మాట ఎలా వున్నా, నన్ను నేను ఊరికే ఆశ పెట్టుకుని, ఆశకురుపులు తెచ్చుకోదలచుకోలేదు. నాకైతే ఎవర్నీ ఓట్లు అడిగే పని లేదు కాబట్టి, నేను నిక్కచ్చిగా చెప్పేయగలను కానీ ఓట్లు అడగవలసినవాళ్లు అలా చెప్పలేరు కదా! వరదలొచ్చి పూరిగుడిసెలు కొట్టుకుపోగానే టీవీ వాళ్లు అక్కడకు చేరతారు. గుడిసె కొట్టుకుపోయినతను మైకు ముందు ఆవేశంగా ‘వరదలొస్తూంటే మేం ఓట్లేసిన నాయకులు ఏం చేస్తున్నారు?’ అని అడుగుతూంటారు. ‘పైన వర్షాలు పడి, యిక్కడ వరదలు వస్తే నన్నేం చేయమంటావయ్యా? వర్షాన్ని ఆపగలనా? వరదను అడ్డుకోగలనా?’ అని మంత్రి అతనికి సమాధాన మివ్వగలడా? లేడు. అందుకని ఓ ప్రకటన విడుదల చేస్తాడు. ‘వరదలు రాకుండా కట్టడి చేయమని మంత్రి అధికారులను ఆదేశించారు’ అని. దాని అర్థమేమిటో ఆ ప్రకటన యిచ్చినవారికే తెలియాలి.

ఇలా పాలకుడన్నాక ఏదో ఒకటి చేస్తున్నట్లు కనబడాలి. ‘ఈ వేసవిలో నీటికొరత లేకుండా చేయమని ముఖ్యమంత్రి అధికారులను ఆదేశించారు’. ‘ఈ శీతాకాలంలో దోమలు కుట్టకుండా తగు జాగ్రత్తలు తీసుకోమని మంత్రి సంబంధిత అధికారులను ఆదేశించారు’ వంటి ప్రకటనలు ఎన్నేళ్లగా చూస్తూ వచ్చాం మనం? ‘కరోనా యిలా విజృంభిస్తూ వుంటే పాలకులేం చేస్తున్నారు?’ అని ప్రజలడుగుతూంటే గద్దె కెక్కినవారు ఏదో ఒకటి చెప్పాలి కదా పాపం. అందుకే వాళ్లు చెప్తున్నారు. రంగులరాట్నం చూడండి, తిరుగుతూనే వుంటూ, ఏదో యాక్టివిటీ జరుగుతున్నట్లు అనిపిస్తుంది. కానీ అది ఎక్కడికీ వెళ్లదు, అక్కడే వుంటుంది.

అందుకే ట్రంప్ నవంబరులో టీకాలు యిప్పించేస్తానంటున్నాడు, యివ్వడానికి అక్కడ ఏమీ లేదని తెలిసినా! అలాగే పుతిన్. మా అమ్మాయి వేలాది రష్యన్ల పెట్టు. తన మీద ప్రయోగం చేస్తే 30 వేల మంది మీద చేసినట్లే అంటూ వాక్సిన్‌కు అచ్చోసి బజార్లో వదిలేశాడు. తీసుకుని, ఇబ్బందిపడేవాళ్లు పడుతున్నారు కానీ, ప్రపంచంలో మొదటి వాక్సిన్ అందించాను అని పుతిన్ ఘనంగా చెప్పుకుంటున్నాడు కదా. ఇక బ్రిటన్‌లో ఆక్స్‌ఫర్డ్‌ వాళ్లు గట్టిగా ఏమీ చెప్పటం లేదు కానీ అక్కడి పేపర్లలో లీకులు వచ్చేస్తున్నాయి, ఏడాది చివరికల్లా వచ్చేస్తుంది అంటూ. ఇవన్నీ ప్రజల్ని ఊరడించడానికి ప్రభుత్వాలు చేస్తున్న ప్రయత్నాలే అనుకోవాలి.

మన దగ్గర ఊరడించే ప్రయత్నం ఐసిఎమ్‌ఆర్ ద్వారా జరిగింది. కానీ దాని పరువు పూర్తిగా పోయింది. కరోనా విషయంలో ప్రపంచ ఆరోగ్య సంస్థకు ఎంత పరువు మిగిలిందో, ఐసిఎమ్‌ఆర్‌కు అంతే మిగిలింది. దాంతో వ్యక్తిగతంగా పరువుప్రతిష్ఠలున్న కేంద్ర ఆరోగ్యమంత్రి డా. హర్షవర్ధన్‌ను రంగంలోకి దించారు. ఆయన చేత వచ్చే ఏడాది మొదట్లో అంటే ఫస్ట్ క్వార్టర్ చివరకు వాక్సిన్ వస్తుంది అనిపించారు. ఆయనే మే నెలాఖరులో ‘2021 జూన్ నాటికి వాక్సిన్ వస్తుందని ఒక డాక్టరుగా నా అంచనా’ అని చెప్పారు. దాన్ని యిప్పుడు మూడు నెలలు ముందుకు జరిపారు. నిజానికి ఈ వాక్సిన్ యింత చికాకు పెడుతుందని మే నెలలో డాక్టర్లు, సైంటిస్టులు అనుకోలేదు. గోదాలోకి దిగాకనే రోగక్రిమి ఎంత మారువేషాల కిల్లాడో తెలిసివస్తోంది. అందువలన అప్పటికంటె యిప్పడు తక్కువ ధాటీగా చెప్పాలి కానీ అవసరం అలాటిది.

అందుకని చేయి చాచితే అందేటంత దూరంలో వాక్సిన్ వున్నట్లు జులై నాటికి 20 శాతం మంది ఇండియన్స్‌కి వాక్సినేషన్ అయిపోతుందని హర్షవర్ధన్ అక్టోబరు 4న ప్రకటించారు. అంకెల్లో దాన్ని దాదాపు 25 కోట్లమందికి అని అనువదించారు. మన జనాభా 125 కోట్లు ఎప్పుడో దాటేసిందనుకోండి, కానీ మరీ అంత రంధ్రాన్వేషణ చేయనక్కరలేదు. 25 కోట్లు అని గుర్తుపెట్టుకుని జులై నాటికి ఎంతమందికి అయిందో చూసుకుంటే యీ అంచనా కూడా బజెట్ అంచనా లాటిదేనా లేక పక్కాదా అనే విషయం తేలిపోతుంది. కానీ కేంద్రం మాత్రం దీన్ని చాలా సీరియస్‌గా తీసుకుని, ముందు వరుసలో నిలబడి వాక్సిన్ తీసుకోవలసిన ఆ 25 కోట్లు ఎవరు అనే విషయం తేల్చే బాధ్యతను రాష్ట్రాలకు అప్పగించింది. అక్టోబరు నెలాఖరు కల్లా ఏయే వర్గాల వారికి యివ్వాలో ప్లాను తయారు చేసి పంపమని ఆదేశించింది.

ఇలా ముందుగానే ప్రణాళిక వేసుకుని పెట్టుకోవడం మంచిదే. వచ్చాక, నాకంటే నాకని కౌరవసోదరులు జేబురుమాళ్ల కోసం కొట్టుకున్నట్లు (సినిమాలోనే లెండి) కొట్టుకోకుండా ముందుగానే కుర్చీల్లో రుమాలు పరిచి వుంచడం సరైన పద్ధతి. ఎందుకంటే వాక్సిన్ తయారు చేయగానే సరిపోదు, దాన్ని నింపే గాజు వయల్స్, పాకింగ్ మెటీరియల్, స్టోరింగ్ ఫెసిలిటీలు, సరఫరా చేయడానికి కోల్డ్ చెయిన్లు యిలా బోల్డు లాజిస్టిక్స్ చూసుకోవాలి. పాపం బిల్ గేట్స్ ‘గావి’తో కలిసి దీని మీద చాలా కసరత్తే చేస్తున్నాడు. మామూలుగా అయితే ప్రతి వాక్సిన్‌కు యింత డిమాండ్ వుండదు. అందుకని యీ స్థాయి పంపిణీ సమస్య రాదు. కానీ ఇప్పటి పరిస్థితి ప్రకారం చూస్తే ప్రపంచంలో ప్రతి వ్యక్తి దీని గురించి అడుగుతున్నట్లు వుంది. అందుకని డిమాండుని తట్టుకునేటంత సప్లయి వుండేలా చూస్తున్నారు.

ఇప్పుడు మన హర్షవర్ధన్ ఏమంటున్నారు? 40-50 కోట్ల డోసులు వస్తాయని, వాటిని దాదాపు 20-25 కోట్ల మందికి సర్దుతామని అంటున్నారు. అంటే ప్రతి మనిషి రెండు డోసులు వేసుకోవాలా? ఈ విషయం యిప్పటిదాకా నిర్ధారణగా ఎవరూ చెప్పలేదే! అసలు చిన్నపిల్లలకు ఎంత మోతాదు యివ్వాలి? పెద్దవాళ్లకు ఎంత యివ్వాలి? ఉత్పాదన అయిన మొత్తాన్ని యిద్దరికీ సర్దితే ఎన్నేసి డోసులు తయారవుతాయి? ఇలాటివి ఏవీ తెలియలేదు. అత్యంత క్లిష్టమైన మూడో దశ ప్రయోగాలు విజయవంతమయ్యాయని యిప్పటిదాకా ఏ సంస్థా ప్రకటించలేదు. ఆ పరీక్షలు పూర్తయి, వాటి ఫలితాలను నిపుణులు అధ్యయనం చేశాకనే యిలాటివి తేలతాయి. అసలింతకీ వాక్సిన్ ఎంత దూరంలో వుంది?

మోడెర్నా ముందంజలో వుంది కానీ వాళ్లూ తాజాగా చెప్పినదేమిటంటే మేము రెండో దశ ఫలితాలను యీ నెలలో పబ్లిక్‌కు విడుదల చేసి, ఆ డేటా ఆధారంగా మాకు ఎమర్జన్సీ యూజ్ అథరైజేషన్ (ఇయుఏ) యిమ్మనమని యుఎస్‌ఎఫ్‌డిఏ (ఆమెరికాలో డ్రగ్స్, వాక్సిన్స్ అనుమతించే సంస్థ)ను నవంబరు 25న కోరతాం, అది అనుమతి యిచ్చేస్తే ఏడాది చివరికల్లా మార్కెట్లో విడుదల చేసేస్తాం అంటున్నారు. దాని సిఇఓ యీ విషయం చెప్తూనే అనుమతులు వచ్చేటప్పటికి మార్చి నెలాఖరో, ఏప్రిలో అవుతుంది అన్నాడు. ఎందుకంటే యీ తరహా వాక్సిన్‌ను యిప్పటిదాకా జంతువుల మీదే ప్రయోగించారు తప్ప మనుషుల మీద చేయడం యిదే ప్రథమం. సహజంగా ఎఫ్‌డిఏ జాగ్రత్తగా వ్యవహరిస్తుంది. లేకపోతే దాన్ని కోర్టుకి యీడ్చి భారీ పరిహారం అడగగల ఘనులు అమెరికన్లు. ఈ లోగా 30 వేల మంది మీద చేస్తున్న మూడో దశ ఫలితాలు కూడా అందుబాటులోకి వస్తాయి కాబట్టి ఎఫ్‌డిఏ నిర్ణయం తీసుకోవడానికి ఆ సమాచారం కూడా ఉపయోగపడుతుంది.

ఇక ఫైజర్ వాళ్ల వాక్సిన్ కూడా యిదే దశలో వుంది. బయోఎన్‌టెక్ ఎస్‌ఇ అనే జర్మన్ సంస్థతో కలిసి మాడిఫైడ్ ఆర్‌ఎన్‌ఏ వాక్సిన్ డెవలప్ చేసి, రెండో దశ పరీక్షలు పూర్తి చేసుకుని ఎఫ్‌డిఏను ఎమర్జన్సీ యూజ్ పర్మిషన్ అడగబోతోంది. వాళ్లదీ మూడో దశ పూర్తి కాలేదు. ఇక ఆక్స్‌ఫర్డ్-ఆస్ట్రాజెనెకా వాళ్లదైతే ‘‘టైమ్స్‌’’లో తాజాగా వచ్చిన రిపోర్టు ప్రకారం (కంపెనీ యిచ్చిన వార్త కాదు) క్రిస్‌మస్ నాటికి వాక్సిన్ కాండిడేటు తయారవుతుందని, దానికి అనుమతి వచ్చాక (అదెప్పుడో తెలియదు) సాధారణ ప్రజలకు చేరడానికి మరో ఆర్నెల్లు పడుతుందని అనుకుంటున్నారు. అంటే దాని అర్థం ఏ 2021 సెప్టెంబరో అనుకోవాలి.

వాక్సిన్ తయారీలో వున్న మరో పెద్ద కంపెనీ జాన్సన్ అండ్ జాన్సన్. వాళ్లు 60 వేల మంది మీద మూడో దశ ప్రయోగాలు చేస్తున్నారు. వాటి ఫలితాలను 2021 నాటికి యిచ్చి అనుమతి కోరతారట. అనుమతి వచ్చాక 2021లో 100 కోట్ల డోసులు తయారు చేయాలని ప్లాను. ఇదైతే ఒక్క డోసే చాలని వాళ్లంటున్నారు. ఇంకా ఏమీ స్పష్టంగా తెలియదు. రష్యాలో ఉన్నది చాలనట్లు, అక్టోబరు 15న మరో వాక్సిన్‌ను కూడా అనుమతిస్తారట. దాని ఉత్పాదన నవంబరులో మొదలెట్టి, 10 వేల డోసులు తయారు చేస్తారట. వాక్సిన్ దిగ్గజాల నదగిన సనోఫీ, జిఎస్‌కె రెండూ కలిసి సంయుక్తంగా చేస్తున్న వాక్సిన్ అమెరికాలో 440 మంది మీద మొదటి, రెండవ దశ ప్రయోగాలను ప్రారంభించారు. డిసెంబరులో ఫలితాలు వస్తాయట. ఆ నెలాఖరుకి మూడో దశ ప్రయోగాలు మొదలుపెట్టాలి. అవి ఎప్పటికి పూర్తవుతాయో యిప్పుడే చెప్పలేం.

ప్రపంచవ్యాప్తంగా వున్న పరిస్థితి యిది కాగా మన దేశంలో 2021 జులై నాటికల్లా 25 కోట్ల మందికి వాక్సిన్ భాగ్యం అబ్బుతుందని ఎలా అనుకోగలం? మోడెర్నా, ఫైజర్ లాటివే ఆ పాటికి అమెరికాలో యిస్తారో లేదో తెలియక అయోమయంలో ఉన్నారే! - అది కూడా ఎమర్జన్సీ యూసేజ్ అనుమతులతో! మన ప్రభుత్వసంస్థలు అనుమతి పత్రాలు పట్టుకుని ఫార్మా కంపెనీల గేట్ల దగ్గర నిలబడినా, లోపల అసలు పదార్థం తయారవాలి కదా! మన దేశంలో వాక్సిన్ ఆశ పెడుతున్నవి నాలుగు కంపెనీలు. ఒకటి రష్యా వాక్సిన్‌ స్పుత్నిక్ ‘వి’ని వారితో ఒప్పందంతో యిక్కడ తయారు చేస్తానంటున్న రెడ్డీ లాబ్స్. ఇక్కడ మూడో దశ ప్రయోగాలు చేస్తే చాలన్న డిసిజిఐ, రష్యా వాక్సిన్ మూడో దశ ఫలితాలు అధ్వాన్నంగా వస్తూండడంతో రెండో దశ ప్రయోగాలు కూడా చేయాలని పట్టుబడుతోంది. అది యిప్పుడు రెండో దశ మొదలుపెట్టిందంటే, మూడో దశకు రావడం, దాని ఫలితాలు అధ్యయనం చేయడం ఎంతకాలం పడుతుందో చెప్పలేం.

రెండో కంపెనీ పూనాలోని సీరమ్ ఇన్‌స్టిట్యూట్. వాళ్లు ఆక్స్‌ఫర్డ్‌-ఆస్ట్రాజెనెకాతో ఒప్పందం కుదుర్చుకుని అదే వాక్సిన్‌ను కోవిషీల్డ్ పేరుతో తయారు చేస్తున్నారు. వాళ్ల వాక్సిన్ ఎప్పుడు మార్కెట్లోకి వస్తే (2021 మూడో క్వార్టర్ అని పైన లెక్క వేశాం) అప్పుడే వీళ్లదీ రావాలి, మనవాళ్లు తొందరపడి అనుమతి యిచ్చేస్తే తప్ప! అలా యిస్తే అంతర్జాతీయంగా మన పరువు పోతుంది, మన ప్రభుత్వం ప్రజల ప్రాణాలను లెక్క చేయదు అంటారు. అనుమతి వచ్చి సీరమ్ వాళ్లు ఉత్పాదన మొదలెట్టినా వాళ్లు 20 కోట్ల డోసులు తయారు చేస్తామని, దాన్ని ఇండియాకు, యితర అభివృద్ధి చెందిన దేశాలకు పంచుతామంటున్నారు. మన వాటా ఎంతో స్పష్టంగా తెలియకపోయినా మనకు కావలసిన 40-50 కోట్లలో సగం కంటె తక్కువ మాత్రమే సీరమ్ నుంచి వస్తాయన్నమాట.

ఇక జైడస్-కాడిలా, భారత్ బయోటెక్ వారి వాక్సిన్లు. అవి యింకా రెండో దశ ప్రయోగాల్లోనే వున్నాయి. అవి పూర్తయి మంచి ఫలితాలు వచ్చాక, మూడో దశకు చేరాలి. అవీ అయి, ఫలితాలు బాగుంటేనే అనుమతులు, ఆ పై ఉత్పత్తి ప్రారంభాలు గట్రా. మూడో దశ పరీక్షలు జరుగుతున్న మోడెర్నా, ఫైజర్, ఆక్స్‌ఫర్డ్, జాన్సన్‌లవే 2021 జులై తర్వాత వస్తాయో లేదో తెలియకుండా వుంటే రెండో దశలోనే వున్న కాడిలా, భారత్‌లు వాక్సిన్ ఎలా అందించగలవు? దీనికి తోడు భారత్ విషయంలో కొత్త మెలిక ఒకటి వచ్చినట్లు తోస్తోంది.

జైడస్-కాడిలా విషయంలో గుజరాతీ మీడియా హడావుడి చేస్తోందో లేదో తెలియదు కానీ భారత్ విషయంలో మాత్రం తెలుగు మీడియా సందడి ఒక రేంజిలో నడుస్తోంది. ఎప్పటికి అందిస్తారో దాని చైర్మన్ స్వయంగా చెప్పటం లేదు కానీ మీడియా మాత్రం తేదీలు గుప్పించేస్తోంది. ఆశలు కల్పిస్తోంది. అదేం ముచ్చటో! భారత్ వారి కోవాగ్జిన్ రెండో దశ ప్రయోగాల స్టేజిలో వుందని అందరికీ తెలుసు. ఇవి నడుస్తూండగా మొన్న దాని చైర్మన్ డా. ఎల్లా కృష్ణ తమ వాక్సిన్‌కు ఎడ్జువెంట్‌ను కలిపి మరింత పటిష్టంగా చేస్తున్నామని ప్రకటించారు. అమెరికాలోని కాన్సాస్‌లో వున్న వైరోవాక్స్ ఎల్‌ఎల్‌సితో సెప్టెంబరు నెలాఖరులో ఒప్పందం కుదుర్చుకుని అల్‌హైడ్రాక్సిక్విమ్-2 అనే ఎడ్జువెంట్‌ను కలుపుతున్నారట.

సాధారణంగా వాక్సిన్‌లలో ఎడ్జువెంట్‌ను కలుపుతారు. దానివలన టీకా తీసుకున్నవారిలో ఇమ్యూన్ రెస్పాన్స్ మెరుగై, టీకా మరింత ప్రతిభావంతంగా పనిచేసేందుకు దోహదపడుతుంది. మామూలుగా అందరూ అల్యూమినియం హైడ్రాక్సయిడ్ అనే ఎడ్జువెంట్‌ను కలుపుతారని, దాని వలన టిఎచ్1 బేస్డ్ రెస్పాన్స్ మాత్రమే వస్తుందని, అందుచేత శ్వాసకోశ సమస్యలు వచ్చే అవకాశం వుందని, తాము వాడే దానివలన టిఎచ్2 బేస్డ్ రెస్పాన్స్ వచ్చి అలాటి యిబ్బంది రాదని డా. కృష్ణ చెప్పారు.

ఇవన్నీ సాంకేతిక విషయాలు. ఏది మంచిదో, ఏది కాదో మనకు అర్థం కావు. కానీ ఒక సామాన్య పౌరుడిగా నాకు వచ్చిన అనుమానం ఏమిటంటే, యిప్పటిదాకా ఈ వాక్సిన్‌లో ఎడ్జువెంట్ కలపకుండానే మొదటి దశ దాటి, రెండవ దశ ప్రయోగాలు నిర్వహించేస్తున్నారా? ఇప్పుడు అదేదో కలిపితే మరి కొత్త వాక్సిన్ కాండిడేటు అవదా? ప్రయోగాలు మళ్లీ మొదటి నుంచి చేయాలా? చేయమని ప్రభుత్వం పట్టుబడుతుందా? లేకపోతే ఏదో ఒకటి కానీయ్ అంటుందా? రెడ్డొచ్చే మొదలాడు అన్నట్లు రెడ్డి లాబ్స్ వాళ్లను రష్యన్ వాక్సిన్ పరీక్షలు మళ్లీ చేయమన్నట్లు, వీళ్లనీ చేయమంటుందా? ఎందుకంటే ఏదైనా మందులోనే కాదు, ఆహారపదార్థంలో కూడా ఏది ఎంతెంత వేశారో డబ్బా మీద క్లియర్‌గా రాస్తారు. దాని కంపోజిషన్ మార్చేస్తే వ్యవహారం మళ్లీ మొదటికి వచ్చి, ఫ్రెష్‌గా అనుమతి తీసుకోవాలి.

బజార్లో అమ్మే ఊరగాయలు నిలవ వుండడానికి వినెగర్ వాడినట్లు వాక్సిన్‌లు అమ్ముడు పోయేదాకా నిలవ వుండడానికి థియోమెర్సాల్ అనే పదార్థాన్ని కలుపుతారు. దానివలన కొంతమంది చిన్నపిల్లల్లో ఎదుగుదల సమస్యలు వస్తాయని తేలింది. కానీ అది వాడకుండా మానలేరు. అందువలన అనేక విషయాలు పరిగణనలోకి తీసుకుని చివరకు ఓ మోతాదులో దాన్ని వాడవచ్చని అనుమతించారు. అలాగే యీ ఎడ్జువెంట్ ఏ మోతాదులో కలపాలన్న దానిపై కూడా క్లినికల్ ట్రయల్స్‌లో తేల్చాలని డిసిజిఐ అందంటే కోవాగ్జిన్ రావడం యింకా ఆలస్యం కావచ్చు. అబ్బే ఫర్వాలేదు లాగించేయ్ అంటే మనకు డౌట్లు వచ్చేసి, వేయించుకోవడం మానేస్తే అప్పుడు మార్కెట్లో వచ్చీ ప్రయోజనం లేదు.

ఇలా ఎలా చూసినా ప్రభుత్వం చెప్పిన తేదీకి మనకు వాక్సిన్ వచ్చే సూచనలు కనబడటం లేదు. ఒకవేళ ఏదో ఒకటి వచ్చేస్తే, దాని నాణ్యతపై మనకు అనుమానం వదలదు. ఇలాటి పరిస్థితిలో వాక్సిన్ వేయించుకునే, వేయించుకోగలిగే వారెందరు వుంటారో తెలియకుండా పోయింది. ‘‘దిల్లీ కా లడ్డూ జో ఖాయా వో భీ పఛ్‌తాయా, జో నహీ ఖాయా వో భీ పఛ్‌తాయా’’ అనే సామెత వుంది. దిల్లీ లడ్డూకి వున్న ప్రఖ్యాతి వలన అది తిననివాడు అయ్యో తినలేదే అని పశ్చాత్తాప పడతాడట. తిన్నవాడు ఓస్, యింతేనా, అనవసరంగా తిన్నానని పశ్చాత్తాప పడతాట్ట. కోవిడ్ వాక్సిన్ విషయంలో కూడా ఆ సామెత వర్తిస్తుందనిపిస్తోంది. – **ఎమ్బీయస్ ప్రసాద్ (అక్టోబరు 2020)**

అక్టోబరు 20, 2020 **ఎమ్బీయస్ : అమరావతి ఆందోళనకు 300 రోజులు**

అమరావతి ఆందోళన ప్రారంభించి 300 రోజులైందని వారం రోజుల క్రితమే వార్త వచ్చింది. అదేదో అప్పుడప్పుడు పలకరించే న్యూస్ ఐటమ్ కింద అయిపోయింది తప్ప, ఎవరూ దాని గురించి పెద్దగా పట్టించుకోవడం మానేశారు. టివి5, ఎబిఎన్ కొన్నాళ్లూ రోజూ చూపించేవి కానీ వాళ్లూ తగ్గించేశారు. ఇలా 200 రోజులు, 300 రోజులన్నపుడు కాస్త డిస్కషన్ పెడుతున్నారు. దిల్లీ వెళ్లినపుడు, కోర్టు ఏదైనా వ్యాఖ్యానించినపుడు మాత్రం అందరూ కవర్ చేస్తారు. లేకపోతే చప్పగా నడుస్తోంది. మధ్యలో కరోనా రావడంతో ఉద్యమ ఉధృతి తగ్గిందన్నది వాస్తవం. ఈ 300 రోజుల్లో 200 రోజులు కరోనాకే పోయాయి. ప్రజల దృష్టి ఎంతసేపూ కరోనా మీద, వాక్సిన్ మీదా వుండడంతో, మీడియా వారు తక్కిన వార్తలకు ప్రాధాన్యత యివ్వడం మానేశారు. మధ్యమధ్యలో కాస్త దృష్టి మరలిందంటే సుశాంత్ ఆత్మహత్య, బాలీవుడ్ డ్రగ్‌లు, పరువు హత్యలు, ఎస్పీ బాలు అనారోగ్యం, అమెరికా ఎన్నికలు – యిలాటివాటి మీదకు పోతోంది తప్ప అమరావతి ఆందోళన మీదకు చూపు పోవటం లేదు.

ఏదైనా ఆందోళన నడుస్తూంటే ఫటఫటా ఏదో జరుగుతూంటే, హింసాత్మకంగా మారితే, ప్రభుత్వం అణచివేయడానికి చూస్తే అప్పుడు ఇంట్రస్టు కలుగుతుంది, అదీ కొద్దికాలం పాటు. మొదట్లో వైసిపి వాళ్లు ఆందోళనకారులను పెయిడ్ ఆర్టిస్టులని అన్నపుడు కాస్త ఉత్సుకత కలిగింది. ఆ మాటలపై గట్టిగా అభ్యంతరాలు రావడంతో తర్వాత వారు చప్పబడ్డారు. పట్టించుకోవడం మానేశారు. ఉద్యమం కదలని గొంగళీలా అయిపోయింది. అవే ఊళ్లు, అవే వాదనలు, ‘అమరావతిని రక్షించండి’ అంటూ అవే నినాదాలు, అవే జండాలు. ఎప్పటికీ దారీతెన్నూ కనబడలేదని, దీనివలన ప్రయోజనం కనబడటం లేదని భావించారో ఏమో, కొత్త కార్యకర్తలు వచ్చి చేరటం లేదు కానీ చదువుకున్నవాళ్లు, టీవీల ముందు బాగా వాదించగలిగే నాయకులు పెరుగుతున్నారు.

ఉన్నదున్నట్లు చెప్పాలంటే అమరావతి పోరాటవీరులకు రణక్షేత్రం న్యాయస్థానమే కాబోతోంది తప్ప అమరావతి కావటం లేదు. ఎందుకంటే క్షేత్రస్థాయిలో ఆ ఆందోళన ఒక దశకు మించి ముందుకు సాగటం లేదు. ఇతర ప్రాంతాల్లో కూడా దానికి మద్దతుగా నిరాహార దీక్షల్లాటివి జరిగివుంటే పరిస్థితి వేరేలా వుండేదేమో! ఇక్కడైనా ఒక వ్యక్తి ఆమరణ నిరాహారదీక్షకు కూర్చునుంటే ఎఫెక్టు వుండేదేమో! అసలైన యిబ్బంది ఎక్కడ వచ్చిందంటే ‘అమరావతి సమస్య ఆ గ్రామాల రైతుల సమస్య మాత్రమే కాదు, యావత్ రాష్ట్రం యొక్క సమస్య’ అని టిడిపివారు ఎంత గొంతు చించుకుంటున్నా, తక్కిన ప్రాంతాల వారు స్పందించటం లేదు. రాజధానికి భూములిచ్చి, యింకా అమ్ముకోకుండా వున్న రైతులకు న్యాయం జరగాలి అని ప్రతీవాళ్లూ అంటూనే, ఈ ఆందోళనను అక్కడ భూములు కొన్నవారు నిర్వహిస్తున్న ఉద్యమంగా చూస్తున్నారని నా అభిప్రాయం.

నిజానికి రెండూ కలిసి వున్నాయి. కానీ టిడిపి అవసరానికి మించి ఎక్కువ ఆసక్తి చూపడంతో, తన అస్తిత్వమంతా అమరావతిపై ఆధారపడి వున్నట్లు ప్రవర్తించడంతో, రైతుల సమస్య వెనక్కి వెళుతోంది. అమరావతి ప్రాజెక్టులోంచి ఒక్క బిల్డింగు తగ్గించినా ఊరుకోమంటూ గగ్గోలు పెట్టడం అనుమానాలకు దారి తీస్తోంది. టిడిపి, వారికి అనుకూలంగా వుండే కమ్యూనిస్టు నాయకులు తప్ప వేరెవరూ అమరావతి గురించి మాట్లాడవలసినంతగా మాట్లాడటం లేదు. బిజెపి పేరు చెప్పుకుని కన్నా లక్ష్మీనారాయణ మాట్లాడేవారు కానీ ఆయన నోటి ముందు నుంచి పార్టీయే మైకు లాగేసుకుంది. ప్రస్తుతం బిజెపి నిర్లిప్తంగానే వుంది. రాజధాని గురించి మా స్టాండ్ యిది అని చెప్పేసి వూరుకుంటోంది తప్ప ఆందోళనలు చేపట్టడానికి సిద్ధంగా లేదు. ఎందుకంటే దీని గురించి ఎక్కువ మాట్లాడితే తక్కిన ప్రాంతాల వారు నొచ్చుకుంటారన్న భయం వాళ్లది.

నిజానికి రాష్ట్రమంతా వ్యాపించిన టిడిపికి ఆ భయం ఎక్కువ వుండాలి. కానీ వారు అమరావతినే పట్టుకుని వేళ్లాడుతున్నారు. పైగా దీనికి కులం కోణం వచ్చి చేరింది. ‘అమరావతిలో కమ్మలు మాత్రమే ఇన్వెస్ట్ చేశారనడం తప్పు. అక్కడ అందరూ చేశార’ని టిడిపి నాయకులు చెప్తున్నారు. అది కరక్టు. కమ్మలు పెద్ద సంఖ్యలో చేసి వుండవచ్చు కానీ తక్కినవాళ్లు కూడా తప్పకుండా చేశారు. టిడిపి ఆ వాదనతో ఆగి వుండాల్సింది. అలా కాకుండా ‘కమ్మల మీద కోపంతో జగన్ అమరావతి రూపుమాపుతున్నాడు’ అని ఆరోపించడంతో విషయం గందరగోళం అయిపోతోంది. ఈ వాదన ద్వారా అమరావతి కమ్మల కోసమే అనే అర్థం స్ఫురిస్తోంది కదా. దానికి తగ్గట్టు అమరావతి ఆందోళనకారుల్లో మొదటి వరుసలో వున్నవారందరూ వారే కనబడుతున్నారు. దీనితో టిడిపిపై కులముద్ర పడి పార్టీకి చెరుపు అవుతోంది.

రాజధానిలో ప్రధానభాగం వైజాగ్‌కు తరలిపోతే కమ్మ కులస్తులకు నష్టం వాటిల్లుతుంది అనడానికి లేదు. ఎందుకంటే అక్కడా చాలామంది కమ్మలు ఇన్వెస్ట్ చేసి వున్నారని, ఆ వూరిపై వారి ప్రాబల్యం బలంగా వుందని గ్రేట్ ఆంధ్రలోనే చాణక్య విపులంగా రాశారు. ఎటొచ్చీ అమరావతిలో యిన్వెస్ట్ చేసినవారే వైజాగ్‌లో చేసి వుండకపోవచ్చు. వైజాగ్‌కు తరలించడం కమ్మలను దెబ్బ కొట్టడానికి అనే వాదనకు బలం లేదని చెప్పడానికి యిది చెప్పాను. కులపరంగా చెప్పాలంటే చాలామంది కమ్మలకు ముందుచూపు, సాహసం, కొత్త ప్రాంతాలకు వెళ్లి స్వయంకృషితో నిలదొక్కుకునే చొరవ ఎక్కువ. ఇతర రాష్ట్రాలలో కూడా వారు జెండా పాతిన ఊళ్లు అనేకం వున్నాయి. అందువలన అమరావతిలో అద్భుతనగరం కట్టకపోవడమనేది వారిని దెబ్బ తీయడానికే అనలేము. మీరు ఎక్కడ కట్టినా వారు అక్కడ రాణించగలరు.

కానీ టిడిపి అమరావతి, కమ్మ స్టూల్స్ మీదే విన్యాసాలు చేస్తూండడంతో, తక్కిన ప్రాంతాల, తక్కిన కులాల టిడిపి నాయకులు వేరే కొమ్మలకు దూకేస్తున్నారు. టిడిపి సంకుచిత దృక్పథాన్ని ‘ఇన్‌సైడర్ ట్రేడింగ్’కు (ఈ పదాన్ని దీనికి వాడవచ్చో లేదో నాకు తెలియదు) ముడిపెట్టి వైసిపి అమరావతి రైతుల భవిష్యత్తును దెబ్బ తీస్తోంది. అక్రమాలు జరిగితే దాన్ని వేరేలా డీల్ చేయాలి తప్ప, ప్రభుత్వం రైతులకు యిచ్చిన హామీలను తప్పకూడదు. లిఖితపూర్వకంగా ఏం రాసి యిచ్చారో దాన్ని అమలు చేసి తీరాలి. లేకపోతే విశ్వసనీయత దెబ్బ తింటుంది. రైతులను, రియల్టర్లను కలగలిపి చూస్తే రైతులకు అన్యాయం చేసినట్లే.

అమరావతి ‘స్కాము’పై సిబిఐ విచారణ చేయమని ప్రభుత్వం కేంద్రాన్ని కోరింది. కేంద్రం ప్రాధాన్యతలు కేంద్రానివి. ఎప్పటికి చేపడుతుందో, అసలు చేపడుతుందో లేదో తెలియదు. అప్పటిదాకా అమరావతిపై ఏ నిర్ణయమూ తీసుకోమని కూర్చుంటే తప్పు కదా! దీనికి పరిష్కారం చూపకుండా సాగదీస్తూ పోతే ఎలా? ‘మిమ్మల్ని చంద్రబాబు మోసం చేశాడు.’ అంటూ ఎన్నాళ్లు చెప్తారు? బాబు హయాంలో పెండింగు పెట్టిన పనులు చేస్తున్నారు, బిల్లులు చెల్లిస్తున్నారు. అలాగే దీనికీ ఏదో మార్గం చూడాలి.

రైతు సమస్యకు పరిష్కారం రైతు నాయకుల దగ్గర్నుంచే రావాలని గతంలో రాశాను. పంతాలకు పోకుండా, మాకు కనీసం యిది యివ్వండి అని అడిగితే ప్రజలు కూడా వారికి మద్దతుగా నిలుస్తారు. ఇమేజి కోసమైనా ప్రభుత్వం దిగి రావచ్చు. అలాటి ప్రాక్టికల్ సజెషన్ చేయకుండా ఉద్యమనాయకులు ‘తక్కిన ప్రాంతాలకు ఏదీ యివ్వవద్దు, అన్నీ మాకే కావాలి. చంద్రబాబు మాకు అలాటి హామీలు మౌఖికంగా యిచ్చారు.’ అని వాదిస్తూ కూర్చుంటే పనులు జరగవు. ముఖ్యమంత్రే మా వద్దకు వచ్చి చేతులు కట్టుకుని నిలబడి క్షమాపణ చెప్పాలి అని డిమాండ్ చేసినా జరిగే పని కాదు.

ఇలా ఆలోచించాలంటే మొదట రాజధాని అంటే అద్భుతనగరంగా వెలవాలి అనే ఆలోచనను మనసులోంచి తుడిచేయాలి. అద్భుతనగరాలు పనికి రావు అని నేను ఎప్పణ్నుంచో రాస్తూ వచ్చాను. ఇప్పుడు తాజాగా మరో సమాచారం నాకు తెలియవచ్చింది. మోహన్ కందాగారు తన ‘‘మోహన మకరందం’’ (ఇది గ్రేటాంధ్రలో సీరియల్‌గా వచ్చి, పుస్తకరూపంలో రెండుసార్లు వచ్చింది)ను ఇంగ్లీషులో ‘‘ట్రెక్కింగ్ ఆన్ పెబుల్స్’’ పేర అనువదిస్తూ కొన్ని అధ్యాయాలు అదనంగా చేర్చారు. వాటిల్లో ఒక దానిలో బ్రెజిల్‌ రాజధాని బ్రసీలియాకు వెళ్లిన విషయం రాశారు. అక్కడ ఒక వ్యవసాయ సంస్థ పక్కనే వున్న పశుక్షేత్రానికి వెళితే అక్కడ మన ఒంగోలు గిత్తలు కనబడ్డాయని వాటిని వాళ్లు బ్రాహ్మణులు అంటారని రాస్తే ఉత్సుకతతో చదివాను. బ్రెజిల్‌లో బ్రాహ్మణులేమిట్రా అనుకుంటూ ఇంటర్నెట్ నుంచి సమాచారాన్ని సేకరించాను.

టెక్సాస్ వంటి దక్షిణ యుఎస్ ప్రాంతాల్లోనూ, దక్షిణ అమెరికాలోనూ యీ తరహా పశువులు 1854 నుంచి చాలా పాప్యులర్. మన గుజరాత్, ఒంగోలు ప్రాంతాల నుంచి బ్రిటిషు వారు వాటిని తరలించుకుని పోయి, అమెరికాలో ప్రవేశపెట్టారుట. ఇవి అక్కడి ఎండలను, రోగాలను బాగా తట్టుకుంటాయి. వీటి నుంచి పాలు మాత్రమే కాక బీఫ్ కూడా హెచ్చు పరిమాణంలో వస్తుంది. డిమాండు ఎక్కువగా వుండడంతో ఒంగోలు నుంచి దొంగతనంగా స్మగుల్ చేస్తూంటారని అక్కడివాళ్లు మోహన్‌గారికి చెప్పారట. తమాషా ఏమిటంటే వీటిని స్థానికులు ‘బ్రాహ్మణ’ అని పిలుస్తారు. భారతదేశం నుండి దిగుమతి అయిన జాతి కాబట్టి ఏ ‘ఇండికా’యో అనవచ్చు కానీ బ్రాహ్మణ అని ప్రత్యేకంగా ఎందుకన్నారో నాకు అర్థం కాక ఆయన్ని అడిగితే నాకూ తెలియలేదు అన్నారాయన.

సరే యింతకీ యీయన బ్రసీలియా గురించి రాస్తూ ‘నగరం పరిశుభ్రంగా, తీర్చిదిద్దినట్లు వుంది. పైగా ఎక్కడా రణగొణధ్వని లేదు. ఇక ఆఫీసు భవంతులు కూడా ఊరికే కళ్లుచెదిరేలా కట్టకుండా, ఫంక్షనల్‌గా, ఉపయోగపడేట్లా కట్టినట్లు తోచింది. బ్రెజిల్ దేశం విశాలమైనదే అయినా దాని రాజధాని చిన్నగా, చక్కగా, కాంపాక్ట్‌గా, చాలా పద్ధతిగా వుంది. ఆధునిక టెక్నాలజీతో కట్టినా యునెస్కోవాళ్లు 1987లో దాన్ని వరల్డ్ హెరిటేజ్ సైట్‌గా గుర్తించారు’ అని రాశారు. పాత నగరాలను తప్ప కొత్తవాటిని కూడా హెరిటేజి సైటుగా గుర్తిస్తారా అని ఆశ్చర్యపడి, నెట్‌లో దాని గురించి చదివాను. చాలా విషయాలు తెలిశాయి.

బ్రెజిల్‌కు 1956లో అధ్యక్ష పదవి చేపట్టినతను పాత నగరాలు రాజధానిగా పనికిరావని, ఆధునిక అవసరాలకు తగ్గట్టుగా, కొత్తగా కట్టాలని సంకల్పించి ఓ కమిటీ వేసి దానికి మాస్టర్ ప్లాన్లు సబ్మిట్ చేయమని ఆర్కిటెక్ట్‌లను, సిటీ ప్లానర్లను కోరాడు. కమిటీవాళ్లు లూసియో కోస్తా అనే అతను యిచ్చిన ప్లానును ఆమోదించారు. దాని ప్రకారం 1956 నుంచి 1961లోగా మహానగరం కట్టేశారు. ఇది మహాద్భుతం, మిరకిల్ అన్నారందరూ.

దాన్ని ఆకాశం నుంచి చూస్తే విమానంలా కనబడుతుంది. తూర్పు నుంచి పడమర వైపు సాగే లైనంతా ప్రభుత్వ, ప్రయివేటు ఆఫీసులు వరుసగా కట్టారు. ఉత్తరం నుంచి దక్షిణంవైపు సాగే లైనంతా ఇళ్లు, స్కూళ్లు, చర్చిలు కట్టారు. రెండు వరసలూ కలిసే చోట బ్యాంకులు, హోటళ్లు, థియేటర్లు, రెస్టారెంట్లు, క్లబ్బులు కట్టారు. అంతా రిచ్‌గానే కట్టేస్తున్నారు, పేదలుండే చోటెక్కడ అని అడిగితే ధనికులు, పేదలు కలిసే వుంటారు అన్నాడు కోస్తా. ‘5 లక్షల మంది జనం పట్టేట్లా కడుతున్నాం. దానికి 15 మైళ్ల వెడల్పున్న గ్రీన్ బెల్ట్ ఏర్పాటు చేస్తున్నాం. దానికి అవతల శాటిలైట్ టౌన్స్ ఏర్పాటవుతాయి. వారెవ్వరూ నగరంలోకి రానక్కరలేకుండా అక్కడా అభివృద్ధి జరుగుతుంది.’ అన్నాడతను.

కానీ వాస్తవానికి జరిగింది వేరు. ఈ బిల్డింగులు కట్టడానికి వచ్చిన కార్మికులు ఆ భవంతుల పక్కనే మురికివాడలు నిర్మించుకుని అక్కడ వుండసాగారు. వాటికి నీటి వసతి లేదు, డ్రైనేజి వసతి లేదు, ట్రాన్స్‌పోర్టు లేదు, ఏ సౌకర్యమూ లేదు. కొంతమంది తామున్న స్థలాలను కబ్జా చేసేశారు కూడా. దాంతో నగరశోభ దెబ్బ తింది. కొన్నాళ్లు పోయాక నగరపాలకులు బలవంతంగా వాళ్లని ‘యిళ్లు’ ఖాళీ చేయించి శాటిలైట్ టౌన్లకు తోలేశారు. ధనికులు, పేదలు కలిసి వుండడానికి కట్టిన భవంతులను రిచ్, సూపర్ రిచ్ కొనేసుకున్నారు.

పేదవాడికే కాదు, మధ్యతరగతివాడికి కూడా యిల్లు లేకుండా పోయింది. ‘కాపురముండడానికే కాదు, నడవడానికి పేవ్‌మెంట్లు కూడా లేకుండా కట్టారు మహానుభావులు. ఏమైనా కొనాలంటే షాపింగు మాల్స్‌లోకి వెళ్లాలి తప్ప మామూలు రోడ్‌సైడ్ దుకాణాల్లాటివి వుండనే వుండవు. కళ్లు చెదిరే ఈ అద్భుతనగరంలో లైఫ్ లేదు. వ్యాపారకార్యక్రమాలు లేవు. అంతా ఏదో మ్యూజియంలా, సినిమా సెట్టింగులా వుంటుంది. ఆర్ట్ వేరే, లైఫ్ వేరే అని తెలుసుకోకుండా కట్టేశారు. అందుకే వీకెండ్స్ రాగానే సివిక్ లైఫ్ కోసం ఊళ్లోవాళ్లంతా యితర నగరాలకు వెళ్లిపోతూ వుంటారు.’ అని అంటారు స్థానికులు.

అసలైన చిక్కు ఎక్కడ వచ్చిందంటే ఆ రాజధానిలోనే అన్ని ఆఫీసులు, కోర్టులు, సచివాలయం అన్నీ కట్టేశారు. దాంతో దేశంలోని జనాలంతా ఆ వూరికి తరలి రాసాగారు. ఏటా నగరజనాభా 2.8 శాతం చొప్పున పెరుగుతోంది. ప్రస్తుత జనాభా 25 లక్షలు. అంటే అనుకున్నదాని కన్నా ఐదు రెట్లు పెరిగారన్నమాట. అందరూ వుండడానికి నగరంలో చోటు లేదు, పైగా అక్కడ జీవనవ్యయం ఎక్కువ కూడా. అందువలన 5 లక్షల మంది వుండవలసిన నగరంలో కేవలం 3 లక్షల మంది ఉంటున్నారు. తక్కిన 22 లక్షల మంది శాటిలైట్ టౌన్స్‌లో వుంటున్నారు.

ఆ టౌన్లలో ఓ పాటి యిళ్లున్నా మురికివాడలదే పైచేయి. అక్కణ్నుంచి ఇక్కడి ఆఫీసుల్లో పని చేయడానికి అందరూ బస్సుల్లో పడి రావాలి. బ్రసీలియా సెంట్రల్ బస్ టెర్మినల్‌ను రోజుకి 8 లక్షల మంది ఉపయోగిస్తారు. వాహనాల రద్దీ. ట్రాఫిక్ సమస్యలు. పర్యావరణ సమస్యలు. దాంతో వాతావరణం కలుషితం కాకుండా ఆ దేశస్తులు పెట్రోలులో చెఱుకు నుంచి తీసిన ఇథనాల్‌ను పావువంతు కలిపి వాడడం మొదలెట్టారు.

ఆర్థిక అసమానతలు పెరిగిపోవడంతో నేరాలు, హింస పెరిగాయి. యుటోపియా (ఆదర్శనగరం) అనుకున్నది డైస్టోపియా (భూతలనరకం) అయిందనే విమర్శలు వెల్లువెత్తాయి. దాంతో వాళ్లు దిద్దుబాటు చర్యలు మొదలుపెట్టారు. రాపిడ్ బస్సులు ప్రవేశపెట్టారు. పాదచారులకు, సైక్లిస్టులకు ఏర్పాట్లు చేస్తున్నారు. ట్రాఫిక్ లైట్లను విస్తారంగా అమరుస్తున్నారు. ‘అయ్యవారేం చేస్తున్నారు?’ అని అడిగితే ‘చేసిన తప్పులు దిద్దుకుంటున్నారు.’ అనే సామెత గుర్తుకు వస్తుంది. బ్రసీలియా కథ వింటే.

రాజధానులు కట్టదలచినవారు తెలుసుకుని, గుర్తుంచుకోదగిన సమాచారమిది. నగరం అంటే కళ్లు చెదిరే ఆకాశహర్మ్యాలు, ఆఫీసులు కడితే సరిపోదు. పేదలు, మధ్యతరగతి వాళ్లు నివసించే ఏర్పాట్లు కూడా వుండాలి. లేకపోతే దానిలో జీవం వుండదు. అనేక సమస్యలు ఎదురై, నగరం కలుషితమై పోతుంది లేదా ఖాళీ అయిపోతుంది. అదృష్టవశాత్తూ చంద్రబాబు అమరావతిని భ్రమరావతిగానే మిగిల్చారు తప్ప నిజంగా కట్టేయలేదు. బతికిపోయాం. లేకపోతే బ్రసీలియాలా తయారయ్యేదేమో!

దేశంలోని కొన్ని నగరాలను మీరు పరికించండి. మద్రాసు, ముంబయి, కలకత్తా – వీటిల్లో పేదలు కూడా బతకగలరు. దిల్లీలో బతకడం కష్టం. ధనికులు మంచి ఏరియాల్లో వుంటే పేదలు వూరికి బాగా దూరంగా, తగిన పౌరసదుపాయాలు లేని బస్తీల్లో వుంటారు. అనుమతులు లేకుండా కట్టిన కాలనీలు వందల సంఖ్యలో వున్నాయి. అక్కణ్నుంచి ఊళ్లోకి బస్సుల్లో, సొంత వాహనాల్లో వెళ్లి వస్తూ వుంటారు. అందుకే వాతావరణ కాలుష్యం ఎక్కువ.

హైదరాబాదులో జూబిలీ హిల్స్ వంటి ప్రాంతాలు వున్నా పేదలు, మధ్యతరగతి బతకగలరు. బెంగుళూరు అలాకాదు. పేదలుండడం కష్టం. జీవనవ్యయం మొదటినుంచీ ఎక్కువే. బాబు అమరావతిని హైదరాబాదులా కడదామనుకోలేదు, సైబరాబాదులా కాఫీ డేలు, శిల్పారామాలతో, విలాసంగా కడదామనుకున్నారు. మలేసియా వారి చేత కొంతమేర వరకు విలాసంగా కట్టించినా, తక్కిన ప్రాంతాలను మధ్యతరగతివాళ్లకు కేటాయిస్తే బాగుండేది.

ఆయన చేసిన తప్పేమిటంటే మలేసియా వాళ్లు వచ్చి పెద్దది కట్టేదాకా, రాజధాని చుట్టుపట్ల ప్రాంతాల్లో కూడా సామాన్య బిల్డర్లెవరికీ అనుమతులు యివ్వకపోవడం. అంతా ప్రభుత్వమే రియల్ ఎస్టేటు చేద్దామనుకోవడంతో చిక్కు వచ్చింది. ప్రయివేటు పెట్టుబడులు అనుమతించి వుంటే, చుట్టూ సాధారణ ఎపార్టుమెంట్లు వచ్చేలా చేసి వుంటే యీ రోజు జగన్ రాజధాని మార్చే యీ దుస్సాహసం చేసేవాడు కాదు. అలా అనుమతించకపోవడంతో అమరావతిలో అభివృద్ధి జరగలేదు. ఆయన అనుకున్న రీతిలో అద్భుతనగరం వెలవలేదు. బ్రసీలియా కథ తెలిశాక, వెలవకపోవడమే మంచిదైంది అనిపించింది నాకు.

అమరావతి ఉద్యమకారులకు కూడా యీ కథ తెలిస్తే బాగుండును. వాళ్లు అక్కడ పేదలకు యిళ్ల స్థలాలు కేటాయించినా, ఠఠ్ వీల్లేదంటూ కోర్టుకి వెళ్లారు. యూనివర్శిటీలకు వందలాది ఎకరాలు యిచ్చినా ఫరవాలేదట. మా మధ్య మధ్యతరగతివారు, పేదలు వుండడమేమిటి, నాన్సెన్స్ అంటున్నారు. వైసిపి వారు కూడా యీ కథ వినాలి, పట్టుకెళ్లి అన్నీ వైజాగ్‌లో పెట్టేయకుండా తమాయించుకోవాలి. హైదరాబాదులో వర్షబీభత్సం చూశాం, అంతకుముందు కరోనా విలయమూ చూశాం. అసలు నగరాలే వద్దనిపిస్తోంది. వాటి నిర్వహణ చాలాచాలా కష్టం. ఇక అద్భుత నగరాలా? అయ్యబాబోయ్, అసలే వద్దు, వాటి గురించి తలపెట్టవద్దు. (ఫోటో – బ్రసీలియా)– ఎమ్బీయస్ ప్రసాద్ (అక్టోబరు 2020)

అక్టోబరు 25, 2020 **ఎమ్బీయస్ : సిజెకు రాసిన లేఖ బహిర్గతం చేయడం తప్పా?**

జగన్ చీఫ్ జస్టిస్‌కు రాసిన లేఖపై రాయదగినది చాలానే వుంది. ప్రస్తుతానికి రెండు పాయింట్లపై మాత్రం ఆలోచిద్దాం. మొదటిది, అలా రాయవచ్చా? రెండోది, దాన్ని బహిర్గతం చేయవచ్చా? తక్కిన విషయాలు తర్వాతి వ్యాసాల్లో చూద్దాం. అటువంటి లేఖ రాయవచ్చని కొందరు అంటున్నారు. అబ్బెబ్బే అలా రాయడం మహా తప్పు, ఘోరం అని కొందరంటున్నారు. మాజీ న్యాయమూర్తులు ఒకలా చెపుతున్నారు. న్యాయవాదుల సంఘాల వాళ్లు మరోలా చెప్తున్నారు. దేనిలోనైనా రెండు రకాల అభిప్రాయాలు వున్నపుడు వ్యవహారం కోర్టుకి వెళుతుంది. ఏది సరైనదో వాళ్లే చెపుతారు. ఈ లోపున మనలో మనం అటోయిటో చర్చించుకుంటాం. నష్టమేమీ లేదు.

స్థూలంగా చూస్తే ఫిర్యాదు చేయడంలో తప్పేముంది? ఈ దేశంలో ఎవరైనా ఎవరి మీదనైనా ఫిర్యాదు చేయవచ్చు, ఆరోపణ చేయవచ్చు. నేను జగన్ నుంచి డబ్బు పుచ్చుకుని వ్యాసాలు రాస్తున్నానని కొందరు ఆరోపిస్తూ వుంటారు. వాళ్ల దగ్గర ఆధారం ఏమైనా వుందా, పాడా? నేను ఏ పరువునష్టం దావానో వేస్తే, అప్పుడు విచారణ జరుగుతుంది. అప్పటిదాకా ఆరోపణ ఆరోపణగానే మిగులుతుంది. అసలు ఆరోపణే చేయకూడదంటే ఎలా? వాళ్లకు అలా తోచింది. ఆరోపణ చేసి పడేశారు. పత్రికలలో బోల్డు వార్తలు వస్తూంటాయి – పేరు చెప్పడానికి యిష్టపడని ఒకరు లేదా విశ్వసనీయ వర్గాలు - ఫలానా వారికి సింగపూరులో ఆస్తులున్నాయని చెప్పారు అని. మరొకరు నాయకుడి పేరు రాసేసి, ‘ట’ అని చేరుస్తారు. లేకపోతే అలా అని చెప్పుకుంటున్నారు అని రాస్తారు.

వీటన్నిటిలో బురద చల్లడం వరకే వాళ్ల పని. చల్లినవాళ్ల తాట తీయాలా, తీరిక లేక ‘ఏడ్చాడులే’ అని వూరుకోవాలా అన్నది బురదపడినవాడి యిష్టం. ఇదీ ప్రస్తుతం నడుస్తున్న వ్యవస్థ. ఈ కేసులో న్యాయమూర్తుల మీద బురద పడుతోంది కాబట్టి గొడవ చేస్తున్నారు. కానీ గతంలో న్యాయమూర్తుల మీద బురద పడలేదా? అనేకమంది మీద పడింది. కొందరు వాళ్ల మీద కేసులు పెట్టారు కూడా. ఆధారముందని తేలిన చోట కోర్టులే వాళ్ల మీద చర్యలు తీసుకున్నాయి. ఇక్కడ ఒక ఆరోపణ వచ్చింది. దానిపై విచారణ చేయవలసినది కోర్టు. నిరాధారంగా చేశారో, ఆధారం వుండి చేశారో కోర్టే తేలుస్తుంది.

జస్టిస్ రమణపై చేసిన ఆరోపణల్లో సరుకు లేకపోతే అది విచారణలో తేలుతుంది. అసలు ఫలానా వారిపై అనుమానమే రాకూడదంటే ఎలా? ‘సీజర్స్ వైఫ్ మస్ట్ బీ ఎబవ్ సస్పిషన్’ అనే సామెత క్రీస్తుపూర్వం నాటిది. అయినా అది అక్కడి మాట. మన దగ్గర అంతకు వేల సంవత్సరాల క్రితమే రాముడి భార్యమీదే నింద పడింది. సీతామ్మవారిని సాక్షాత్తూ భర్తే అగ్నిపరీక్షకు గురి చేశాడు. అందువలన న్యాయమూర్తి అయినంత మాత్రాన ఆయనను వేలెత్తి చూపడానికి వీల్లేదు అనే మాట మన సంప్రదాయానికి పొసగదు.

జగన్‌కు న్యాయవస్థపై నమ్మకం లేదని, అందుకే ప్రశ్నించాడని, స్వతహాగా ముద్దాయి (చంద్రబాబుగారు తెలుగువైపు మళ్లుతున్నారు. మొన్నటిదాకా ఎ1 అనేవారు, యిప్పుడు ముద్దాయి ప్రభుత్వం అంటున్నారు) కాబట్టి, కోర్టులంటే పడదని కొందరు వ్యాఖ్యానిస్తున్నారు. జగన్ ప్రశ్న లేవనెత్తింది, కొందరు న్యాయమూర్తులపై తప్ప, న్యాయవ్యవస్థపై కాదు. అందుకే తన లేఖను చీఫ్ జస్టిస్‌కు రాశాడు. పార్లమెంటు స్పీకరుకో, రాష్ట్రపతికో రాసి సుప్రీం కోర్టుపై చర్య తీసుకోండి అనలేదు. మామూలు పరిభాషలో చెప్పాలంటే - మీ పిల్లవాడి ప్రవర్తన సరిగా లేదని యింటి పక్కవాడు పిల్లవాడి తండ్రికి చెప్పినట్లు చెప్పాడు. ‘అబ్బే కనుక్కున్నానండి, మీ కిటికీ పగలకొట్టింది, ఆ పక్క యింటి కుర్రాడట, మావాడు కాదు.’ అని తండ్రి చెప్పవచ్చు. లేకపోతే కొడుకుని పిలిచి, చివాట్లు వేయవచ్చు.

ఇలా ముఖ్యమంత్రి న్యాయమూర్తికి వ్యతిరేకంగా రాయడం కనీవినీ ఎరగని ఘటన అని విమర్శ రాగానే, జగన్ ప్రభుత్వం మాజీ ముఖ్యమంత్రి, స్వయంగా లాయరు ఐన సంజీవయ్యగారు అప్పటి రాష్ట్ర హైకోర్టు చీఫ్ జస్టిస్‌పై, మరో న్యాయమూర్తిపై ఫిర్యాదు చేస్తూ కేంద్ర హోం మంత్రికి రాసిన లేఖను బయటపెట్టింది. నిజానికి సంజీవయ్య న్యాయవ్యవస్థలోని వ్యక్తుల గురించి రాజకీయవ్యవస్థకు ఫిర్యాదు చేశారు. హోం మంత్రి రాజకీయనాయకుడే కదా! కానీ జగన్ సుప్రీం కోర్టు చీఫ్ జస్టిస్‌కే ఫిర్యాదు చేశారు. అంటే న్యాయవ్యవస్థపై సంజీవయ్య గారి కంటె జగన్‌కే ఎక్కువ గౌరవం వుందనుకోవాలి.

ఇక చేసిన ఆరోపణ కూడా ప్రభుత్వ నిర్ణయాలకు హైకోర్టు అడ్డు తగులుతోందని చేసినదే. దానికి కారణం ఫలానావారు అని చెప్పడం జరిగింది. ఎందుకంటే ఆంధ్ర హైకోర్టు వింతవింతగా ప్రవర్తిస్తోందన్న మాట వాస్తవం. ఫలానావారు అవినీతికి పాల్పడ్డారని మాకు సమాచారం వుంది అని ఎసిబి అంటే విచారణ జరపడానికి వీల్లేదని కోర్టు అనడం, ఎఫ్ఐఆర్‌ మీడియాలో రాకూడదని గాగ్ (వాగ్బంధం) ఆర్డర్లు వేయడం యింతకుముందు ఎన్నడూ జరగలేదు కదా. తాజాగా గీతం యూనివర్శిటీ కేసుంది. వాళ్లు ఎకరాలకు ఎకరాలు స్థలం ఆక్రమించలేదని టిడిపి కూడా అనటం లేదు. అర్ధరాత్రి కూల్చేశారు, నోటీసు యివ్వకుండా కూల్చేశారు, యూనివర్శిటీకి చాలా పేరుప్రఖ్యాతులున్నాయి, ఇలా అయితే రాష్ట్రంలో ఎవరూ యూనివర్శిటీలు పెట్టరు – యిలాటి వాదనలే చేస్తోంది. శరవణ భవన్‌లో టిఫెన్లు బాగుంటాయి కదాని ఆ హోటల్ యజమాని హత్యానేరంలో యిరుక్కున్నపుడు వదిలేయలేదు. యూనివర్శిటీ మంచిదంటే ఆ ఘనత ఫ్యాకల్టీకి చెందుతుంది తప్ప ప్రభుత్వస్థలాలను కాజేసిన యాజమాన్యానికి చెందదు.

స్థలాలు ఆక్రమించిన ప్రతీవారూ ప్రభుత్వం చర్య తీసుకోగానే, కోర్టుకి వెళతారు. కోర్టు స్టే యిస్తుంది. రెండు రోజులో, మూడు రోజులో. కానీ గీతం కేసులో ఏకంగా నవంబరు 30 వరకు యిచ్చింది. అప్పటివరకు విచారణ చేపట్టదట. ఏం? ఎందుకంత ఆలస్యం? కేసులు గబగబా తేల్చేసేయాలి అంటూ సుప్రీం కోర్టు మాటిమాటికీ చెప్తూనే వుంటుంది కదా! వీళ్లకు మాత్రం ఎందుకు వెసులుబాటు? నిమ్మగడ్డ రమేశ్ కుమార్ చూడండి, ‘ఎన్నికలు నిర్వహించగలరా లేదా, దానికి తగిన యంత్రాంగం, వాతావరణం వుందా లేదా’ అనేది ప్రభుత్వంతో చర్చించరు. ఎకాయెకీ కోర్టుకే! ప్రభుత్వాన్ని గుర్తించడానికి నిరాకరించేవాళ్లందరూ అక్కడ ఆశ్రయం పొందవచ్చు అనే భావన కలగడమే దురదృష్టం.

ఈ తీరు గురించే జగన్ ఆక్షేపణ తెలుపుతూ, దాని వెనుక సదరు పెద్ద తలకాయ ఉన్నారని ఆరోపించారు. తన మీద వ్యక్తిగతంగా వున్న కేసుల గురించి కాదు. కేసులు ఓ పట్టాన తేల్చకుండా, విచారణ చేపట్టకుండా నానబెడుతూ తనని అందరూ ఏ1 అనడానికి ఆస్కారం యిస్తున్నారని కానీ, ప్రతీ శుక్రవారం పోలీసు స్టేషన్‌కు రమ్మన్నారని కానీ, రాజకీయనాయకులపై వున్న కేసులు సత్వరం విచారించాలనే సుప్రీం కోర్టు ఆదేశం తనకు వర్తించకూడదని కానీ – యిలాటి వాటిపై లేఖ రాయలేదు.

అయినా యిలా రాయడం కూడా ఒకవేళ తప్పే అనుకోండి. ఏమౌతుంది? ఫలానా చట్టం కింద నువ్వు చేసింది తప్పు అని కోర్టు చెపుతుంది. గతంలో యిలా జరిగిన సందర్భాలు లేవు కాబట్టి అలాటి సెక్షన్ వుందో లేదో మనకు తెలియదు. న్యాయకోవిదులకు తెలుస్తుందనుకోండి. వాదోపవాదాలు జరుగుతాయి. చివరకు కోర్టు తప్పుగా భావిస్తే శిక్ష విధిస్తుంది. ఎటువంటి శిక్ష? జైలుకి పంపుతుందా? అదేమీ జగన్‌కు కొత్త కాదు. గతంలో ఆర్థిక నేరాల విషయంలో వెళ్లినపుడే నవ్వుతూ వెళ్లాడు, నవ్వుకుంటూ బయటకు వచ్చాడు. ఇప్పుడు ప్రజాప్రభుత్వ హక్కుల నేతగా వెళతాడు. చిరునవ్వుల డోసు యింకా పెరుగుతుంది.

జైలు కాదు, జరిమానా వేశారనుకుందాం. ప్రభుత్వనేతగా లేఖ రాసి, శిక్షకు పాత్రుడయ్యాడు కాబట్టి ఖజానా నుంచే కడతారనుకుంటా. అబ్బే, వ్యక్తిగత హోదాలో కట్టాలి. అని కోర్టు స్పెసిఫిక్‌గా చెప్పిందనుకోండి. ఆ మాత్రం డబ్బు జగన్ దగ్గర లేకుండా వుందా? జరిమానా కూడా లేకుండా, ఒట్టి మొట్టికాయలతో సరిపెడతారా? అది జగన్‌కు కొత్తేమీ కాదు. చాలాసార్లు వేయించుకోవడం జరిగింది. తల మీద ఎక్కడ ఖాళీ వుంటే అక్కడ వేసుకోమను అని తల వంచి చూపిస్తాడు. అదీ కాదు, అక్షింతలు వేస్తారా? ఎన్నిసార్లు పడ్డాయో, తల దువ్వుకుంటే బోల్డు కింద పడతాయి. ఈ సారి యింకోమాటు వేయించుకుని తల దులిపేసుకుంటాడు. ఇంతకు మించి తలకొట్టి మొలేయరుగా!

2018లో చలమేశ్వర్, యితర న్యాయమూర్తులు బహిరంగంగా ప్రెస్‌మీట్ పెట్టి సుప్రీం కోర్టు వ్యవస్థను దుమ్ము దులిపేసినపుడు ఏం జరిగింది? ఏమ్హీ జరగలేదు. వాళ్లను చిన్నమెత్తు మాట కూడా అనలేదు. ఈసారి ఏ మాత్రం శిక్ష పడినా, ‘ఇదే తప్పు చేసిన మీ కోర్టు సిబ్బందిని వదిలేశారు. సాధారణ ప్రజలైతే శిక్ష వేస్తారా? ఇదెక్కడి వివక్షత?’ అని సుప్రీం కోర్టు మాట పడుతుంది. అలా అని ఊరుకుంటే రేపు మరో ముఖ్యమంత్రి, యింకో న్యాయమూర్తిపై యింతకంటె ఘాటైన లేఖ రాస్తారేమో అనవచ్చు. తప్పకుండా రాస్తారు. కానీ కోర్టు దానికి కూడా అలవాటు పడాలి. ఏదైనా ఆరోపణ వచ్చినపుడు విచారణ ఎలా జరుపుతారో, దీని మీదా అదే పద్ధతిలో విచారణ జరపాలి.

ఇక రెండో పాయింటుకి వద్దాం. లేఖ రాసినా తప్పు లేదు కానీ బహిర్గత పరచకూడదు అనే అభిప్రాయం. ఇది తటస్థులనబడేవారు చాలామంది చేస్తున్న వాదన. చలమేశ్వర్ ప్రభృతులు సుప్రీం కోర్టులో జరుగుతున్న వ్యవహారాలపై బయటపెట్టినప్పుడు వారికి కోర్టు మర్యాదలు తెలియవా? ఆ ప్రఖ్యాత న్యాయమూర్తులెవరికీ న్యాయాన్యాయాలపై అవగాహన లేదా? లా లో వాళ్లు అంత వీకా? ఉత్తరం రాసి, సీల్డు కవర్‌లో పెట్టి చీఫ్ జస్టిస్ టేబులు మీద పెట్టేసి, బయటకు వచ్చి సిగరెట్టు కాలుస్తూ, ఆయన రూములోకి తొంగిచూస్తూంటే చాలు అనుకోలేదే వాళ్లు. వాళ్ల చర్యపై బహిరంగ చర్చ చాలా వారాలపాటు జరిగింది కానీ కోర్టు వాళ్లను మందలించను కూడా మందలించలేదు.

జగన్ ప్రభుత్వం సంజీవయ్య గారి ఉత్తరాన్ని బయటపెట్టగానే ‘ఆయన రాశారు కానీ బయట పెట్టలేదుగా’ అంటున్నారు. చట్టవ్యతిరేకం కాకపోవచ్చు కానీ ఔచిత్యభంగం జరిగింది అంటున్నారు. ఈ ఔచిత్యం అనేది కాలాన్ని బట్టి మారిపోతోంది. అప్పటి అసెంబ్లీలా యిప్పటి అసెంబ్లీ నడుస్తోందా? ఆనాటి మర్యాదలే వేరు. పార్లమెంటరీ సంప్రదాయాలే వేరు. లైట్లు ఆర్పేసి, కెమెరాలు కట్టేసి, ఎంపీలను చావగొట్టేసి, ఒక రాష్ట్రాన్ని మెజారిటీ ప్రజల అభిమతానికి వ్యతిరేకంగా చీల్చి పారేసినప్పుడే మంట గలిశాయి మర్యాదలు. ఇప్పటి రాజకీయనాయకులు వాడే భాష అప్పుడు వాడేవారా? మంత్రుల దగ్గర్నుంచి పబ్లిగ్గా బూతులు కురిపిస్తున్నారు.

ఆ తరహా ప్రజాస్వామ్యంలో వుంటూ 1961 నాటి ఔచిత్యాన్ని ఎలా ఎక్స్‌పెక్ట్ చేయగలం? ఇక మీడియా అయితే ఎప్పుడో హద్దులు దాటేసింది. 60 ఏళ్ల కితం నాటి పరిస్థితులతో యీనాటి పరిస్థితులను ఎలా పోల్చగలం? అప్పట్లో మీడియా యింత చురుగ్గా వుండేదా? ముఖ్యమంత్రులపై, మంత్రులపై, ప్రధానిపై యింత ఘాటు వ్యాఖ్యలు చేసేదా? వ్యక్తిగతమైన కక్ష వున్నట్లు ప్రవర్తించేదా? జగన్ తన లేఖను ఒక వేళ రహస్యంగానే పంపాడనుకోండి. అది బయటకు కచ్చితంగా లీకయ్యేది. ఆరోపణలు ఎదుర్కుంటున్న వ్యక్తికి సుప్రీం కోర్టులో ఎంత పట్టు వుందో ఊహించుకోవచ్చు. జగన్ కేసులపై సిబిఐ విచారణ జరిగేటప్పుడు, కాఫీ తాగి రుమాలుతో మూతి తుడుచుకున్న విషయం దగ్గర్నుంచి పూస గుచ్చినట్లు తెలుగు పేపర్లలో వచ్చేసేది. ఇదంతా ఎలా బయటకు వస్తోంది? అని సిబిఐ ఎన్నడూ ఆశ్చర్యం వ్యక్తం చేయలేదు, విచారణ జరపలేదు.

జగన్ లేఖ పరోక్షంగా పబ్లిక్ డొమైన్‌లోకి వచ్చి వుంటే అప్పుడు తెలుగు మీడియా ఎంత రచ్చ చేసేదో ఊహించుకోండి. తన కేసులు విచారణకు వస్తున్నాయని రమణను తప్పించే కుట్ర యిది అని కథలల్లేది. మేమే బట్టబయలు చేశాం, ఇది మా ఎక్స్‌క్లూజివ్ అని గొప్పలకు పోయేది. జగన్‌ను దోషిగా నిలబెట్టేది. ఇప్పటికే ఒక థియరీని ప్రచారంలో పెట్టారు. దాని ప్రకారం జగన్‌పై కేసుల విచారణ సత్వరమే చేపట్టమని సుప్రీం కోర్టు ఒత్తిడి తెస్తుంది. విచారణ టపటపా పూర్తి చేసి, జగన్‌కు జైలు శిక్ష వేసేస్తారు. జగన్ తన భార్య భారతిని సిఎంగా గద్దెపై కూర్చోబెట్టి, తనెళ్లి జైల్లో కూర్చుంటాడు. ఐదేళ్ల దుష్పరిపాలన మర్చిపోయేట్లు, 2024 అసెంబ్లీ ఎన్నికల సమయంలో సింపతీ ఓటుతో గెలుద్దామని చూస్తాడు. సానుభూతి రావాలంటే కోర్టు తనకు అన్యాయంగా శిక్ష వేసిందని ఓటర్లను నమ్మించగలగాలి. అలా నమ్మించగలగాలంటే దానికి ముందే బురద పూయాలి. సుప్రీం కోర్టు చీఫ్ జస్టిస్‌ రమణ తనపై వ్యక్తిగతమైన కక్షతో, చంద్రబాబు ప్రేరేపణతో తనను జైలుకి పంపారని ప్రజలను నమ్మించగలిగితే 2024లో గెలుపు ఖాయం. ఈ అంచనాతో జగన్ యీ బురదజల్లుడు కార్యక్రమానికి శ్రీకారం చుట్టాడని థియరీ.

దీనిలో వాస్తవం వుంటే వుండవచ్చు అని మనం అనుకుంటూండగా యీ లేఖ బహిర్గతం అయిందనుకోండి. ఉత్తరాన్ని యథాతథంగా వేయకుండా తన సొంత కేసుల గురించి కూడా ప్రస్తావించాడని భోగట్టా అని మసాలా చల్లారనుకోండి. తన పదవి కోసం జగన్ అడ్డదారులు తొక్కుతున్నాడనే ప్రచారం ముమ్మరంగా జరిగేది. రచ్చరచ్చ అయ్యేది. లేఖను జగనే బయటపెట్టడంతో దానికి ఛాన్సు లేకుండా పోయింది. నిమ్మగడ్డ రమేశ్‌ను చూడండి. తనకు ప్రాణభయం వుందని కాన్ఫిడెన్షియల్‌గా లెటర్ రాసి ఎంత భంగపడ్డారో! దాన్ని తనే లీక్ చేసి, తనే ఖండించి, పోలీసు కేసు పెట్టాక, అప్పుడు ఒప్పుకున్నాడు. నిర్భయంగా ఓటేయండి అని ఓటర్లకు చెప్పి, తను మాత్రం పిరికివాడిగా, అబద్ధాలకోరుగా తేలాడు. ఇప్పుడు ఎన్నికలు నిర్వహిస్తానంటూ బయలుదేరాడు. గతంలో వచ్చిన బెదిరింపు కాల్స్ యిప్పుడు రావటం లేదా? ప్రాణభయం పోయిందా? ప్రభుత్వం మారిందా? లేక అది మంచిదనే నమ్మకం కలిగిందా? ఇలా అనేక సందేహాలు మెదలుతున్నాయి. ఈ గందరగోళం కంటె జగన్ చేసినట్లు ఆరోపణలను, తన అనుమానాలను బాజాప్తాగా చెప్పేసి, శిక్ష పడితే అనుభవించడమే బెటరు. – **ఎమ్బీయస్ ప్రసాద్ (అక్టోబరు 2020)**

అక్టోబరు 26, 2020 **ఎమ్బీయస్ : ఉచిత కరోనా వాక్సిన్ ప్రహసనం**

కరోనా అనుకున్నదాని కంటె మహమ్మారిలా తయారైంది. వ్యాధి విశ్వవ్యాప్తమై 8 నెలలైనా యిప్పటిదాకా వైరస్ స్వభావం గురించి కానీ, వ్యాప్తి గురించి కచ్చితమైన పరిజ్ఞానం సైంటిస్టులకే సమకూరలేదు. ప్రపంచ దేశాలన్నీ తాము గమనించిన విషయాలను ఎప్పటికప్పుడు యితర దేశాలతో పంచుకుంటూ వస్తున్నా, ఓ రోజుకా రోజు సమాచారం మారిపోతూ వస్తోంది. వ్యాధి వచ్చిన తర్వాత ఎలా నయం చేయాలో యిప్పటివరకు నిర్దిష్టమైన విధానం ఏర్పడలేదు. ఈ మధ్యే డాక్టర్లు ఓ ప్రోటోకాల్ (చికిత్సా పద్ధతి) అవలంబిస్తున్నారని విన్నాను. అంతలోనే ప్రపంచ ఆరోగ్య సంస్థ అదేమీ పనిచేయదని తేల్చేసింది. రీపర్పస్‌డ్ డ్రగ్స్ పనిచేయటం లేదట. ప్లాస్మా చికిత్స కూడా పనిచేయటం లేదట. రోగం వచ్చినవాళ్లలో కొంతమందికి తగ్గుతోంది. కొంతమందికి తగ్గటం లేదు. ఒక్కొక్కరి మీద ఒక్కోలా ప్రభావం చూపుతోంది. మృతులలో అన్ని వయసుల వాళ్లూ వుంటున్నారు. దీని వెనకాల వున్న ప్రిన్సిపుల్ ఏమిటో డాక్టర్లకు అంతు పట్టటం లేదు. అంతా దైవాధీనం అయిపోయింది.

రోగం రాగానే మందు కనుక్కుంటారు. వాక్సిన్ కంటె అది చాలా సులభం. మందు వున్నా వాక్సిన్ లేని వ్యాధులు ఎన్నో వున్నాయి. వాక్సిన్ కనుగొనడం చాలా కష్టం. కానీ కరోనా విషయంలో మందు కంటె వాక్సిన్ గురించే ఎక్కువ మాట్లాడుతున్నారు. ఇంతదాకా అంతూ, దరీ కనబడటం లేదు. వాక్సిన్ ఎప్పటికి వస్తుందో, వచ్చాక కూడా ఎంతకాలం రక్షణ యిస్తుందో, ప్రజలకు ఎలా ఉపయోగ పడుతుందో తెలియదు కానీ ప్రస్తుతం రాజకీయ నాయకులకు మాత్రం బాగా ఉపయోగపడుతోంది. ముఖ్యంగా ఎక్కడ ఎన్నికలు వుంటే ఆ దేశంలో! వాక్సిన్ విషయంలో గందరగోళం గురించి 15 రోజుల క్రితమే రాశాను. ఆ తర్వాత పరిస్థితి మెరుగు పడలేదు. జాన్సన్ అండ్ జాన్సన్ వాళ్లు పరిశోధన ఆపేశారు. ఆక్స్‌ఫర్డ్ వారి టీకా మూడో దశ ప్రయోగాల్లో బ్రెజిల్‌లో వాలంటీరు చనిపోయాడు.

కానీ అమెరికా ఎన్నికలలో వాక్సిన్‌ను ఎడాపెడా వాడేసుకుంటున్నారు. కరోనా కట్టడే అన్నిటికన్నా పెద్ద ఎన్నికల అంశం అయిపోయిందక్కడ. ట్రంప్ ఆ విషయంలోనే దెబ్బ తినేట్లున్నాడు. ఇప్పటికే 2.24 లక్షల మంది పోయారు. 2021 ఫిబ్రవరి నాటికి 5 లక్షల మంది దాకా పోయే ప్రమాదం వుందని వాషింగ్టన్ యూనివర్శిటీకి చెందిన ఇన్‌స్టిట్యూట్ ఫర్ హెల్త్ మెట్రిక్స్ చెప్తోంది. కానీ ట్రంప్ ఈ పాండెమిక్ అతి త్వరలో అంతం కాబోతోందని ధీమా వ్యక్తం చేస్తున్నాడు. జో బైడెన్ అమెరికన్ ప్రజలను ఆ పేరు చెప్పి ఊరికే హడల గొడుతున్నాడని ఆరోపిస్తున్నాడు. నిజానికి అక్టోబరు నెలాఖరు కల్లా రాష్ట్రాలన్నీ వాక్సిన్ పంపిణీకి సిద్ధంగా వుండాలంటూ ట్రంప్ బిల్డప్ యిచ్చాడు కానీ ఏమీ జరగలేదు. అయినా ప్రపంచంలో అందరి కంటె ముందు మనకే వస్తుంది అంటూ ప్రగల్భాలు పలుకుతూనే వున్నాడు.

ఈ లోగా జో బైడెన్ తను గెలిస్తే అమెరికా పౌరులందరికీ ఉచితంగా వాక్సిన్ యిస్తానని వాగ్దానం చేసేశాడు. ఏదైనా వాగ్దానం చేసేముందు దాని బజెట్ ఎంతవుతుందో ఆలోచించుకుని మరీ చేస్తారు. ఈ వాక్సిన్ విషయంలో రెండు డోసులు తీసుకోవాలా, మూడా, బూస్టర్ కూడా తీసుకోవాలా? తీసుకున్నాక అది యిచ్చే రక్షణ ఏడాదా? ఆర్నెల్లా? ఏమీ తెలియదు. ఉత్పత్తి ప్రారంభమయ్యాక కానీ ధర ఎంత వుంటుందో ఎవరూ ఊహించలేరు. ఇలాటి సందర్భంలో ఉచితంగా యిచ్చేస్తాం అని అనడం బాధ్యతారాహిత్యం కాదా? మొదటిసారే ఉచితమా? ఆర్నెల్ల తర్వాత మళ్లీ వేయించుకోవాల్సి వస్తే అప్పుడేం చేస్తారు? ఉన్న ఆరోగ్యపథకాలే ఎత్తేశారు. ఇది ఫ్రీగా యిస్తారా? అదీ అందరికీ యిస్తారా? వాగ్దానం చేసేముందు కాస్తయినా ఆలోచించాలి కదా!

సాధారణంగా బిజెపి తెలుగు అభిమానులు వాపోతూ వుంటారు. దక్షిణాదిన ప్రాంతీయ పార్టీలు సంక్షేమ పథకాలతో ఓటర్లను ఆకట్టుకుంటూ, దక్షిణాన బిజెపి ఎదగకుండా చేస్తున్నాయనీ, మోదీకి ఉచితాలివ్వడమంటే చికాకని, గుజరాత్‌లో యివ్వకుండా అభివృద్ధి మీదే దృష్టి పెట్టాడనీ, యిక్కడ ప్రాంతీయ పార్టీలకు మాత్రం అటువంటి యింగితం లేదని, డబ్బంతా తగలేస్తున్నారనీ అంటూంటారు. గుజరాత్‌లో వ్యవహారమే వేరు. అక్కడ మోదీయే కాదు, వేరే ఎవరూ కూడా ఉచితాలు యివ్వకుండానే యిన్నాళ్లూ నెగ్గుకువచ్చారు. ఇప్పుడు బిజెపి ఉచితాలలో ప్రాంతీయ పార్టీలతో పోటీ పడుతోందనే దానికి తాజా ఉదాహరణ – బిహార్ ఎన్నికలలో కరోనా వాక్సిన్ ఉచితంగా యిస్తానని హామీ యివ్వడం!

వాక్సిన్ తయారీ గురించి కేంద్ర ఆరోగ్యమంత్రి హర్షవర్ధన్ చేత జులై 2021 కల్లా 25 కోట్ల మందికి టీకాలు యిస్తామని ప్రజలకు ఆశలు కల్పించారని 15 రోజుల క్రితం రాశాను. దాని తర్వాత జరిగిన పరిణామాలు ఆశాజనకంగా ఏమీ లేవు. సీరమ్ ఇన్‌స్టిట్యూట్ వారి ఆక్స్‌ఫర్డ్ వాక్సిన్ ఒక్కటే మూడో దశ పరీక్షల్లో వుంది. జైడస్ కాడిలా, కోవాక్సిన్ యింకా అక్కడి దాకా రాలేదు. కోవాక్సిన్ రెండో దశ పరీక్షలు 750 మంది మీద చేస్తామని చెప్పి అనుమతులు తీసుకున్నారు కానీ ఏ కారణం చేతనో సగానికి సగం తగ్గించి, 380 మంది మీదనే చేశారు. పరీక్షలు పూర్తయ్యేయో లేదో, వాటి డేటాను విశ్లేషించే సమయం కూడా తీసుకోకుండా మూడో దశ ప్రయోగాలకు అనుమతి యిచ్చేశారు ప్రభుత్వం వారు. కోవాక్సిన్ ఫేజ్ 1 ఫలితాలు సైతం ప్రకటించలేదు. ప్రభుత్వ వెబ్‌సైట్‌లో కూడా జంతువుల మీద జరిగిన పరీక్షా ఫలితాలు యిచ్చారంతే. అవైనా ఈ-ప్రింట్లే తప్ప పియర్ రివ్యూడ్ జర్నల్స్‌లో పబ్లిష్ అయినవి కావు. రెండో దశ ఫలితాలు ప్రకటించే సమస్యే ఉత్పన్నం కాదు. మధ్యంతర డేటా కూడా విడుదల చేయలేదు. ఇప్పుడు మూడో దశ ప్రయోగాలను దేశంలో 25-30 చోట్ల 26 వేల మంది మీద చేస్తామంటున్నారు. నవంబరు మధ్య నుంచి మొదలుపెడతారట.

2021 జూన్ నాటికి వాక్సిన్ విడుదల చేసే అవకాశం వుందని భారత్ బయోటెక్ ప్రకటించింది. అవకాశం మాత్రమే అనేది యిక్కడ ముఖ్యమైన పాయింటు. ఎందుకంటే మూడో దశ ప్రయోగాలలోనే ప్రపంచ ప్రఖ్యాత కంపెనీలన్నీ బోల్తా పడుతున్నాయి. అయ్యేదాకా ఎవరికీ నమ్మకం లేదు. కంపెనీయే జూన్‌లో విడుదల చేస్తాం అంటోంది. ఆ తర్వాత భారీగా ఉత్పత్తి మొదలెట్టి పంపిణీ చేస్తారు. ఇదంతా కొన్ని నెలలు పట్టే వ్యవహారం. అలాటప్పుడు జులై కల్లా 25 కోట్ల మంది టీకాలు వేసేస్తామని ఆరోగ్యమంత్రి ఎలా అనగలరు? ఇదే అనుమానంగా వుందనుకుంటే బిహార్‌లో ఎన్నికల సందర్భంగా నిర్మలా సీతారామన్ బిహార్ ప్రజలందరికీ కోవిడ్ వాక్సిన్ ఉచితంగా యిస్తామని వాగ్దానం చేసేశారు. ఏదైనా హామీ యిచ్చేటప్పుడు ఎంత ఖర్చవుతుంది? బజెట్‌లో దానికి అవకాశం వుందా లేదా అనేది చూసుకోవాలి.

విదేశాల్లో తయారయ్యే టీకాకు ఎంత ధర నిర్ణయిస్తారో తెలియదు. మన ప్రభుత్వమేమీ వాళ్లతో ముందే ఎడ్వాన్సు యిచ్చి ఫ్యూచర్స్ బుక్ చేసుకోలేదు. మన ఇండియాలో తయారయ్యే వాక్సినే మనకు లభ్యమౌతుంది అనుకోవాలి. అది ఎంత వుండబోతుంది? సీరమ్ వాళ్లు ఏప్రిల్‌లో చెప్పినపుడు డోసు 13 డాలర్లకు యిస్తాం అన్నారు. అంటే రూ. 950 అన్నమాట. ఆగస్టుకు వచ్చేసరికి డోసు రూ.250 లోపే యిస్తామన్నారు. చివరకు ఎంతకు తేలుస్తారో తెలియదు. భారత్ వాళ్లు ధర గురించి అస్సలు కమిట్ కావటం లేదు. ‘‘సీరమ్ వాళ్లకు గేట్స్ వాళ్లు, కోవాక్స్ వాళ్లు నిధులు సమకూర్చారు. మా కెవ్వరూ ఏమీ యివ్వలేదు. మూడో దశ ప్రయోగాలకు రూ.150 కోట్లు ఖర్చు పెడుతున్నాం. మరో 120-150 కోట్లతో కొత్త ఫెసిలిటీ కడుతున్నాం. ధర ఎంతకు వర్కవుటవుతుందో యిప్పుడే చెప్పలేం.’’ అంటున్నారు.

మనిషికి రెండు డోసులు అంటున్నారు. బూస్టర్ డోసు అవసరం పడదనుకుందాం. కనీసం రూ.500 ఖర్చవుతుంది. బిహార్ జనాభా 12.40 కోట్లట. మనిషికి 500 రూ.ల చొప్పున మొత్తం రూ. 6200 కోట్లన్నమాట. దీని ప్రభావం ఆర్నెల్లుంటుందో, ఏడాది వుంటుందో తెలియదు. అప్పటికి రోగం చప్పబడి వుంటే ప్రభుత్వం వేయించకపోవచ్చు. ప్రజలూ పట్టుబట్టక పోవచ్చు. తగ్గకపోతే మాత్రం యిది రికరింగ్ ఎక్స్‌పెండిచర్ అవుతుంది. దీనికి బిహార్ బజెట్‌లో ప్రొవిజన్ పెట్టారో లేదో తెలియదు. బిహార్‌ను ప్రస్తుతం కుదిపివేస్తున్న సమస్య నిరుద్యోగ సమస్య. అందుకని తేజస్వి యాదవ్ తను అధికారంలోకి వస్తే 10 లక్షల ఉద్యోగాలు కల్పిస్తానన్నాడు. నీతీశ్ దాన్ని ఎద్దేవా చేశాడు. తీరా చూస్తే బిజెపి 19 లక్షల ఉద్యోగాలు యిస్తానని వాగ్దానం చేసింది. దానికి తోడు యీ ఉచిత వాక్సిన్ వాగ్దానమొకటి.

ఎన్నికలు వస్తే బిజెపిని పట్టలేం. 2015 ఆగస్టులో మోదీ బిహార్‌లోని ఆరా సభలో ఏం చెప్పారు? ‘‘బిహార్‌ అభివృద్ధికై కేంద్రనిధు లిద్దామనుకుంటున్నాను. ఎంత కావాలి? 50 వేల కోట్లా? 60, 70, 75, 80!? అబ్బే ఏకంగా లక్షా యిరవై ఐదు వేల కోట్ల నిధులిస్తా, పండగ చేస్కోండి’’ అన్నారు. ఓ పక్క ఆంధ్ర బజెట్ లోటు పూడ్చటం లేదు. వెనకబడిన 7 జిల్లాలకు నిధులు విడుదల చేయలేదు. రాజధానికై డబ్బివ్వలేదు. అయినా వాళ్లకా ఆఫర్. ఎంత యిస్తామన్నా బిహార్ ఓటర్లు నమ్మలేదు. 2014లో మోదీకి పూలరథం పట్టినా రాష్ట్రానికి వచ్చేసరికి బిజెపిని ఓడించేశారు. అధికారం రాలేదు కాబట్టి ఆ 1.25 లక్షల కోట్లు యిచ్చి వుండరు. తర్వాత నీతీశ్ కుప్పిగంతు వేసి యిటు వచ్చినా యిచ్చినట్లు లేదు. ఉంటే నిరుద్యోగ సమస్య యిలా వుండేది కాదు.

ఈలోగా అదే సంవత్సరం నవంబరులో కశ్మీర్ ఎన్నికలు వచ్చాయి. అక్కడ 80 వేల కోట్ల సాయం ప్రకటించారు. అక్కడ సంయుక్త ప్రభుత్వంలో భాగస్వామి ఐనా, గత ఐదేళ్లలో వాళ్లకు విదల్చలేదు సరి కదా, వారి కున్న సౌకర్యాలు తీసేశారు. అది మంచాచెడా అన్నది యిక్కడ చర్చనీయాంశం కాదు. ఎన్నికల వేళ బిజెపి ఎంత బరి తెగించి వాగ్దానాలు చేస్తుంది అన్నదే చూస్తున్నాం. బిహార్‌లో ఉచిత వాక్సిన్ అనగానే తక్కిన దేశం గొడ్డు పోయిందా? అని విమర్శలు వచ్చాయి. వెంటనే తమిళనాడు ముఖ్యమంత్రి చేత ప్రకటన చేయించారు – మేమూ ఉచితంగా యిస్తాం అని. మధ్యప్రదేశ్, అసాం, పాండిచ్చేరి ముఖ్యమంత్రులూ టపటపా ప్రకటించేశారు. వీళ్లంతా మా అభివృద్ధి నిలిచిపోయింది, మాకు కేంద్రం నుంచి రావలసిన బాకీలు రానే లేదు, చాలా కటకటగా వుంది అని ఫిర్యాదు చేస్తున్నవారే. మరి వాక్సిన్ ఉచితంగా యివ్వడానికి డబ్బులెలా వస్తాయనుకుంటున్నారు? ఎన్నికలు దగ్గర్లో వున్నాయి కాబట్టి అలాటి శంకలు పెట్టుకోలేదు.

దిల్లీ ముఖ్యమంత్రి మేం యివ్వలేం కానీ కేంద్రమే దేశజనాభా మొత్తానికి ఉచిత వాక్సిన్‌లు యివ్వాలి అని డిమాండ్ చేశారు. ఒడిశాలోని బాలాసోర్‌లో ఉపయెన్నిక జరగబోతోంది. అక్కడకు ఎన్నికల ప్రచారానికి వచ్చిన బిజెపి మంత్రి ప్రతాప్ సారంగీని ఒడిశా రాష్ట్రమంత్రి ఆర్‌పి స్వెయిన్ ‘తక్కిన రాష్ట్రాలలో ఉచిత వాక్సిన్ అంటున్నారు, మన రాష్ట్రానికి మీరేం చేస్తున్నారు?’ అని అడిగాడు. వెంటనే సారంగీ ‘దేశమంతా ఉచితంగా వాక్సిన్‌లు యిస్తాం’ అనేశాడు. కేంద్రంలో ఆయన చూసే శాఖలు పశుసంవర్ధక శాఖ, మత్స్యశాఖ యిత్యాదులు. ఆర్థిక మంత్రి కాదు, ఆరోగ్యమంత్రి కాదు. ఆయన మాటకు ఎంత విలువ వుంటుందో తెలియదు. అసలు ఆర్థికమంత్రి రాష్ట్రాలకు రావలసిన జిఎస్‌టి బకాయిలు సైతం తొక్కిపెట్టారు, పోలవరానికి ఎంగిలి చేత్తో కూడా విదల్చటం లేదు. మరి 135 కోట్ల మందికి ఉచితంగా వాక్సిన్ యిస్తామంటే డబ్బులిస్తారా?

ముందు అన్ని వాక్సిన్‌లు తయారవ్వాలి కదా! ఏ యే వర్గాల వారికి యివ్వాలో ప్రాధాన్యతా క్రమం జాబితా తయారు చేస్తున్నారు. అది పక్కన పడేసి, మధ్యలో ఎక్కడ ఎన్నికలు జరిగితే ఆ రాష్ట్రానికి యిస్తామంటూ మెలిక పెడితే ఎలా? వాక్సిన్‌లు అటు మళ్లించి, మిగతా రాష్ట్రాలలో వైద్యుల దగ్గర్నుంచి ఎండగడతారా? నోట్ల రద్దు సమయంలో దేశమంతా ఎటిఎంలు మూతపడినా ఎన్నికలు వస్తున్న యుపిలో మాత్రం క్యాష్ లభ్యమయ్యేట్లా ఎటిఎంలు పనిచేశాయ్. ఇప్పుడు వాక్సిన్‌ల సంగతీ అంతేనేమో! ఎన్నికలు అయిపోయాక గత 1.25 లక్షల కోట్ల హామీ లాగానే బిహార్‌లో దీన్ని తుంగలో తొక్కి ఎన్నికలు జరగబోయే బెంగాల్‌లో యిస్తామని ప్రకటిస్తారేమో!

అమెరికాలో ఉచితంగా యిచ్చినా యివ్వగలరేమో నాకు తెలియదు. సిరిగల వానికి చెల్లున్.. అన్నారు. మన దేశ ఆర్థిక స్థితి 25 వారాలలో 25 ఏళ్లు వెనక్కి వెళ్లిందంటున్నారు. ఇంత భారం మోయగలదా కేంద్ర ప్రభుత్వం? ఒకవేళ మోస్తే కరోనా సెస్ అంటూ దానికి రెట్టింపు వసూలు చేస్తుందా? ముందులో యిలా చెప్పి, తర్వాత రాష్ట్రాలదే భారం అనవచ్చు. వలస కార్మికులను సరైన సమయంలో ఆదుకోకుండా, తర్వాత శ్రామిక రైళ్ల టిక్కెట్ల దగ్గర్నుంచి రాష్ట్రాలతో బేరమాడిన ఘన చరిత్ర కేంద్రప్రభుత్వానికి వుంది.

అసలు అందరికీ ఉచితంగా వాక్సిన్ ఎందుకు యివ్వాలి? కరోనా వస్తే హాస్పటల్స్‌కి లక్షలు ఖర్చు పెడుతున్నవారికి కూడా ఉచితంగా యివ్వడంలో అర్థముందా? దారిద్ర్యరేఖకు దిగువున వున్నవారికి, వలస కార్మికులకు, నగరాల్లో మురికివాడల్లో వుండేవారికి ఫ్రీగా యిస్తాం అని ప్రకటిస్తే సముచితంగా, నమ్మశక్యంగా వుండేది. అమలు చేసేందుకు వెసులుబాటు వుండేది. అందరికీ ఉచిత వాక్సిన్ అనే నినాదం బిజెపి వారి మరో ‘‘జుమ్లా బాత్’’గా మారుతుందేమో చూడాలి. **– ఎమ్బీయస్ ప్రసాద్ (అక్టోబరు 2020)**

అక్టోబరు 30, 2020 టాబ్లాయిడ్‌కై **ఎమ్బీయస్ : ఎన్ని కలలో!!**

రమేశ్‌కుమార్ గారు ఎన్నికల పేరు చెప్పి ఎన్ని కలలు కంటున్నారో చూస్తూంటే ఆశ్చర్యంగా వుంది. పాపం ఆయనకు ఒకటే ఆత్రమట, అర్జంటుగా స్థానిక ఎన్నికలు జరపకపోతే ప్రజాస్వామ్యం ఎక్కడ దెబ్బ తినిపోతుందోనని! ప్రజాస్వామ్యం పట్ల యీ అక్కర యిన్నాళ్లూ ఎక్కడ దాగుందో తెలియటం లేదు. ఆయన ఎన్నికల కమిషనర్ అయ్యాక టిడిపి హయాంలో ఎన్నికలు జరపకపోయినా కిమ్మనలేదు. కోర్టు చెప్పినా చలించలేదు. నాకెందుకు వచ్చిన గొడవ, రిటైరయ్యాక వచ్చిన పదవి కదా, ఏదో కృష్ణారామా అనుకుంటూ, కడుపులో చల్ల కదలకుండా కాలక్షేపం చేసేసి పోతే చాలనుకున్నారు కాబోలు. టిడిపి ప్రభుత్వాన్ని అడిగో అడగకుండానో తనంతట తాను ఎన్నికలు ప్రకటించలేదు. ఇప్పట్లా ప్రతిపక్ష పార్టీలను పిలిచి సమావేశాలు నిర్వహించలేదు. ఎన్నికలు జరపకపోతే రాజ్యాంగ విరుద్ధమని, రాష్ట్రానికి కేంద్రనిధులు రాకుండా పోతాయని చింత పడినది లేదు.

అధికారం చేతులు మారింది. వైసిపి గద్దె కెక్కింది. నెలలు గడిచాయి. వారికైనా గుర్తు చేయలేదు. స్థానిక ప్రజాప్రతినిథులకు తగిన గుర్తింపు రావాలంటూ, వారి హక్కులకై గళమెత్తలేదు. తన హోదాని ఉపయోగించుకుని ప్రభుత్వానికి గుర్తుచేస్తూ కానీ, హెచ్చరికగా కానీ లేఖలు రాయలేదు. నిధులు రాకపోతే వాళ్లే అవస్థలు పడతారు, మనకేం అని నిమ్మకు నీరెత్తినట్లు కూర్చున్నారు నిమ్మగడ్డ వారు! ప్రభుత్వమే చివరకు తలపెట్టింది. ఇక అక్కణ్నుంచి వైసిపికి అనుకూల వాతావరణం స్పష్టంగా కనబడింది.

ఇప్పుడున్న దశలో, ఉచితాలతో జగన్ వెలిగిపోతున్న స్థితిలో, బలమైన అవినీతి ఆరోపణలూ, అక్రమాలూ బయటపడని దశలో వైసిపికి వ్యతిరేకంగా పోటీ చేస్తే లాభమేమిటి అని యితర పక్షాల రాజకీయ నాయకులు లెక్కలు వేశారు. పైగా అప్పటికి జగన్ పాలన ఏడాది కూడా పూర్తి చేసుకోలేదు. కరోనా తలెత్తలేదు. ప్రభుత్వవ్యతిరేకత టిడిపి మీడియాలో తప్ప క్షేత్రస్థాయిలో ఎక్కడా గట్టిగా గోచరించటం లేదు. అమరావతి ఉద్యమం కూడా ఆ మూడు, నాలుగు గ్రామాలకే పరిమితమై పోయింది. రాజధాని వికేంద్రీకరణ ఉత్తరాంధ్ర, రాయలసీమల్లో ఉత్సాహాన్ని రగిలించింది కూడా. వాలంటీరు వ్యవస్థ యువతకు కొద్దోగొప్పో ఉపాధి అవకాశాలను కల్పించింది.

పోనీ ప్రతిపక్షం బలంగా ఏమైనా వుందా అంటే టిడిపిలోంచి ఎమ్మెల్యేలు జారుకుంటున్నారు. జారుకోనివారు స్తబ్ధంగా వుంటున్నారు. లోకేశ్ జనాల్లో తిరిగి క్యాడర్‌ను ఉత్తేజితం చేయటం లేదు. కాలం గడిచేకొద్దీ జగన్ పొరపాట్లు చేయకపోతాడా, అప్పుడే మనం రంగంలోకి దిగి చెడుగుడు ఆడేయవచ్చు అని టిడిపి సీనియర్ నాయకులు గట్టుమీద కూర్చుని చూస్తున్నారు. ఇక జనసేనాని, ఎన్నికల ఓటమి తర్వాత సినిమాలకు మరలిపోయారు. ప్రభుత్వవిధానాలకు నిరసన తెలపడానికి నిరాహారదీక్షల కంటె సన్యాసులు చేసే దీక్షలకు మొగ్గు చూపుతున్నారు. రోడ్డెక్కి రాస్తారోకోలు చేసే పాతపద్ధతులకు స్వస్తి చెప్పి, ఫామ్‌హౌస్‌లో చెట్లతో ముచ్చట్లాడుతున్నారు. క్యాడర్‌కు పాపం ఏదో చేయాలని వుంది కానీ దిశానిర్దేశం చేయవలసిన సేనాపతి స్వామీజీ అయిపోయారు. ఆయన గంభీరమైన ఆలోచనలను తెలుగులోకి అనువదించి చెప్పేందుకు మధ్యలో ఎవరూ లేకుండా పోయారు.

ఇలాటి పరిస్థితుల్లో ప్రతిపక్ష అభ్యర్థులు చప్పగా వుండిపోవడంతో వైసిపి వారు చెలరేగిపోయారు. మనదే రాజ్యం అనుకున్నారు. ఏకగ్రీవం అయితే మరీ గొప్పగా వుంటుందనుకుని, ఎవరైనా మామూలు వ్యక్తి నామినేషన్ వేయబోయినా అడ్డుకున్నారట. ఇవన్నీ జరుగుతున్నా రమేశ్ కుమార్ ఊరుకున్నారు. ఇన్ని ఏకగ్రీవాలున్నా ఆయనేమీ ఆశ్చర్యం వ్యక్తం చేయలేదు. ఒకరకంగా అది కరక్టే. ఎందుకంటే గత స్థానిక ఎన్నికల సమయంలో టిడిపి, వైసిపి పోటాపోటీగా వున్నాయి. కాంగ్రెసు పూర్తిగా తుడిచిపెట్టుకు పోలేదు. ఇప్పుడు పరిస్థితి పూర్తిగా ఏకపక్షమై పోయింది. అందువలన రమేశ్ ఎన్నికలు నిర్వహించడానికి సిద్ధపడిపోయారు.

ఇంతలో ఏదో జరిగింది. అదేమిటో ఎప్పటికీ బయటకు రాదు. రమేశ్ తన స్వభావానికి విరుద్ధంగా సడన్‌గా చురుగ్గా అయిపోయారు. తన బెస్ట్ పార్ట్ ఆఫ్ ద కెరియర్‌ను గవర్నరు కొలువులో తాపీగా గడిపేసి, వివాదరహితంగా రిటైరై పోయిన వ్యక్తి హఠాత్తుగా వివాదాల్లోకి దూకడానికి నిశ్చయించు కున్నారు. ‘ఎన్నికల కమిషన్ అనేది వుందా? లేదా? ఏం జరుగుతోంది యిక్కడ?’ అని బాబు హుంకరించడం తడవు, ఎన్నికలు వాయిదా వేసి పడేశారు. ప్రభుత్వాన్ని సంప్రదించలేదూ ఏమీ లేదు. ఎన్నికల కోడ్ పేరు చెప్పి అధికారాలను చేతుల్లోకి తీసుకుని టపటపా అధికారులను బదిలీ చేసేశారు. ఆయనకు దొరికిన సాకేమిటంటే కరోనా! అప్పటికి కేంద్రప్రభుత్వం కూడా అదేమీ ఎమర్జన్సీ కాదనే అంటోంది. కానీ ఈయనకు మాత్రం దాని తీవ్రత ముందుగా గోచరించింది.

రాష్ట్రప్రభుత్వం అదేమీ సీరియస్ కాదు పొమ్మంది. పారాసిటమాల్‌తో పోయేదానికి యింత రాద్ధాంతమా అని ముఖ్యమంత్రి జగన్ అన్నారు. తీరా చూస్తే కరోనా క్రమక్రమంగా తన విశ్వరూపాన్ని చూపించింది. ప్రపంచ ఆరోగ్య సంస్థకు, ఐసిఎమ్‌ఆర్‌కు, హేమాహేమీలైన ప్రపంచ శాస్త్రజ్ఞులకు కూడా కొరకరాని కొయ్యగా మారి, యిప్పటిదాకా భయపెడుతూనే వుంది. ఇన్ని మరణాలు సంభవిస్తాయని ఎవరూ ఊహించలేక పోయారు. మన దేశంలో మరణాల శాతం తక్కువే కానీ, దాని కారణంగా ధననష్టం విపరీతంగా కావడంతో భయపెడుతోంది. ఇప్పటికీ అది చకచకా వ్యాపిస్తోంది. ఆంధ్ర వరకు చూస్తే పరీక్షలు ఉధృతంగా చేయడంతో కేసుల సంఖ్య చాలా ఎక్కువగా వుంది, మరణాల సంఖ్య అంత తీవ్రంగా లేకపోయినా! నిజంగా ఎన్నికలు నిర్వహించి వుంటే కేసుల సంఖ్య పాపమంతా దానిపై పడేది. ఆ విషయంలో ఆంధ్రప్రభుత్వం రమేశ్‌కు ధన్యవాదాలు చెప్పుకోవాలి.

కానీ ప్రభుత్వాధినేత అలా అనుకోలేదు. తన ప్రభుత్వాన్ని గుర్తించడానికి నిరాకరించి, దానితో సంప్రదించకుండా ఎన్నికలు నిలిపివేసి, అధికారులను బదిలీ చేసిన రమేశ్‌పై పగబట్టారు. ఆయన ఉద్యోగం తీసేసి, మరొకర్ని వేసేశారు. రమేశ్ సుప్రీం కోర్టు దాకా వెళ్లి, తన పదవి మళ్లీ తను తెచ్చుకున్నారు. ప్రభుత్వం మొహం వేళ్లాడేసింది. కానీ రమేశ్ అధికారాన్ని తను గుర్తించదలచుకోలేదు. 2021 మార్చి వరకు, అంటే ఆయన పదవిలో వున్నంతవరకు ఎన్నికలు నిర్వహించకూడదని నిశ్చయించు కున్నారనుకోవాలి. కరోనా భయం యింకా తగ్గలేదు కాబట్టి, నిర్వహించక పోవడానికి వీళ్ల కీసారి మంచి సాకు దొరికింది. ప్రభుత్వంపై పోరాడి గెలిచిన కీర్తి రమేశ్‌కు దక్కింది. ఇద్దరూ హ్యేపీ అనుకుంటూన్న సమయంలో మళ్లీ ఏదో జరిగింది. రమేశ్ గారు ఎన్నికలు జరుపుతానని పంతం పడుతున్నారు.

ఎన్నికలు వాయిదా వేసినప్పుడు రమేశ్‌గారికి ప్రజారోగ్యంపై ఎంత చింతో అని టిడిపి, యితర పక్షాలు కొనియాడాయి. స్వయంగా డాక్టరు కాకపోయినా కరోనా విశ్వరూపాన్ని ముందుగా దర్శించిన ద్రష్ట అన్నారు. ప్రజారోగ్యం గురించి ప్రభుత్వానికి చింత లేకపోయినా, ఆయన కుంది అని మెచ్చుకున్నారు. దానికి రాజకీయపరమైన రంగు పులమడం తప్పు, ఆయనను చిత్తశుద్ధిని శంకించడం మరీ తప్పు అని కూకలేశారు. మరి ఆయనకా చింత హఠాత్తుగా మాయమై పోయిందెందుకో? ఆయన వాయిదా వేసిన నాటికి ఆంధ్రలో కేసులు పదికి లోపే ఉన్నాయి. దేశం మొత్తం మీదే 93. ఇప్పుడు దేశంలో 80 లక్షల కేసులు. ఆంధ్రలో 8.18 లక్షలు. దేశంలో మరణాలు 1.21 లక్షలు, ఆంధ్రలో 6660. ఎన్నికలు వాయిదా వేసినపుడు రమేశ్ గారు ఆరువారాల్లో కరోనా సద్దు మణుగుతుం దనుకున్నారు కాబోలు, ఆరువారాలే వాయిదా వేశారు.

ఆరువారాలు కాదు కదా, ఆరార్లు ముప్ఫయారు వారాలైనా తగ్గేట్టు లేదు. కరోనాకు యిప్పటికీ సరైన మందు లేదు, వాక్సిన్ లేదు. టెస్టుల మీద ప్రజలకు నమ్మకం లేదు, ఉత్తి పుణ్యాన పాజిటివ్ అని చూపిస్తున్నారని అనుమానం. పాజిటివ్ వచ్చి, ఆసుపత్రిలో చేరితే లక్షలకు లక్షలు ఆవిరై పోతున్నాయి. జీవితకాలం ఆదా అంతా కరిగిపోయి, అప్పుల పాలవుతున్నారు. ఇతర రోగాలు ఎన్ని వచ్చినా యింట్లో గచ్చాకుపుచ్చాకుతో నయం చేసుకుందామని చూస్తున్నారు తప్ప ఆసుపత్రికి వెళ్లడానికి యిన్‌ఫెక్షన్ భయం. దాంతో ఆ రోగాలు ముదురుతున్నాయి. ఎప్పుడు కొంప ముంచుతాయో తెలియదు.

సినిమా థియేటర్లు బావురుమంచున్నాయి. పెళ్లిళ్లు వాయిదా పడుతున్నాయి. ఫంక్షన్‌ల శుభాకాంక్షలన్నీ జూమ్ మీటింగుల్లోనే. కరోనాతో చచ్చిపోతే అంత్యక్రియలు కూడా సరిగ్గా జరపటం లేదు. మామూలుగా పోయినా, కరోనాతో పోయారేమోనన్న భయంతో జనాలు మొహం తిప్పుకుంటున్నారు. పరామర్శకు కూడా వెళ్లటం లేదు. చదువుకునే వారికి స్కూల్స్ లేవు, కాలేజీలు లేవు. ఆన్‌లైన్‌లో ఎంత చదువు వంటపడుతోందో తెలియటం లేదు. ఐటీ వాళ్లకు మార్చి దాకా వర్క్ ఫ్రమ్ హోమే అంటున్నారు. బేఫర్వాగా తిరిగేవాళ్లు తిరుగుతున్నారు కానీ అధికాంశం ప్రజలు జాగ్రత్త పడుతూనే వున్నారు.

ఇలాటి పరిస్థితుల్లో ఎన్నికలు నిర్వహిస్తానంటూ రమేశ్ ముచ్చటపడడం దేనికో తెలియటం లేదు. అప్పట్లో మే నెల వస్తే ఎండలకు కరోనా మాడిమసై పోతుందనుకున్నారు. అందుకే రమేశ్ ఆరువారా లన్నట్లున్నారు. కానీ మనం ఎండలకు మండాం, వానలకు తడిసిముద్దయ్యాం కానీ కరోనా మాత్రం ఆత్మపదార్థంలా ఎండక, తడవక, కాలక, నశించక అలాగే వుంది. దినదినాభివృద్ధి చెందుతోంది. యూరోప్‌లో మళ్లీ ఉధ్యతమౌతోంది. ఇక్కడ నవంబరు డిసెంబరులలో సెకండ్ వేవ్ వస్తోంది కాసుకోండి అంటున్నారు.

షాపులు తెరిచిపెట్టారు కానీ ఖాళీగానే వుంటున్నాయి. ప్రజలంతా హోమ్ డెలివరీపై ఆధారపడ్డారు. 65 ఏళ్లు దాటినవారిని పిల్లలు బయటకు వెళ్లద్దంటూ కట్టడి చేస్తున్నారు. షాపుల వారు కూడా రావద్దంటూ డిస్కరేజ్ చేస్తున్నారు. అత్యవసరమైతే తప్ప బయటకు వెళ్లవద్దని ప్రధాని దగ్గర్నుంచి మన్‌కీ బాత్ సెలవిస్తున్నారు. ఇక బార్లా తెరిచినవేమిట్రా అంటే బార్లు. కరోనా కట్టడికై ఆదాయం కావాలి కాబట్టి అది తాగుబోతుల దగ్గర్నుంచే పీల్చగలరు కాబట్టే కేంద్రం కూడా రాష్ట్రాలకు అనుమతులిచ్చేసింది. కానీ పోలింగు బూత్‌లు బార్లలో పెట్టరు కదా! ఇన్ని తెలిసి రమేశ్ గారు యిప్పుడు ఎన్నికలంటున్నారేమిటి? ప్రజారోగ్యం పట్ల ఆయన చింత, శ్రద్ధ, అక్కర ఏమై పోయినట్లు?

అసలు శాంతిభద్రతల మాటేమిటి? గతంలో వైసిపి కారణంగా తనకు ప్రాణహాని వుందన్నారు. కేంద్రమంత్రికి ఓ ఉత్తరం పడేసి, తను పొరుగు రాష్ట్రానికి జంపై పోయారు. మరి యిప్పుడా భయం పోయిందా? ప్రభుత్వాధినేత తన ఫ్యాక్షన్ కుటుంబ నేపథ్యాన్ని (రమేశ్‌గారు లేఖలో రాసినదే) మార్చేసుకున్నారా? గంగలో మునిగి పునీతులైపోయి, కాశీలో హింసాత్మక ప్రవృత్తికి, విపరీత స్వభావానికి నీళ్లొదిలేశారా? రమేశ్ గారికి దానిపై నమ్మకం కుదిరి యిప్పుడు తన సెక్యూరిటీని విత్‌డ్రా చేసుకున్నారా? కుటుంబాన్ని ఆంధ్రకు షిఫ్ట్ చేశారా? ఎన్నికల కమిషనర్‌కే భరోసా లేనప్పుడు, సాధారణ ఓటరుకు ఏం భరోసా వుంటుంది? వాళ్లకు కూడా ఒక్కోరికీ సెక్యూరిటీ ఏర్పాటు చేస్తారా?

అబ్బే అక్కర లేదు, యిలాగే కానిచ్చేసేద్దాం అని రమేశ్ గారంటే మాత్రం రాష్ట్రంలో శాంతిభద్రతలు బాగున్నాయని సర్టిఫికెట్టు యిచ్చినట్లే. అలా యిస్తే టిడిపి వారు నొచ్చుకుంటారు. వారి ప్రకారం రాష్ట్రంలో దళితులకు, బడుగు, బలహీన వర్గాలకు, రైతులకు, ప్రజాఉద్యమ కారులకు, వ్యాపారస్తులకు, సామాన్యులకు.. అంతెందుకు ఏ వర్గానికీ భద్రత లేకుండా పోయింది. ఏ ఆస్తికీ రక్షణ లేకుండా పోయింది. రాయలసీమ రౌడీలు ఎప్పుడు వచ్చి తమపై దాడి చేస్తారా అని ప్రజలంతా భయంతో వణికి ఛస్తున్నారు. ఎన్నికలు నిర్వహించే శాంతియుత పరిస్థితి నెలకొంది అని రమేశ్ గారు అంటే, ‘ఎన్నికల కమిషన్‌కు కళ్లు లేవా?’ అని బాబు హుంకరించే ప్రమాదం వుంది జాగర్త.

శాంతిభద్రతలు ఒక్కటే కాదు, ఎన్నికల నిర్వహణకు ప్రజారోగ్యపరిస్థితి కూడా ప్రధాన అంశమై పోయిందిప్పుడు. ఎన్నికల నిర్వహణకు అనువైన సమయమిది అని రమేశ్ గారంటే రాష్ట్రంలో కోవిడ్ నియంత్రణ అద్భుతంగా వుంది అని కితాబు యిచ్చినట్లే! ఇదీ టిడిపి నాయకులకు రుచించే విషయం కాదు. కరోనా పరిస్థితి దేశంలోని అన్ని రాష్ట్రాల కంటె ఆంధ్రలో అధ్వాన్నంగా వుందని గగ్గోలు పెట్టేస్తున్నారు. ఇప్పుడు ఎన్నికలు జరిగిన తర్వాత కేసులు పెరగడానికే అవకాశం ఎక్కువుంది. పెరగగానే దాని పాపమంతా ప్రభుత్వం మీదే పడుతుంది. తన అభ్యర్థులను గెలిపించుకోవడానికి పెట్టిన శ్రద్ధలో పదోవంతైనా ప్రజలను కాపాడడంపై పెట్టి వుంటే కేసులు యిన్ని పెరిగేవి కావు అని స్టేటుమెంట్లు కురుస్తాయి.

ఎన్నికలు నిర్వహించే పరిస్థితి వుందా అని వారిని అడగకుండానే రమేశ్ ఎన్నికల శంఖం పూరించారు. అలా అడగాలి కదే అని టిడిపి, దాని మిత్రపక్షాలు ఆయనకు హితవు పలకలేదు. రేపు తాము అధికారంలోకి వస్తే మరో అధికారి యిలాగే ప్రవర్తించవచ్చేమోనన్న భయమో, అధికారంలోకి వచ్చినప్పటి మాట కదా అన్న ధీమాయో తెలియదు. నిజంగా వైసిపిని తోసిరాజని ఎన్నికలు నిర్వహించేయడానికి రమేశ్ సిద్ధపడి ప్రకటించేశారనుకోండి. ఇప్పుడు మాత్రం పెద్ద సంఖ్యలో ఏకగ్రీవాలు రావా? టిడిపి మార్చిలో కంటె నవంబరు నాటికి బాగుపడిందా? మధ్యకాలంలో యింకా ఎక్కువమంది ఎమ్మేల్యేలు జారుకున్నారు.

కరోనా టైములో జనాలు బెంబేలెత్తినపుడు వాళ్ల మధ్య తిరిగి, ధైర్యం చెప్పి, ఎన్టీయార్ ట్రస్టు ద్వారా చికిత్స చేయిస్తామనో, టెస్టులు చేయిస్తామనో, క్యాంపులు నిర్వహిస్తామనో అని వుంటే పరిస్థితి బాగుండేదేమో కానీ, టిడిపి ముఖ్యనాయకులు జనాల్లో తిరగలేదు. ఇక తండ్రీకొడుకూ చూడబోతే హైదరాబాదుకే పరిమితమయ్యారు. కనీసం అక్కడి జనాల్లో తిరిగినా అక్కడ మీడియాయైనా కవర్ చేసేది. తెలంగాణాలో పార్టీ యూనిట్ వున్నా గాలికి వదిలేశారు. ‘దిఖ్‌తా హై, బిక్‌తా హై’ అని సామెత. జగన్ ఊరూరూ వెళ్లడం మూలానే జనం స్వయంగా చూసి, ఫీలై ఆదరించారు. ఈ తండ్రీ తనయులు కష్టకాలంలో కనబడకుండా జూమ్‌లో ఆరోపణలు చేస్తూ కాలం గడిపితే ఎలా? తండ్రికి జూమ్, తనయుడికి అదీ లేదు, ట్విటర్ మాత్రమే. అది ఆయనే ఆపరేట్ చేస్తాడో, వేరెవరైనా చమక్కులు వేసేవారిని పెట్టుకున్నాడో తెలియదు. కరోనా వచ్చిన ఆర్నెల్లకు (సామెతలేవీ గుర్తు చేసుకోకండి) జనంలోకి వచ్చి నన్ను చూసి జగన్ వణికిపోతున్నాడంటూ ప్రగల్భాలు పలికితే జనాలు నమ్మేస్తారా?

ఇలాటి పరిస్థితిలో మళ్లీ ఎన్నికలు నిర్వహించినా ఏకగ్రీవాలు తగ్గుతాయా? తగ్గకపోతే వైసిపి వాళ్ల ధాష్టీకం అంటూ టిడిపి, సిపిఐ వగైరాలు గగ్గోలు పెట్టరా? ఎడాపెడా పిల్స్ వేయరా? దానితో కోర్టుల ఆదేశాలు, డిజిపిని, అధికారులను కోర్టుకు పిలిచి మందలించడాలు.. వగైరాలు. అధికారులు కరోనా కట్టడే చేస్తారా? కోర్టుకు హాజరే అవుతారా? ఎన్నికల ప్రచారం ప్రారంభం కాగానే కరోనా కేసులు పెరుగుతాయి. వెంటనే టిడిపియే ప్రజారోగ్యం దృష్ట్యా ఎన్నికలు వాయిదా వేయాలని పిటిషన్ పెట్టవచ్చు. సరే వాయిదా వేస్తున్నాను, కరోనా తగ్గేదాకా, రేదర్ తగ్గిందని నేను ఫీలయ్యేదాకా, ఎన్నికల కోడ్ పేరు చెప్పి అధికారం నడిపేస్తాను ఆయన రమేశ్ గారనవచ్చు. గతంలో కోడ్ అనగానే ఎలా రెచ్చిపోయారో చూశాం కదా!

రమేశ్ గారి దృష్టిలో ప్రభుత్వానికి విలువేమీ లేదు. వాయిదా వేసినప్పుడూ సంప్రదించలేదు, యిప్పుడూ లేదు. అన్నిటికీ కోర్టునే నమ్ముకున్నారు. వాళ్లే తనకు ఉద్యోగం మళ్లీ యిప్పించారు. వాళ్లే తనకు పాలనాధికారం మళ్లీ యిస్తారన్న ఆశ. దీనికి తోడు ఆయన రాజకీయ నాయకులతో భుజాలు రాసుకుని తిరుగుతున్నారని హోటల్ సమావేశం ద్వారా తెలిసింది. సుజనా యిప్పుడు ఏ పార్టీలో వున్నా, ఎవరికి సన్నిహితుడో అందరికీ తెలుసు. పైగా సుప్రీంలో ఖరీదైన లాయర్లను పెట్టుకోగల సత్తా రమేశ్ గారికి వచ్చిందంటే ఆయనకున్న కనక్షన్లు లాకాయిలూకాయివి కావు. ఐఏఎస్‌ల జీతాలు మరీ అంత ఎక్కువేమీ కాదు. సాఫ్ట్‌వేర్ యింజనీర్లకే ఎక్కువ వస్తాయి. రమేశ్ గారు అవినీతికి పాల్పడ్డ దాఖలాలేవీ లేవు. ఇప్పుడు హఠాత్తుగా స్తోమత వచ్చిందంటే ఆశ్చర్యం కాదా? మార్చి వరకు ఉద్యోగంలో వుంటే వచ్చే జీతాని కంటె ఎక్కువగా లాయరు ఫీజు యిచ్చారంటే ముప్పావలా కోడిపిల్లకు మూడు రూపాయల పందిపిల్లను దిష్టి తీసినట్లుంది.

మామూలు ఉద్యోగి అయితే పోతే పోనిమ్మని ఊరుకునేవారు. కానీ యిక్కడ రాజకీయ నాయకుల మధ్య ప్రతిష్ఠకు సంబంధించిన విషయమై పోయింది. ఇప్పుడు కూడా ఫైనల్‌గా ఆయనంతట ఆయనే ఎన్నికలు పెట్టగలుగుతారని ఎవరూ అనుకోలేరు. ఈ పేరు చెప్పి ప్రభుత్వాన్ని చికాకు పెట్టడమే లక్ష్యమై వుంటుంది. దీన్ని అదనుగా చూసుకుని ‘తన కిష్టం లేని అధికారిని సహించలేని దురహంకారి ఫ్యాక్షనిస్టు జగన్’ అని తండ్రి, ‘నన్ను చూసి బెదిరిపోయి, ఎన్నికలు పెట్టడానికే దడుస్తున్నాడొహోయ్’ అని తనయుడూ ప్రచారం చేసుకోవడానికి తప్ప వేరెందుకూ పనికి రాదనుకుంటున్నాను.

బిహార్‌లో ఎన్నికలు పెట్టారు కదా యిక్కడెందుకు పెట్టకూడదు అంటే అక్కడ రాజ్యాంగపరమైన అవసరం ఉంది. అసెంబ్లీ కాలాన్ని పొడిగించాలంటే చాలా తతంగం వుంది. అందుకని పెట్టారు. అక్కడ రాజకీయ వాతావరణం వేడిగా వుంది, ఎవరు గెలుస్తారో చప్పున చెప్పలేని పరిస్థితి. అయినా మొదటి విడతలో 55 శాతం కంటె తక్కువ మంది ఓటేశారు. ప్రజల్లో కొంతమందికైనా కరోనా భయం వుందని అనుకోవాలి. మరి యిక్కడ అర్జన్సీ ఏమిటి? రమేశ్ గారి పదవీకాలం మార్చిలో అయిపోతుందన్న బెంగ తప్ప! గుజరాత్‌లో స్థానిక ఎన్నికలు మూణ్నెల్లు వాయిదా వేశారు. అక్టోబరులోనే! వాటికి రాష్ట్రాలు యిస్తున్న ప్రాముఖ్యత అంతే! స్థానిక ప్రజాప్రతినిథులకు భాగస్వామ్యం లేకుండా పోవడం దురదృష్టకరమే, కానీ ఏళ్ల తరబడి అదే పరిస్థితి. ఇంకో ఆర్నెల్లు సాగుతుంది, అంతేగా!

కరోనా భయం లేదని తన చర్యల ద్వారా రమేశ్ గారు చాటుకుని వుంటే వేరేలా అనుకోవచ్చు. కానీ ఆయన సమావేశాలు ఏర్పాటు చేయడం దగ్గర్నుంచి జాగ్రత్తలు పడి, అందర్నీ ఒకసారి రావద్దన్నారు. ఈయన పేరే ఉన్న ప్రఖ్యాత డాక్టరు రమేశ్ గారు కోవిడ్ భయంతో పోలీసు విచారణకు స్వయంగా రానంటున్నారు. తన మటుకు తాను జాగ్రత్తలు తీసుకుంటూ ప్రజలకు వచ్చినా ఫర్వాలేదనుకుంటూ యీ రమేశ్ గారు ఎన్నికల నిర్వహణకు కంకణం కట్టుకున్నారు. జగన్ సర్కారు అన్‌జాన్ కొడుతోంది. మార్చిలోగా జరపకూడదని దాని పంతం. జరపాలని యీయన పంతం. ఎన్నికల కమిషనర్‌కు వేరే సైన్యమేమీ లేదు. సైన్యాధిపతిని అడక్కుండా యుద్ధం ప్రకటించేశాడీయన. ప్రభుత్వం అడుగు ముందుకేయనంటుంది. ఈయన వాళ్లకు రాసే బదులు కోర్టులో పిటిషన్లు దంచుతూంటాడు. ఇక కోర్టుల వారికే పని. కొన్ని కేసుల్లో నెలల తరబడి వాయిదా వేస్తూంటారు. వీటిల్లో మాత్రం టపటపా కేసులు నడిపించేస్తారని అనుకోవచ్చు. ప్రజాస్వామ్య పరిరక్షణ పేరుతో కాలక్షేపానికి లోటు లేకుండా చూస్తున్నారు! **– ఎమ్బీయస్ ప్రసాద్ (నవంబరు 2020)**

రాసే సబ్జక్టులు

4) రాజస్తాన్

**నవంబరు 01, 2020** **ఎమ్బీయస్ : చిరాగ్ దీపానికి నూనె పోస్తున్నదెవరు?**

బిహార్ ఎన్నికల గురించి రాసేందుకు చాలానే వుంది కానీ అందరి కంటె ఆసక్తికరమైన పాత్ర చిరాగ్ (దీపం అని అర్థం) పాస్వాన్‌ది. అతను జాతీయస్థాయిలో ఎన్‌డిఏలో భాగస్వామి. కానీ రాష్ట్రానికి వచ్చేసరికి ఎన్‌డిఏలో భాగస్వామి ఐన నీతీశ్ పార్టీ ఐన జెడియును వ్యతిరేకిస్తున్నాడు. నీతీశ్ అసమర్థుడు, అవినీతిపరుడు, మేం అధికారంలోకి వచ్చాక అతన్ని జైలుకి పంపుతాం అంటున్నాడు. అతన్ని ముఖ్యమంత్రి చేసి తీరతాం అంటున్న అతని భాగస్వామి బిజెపిని మాత్రం పన్నెత్తి మాట అనటం లేదు సరి కదా, నేను మోదీజీకి హనుమంతుడి వంటివాణ్ని, రాష్ట్రంలో బిజెపి నాయకుణ్ని ముఖ్యమంత్రి చేసేదాకా నిద్రపోను అంటున్నాడు. తన లక్ష్యమంతా జెడియును ఓడించడమే అంటున్నాడు. ఈ వింత ప్రవర్తనకు కారణమేమిటో ఎవరికీ అంతుపట్టటం లేదు. మహారాష్ట్ర అనుభవాన్ని దృష్టిలో పెట్టుకుని, బిజెపియే అతన్ని వెనక్కాల నుంచి ఆడిస్తోందా అని కొందరి అనుమానం.

చిరాగ్ పాస్వాన్ యిటీవలే దివంగతుడైన రామ్ విలాస్ పాస్వాన్ కొడుకు. రాజకీయాలకు రాను, సినిమాల్లోనే వుంటానంటూ ఒక సినిమాలో హీరోగా వేశాడు కూడా. అది ఫ్లాపయ్యాక, తండ్రి కోరికపై పార్టీలోకి వచ్చి యిటీవలే పార్టీ పగ్గాలు చేపట్టాడు. ప్రస్తుతం ఆరా నియోజకవర్గం నుంచి ఎంపీగా వున్నాడు. వీధి రాజకీయాలు వంటపట్టాయో లేదో తెలియదు. బిహార్‌లో చూడబోతే అందరూ కాకలు తీరిన యోధులు. లాలూ ప్రసాద్ యాదవ్, నీతీశ్ కుమార్ యిద్దరూ భీష్ముల వంటి వారు. బిజెపి నాయకుడు సుశీల్ మోదీకి మరీ అంత స్టేచర్ లేకపోయినా, యిటీవలి కాలంలో పార్టీ బలోపేతమైంది. కాంగ్రెసు లాలూ వెంటనంటే తిరుగుతూ, తన ఉనికిని చాటుకుంటోంది. లాలూ జైల్లోనే వున్నా అతని రెండో కొడుకు తేజస్వి, యువనాయకుడిగా ప్రజల్లోకి దూసుకుని వెళుతున్నాడు. ఇలాటి పరిస్థితుల్లో తికమక గేమ్ ఆడుతున్న చిరాగ్ నెగ్గుకు రాగలడా?

అతని నేపథ్యం తెలియాలంటే అతని తండ్రి గురించి, వాళ్ల పార్టీ గురించి చెప్పుకోవాలి. 1946లో పుట్టిన రామ్ విలాస్ పాస్వాన్ బిహార్‌లో దళిత కులాలలో ప్రముఖమైన వాటిల్లో ఒకటైన పాస్వాన్ అనే కులానికి చెందినవాడు. ఎంఏ, ఎల్ఎల్‌బి చదివాడు. సంయుక్త సోషలిస్టు పార్టీలో చేరి 1969లో 23 ఏళ్లకే శాసనసభ్యుడయ్యాడు. 1974లో జాట్ నాయకుడు చౌధురీ చరణ్ సింగ్ లోకదళ్ పార్టీ పెట్టినపుడు దానిలోకి మారాడు. 1975లో ఎమర్జన్సీ విధించినపుడు దాన్ని వ్యతిరేకించిన చరణ్ సింగ్ జైలుపాలయ్యాడు. తనతో పాటే పాస్వాన్ కూడా. 1977 ఫిబ్రవరి వరకు జైల్లో వుండి, బయటకు వచ్చి జనతా పార్టీ తరఫున ఎన్నికలలో హాజీపూర్ పార్లమెంటు సీటుకై పోటీ చేస్తే ఏకంగా 4.24 లక్షల మెజారిటీ వచ్చింది. అదే నియోజకవర్గం నుంచి 1980, 1989, 1996, 1998, 1999, 2004, 2014లలో నెగ్గాడు.

ఎంపీగా నెగ్గడమే కాదు, 1989 నుంచి చనిపోయేవరకూ కేంద్రంలోని అనేక ప్రభుత్వాలలో మంత్రిగా పనిచేశాడు. పివి హయాంలో(1991-96) తప్ప! ఈలోపున ఎన్ని ఫ్రంట్ ప్రభుత్వాలు వచ్చాయో, ఎన్ని ఎలయన్స్ ప్రభుత్వాలు వచ్చాయో గుర్తు చేసుకోండి. లెఫ్ట్ నుంచి రైట్ దాకా అందరితోనూ కాపురం చేయగలిగాడాయన. ప్రతిసారీ మంచి మంచి మంత్రిత్వ శాఖలు దక్కాయి. లాలూ ప్రసాద్ యాదవ్ ఒకసారి ఆయన్ని గాలి ఎటు వీస్తుందో ముందే తెలుసుకోగల ‘‘రాజకీయ వాతావరణ శాస్త్రజ్ఞుడు’’ అని వెక్కిరించాడు.

2000 సం.రంలో సొంతంగా లోక్ జనశక్తి పార్టీ (ఎల్‌జెపి) పెట్టుకున్నాడు. ఆ పార్టీ అసెంబ్లీ, పార్లమెంటు ఎన్నికలలో చాలా ఎగుడుదిగుళ్లే చూసింది. అభ్యర్థులలో తన కుటుంబసభ్యులు, బంధువులు ఎక్కువగా వుండేట్లు చూసుకునేవాడు. 2002లో వాజపేయి కాబినెట్‌లో మంత్రిగా వుండగా గోధ్రా సంఘటన జరిగింది. నరేంద్ర మోదీని పదవిలోంచి తీసేయకుండా కొనసాగించడాన్ని ఆక్షేపిస్తూ రాంవిలాస్ కాబినెట్‌లోంచి వైదొలగాడు. దాంతో కాంగ్రెసు దృష్టిలో హీరో అయిపోయాడు. యుపిఏ హయాంలో (2004-2014)లో మంత్రి అయిపోయాడు. అయితే 2014 నాటికి యుపిఏ ప్రభ కొడిగట్టింది. ఇటు చూస్తే మోదీ దూసుకువస్తున్నాడు. కానీ గతంలో తను అతనితో వైరం పూని వున్నాడు. మళ్లీ దగ్గరకి వెళితే ఛీ కొట్టవచ్చు. కిం కర్తవ్యం? అని మథన పడుతున్న వేళ అతని కొడుకు చిరాగ్ గీతోపదేశం చేశాడు.

చిరాగ్ తండ్రి బిహారీ దళితుడైతే, తల్లి రీనా శర్మ పంజాబీ బ్రాహ్మణి. దిల్లీలోని ఎయిర్ ఫోర్స్ గోల్డెన్ జూబిలీ ఇన్‌స్టిట్యూట్‌లో హైస్కూలు చదువు సాగింది. ఆర్మీ యూనివర్శిటీలో బి.టెక్ లో చేరాడు కానీ అతని స్నేహితులు ‘‘అందంగా వుంటావు కదా, సినిమాల్లో చేరరాదా?’’ అని ప్రోత్సహించడంతో, చదువు వదిలేసి తలిదండ్రుల అనుమతితో తన 20వ యేట ముంబయి వెళ్లి హిందీ సినీరంగంలో అవకాశాల కోసం ప్రయత్నించాడు. 8 ఏళ్ల తర్వాత అతని కలలు ఫలించి ‘‘మిలే న మిలే హమ్’’ అనే సినిమాలో కంగనా రనౌత్ సరసన హీరోగా వేషం దొరికింది. 2011 నవంబరులో ఆ సినిమా విడుదలై ఘోరంగా విఫలమైంది. ఆ తర్వాత మూడేళ్లు ప్రయత్నించినా, అతనికి వేషాలు రాలేదు.

అప్పటిదాకా రాజకీయాల జోలికి వెళ్లనని శపథం చేస్తూ వచ్చిన అతను గత్యంతరం లేక మూడేళ్ల తర్వాత యిక లాభం లేదని సినిమా రంగాన్ని విడిచిపెట్టేసి, రాజకీయాల్లోకి దిగాడు. అప్పటికి తండ్రి కూడా అగమ్యగోచర స్థితిలో వున్నాడు. అప్పుడు చిరాగ్ ‘‘నేను బిజెపి వాళ్లతో మాట్లాడి, నిన్ను భాగస్వామిగా తీసుకునేట్లు ఒప్పిస్తాను. నువ్వు మారుమాట్లాడకుండా ఎన్‌డిఏలో చేరిపో. సరేనా?’’ అని ధైర్యం చెప్పి ప్రయత్నాలు చేశాడు. మోదీ సరేననడంతో 12 ఏళ్ల తర్వాత రాంవిలాస్ మళ్లీ ఎన్‌డిఏలో చేరాడు. 2014 పార్లమెంటు ఎన్నికలలో రాంవిలాస్, అతని సోదరులతో బాటు అతని కొడుకు చిరాగ్ కూడా పార్లమెంటు సభ్యుడై పోయాడు. 2019 ఎన్నికలలో కూడా మళ్లీ నెగ్గాడు. కాకలు తీరిన యోధుడైన తండ్రికి కూడా లేని లౌక్యం కొడుక్కి వుందని, తండ్రి కంటె కొడుకే బిజెపికి సన్నిహితుడనీ అర్థమవుతోంది.

ఇప్పుడు చిరాగ్ ఒక ప్రత్యేకమైన వ్యూహం అవలంబించాడు. తాను బిజెపికి దోస్తునని, బిజెపి నాయకుడే రాష్ట్రముఖ్యమంత్రి కావాలని కోరుకుంటున్నానని బాహాటంగా ప్రకటించాడు. నీతీశ్ ఓటమికి శాయశక్తులా పాటుపడతానని, అతని అభ్యర్థులు నిలిచిన చోట తన పార్టీ అభ్యర్థులను నిలిపి ఓడిస్తాననీ, బిజెపి నిలబడిన చోట ప్రతిఘటించనని ప్రతిన పూనాడు. బిజెపి నుంచి ఆరెస్సెస్ నుంచి వచ్చినవారిని, తన పార్టీలో చేర్చుకుని వారికి టిక్కెట్లిచ్చాడు. అంతే కాదు, పొత్తులో భాగంగా జెడియుకు సీట్లు వదిలేసిన చోట బిజెపి నాయకులు కొందరు రెబెల్ అభ్యర్థులుగా నిలబడి పార్టీ చేత బహిష్కరించబడ్డారు. వారినీ చేర్చుకున్నాడు. అంటే జెడియు బలంగా వున్న సీట్లలో మాజీ బిజెపి నాయకులు ఎల్‌జెపి అభ్యర్థుల వేషంలో నిలబడతారన్నమాట. బిజెపి అభిమానుల ఓటు జెడియుకి బదిలీ అయ్యే బదులు ఎల్‌జెపికి వేసే అవకాశముంది. ఆ విధంగా ఎల్‌జెపి అభ్యర్థులు పెద్ద సంఖ్యలో గెలిచే అవకాశముంది. ఒకవేళ అది జరగకపోయినా జెడియు భారీగా ఓడిపోయే ఛాన్సుంది. ఇది అంతిమంగా బిజెపికి లాభించవచ్చు.

బిజెపి, జెడియుల మధ్య కుదిరిన పొత్తు ప్రకారం మొత్తం 243 స్థానాల్లో 110 స్థానాలు బిజెపికి, దాని మిత్రపక్షమైన వికాస్‌శీల్ ఇన్‌సాన్ పార్టీకి 11 కేటాయించబడ్డాయి. తక్కిన 122లో, 115 స్థానాలు జెడియుకు, దాని మిత్రపక్షమైన హిందూస్తానీ ఆవామీ మోర్చాకు 7 స్థానాలు కేటాయించబడ్డాయి. సంఖ్యాపరంగా తమకు ఎక్కువ సీట్లు వచ్చినా నీతీశ్‌కే ముఖ్యమంత్రి పదవి యిస్తామని బిజెపి ఒప్పుకుంది. మోదీ దగ్గర్నుంచి అందరు బిజెపి నాయకులూ అదే మాట బహిరంగ సభల్లో చెపుతున్నారు. నీతీశ్ యిమేజికి సరితూగగల నాయకుడు తమ పార్టీలో లేరని వారి భావన కావచ్చు. అందువలన నీతీశ్ బొమ్మ చూపించే వారు ఎన్నికలకు వెళ్ల దలిచారు.

అయితే ఎన్నికల అనంతరం ఏం జరుగుతుంది అన్నదే ఆసక్తికరం. బిజెపికి ఎక్కువ సీట్లు, నీతీశ్‌కు అనుకున్న దాని కంటె తక్కువ సీట్లు వస్తే నీతీశ్‌ను పక్కనబెట్టి ఎల్‌జెపి సాయంతో బిజెపియే ప్రభుత్వం ఏర్పాటు చేయవచ్చు. నీతీశ్ నమ్మదగ్గ వ్యక్తి కాడు. తరచు కూటమి మారుతూంటాడు. లాలూ పార్టీకి సీట్లు ఎక్కువగా వస్తే తేజస్వితో ‘మనిద్దరం కలిసి ప్రభుత్వం ఏర్పాటు చేద్దాం, నీకు ఉపముఖ్యమంత్రి పదవి యిస్తాను’ అని బేరాలాడుకుని బిజెపిని దగా చేయవచ్చు. మహారాష్ట్రలో శివసేన అదే చేసింది కదా! ఆ పరిస్థితిని ఎదుర్కోవడానికి బిజెపియే చిరాగ్‌ను దువ్వుతోంది అని అనుమానాలున్నాయి.

ఇలాటి ఎత్తులు రాజకీయాల్లో కొత్తేమీ కాదు. ఆంధ్ర ఎన్నికలలో టిడిపి-జనసేన బహిరంగంగా పొత్తు పెట్టుకోలేదు. ‘పెట్టుకోవచ్చుగా అని చంద్రబాబును అడిగాను. ప్రభుత్వ వ్యతిరేక ఓటు చీల్చడానికి పనికివస్తుంది. ఎన్నికల తర్వాత అవసరమైతే అప్పుడే చూసుకోవచ్చని ఆయన అన్నారు.’ అని ఒక టిడిపి నాయకుడు చెప్పారు. పవన్ కళ్యాణ్‌కు, బాబుకు లోపాయికారీ ఒప్పందం వుందని, ప్రభుత్వ ఏర్పాటుకై టిడిపికి సీట్లు తక్కువ పడితే 20-25 సీట్లతో జనసేన దాన్ని ఆదుకుంటుందని ప్రచారం జరిగింది. ఇప్పుడు బిహార్‌లో టిడిపి పాత్రను బిజెపి, పవన్ పాత్రను మరో నటుడు చిరాగ్ పోషిస్తున్నారని ఊహిస్తున్నారు. ఇది ఎంతవరకు నిజమో ఎన్నికల అనంతర పరిణామాలే నిరూపిస్తాయి.

ఎందుకంటే టిడిపి, జనసేనకు లోపాయికారీ పొత్తు వున్నా, లేకపోయినా అది బయటపడే అవసరం రాలేదు. రెండు పార్టీలూ ఘోరంగా దెబ్బతిని ప్రభుత్వం ఏర్పాటుకై ప్రయత్నించే అవకాశమే లేకుండా చేసుకున్నాయి. మరి బిహార్‌లో బిజెపికి ‘బి’ టీము ప్లాను ఉపయోగపడుతుందా? ఉపయోగపడాలంటే ఎల్‌జెపికి విజయావకాశాలు బాగా వుండాలి. ఉన్నాయా? లాలూ పార్టీకి ప్రధానమైన ఓటు బ్యాంకు ముస్లిములు, యాదవులు కాగా, ఎల్‌జెపికి ప్రధానబలం కొన్ని దళిత కులాలు. బిహార్ ఓటర్లలో దళితుల ఓట్లు 15 శాతం. మొత్తం 22 దళిత కులాల్లో 69 శాతం జనాభా పాస్వాన్ యిత్యాది నాలుగు కులాలకు చెందినవారే. వీరు పాస్వాన్‌కు మద్దతుగా నిలుస్తారు. తక్కిన 31 శాతం జనాభాను మహాదళిత కులాలంటారు. వీటిని నీతీశ్ బాగా ఆకట్టుకుని తన ఓటుబ్యాంకుగా మలచుకున్నాడు. ఈ కులాలకు ప్రాతినిథ్యం వహించే హిందూస్తానీ ఆవామీ మోర్చాతో పొత్తు పెట్టుకుని 7 సీట్లు వారికి కేటాయించి ఆ ఓట్లు చీలిపోకుండా చూసుకుంటున్నాడు.

తన పార్టీ విజయం సాధించాలంటే దళిత కులాల ఓట్లు సరిపోవని చిరాగ్‌కు తెలుసు. యువతను ఆకర్షించాలి. అవతల తేజస్వి 10 లక్షల ఉద్యోగాలంటూ వారికి ఎర వేస్తున్నాడు. అందుకని యితను ‘బిహార్ ఫస్ట్, బిహారీ ఫస్ట్’ అనే నినాదం ఎత్తుకున్నాడు. అతని తల్లి పంజాబీ కాబట్టి, తను చాలాకాలం బిహార్‌కు బయటే ఉన్నాడు కాబట్టి తాను పక్కా బిహారీని అని చాటుకోవాల్సిన అవసరం అతనికి పడింది. సోషల్ మీడియాలో తన పేరుకు ముందు ‘యువ బిహారీ’ అని అర్జంటుగా చేర్చుకున్నాడు. ఎల్‌జెపి 134 స్థానాల్లో పోటీ చేస్తోంది. గత అసెంబ్లీలో ఆ పార్టీకున్న సీట్లు 2. ఈసారి ఎన్ని గెలుస్తాడో చూడాలి. పెద్ద సంఖ్యలో గెలిస్తే రాజకీయపు టెత్తుల్లో తండ్రిని మించిన తనయుడు చిరాగ్ అనాలేమో! **– ఎమ్బీయస్ ప్రసాద్ (నవంబరు 2020)**

**నవంబరు 02, 2020** **ఎమ్బీయస్ : ఎంపీ ఉపయెన్నికలు – సింధియాకే పరీక్ష**

నవంబరు 3న మధ్యప్రదేశ్‌లో 28 అసెంబ్లీ స్థానాలకు ఉపయెన్నికలు జరుగుతున్నాయి. వీటి ఫలితాల వలన ప్రభుత్వం మనుగడ ముప్పులో పడుతుందని అనుకోవడానికి లేదు కానీ మార్చి నెలలో కాంగ్రెసులోంచి తన అనుచరులతో సహా బిజెపిలోకి గెంతిన జ్యోతిరాదిత్య సింధియా పరువు నిలుస్తుందా లేదా అనేది మాత్రం తేలుతుంది. మధ్యప్రదేశ్ అసెంబ్లీలో మొత్తం సీట్లు 230. 2018 అసెంబ్లీ ఎన్నికలలో కాంగ్రెసుకు 114, బిజెపికి 109, ఇతరులకు 7 (బిఎస్‌పికి 2, ఎస్‌పికి 1, స్వతంత్రులకు 4) వచ్చాయి. ఇతరులతో కలిసి కాంగ్రెసు ప్రభుత్వాన్ని ఏర్పరిచింది. 15 నెలల తర్వాత సింధియా 22 మంది కాంగ్రెసు ఎమ్మెల్యేలతో కలిసి బిజెపిలో చేరాడు. ముగ్గురు శాసనసభ్యులు మరణించడంతో ప్రస్తుతం బిజెపికి 107 మంది, కాంగ్రెసుకు 88 మంది ఉన్నారు.

పార్టీ ఫిరాయించిన 25 మంది ప్లస్ చనిపోయిన 3గ్గురి స్థానాల్లో మొత్తం 28 స్థానాల్లో ఉపయెన్నికలు జరుగుతున్నాయి. ఫిరాయించిన 25 మందికీ బిజెపి టిక్కెట్లిచ్చింది. 230 స్థానాల అసెంబ్లీలో అధికారం దక్కాలంటే 116 సీట్లు రావాలి. అంటే బిజెపికి 9 వస్తే చాలు, కాంగ్రెసుకు మాత్రం ఇరవై ఎనిమిదీ రావాలి. పోనీ 21 వచ్చి ఆగితే, గతంలో కాంగ్రెసుకు, ప్రస్తుతం బిజెపికి మద్దతిస్తున్న యితరులు 7గురిని తనవైపు తిప్పుకుని ప్రభుత్వం ఏర్పరుస్తుందని అనుకున్నా, 28 లో 21 సీట్లు గెలవడం మాటలేమీ కాదు. 28లో 7 గెలవడం బిజెపికి కష్టమేమీ కాదు కాబట్టి, ముఖ్యమంత్రి శివరాజ్ చౌహాన్‌కు వచ్చే ముప్పేమీ లేదు. అయితే వచ్చిన కష్టమంతా సింధియాకే. ఎందుకంటే అతను 22 మంది ఎమ్మెల్యేలను తీసుకుని వచ్చి బిజెపితో చచ్చేట్లా బేరాలాడాడు. కాబినెట్ కూర్చడానికి 100 రోజుల పైనే పట్టింది. చివరకు కాబినెట్‌లో 40 శాతం పదవులు అంటే 14 మంత్రి పదవులు పుచ్చుకున్నాడు.

సింధియా తండ్రి కాలం నుంచి కాంగ్రెసుకు విధేయుడు. కొత్తగా బిజెపి నామం పెట్టుకుని యిన్ని పదవులు తీసేసుకోవడంతో ఎప్పణ్నుంచో పార్టీకి విధేయులుగా వున్న బిజెపి వాళ్లకు కడుపు మండుతోంది. సింధియాకు అంత ప్రాముఖ్యత యివ్వాలా అని వాళ్లు మండిపడుతున్నారు. తాము కష్టపడి యీ 25 మందినీ నెగ్గించినా, వాళ్లు సింధియాకే విధేయులుగా వుంటారు తప్ప, బిజెపి పార్టీకి కాదని వారికి తెలుసు. ఈ విముఖతను అధిగమించి సింధియా అర్జంటుగా తన సత్తా చాటుకోకపోతే బిజెపిలో తన పరువు నిలవదు. కాబినెట్‌లో తన తరఫు మంత్రుల సంఖ్య తగ్గిపోవచ్చు కూడా. ఈ పరిస్థితుల్లో తనతో పాటు గోడ దూకిన 22 మందినీ నెగ్గించుకుని తీరాలి. అందులో 16 మంది సీట్లు తన కంచుకోట లాటి గ్వాలియర్-చంబల్ ప్రాంతంలోనే ఉన్నాయి. అది సాధించగలడా లేదా అనే అందరూ ఆసక్తిగా చూస్తున్నారు.

ఆ ప్రాంతంలో 34 సీట్లున్నాయి. సింధియా అక్కడే నాయకుడిగా వున్నా కాంగ్రెసుకు ఎన్నడూ 18 దాటి రాలేదు. 2018లో మాత్రం వివిధ కారణాల వలన 26 వచ్చాయి. ఆ కారణాలలో బిజెపిలో అంతఃకలహాలు ఒకటి. వాటి కారణంగా రాష్ట్రం మొత్తం మీద 50 సీట్లు పోయాయని ఒక అంచనా, మరొక కారణం, దళిత ఓట్లు గుండుగుత్తగా కాంగ్రెసుకు పడడం. సాధారణంగా బిఎస్‌పికి అక్కడ బలం వుంది. అది కొన్ని ఓట్లు పట్టుకుని పోతూ వుంటుంది. కానీ బిజెపి దళితవ్యతిరేక విధానాలు అవలంబిస్తోందని ఎన్నికలకు ముందు అక్కడ ఆందోళనలు జరిగాయి. అందుకని బిజెపిని కట్టడి చేయడానికి దళితులందరూ కాంగ్రెసుకే ఓటేశారు. ఆ ఓట్లన్నీ సింధియాను చూసే పడ్డాయని అనుకోవడానికి లేదు. సాధారణంగా ఉపయెన్నికలలో పోటీ చేయని బిఎస్‌పి ఈసారి తన పంథా మార్చుకుని పోటీ చేస్తోంది. అది బిజెపి, కాంగ్రెసులలో ఎవరి ఓట్లు చీలుస్తుందో తెలియదు.

గ్వాలియర్-చంబల్ ప్రాంతంలో దిగ్విజయ్ సింగ్‌కు కూడా బలం వుంది. దిగ్విజయ్-సింధియా యిద్దరూ కలిసి ప్రచారం చేయడంతో అప్పుడు అన్ని సీట్లు వచ్చాయి. ఇది మూడో కారణం. ఇప్పుడు దిగ్విజయ్, సింధియా వేర్వేరు పార్టీల్లో వున్నారు. సింధియాను అవమానించడంలో దిగ్విజయ్, కమల్‌తో చేతులు కలిపినా దరిమిలా యిద్దరూ వేరుపడ్డారు. అందుకని యీ సారి ప్రచారంలో దిగ్విజయ్ పాల్గొనటం లేదు. కమల్ నాథ్‌కు ఆ ప్రాంతంలో పలుకుబడి లేదు. ఇది సింధియాకు కలసివచ్చే అంశం. ఈ ఉపయెన్నికలలో గెలుపనేది సింధియాకు జీవన్మరణ సమస్య అయిపోయింది. బిజెపికి అతనికి చాలా విలువ నిచ్చి పార్టీ ఫిరాయించిన కొద్ది గంటల్లోనే రాజ్యసభ సభ్యత్వం యిచ్చింది. అతని అనుయాయులకు పెద్దపీట వేసింది. ఇప్పుడు నెగ్గకపోతే మొత్తం ఆవిరై పోతుంది.

అతని అసలు సమస్యంతా బిజెపిలో తనంటే పడని స్థానిక నాయకులతోనే వుంది. వాళ్లకు జీవితమంతా సింధియా కుటుంబాన్ని వ్యతిరేకించడంలోనే గడిచిపోయింది. ఇప్పుడు యీ ఫిరాయింపుదారుణ్ని చంక కెక్కించుకుని, తమను అతని ముందు సాగిలబడమని పార్టీ అడగడంతో మండిపడుతున్నారు. రెండేళ్ల క్రితం వాళ్లు ఏ అభ్యర్థులకు వ్యతిరేకంగా ఎన్నికలలో పోటీ చేసి, కొద్ది మార్జిన్‌తో ఓడిపోయారో వాళ్ల కోసం యిప్పుడు తమ శక్తియుక్తులు ధారపోసి పోరాడాలంటే బాధగా వుంది. పైగా సింధియా అభ్యర్థులలో చాలామంది అంతకు ముందు తమ చేతిలో ఓడిపోయినవారే. 2018లో అదృష్టం బాగుండి గెలిచారంతే!

ఈ 16 స్థానాల్లోనే కాదు, యింకో 9 స్థానాల్లో కూడా యిదే పరిస్థితి. ఆర్నెల్ల క్రితం దాకా వాళ్లను తిట్టిన నోళ్లతోనే వాళ్లను పొగడాలంటే బిజెపి నాయకులకు యిబ్బందిగా వుంది. ఈ కడుపుమంట కారణంగా బిజెపిలో తిరుగుబాటు అభ్యర్థులు ఎక్కువయ్యారు. వారిలో 6 గుర్ని కాంగ్రెసు తన పార్టీ అభ్యర్థులుగా నిలబెట్టింది. ఆ విషయం మర్చిపోయినట్లు ‘ఈ 25 మంది ఫిరాయింపుదార్లను ఓడించండి’ అని ఓటర్లకు పిలుపు నిస్తోంది. అయితే యిక్కడో తేడా వుంది. బిజెపి నుంచి కాంగ్రెసులోకి ఫిరాయించినవారు అధికారంలో లేనప్పుడు మారారు. కాంగ్రెసు నుంచి ఫిరాయించినవారు ఒక పార్టీ టిక్కెట్టు మీద గెలిచి వేరే పార్టీలోకి గెంతారు.

కమల నాథ్ ఎప్పుడూ కేంద్రమంత్రిగా దిల్లీలోనే వుండేవాడు. మధ్యప్రదేశ్‌లో కష్టపడి ఊరూరూ తిరిగినవాడు కాదు. 2018 అసెంబ్లీ ఎన్నికలలో కాంగ్రెసుకు చాలా తక్కువ మెజారిటీ రావడంతో రాజకీయ చాకచక్యం ప్రదర్శిస్తాడని ఆశించి, యువకుడైన సింధియాను పక్కనబెట్టి ముఖ్యమంత్రిని చేస్తే 15 నెలల్లోనే అధికారం పోగొట్టుకున్నాడు. పోవడానికి కారణమైన సింధియాపై కసితో వున్నాడు. అందుకని 74 ఏళ్ల వయసులో కష్టపడి ఒంటి చేత్తో ప్రచారం నిర్వహిస్తున్నాడు. గతంలో ప్రణాళికలు రచించినవాడే తప్ప సభల్లో పెద్దగా మాట్లాడేవాడు కాదు. ఇప్పుడు ఎక్కువగా మాట్లాడడంతో అపభ్రంశపు కూతలు వస్తున్నాయి. తన పార్టీ నుంచి సింధియాతో పాటు బిజెపికి ఫిరాయించి, మంత్రిణి అయిపోయిన ఇమార్తీ దేవిని ‘ఐటమ్’ అన్నాడు.

దాంతో అల్లరల్లరి అయింది. మాట వెనక్కి తీసుకున్నాడు. అయినా ఇమార్తీ దేవి ‘లుచ్ఛే లఫంగే లందరూ భవిష్యత్తులో కమల్ నాథ్‌లు అవుతారు’ అంది. ఈ లోగా బిజెపి కమల్‌పై ఎన్నికల కమిషనర్‌పై ఫిర్యాదు చేయడం, వాళ్లు కాంగ్రెసు స్టార్ కాంపెయినర్ లిస్టు నుంచి యితన్ని తప్పించడం జరిగాయి. ‘నన్ను కప్ప అనలేదా? రావణుడని అనలేదా? అయినా ప్రచారకుల లిస్టు తయారుచేసేది పార్టీ, మీకేం అధికారం వుంది?’ అంటూ ఇసిపై సుప్రీం కోర్టుకి వెళ్లాడు. కోర్టు స్టే యిచ్చింది.

ఈ 28 సీట్లలో 18 గెలిచినా, తిమ్మిని బెమ్మి చేసి, మళ్లీ అధికారంలోకి వచ్చేయవచ్చని కమల్ నాథ్ ఆశ. 7, 8 కంటె ఎక్కువ రానీయకూడదని శివరాజ్ చౌహాన్ పంతం. అందుకే అధికారంలోకి వస్తూనే సంక్షేమ పథకాల జోరు పెంచాడు. ప్రధానమంత్రి ఆవాస్ యోజన కింద 1.75 లక్షల మందికి కొత్త యిళ్ల తాళం చెవులు యిస్తానంటున్నాడు. ఇప్పటివరకు రేషన్ దక్కని 37 లక్షల మందికి రేషన్లు యిస్తానంటున్నాడు. 20 లక్షల మంది రైతుల క్రాప్ ఇన్సూరెన్సు బకాయిలు చెల్లించడానికి రూ.4600 కోట్లు పక్కన పెడుతున్నానన్నాడు. సెల్ఫ్ హెల్ప్ గ్రూప్స్‌కై రూ. 150 కోట్లు, క్రాప్ యిన్సూరెన్స్, హార్టికల్చర్ క్రాప్స్‌కై రూ. 100 కోట్లు, లాప్‌టాప్‌లు కొనుక్కోవడానికి విద్యార్థులకు డబ్బు పంపిణీ, ఆదివాసీలకు అటవీ భూపంపిణీ కూడా చేస్తానంటున్నాడు. మార్చి 31 నాటికే రాష్ట్రం రూ. 2 లక్షల కోట్ల అప్పులో వుంది. ఇతర పార్టీలే తప్ప బిజెపి ప్రజాకర్షక పథకాల జోలికి వెళ్లదని కొందరు యిప్పటికీ నమ్ముతూంటారు, మనల్ని నమ్మమంటారు.

కాంగ్రెసు యిచ్చిన ఎన్నికల హామీలలో ముఖ్యమైనది రైతు ఋణమాఫీ. అది కమల్ నెరవేర్చలేదంటూ సింధియా ఆరోపించి పార్టీలోంచి వెళ్లపోయాడు. అయితే కమల్ ప్రభుత్వం 26.95 లక్షల మంది రైతులకు రూ. 11,600 కోట్ల ఋణమాఫీ చేసిందంటూ బిజెపి ప్రభుత్వమే సెప్టెంబరులో అసెంబ్లీలో ప్రకటించవలసి వచ్చింది. అది పట్టుకుని యిప్పుడు కమల్ ‘చూశారా, సింధియా ఎంత అబద్ధాల కోరో’ అంటూ ప్రచారం చేస్తున్నాడు. మాఫీ సౌకర్యం పొందిన రైతుల పేర్లు విడుదల చేసి, తక్కినవాళ్లకు కూడా యివ్వబోతూండగానే సింధియా తనను పడగొట్టేశాడని చెప్పుకుంటున్నాడు. ఇలాటి పరిస్థితుల్లో సింధియాకు ఎంత ప్రాముఖ్యత యివ్వాలో బిజెపి తేల్చుకోలేక పోతోంది. వాళ్ల వాల్‌పోస్టర్లలో సింధియా బొమ్మ వేయటం లేదు. బిజెపి స్టార్ కాంపెయినర్స్ 30 మంది వుంటే వారిలో సింధియాది పదో స్థానం. కాంగ్రెసులో వుండగా అతన్ని మహారాజా అని పిలిచేవారు. అతనూ పిలిపించుకునేవాడు. ఇప్పుడు బిజెపివారు అతనూ మనలో ఒకడే అంటున్నారు. అది సింధియా అనుచరులకు మింగుడు పడటం లేదు. పైగా కాంగ్రెసువారు యిప్పుడు అతన్ని విశ్వాసఘాతకుడైన భూస్వామి అంటున్నారు. సింధియా మాత్రం తన ఉపన్యాసాల్లో ఓటర్లను ఉద్దేశించి ‘కాంగ్రెసు మీ మహారాజాను అవమానపరిచింది. మీ మహారాజాకు జరిగిన అవమానానికి మీరు ప్రతీకారం తీర్చుకోవాలి.’ అంటున్నాడు. ప్రజలు ఏ మేరకు వింటారో ఫలితాలు చెప్తాయి. **– ఎమ్బీయస్ ప్రసాద్ (నవంబరు 2020)**

**నవంబరు 03, 2020** **ఎమ్బీయస్ : ట్రంప్ ఓడిపోతాడా?**

ఇవాళ అమెరికా అధ్యక్ష ఎన్నికలు జరుగుతున్నాయి. పై ప్రశ్నకు సమాధానం ఓ పట్టాన తెలియదు. వాళ్ల ఎన్నికల విధానం చాలా కాంప్లికేటెడ్‌గా వుంటుంది. గత ఎన్నికలప్పుడు విపులంగా రాశాను. హిల్లరీ క్లింటన్‌కు ట్రంప్ కంటె ఎక్కువ ఓట్లు వచ్చినా ఆమె నెగ్గలేదు. ఎలక్టొరల్ కాలేజీ సిస్టమ్ ప్రకారం ట్రంప్ నెగ్గాడు. ఇప్పుడేమౌతుంది? సాధారణ భారతీయులుగా ట్రంప్ ఓడిపోవాలని మనం అనుకోవడంలో ఆశ్చర్యం లేదు. ఎందుకంటే భారతీయులను తరిమివేసి, వాళ్లను రానీయకుండా అనేక అడ్డంకులు కల్పించి, వాళ్ల ఉద్యోగాలు ఊడపీకి అమెరికన్లకు యిస్తానంటున్న ట్రంప్ అంటే మనకు ఏవగింపు తప్ప మరేమి వుంటుంది?

మనవాళ్ల ఉద్యోగాల సంగతి సరే, ట్రంప్ పదవిలోకి వచ్చిన దగ్గర్నుంచి అమెరికా అధ్యక్ష పదవికి వున్న పరువు ప్రతిష్ఠ మంటగలిపేలా ప్రవర్తించాడు. ఎప్పుడేం మాట్లాడతాడో తెలియదు. నోటి దురుసుతనం ఎక్కువ. అవతలివాళ్లపై అబద్ధపు ఆరోపణలు చేయడానికి వెరవడు. తనతో పనిచేసిన వాళ్లతోనే తగాదాలు పెట్టుకున్నాడు. పదవిలోకి వచ్చేముందు, అమెరికా యితర దేశాల వ్యవహారాల్లో అనవసరంగా జోక్యం చేసుకుంటోందని, దానివలన సైనికులను, అధికమొత్తంలో ధనాన్ని పోగొట్టుకుంటోందని, వాటి నుంచి తప్పుకుని, ఆ శక్తియుక్తులను అమెరికాలో ఉద్యోగకల్పనకై వినియోగిస్తాననీ చెప్పాడు. మంచిదే కదా అనుకున్నాం.

కానీ పదవిలోకి వచ్చాక, అంతకు ముందున్న అమెరికా యొక్క అహంకారపూరిత విధానాలనే కొనసాగించాడు. ఇతర దేశాల వ్యవహారాలలో జోక్యం చేసుకోవడం మానలేదు. పైగా ప్రతి దేశంతోనూ వైరం పెట్టుకున్నాడు. చైనాతో, ఇరాన్‌తో, రష్యాతో అనవసరంగా కయ్యానికి కాలు దువ్వాడు. చైనా మీద ఆధారపడుతూనే వాళ్లని చితక్కొట్టేస్తానని ప్రగల్భాలు పలికాడు. భారత్‌తో సహా అనేక దేశాలపై తన అహంకారాన్ని, తూష్ణీంభావాన్ని ప్రదర్శించాడు. అందువలన ప్రపంచమంతా అతన్ని ఓ విలన్‌గా, ఓ జోకర్‌గా చూసింది. అమెరికాలో కూడా మీడియా అతనిపై ఎన్నో కార్టూన్లు వేసింది. ఘోరంగా విమర్శించింది. అతనితో బాటు పనిచేసి బయటకు వచ్చిన వాళ్లు అతన్ని తిట్టిపోశారు. అతని అభిమానులు సైతం అతన్ని జెంటిల్మన్ అని అనలేని పరిస్థితి. ఇదంతా కరోనా రాకముందు పరిస్థితి. ఇక కరోనా వచ్చిన తర్వాత అతని చేష్టలకు నవ్వుకోనివాళ్లు, తిట్టుకోనివాళ్లు లేరు. మరి అలాటి ట్రంప్ ఓడిపోవడం ఖచ్చితం అనుకోవాలి కదా.

కానీ అలా అనుకునే పరిస్థితి లేదని వార్తలు వస్తున్నాయి. ట్రంప్ నెగ్గినా నెగ్గవచ్చంటున్నారు. ట్రంప్ ఒకవేళ నెగ్గితే ఫలితాలు పూర్తిగా వచ్చాక కారణాలేమిటనేది క్షుణ్ణంగా పరిశీలించాల్సి వుంటుంది. బైడెన్ నెగ్గితే అంత విశ్లేషణ అక్కరలేదు. ఎందుకంటే అతను ట్రంప్ కంటె 8 శాతం లీడ్‌లో వున్నాడు. ట్రంప్ తెంపరితనం ముందు బైడెన్ హుందాతనం కొట్టవచ్చినట్లు కనబడుతోంది. చివరకు బైడెన్‌కు ఎక్కువ ఓట్లు వచ్చి, ట్రంప్‌కు గతంలోలా ఎలక్టొరల్ కాలేజీలో ఎక్కువ ఓట్లు పడవచ్చు. 7 స్వింగ్ రాష్ట్రాలలో ఓట్లే కీలకమని అందరికీ తెలుసు. అక్కడ ట్రంప్ క్రమంగా బైడెన్‌తో గ్యాప్ తగ్గించుకుంటూ వస్తున్నాడు.

ట్రంప్ గెలుస్తాడన్న శంకైనా ఎందుకు వస్తోంది అంటే కరోనాను అతను హేండిల్ చేసిన విధానం చూసి అందరం ఛీఛీ అంటున్నాం కదా, కానీ రిపబ్లికన్లలో 76 శాతం మంది భేషుగ్గా వుందంటున్నారుట. డెమెక్రాట్లలో కూడా 25 శాతం మంది బాగుందని అన్నారు, ఏప్రిల్ నెలలో! అక్టోబరు వచ్చేసరికి అది ఓ 10 శాతానికో పడిపోయింది. మొత్తం మీద 35 శాతం మంది అమెరికన్లు అతను కరోనాతో వ్యవహరించిన తీరును ఆమోదించారు. ఎంతో అభివృద్ధి చెందిన అమెరికాలో 96 లక్షల కరోనా కేసులు రావడం, వారిలో రమారమి 2.5 శాతం మంది, అంటే 2.37 లక్షల మంది మరణించిన తర్వాత కూడా యిలా అంటున్నారంటే ఆశ్చర్యంగా వుంది కదూ!

వాళ్ల వాదన ఏమిటంటే లాక్‌డౌన్ విధించిన దేశాలలోనూ కరోనా వ్యాపించింది, మరణాలు సంభవించాయి. పైగా ఆర్థికపరిస్థితి కుదేలైంది. లాక్‌డౌన్ విధించకపోవడం వలన అమెరికా అంత దారుణంగా దెబ్బ తినలేదు. అయినా దాన్నుంచి కోలుకోవడానికి అంటూ ట్రంప్ 2 ట్రిలియన్ డాలర్ల నిధులు విడుదల చేసి ప్రతీవారి ఖాతాలో 1000-1200 డాలర్లు డైరక్టుగా జమ చేసి, వారి కొనుగోలు శక్తిని పెంచాడు. అమెరికాలో పని చేయని అమెరికన్ కంపెనీ ఉద్యోగులకు కూడా ఆ డబ్బు చేరింది. ఎన్నికల తర్వాత రెండో ప్యాకేజీ కూడా యిస్తానంటున్నాడు. లాక్‌డౌన్ పెట్టకుండా ట్రంప్ మనను రక్షించాడని వాళ్ల భావంట. ట్రంప్ నిర్లక్ష్యధోరణి మనకు వింతగా వుంది కానీ సాధారణ అమెరికన్లకు బాగానే వుందని వార్తలు వస్తున్నాయి. మాస్కు పెట్టుకోకపోవడం నా హక్కు అని వాదించేవాళ్లూ చాలామంది వున్నారట. ట్రంప్‌దీ అలాటి మనస్తత్వమే కాబట్టి, వాళ్లు ట్రంప్‌లో తమను తాము చూసుకుంటున్నారేమో!

ట్రంప్ గెలిచినదే కెసియార్ మార్క్ ప్రాంతీయవాదం మీద! శ్వేతజాతీయుల అహంకారాన్ని, అభద్రతాభావాన్ని రెచ్చగొట్టి నెగ్గాడు. ఈ నాలుగేళ్లలో వాళ్ల ధోరణిలో మార్పేమైనా వచ్చిందా? ఉదారవాదులుగా మారిపోయారా? మీరూ నేనూ ఏమైనా అనుకోవచ్చు. వాళ్లు ట్రంప్‌ను చూసి సిగ్గుపడుతున్నారా? అతనికి బుద్ధి చెప్పాలని తాపత్రయ పడుతున్నారా? ఇవతల బైడెన్ చూస్తే 1.10 కోట్ల మంది అక్రమ వలసదారులకు పౌరసత్వం యిచ్చేస్తానంటున్నాడు. అది వాళ్లకు రుచించే విషయమా? ఇంకో మాట కూడా యిక్కడ అనుకోవాలి. అమెరికా వెళ్లి డాలర్లు నొల్లుకొద్దామనుకునే భారతీయులు ఆ పనికి అడ్డుపడుతున్నందుకు ట్రంప్‌పై కోపం పెంచుకుంటున్నారు కానీ అక్కడే స్థిరపడి పోయిన భారతీయులకు అలాటి కోపం వుండదు.

రైల్వే కంపార్టుమెంటాలిటీ అని ఒకటుంటుంది. అన్‌రిజర్వ్‌డ్ కంపార్టుమెంటులోకి ఎవరైనా ఎక్కుదామని చూస్తే అప్పటికే దానిలో వున్నవాళ్లు వాళ్లని ప్రతిఘటిస్తారు. లోపలికి రానీయకుండా తలుపు మూసేస్తారు. ఎవడైనా మొండివాడు బలవంతంగా చొరబడితే ఏం చేయలేక ఊరుకుంటారు. అతనితో చేతులు కలిపి తర్వాతి స్టేషన్‌లో ఎక్కబోయేవారిని అడ్డుకుంటారు. కొత్తగా వచ్చి చేరినవాడు, ముందు నుంచీ వున్న వాళ్ల కంటె మొరటుగా కొత్తవాళ్లను అడ్డుకుంటాడు. అందర్నీ రానిచ్చేస్తే తమకు చోటు తగ్గిపోతుందని భయం. అలాగే పరాయిదేశంలో ముందే వెళ్లి పాతుకుపోయిన వాళ్లు తమ దేశం నుంచి వచ్చిన కొత్తవాళ్లను ఎఱ్ఱ తివాచీ పరిచి ఆహ్వానించరు. తమకు పోటీ వస్తారని భయం.

యుకెలో బ్రెగ్జిట్‌పై రిఫరెండం పెట్టినపుడు అక్కడి పౌరసత్వం పొందిన భారతీయులు అధికసంఖ్యలో బ్రెగ్జిట్‌కు అనుకూలంగా ఓటేశారని అక్కడి మిత్రులు చెప్పారు. అమెరికాలోనూ అదే పరిస్థితి వుండుంటుంది. భారతీయులకు ఉద్యోగాలు కల్పించే విషయంలో డెమోక్రాట్లు ఉదారంగా వుంటారు కానీ భారతీయుల్లో చాలామంది రిపబ్లిక్ పార్టీ అభిమానులున్నారు. ఆ పార్టీకి ధారాళంగా విరాళాలిచ్చారు కూడా. ఈసారి డెమోక్రాట్లకు 2.5 కోట్ల డాలర్లు యిస్తే రిపబ్లికన్లకు కాస్త తక్కువగా 2 కోట్ల డాలర్లు యిచ్చారని చదివాను.

ఇక శ్వేతజాతీయుల అహంకారం గురించి చెప్పుకోవాలంటే – ట్రంప్ వాళ్లను బాగా రెచ్చగొట్టాడు. ఎందుకంటే నల్లవారిలో అధిక సంఖ్యాకులు డెమోక్రాటిక్ పార్టీ అభిమానులు. వారిని హేళన చేసి శ్వేతజాతీయులను మచ్చిక చేసుకున్నాడు. ఇటీవల ‘ఐ కాంట్ బ్రీత్’ ఉద్యమం పట్ల అతని ధోరణి ఏవగింపు కలిగించింది – మనకు! శ్వేతజాతీయులలో చాలామందికి కూడా కలిగించి వుంటే అది యీ ఎన్నికలలో ప్రతిఫలించాలి. ఆ దేశంలో శ్వేతజాతీయల జనాభా 65 శాతం అని మనం గుర్తుపెట్టుకోవాలి.

భారతీయులకు వర్ణవివక్షత గురించి భయం లేదా అంటే లేదనే అనుకోవాలి. ఎందుకంటే నల్లవారిలో కూడా పేదవర్గాల వారే అవమానాలు, ఛీత్కారాలు, దాడులు ఎదుర్కుంటూ వుంటారు. అక్కడున్న మన భారతీయులలో పేదవర్గాల వారు ఎవరూ లేరు. అందరూ ఉద్యోగస్తులూ, వ్యాపారస్తులూ, ధనికులూ. వీరితో ట్రంప్ స్నేహంగా వుంటాడు. ఓ పక్క భారతీయల యాసను, మురికిని, జీవనసరళిని ఎద్దేవా చేస్తూ సగటు అమెరికన్‌ను ఖుషామత్ చేస్తాడు. మరో పక్క తన దేశంలో వున్న భారతీయులను చంక నేసుకుంటాడు.

డెమోక్రాట్‌లు మతానికి అంత ప్రాధాన్యత యివ్వరు. ట్రంప్ క్రైస్తవానికి పెద్ద పీట వేస్తాడు. దానితో బాటు భారతీయుల ఓట్లు కావాలి కాబట్టి హిందూమతానికి తెగ ప్రాధాన్యత యిచ్చేస్తున్నాడు. ‘హిందూస్ ఫర్ ట్రంప్’, ‘శిఖ్స్ ఫర్ ట్రంప్’.. అంటూ ఓ 20 కమిటీలు వేసి ఒక్కో దాంట్లో 20 మంది భారతీయులకు స్థానం యిచ్చి వారి ద్వారా ప్రచారం చేసుకుంటున్నాడు. మొత్తం 25.52 కోట్ల మంది ఓటర్లలో భారతీయ ఓటర్లు 19 లక్షలు మాత్రమేట. కానీ వీరు గెలుపోటములను ప్రభావితం చేయగలరని నమ్మకం.

ప్రస్తుతం ఇండియాలో కూడా మతతత్వం, జాతీయవాదం బాగా పెరిగింది కాబట్టి, మోదీలో ట్రంప్ నిజమైన స్నేహితుణ్ని చూశాడు. పైగా అమెరికాలో గుజరాతీలు చాలా కీలకమైన వ్యాపారాలు చేస్తూ బాగా డబ్బు గడించారు. మోదీ కారణంగా అంతర్జాతీయంగా భారత్‌ ప్రతిష్ఠ పెరిగిందనే నమ్మకంతో ప్రవాస భారతీయులందరూ మోదీ భక్తులై పోయారు. అది గ్రహించి ట్రంప్ మోదీని మహా వాటేసుకున్నాడు. అమెరికాలో ‘‘హౌడీ మోడీ’’, ఇండియాలో ‘‘నమస్తే ట్రంప్’’ కార్యక్రమాల ద్వారా అక్కడి భారతీయులను ట్రంప్ ఆకట్టుకున్నాడు. ఆర్టికల్ 370 రద్దు, కశ్మీర్లో మానవహక్కులు హరించడం, సిఏఏలను డెమోక్రాట్లు తప్పు పట్టగా, ట్రంప్ కిమ్మనలేదు.

గతంలో అక్కడి భారతీయులలో చాలామంది డెమోక్రాట్లకే ఓటేస్తూ వుండేవారు. 2016 నుంచి రిపబ్లికన్లను కూడా బాగా ఆదరించసాగారు. ఇప్పుడు డెమోక్రాట్లకు ఓటేస్తామని అనేవారి సంఖ్య 54 శాతానికి తగ్గింది. 2016లో రిపబ్లికన్లకు 21 శాతం మంది ఓటేయగా, యీసారి 41 శాతం మంది వేస్తారని అంచనా.

ట్రంప్‌ అధికారంలోకి రావడానికి ముఖ్యకారణం – బయటివాళ్ల ఉద్యోగాలు లాక్కుని అమెరికన్లకే యిస్తానని ప్రామిస్ చేయడం! ఆ పనిలో అతను యింకా విజయం సాధించకపోవచ్చు కానీ వీసా నిబంధనలు కఠినతరం చేస్తూ ఆ ప్రయత్నంలోనే వున్నాడని సగటు అమెరికన్ నిరుద్యోగి మెచ్చుకుంటాడు. ట్రంప్ చేస్తున్న సవరణలను ఎప్పటికప్పుడు కోర్టులు, డెమోక్రాట్లు అడ్డుకుంటున్నారు తప్ప లేకపోతే తమందరికి ఎప్పుడో ఉద్యోగాలు వచ్చేసేవని వారు అనుకోవడంలో ఆశ్చర్యం లేదు. నిజానికి ట్రంప్ వచ్చాక నిరుద్యోగిత తగ్గింది కూడా. ఇంతలో కరోనా వచ్చి ఉద్యోగాలు పోయాయి. తమకు మళ్లీ రావాలంటే ట్రంపే గతి అని వాళ్లు అనుకోవచ్చు. వీసా నిబంధనలు సరళతరం చేసి, బయటివాళ్లకు ఉద్యోగాలు యిప్పిస్తాననే బైడెన్ ఉదారవాదం వాళ్ల కెందుకు నచ్చుతుంది?

ఫలితాలు వస్తున్న కొద్దీ యిలాటి అంశాలపై గణాంకాలతో సహా విశ్లేషించేందుకు వీలుంటుంది. – **ఎమ్బీయస్ ప్రసాద్ (నవంబరు 2020)**

**నవంబరు 04, 2020** **ఎమ్బీయస్ : ఎవరు గెలిస్తే మనకు లాభం?**

అమెరికా అధ్యక్ష ఎన్నికలలో ఓట్ల లెక్కింపు జరుగుతోంది. ఫలితాలు ఎటూ తేలటం లేదు. ట్రంప్ కోర్టుకి వెళ్లడం ఖాయమని, శనివారానికి కానీ అంతిమఫలితం రాదంటున్నారు. జో బైడెన్ గెలుపు నల్లేరు మీద బండినడక అని అక్కడి సర్వేలు, మన మీడియా చెప్పినది తప్పనే విషయం మాత్రం స్పష్టమైంది. ‘ట్రంప్ ఓడిపోతాడా?’ అని నేను రాసిన వ్యాసం కింద వ్యాఖ్యలు చేసిన కొందరు పాఠకులు అనుకున్నట్లు, ఆశించినట్లు ట్రంప్ ఢంకా బజాయించి గెలవటం లేదు. గెలుస్తానని గట్టి నమ్మకం వుండి వుంటే, పోస్టల్ ఓట్లు లెక్కించకూడదంటూ పేచీ మొదలుపెట్టేవాడే కాదు. ఇద్దరి భవిష్యత్తూ అటూయిటూ ఊగిసలాడుతోంది. ప్రస్తుతానికి చూస్తే ఎవరైనా గెలవవచ్చు, ఎవరైనా ఓడవచ్చు.

2016 అమెరికా అధ్యక్ష ఎన్నికల సమయంలో నేను చాలా వ్యాసాలే రాశాను. అప్పట్లో కూడా అక్కడి సర్వేలు, మన మీడియా అంతా హిల్లరీ క్లింటన్ గెలుపు ఖచ్చితమంటూ వ్యాసాలు దట్టిస్తూంటే నాకు అనుమానం తోచి, అమెరికా పరిస్థితి అర్థం చేసుకోవడానికి ప్రయత్నించాను. అక్కడి మాగజైన్లు, వార్తా పత్రికలు అవీ చదివి కొంతమేరకు ఆకళింపు చేసుకుని, ట్రంప్ గెలిచినా గెలవవచ్చు అని రాశాను. అప్పుడు కొందరు నావి చదివి నవ్వారు. ట్రంప్‌పై ఆరోపణలు, అతను చేసిన మోసాలు అన్నీ రాస్తూనే సాధారణ అమెరికన్ యివేమీ పట్టించుకోకుండా అతనికి ఓటేసే అవకాశం వుందనే చెప్పాను నేను. చివరకు అదే నిజమైంది. కొద్ది తేడాతో ట్రంప్ గెలిచేశాడు.

ఈసారి కూడా అమెరికా ఎన్నికల గురించి రాయండి అని కొందరు అడిగారు. వాటి గురించి వార్తలు చదువుతున్నాను కానీ అంత కన్విన్సింగ్‌గా తోచలేదు. కరోనాతో వ్యవహరించిన తీరు తర్వాత కూడా ట్రంప్ గెలుస్తాడేమోనని నాకు ఓ అనుమానం. కానీ సర్వేల ప్రకారం చూస్తే బైడెన్ 8 నుంచి 10 పాయింట్ల దాకా ముందున్నాడు. మన తెలుగు మీడియా ట్రంప్‌ను తిట్టిపోస్తోంది. టీవీ చర్చలకు వచ్చిన నిపుణుల్లో చాలామంది, ఆల్మోస్ట్ అందరూ, ట్రంప్ ఓటమి ఖాయం అంటున్నారు. మన వ్యక్తిగత రాగద్వేషాలతో పరిస్థితిని ఎనలైజే చేయకూడదు కదా! నా వరకు వస్తే మా పిల్లలు అమెరికాలో ఉద్యోగాలు చేయరు. వీసా నిబంధనల వలన ప్రభావితమయ్యే కుటుంబం కాదు మాది. అందువలన ట్రంప్‌కు శాపనార్థాలు పెట్టవలసిన అవసరం లేదు.

ఇక మన భారతదేశానికి మేలు కలుగుతుందా లేదా అన్న విషయం గురించి మాట్లాడితే – ఇండియాకేది మంచిదో చూసి ఆ ప్రకారం ఓటేయాలని అమెరికన్ ఓటరు అనుకోడు కదా! వాడి లెక్కలు వాడి కుంటాయి. అక్కడున్న భారతీయమూలాల వారు కూడా తమకు వ్యక్తిగతంగా ఏది లాభదాయకమని ఆలోచించి ఓటేస్తారు తప్ప, ఇండియాపై యుద్ధం ప్రకటించినా పట్టించుకోరు. సంఖ్యాపరంగా మొత్తం ఓటర్లలో మనవాళ్లు 1 శాతం కూడా లేరన్నపుడు మన ఓట్లు ఎటు పడినా పెద్దగా తేడా వుండదు. అయితే మనవాళ్లు యిచ్చిన ఫండ్స్ ఓట్లను ప్రభావితం చేయగలవని ఒప్పుకోవాలి. ఇన్నాళ్లూ ఆర్థిక శక్తిగా ఉంటూ వచ్చిన ఎన్నారైలు యీసారి రాజకీయశక్తిగా కూడా ఎదుగుదామని చూస్తున్నారు. దాదాపు 200 మంది వివిధ పదవులకు పోటీ చేశారట.

కొందరు అడిగారు – ఎవరు గెలిస్తే ఇండియాకు లాభమని? ఎవరు గెలిచినా యించుమించుగా అమెరికా విదేశాంగ విధానాలు ఒకలాగే వుంటాయి. ఒక పాఠకుడు రాశాడు. అమెరికాలో 100 సంస్థలుండి విధాననిర్ణయాలు చేస్తూ వుంటాయి, అధ్యక్షుడి వలన పెద్ద మార్పేమీ రాదని. దాన్నే ద డీప్ స్టేట్ అంటారనుకుంటాను. నిజానికి ట్రంప్ వచ్చిన కొత్తల్లో కాస్త కొత్త తరహాగా ఆలోచించబోయాడు. కానీ యీ డీప్ స్టేట్ అతని చేతులకు బేడీలు వేసింది. దాని మీద ఒక ఆర్టికల్ రాశాను కూడా.

మేం హైస్కూలులో వున్నపుడు జాన్ ఎఫ్. కెనెడీ అమెరికా అధ్యక్షుడిగా వుండేవాడు. అతనంటే చాలా యిక్కడ కూడా గ్లామర్. అతని ఫోటోలు షాపుల్లో తగిలించేవారు. అతని పేర స్కూళ్లు కూడా వెలిశాయి. హత్యకు గురి కావడంతో యిమేజి మరీ పెరిగిపోయింది. అతని మీద పుస్తకాలు కూడా చదివేశాను. చాలా మంచివాడనే అభిప్రాయం పాతుకుపోయింది. తర్వాత తర్వాత రాజకీయాలు తెలుస్తున్న కొద్దీ వియత్నాం యుద్ధంలో, క్యూబాపై యుద్ధంలో, సిఐఏ కార్యకలాపాల్లో అతని పాత్ర గణనీయంగా వుందని బోధపడింది. చూపులు, మాటలు మెత్తగా వున్నంత మాత్రాన ఉదారవాది కాడని తెలిసి ఉసూరుమన్నాను. వాళ్లకు వాళ్ల దేశప్రయోజనాలే ముఖ్యం.

అమెరికా దేశప్రయోజనాలంటే ప్రపంచమంతా యుద్ధాలు రేకెత్తించి, యిరు పక్షాలకూ ఆయుధాలు అమ్ముకోవడం, తన విధానానికి మద్దతు పలికే యితర దేశాధినేతలు నియంతలైనా, నీచులైనా సరే డబ్బులు, సైన్యాన్ని యిచ్చి ఆదుకోవడం, తమ విధానాలను వ్యతిరేకించినవారిని అప్రదిష్ఠపాలు చేయడం, సిఐఏ ద్వారా చంపించడం, పదభ్రష్టులను చేయడం, పెట్రోలు కోసం అవి ఉత్పత్తి అయ్యే దేశాలన్నిటిలో సంక్షోభాలు సృష్టించడం, అవసరమని తోస్తే అబద్ధాలు చెప్పడం, యుద్ధాలు చేయడం – యిదీ అమెరికా పాలసీ. తామే గొప్పవాళ్లమనీ, ప్రపంచమంతా తమ పెత్తనం కింద వుండాలనీ దాని కాంక్ష. తనకు వత్తాసు పలికేవాళ్ల పట్లనే అది ఆపేక్ష చూపుతుంది.

రష్యా కూడా కాస్త ఎక్కువతక్కువగా అదే పనిలో వుండేది. ప్రపంచం యీ రెండు క్యాంపులుగా చీలిపోయినప్పుడు తటస్థ దేశాలు కొన్ని అలీన (నాన్-ఎలైన్‌డ్) విధానాన్ని అవలంబించాయి. వాటిలో ఇండియా ప్రముఖపాత్ర వహించింది. అందువలన మనకు యిరు పక్షాల నుంచి, తగుమాత్రపు సహకారం మాత్రమే లభించేది. అమెరికాతో పోలిస్తే రష్యాయే తొలిదశలో ఎక్కువ సాయపడింది. అమెరికాకు ముందునుంచీ పాకిస్తాన్ పక్షపాత ధోరణి వుంది. బైడెన్ పాక్ పక్షపాతి అంటూ కొందరు రాశారు. అమెరికా పాలకుడిగా ఎవరు వచ్చినా పాక్ పక్షానే వుంటారు. ఎందుకంటే పాక్‌తో వాళ్లకు సైనిక సంబంధాలున్నాయి. వాళ్ల ద్వారానే వాళ్లు అఫ్గనిస్తాన్‌లో రష్యాను తరిమివేయగలిగారు. పాక్ పాలకులు నియంతలైనా, సైనికపాలకులైనా అమెరికా వాళ్లను ఎప్పుడూ చిన్నచూపు చూడలేదు.

ఇటీవల అమెరికాలో ఇస్లాం వ్యతిరేక ధోరణి వచ్చింది కానీ బ్రిటన్ వాళ్లకు, అమెరికా వాళ్లకూ ఎప్పుడూ హిందువులు ఆధిపత్యం ప్రదర్శిస్తారని, వాళ్ల పాలనలో మైనారిటీలకు రక్షణ వుండదని గట్టి నమ్మకం. హిందూదేశం తన పొరుగు ముస్లిం దేశం పాకిస్తాన్‌ను కబళించివేస్తుందని వాళ్లకు పాపం జాలి. అమెరికా విధాన నిర్ణయాలు తీసుకునేవారిలో పాక్ లాబీ చాలా గట్టిగా పనిచేస్తుంది. పాకిస్తాన్ సైజుకి, వారికి రకరకాలుగా అందించే సాయాన్ని, ఇండియా అంకెలతో పోల్చి చూస్తే వాస్తవాలు బోధపడతాయి. కశ్మీరు ఇండియాలో భాగమే, దాని జోలికి వెళ్తే ఖబర్దార్ అని అమెరికా పాక్‌కు ఎన్నడూ చెప్పినది లేదు. బంగ్లాదేశ్ యుద్ధ సమయంలో పాక్‌కు మద్దతుగా యుద్ధనౌకను కూడా పంపింది. ఇండియా స్వతంత్ర భావాలు, ఎదుగుదల అమెరికాకు ఎప్పుడూ రుచించలేదు. 50, 60 ఏళ్ల క్రితం యిక్కడి నుంచి అక్కడకు వెళ్లి స్థిరపడినవారి సంఖ్య కూడా గణనీయంగా ఏమీ లేదు. భారతీయులు వాళ్ల రాజకీయ విధానాల్లో మార్పు తెచ్చే శక్తి కలిగి వుండేవారు కారు.

ఇలాటి పరిస్థితుల్లో గ్లోబలైజేషన్ వచ్చింది. ప్రపంచపు హద్దులు చెరిపేస్తున్నాం, యికపై స్వేచ్ఛావాణిజ్యమే, ఎవరైనా ఎక్కడికైనా వెళ్లి సేవలందించవచ్చు అనే పేర యితర దేశాల మార్కెట్లో చొరబడడానికి అమెరికా ప్రణాళిక రచించింది. యురోప్‌లోని అభివృద్ధి చెందిన దేశాలు దానికి మద్దతు నిచ్చాయి. తృతీయ ప్రపంచ దేశాల మెడలు వంచి ప్రపంచ వాణిజ్య ఒప్పందాలపై సంతకాలు చేయించారు. అయితే దీనివలన వారు ఊహించని ఫలితాలు సంభవించాయి. ఆసియన్ దేశాలు లాభపడసాగాయి. ఉత్పాదక రంగమంతా చైనా, కొరియాలకు వెళ్లిపోగా, సేవారంగంలో భారతీయులు, చైనీయులు, యితర ఆసియన్లు దూసుకువెళ్లారు. తమ మేధోబలంతో భారతీయులు దేశవిదేశాలలో, ముఖ్యంగా అమెరికా కోటలో, పాగా వేశారు. ఇది అమెరికా సమాజంలో పెనుమార్పు తెచ్చింది.

అనాదిగా భారతదేశం, చైనా వ్యాపారవాణిజ్య రంగాలలో, యంత్రాల వాడకంలో ముందుండేవి. ఇతర దేశాల నుంచి విజ్ఞానాన్ని, ఆధునీకరణను యిచ్చి పుచ్చుకుంటూ వుండేవి. అయితే 1760 నుంచి 1840ల వరకు యూరోప్‌లో పెద్ద ఎత్తున యాంత్రీకరణ, పారిశ్రామికీకరణ (ఇండస్ట్రియల్ రివల్యూషన్) జరిగినప్పుడు యీ దేశాలు వెనకబడ్డాయి. ఇండియా అనేక చిన్న రాజ్యాలుగా విడిపోయి, బలహీనమై పోయింది. 1707లో ఔరంగజేబు మరణించిన తర్వాత మొఘల్ సామ్రాజ్యం విచ్ఛిన్నమైంది. ఎక్కడికక్కడ రాజ్యాలు ఏర్పడి అంతఃకలహాల్లో మునిగాయి. అదే అదనుగా ఈస్ట్ ఇండియా కంపెనీ యంత్రాలు, ఆధునిక ఆయుధాల సహాయంతో వీటిని ఓడించి, క్రమేపీ దేశం మొత్తాన్ని ఆక్రమించింది.

చైనాలో చక్రవర్తుల పాలన అస్తవ్యస్తంగా వుండడంతో వారు కూడా ఆధునికీకరణ ఫలాలు అందుకోలేక పోయారు. పారిశ్రామికీకరణ కాలంలో వెనకబడిన ఇండియా, చైనాలు గ్లోబలైజేషన్ కాలంలో ముందుకు వెళ్లాయి. అమెరికా దెబ్బ తింది. ఎందుకిలా జరిగింది? చిరకాలంగా అమెరికా విద్యకు, ప్రతిభకు పెద్ద పీట వేసింది. ప్రపంచంలోని మేధావులందరూ తమ ప్రజ్ఞ చూపుకోవడానికి అమెరికా వచ్చే వాతావరణాన్ని కల్పించింది. సరస్వతిని గౌరవిస్తే లక్ష్మి ఆటోమెటిక్‌గా కరుణిస్తుంది. సంపద పెరిగింది. దాంతో ప్రజలు సుఖాలు మరగసాగారు. సమాజంలో కొన్ని వర్గాల వారు విద్యను నిర్లక్ష్యం చేశారు. రెండవ ప్రపంచ యుద్ధం తర్వాత జపాన్ చౌకగా సరుకులు తయారుచేసి, అమ్ముతూ వుంటే వాటిని కొనుక్కుంటూ, సొంతంగా తయారుచేయడం తగ్గించుకున్నారు. పోనుపోను చదువులు మధ్యలో ఆపేసి, చిరుద్యోగాల్లో చేరిపోయి, జీవితాన్ని ఏదో రకంగా గడిపేయడం అలవాటు చేసుకునే వారి సంఖ్య పెరిగిపోయింది.

ఇలాటి పరిస్థితులు ఏర్పడుతూండగానే రష్యాను నియంత్రించడానికి నిక్సన్ చైనాతో సఖ్యత పెంచుకున్నాడు. వారికి చేయూత నిచ్చాడు. వారు ఆ అవకాశాన్ని చక్కగా అంది పుచ్చుకుని, తమకున్న వ్యవస్థాబలంతో, కష్టించే స్వభావంతో, క్రమశిక్షణతో చకచకా ఎదిగారు. ప్రపంచీకరణ వచ్చేసరికి వాళ్లు ఉత్పత్తివైపు మరలారు. చౌకగా సరుకులు తయారుచేసి అమెరికా మార్కెట్లను ముంచెత్తారు. పోనుపోను అమెరికన్లు ఉత్పత్తిదారులుగా కంటె ఉపభోక్తలుగా (కన్స్యూమర్లు) మారారు. అక్కడి ఫ్యాక్టరీలు మూతపడసాగాయి. ఉద్యోగాలు ఊడసాగాయి. ఇక సర్వీసు రంగంలో భారతీయులు, చైనావారు, మెక్సికన్లు.. యిలా రకరకాల స్థాయిల్లో వచ్చి సేవలందించసాగారు. వారితో నైపుణ్యంలో ఓ మేరకు పోటీ పడగలిగినా చౌక జీతాల్లో పోటీ పడలేక అమెరికన్లు వెనకబడ్డారు. కంపెనీల పెట్టుబడిదారులు అమెరికన్లే అయినా వారికి లాభార్జనే ముఖ్యం కాబట్టి తక్కువ ధరల్లో పని చేయించుకోవడానికి అమెరికనేతరులకు అవకాశాలు కల్పించారు. ఇది కూడా వారిలో నిరుద్యోగాన్ని పెంచింది.

అమెరికన్లలో మేధావులు, నిపుణులు లేరని అనడం లేదు. కానీ వారికీ, సామాన్యులకూ అంతరం పెరిగిపోయింది. ధనికులకు, దిగువ మధ్యతరగతికీ, పేదలకీ వ్యత్యాసం బాగా వచ్చేసింది. ఈ కారణాల వలన కొన్ని వర్గాలలో తమ పూర్వతరం కంటె తక్కువ స్థాయి జీవితం గడపవలసి వస్తోంది. ఇండియా, చైనా, యితర ఆసియా దేశాల్లో మన ముందుతరం కంటె మనం ఎక్కువగా ఆర్జిస్తున్నాం. మన తర్వాతి తరం మనకంటె బాగుండే అవకాశాలు కనబడుతున్నాయి. కానీ అమెరికాలో రివర్స్‌లో నడుస్తోంది. మన తరమే యిలా ఉద్యోగాలు లేక అఘోరిస్తూ వుంటే మన పిల్లల గతి ఏమిట్రా అనే భయం పట్టుకుంది వాళ్లకు. పైగా వాళ్ల కళ్ల ముందే భారతీయులు, చైనావారు, యితరులు వచ్చి బాగుపడిపోతున్నారు. తాము ఆస్తులు అమ్ముతూంటే వాళ్లు కొనుక్కుంటున్నారు. ఇది వారిలో కడుపుమంట రగిలించింది.

గతంలో నల్లవాళ్లు సమాజం పట్ల, ఉన్నతవర్గాల పట్ల కసిగా వుండేవారు. ఇప్పుడు శ్వేతజాతీయుల్లో కొందరు కూడా వారితో చేరారు. వీళ్లు ముఖ్యంగా గ్రామీణ ప్రాంతాల్లో వున్నారు. ప్రపంచీకరణ తర్వాత తమ వ్యవసాయోత్పత్తులకు గిట్టుబాటు ధర రావటం లేదని, విదేశీ వస్తువుల తాకిడికి తాము తట్టుకోలేక పోతున్నామని గగ్గోలు పెడుతున్నారు. దిగుమతులు ఆపేసి, ప్రొటక్షనిజం (స్వదేశీ ఉత్పత్తిదారులను కాపాడుకోవడం) వైపు మరలాలని, విదేశీ పనివారిని రానివ్వకూడదని వాళ్లు కోరుతున్నారు. ప్రపంచీకరణను ప్రారంభించిన అమెరికాకు దాన్ని తిరగదోడడం అంత సులభం కాదు. అందుకే పాలకులు తటపటాయిస్తున్నారు. ఆ తటపటాయింపు వారిలో నిస్పృహను, ఆగ్రహాన్ని కలిగిస్తోంది.

ట్రంప్ సరిగ్గా ఆ వర్గాల నాడినే పట్టుకున్నాడు. వారి అభద్రతాభావానికి ఆజ్యం పోశాడు. ‘ఈ భారతీయులు, చైనావారు, మెక్సికన్లు వీరంతా మీకు శత్రువులు, మీకు ఉపాధి దొరక్కుండా చేస్తున్నారు. ఇప్పటిదాకా అమెరికాను పాలించినవారు వారిని బుజ్జగిస్తూ వచ్చారు. మీ తరఫున నేను వారితో పోరాడి, వీళ్లను తరిమివేస్తాను. మీ ఉపాధి మీకు కల్పిస్తాను, మన శ్వేతజాతి అమెరికా పతాకాన్ని మళ్లీ ఎగరేస్తాను’ అన్నాడు. దీనికి తోడు యిటీవల అమెరికాలో పెరిగిన ముస్లిం వ్యతిరేకతను కూడా జోడించాడు. నల్లజాతి వారిని నిరసనగా చూడడం ఎలాగూ వుంది. ఈ జాతులందరినీ ట్రంప్ అనుమానించాడు, వెక్కిరించాడు, అవమానించాడు.

ఈ కాక్‌టైల్ శ్వేతజాతి దిగువ తరగతి వాళ్లకు మత్తెక్కించింది. నిజానికి 2016లో ట్రంప్ రిపబ్లికన్ పార్టీ కారణంగా గెలవలేదు. ఇదిగో యీ విపరీత జాతీయవాదానికి ప్రతినిథిగా గెలిచాడు. అమెరికా ఘనతను చాటుదాం అని అతనంటే మన శ్వేతజాతి ఘనత.. అనే వాళ్లు అర్థం చేసుకున్నారు. ట్రంప్ ఎందరో ఆడవాళ్లతో అసభ్యంగా ప్రవర్తించాడన్నా, అనేక ఆర్థిక అక్రమాలు చేశాడన్నా అవేమీ వారికి పెద్ద విషయాలుగా తోచలేదు. అయితే ట్రంప్ అభిమానులమని వాళ్లు బాహాటంగా చెప్పుకోవడానికి దడిశారు. ఎందుకంటే అమెరికన్లు ఉదారవాదులనే పేరు బడసినవారు. ట్రంప్‌ది అందులో యిమిడే యిమేజి కాదు.

అందువలన పైకి ట్రంప్‌ను విమర్శిస్తూనే చాటుగా ఓటేసి వస్తున్నారు. శ్వేతజాతి, గ్రామీణ, మగవారి ఓట్లు అతనికే బాగా పడుతున్నాయి. సర్వేల వాళ్లు వచ్చినపుడు వాళ్లు తమ మనసులో మాట చెప్పకుండా మిస్‌లీడ్ చేస్తున్నారు. అందుకే కితం సారి సర్వేలు తప్పాయి, యీసారీ తప్పాయి. చివరికి ట్రంప్ గెలిచినా ఆశ్చర్యపడవలసిన అవసరం లేకుండా వుంది. అయితే యీ నాలుగేళ్లలో ట్రంప్ ఏం చేశాడు? వాళ్ల ఆశలు నెరవేర్చాడా? నెరవేరిస్తేనే కదా, వాళ్లు మళ్లీ ఓటేసి వుండాలి.

నా వద్ద గణాంకాలు వెంటనే లేవు కానీ, నాకు అర్థమైనవరకు ట్రంప్ ఓ గమ్మత్తు చేశాడు. విదేశీ ఉద్యోగులను పెట్టుకోవద్దని అంటే అమెరికన్ కంపెనీలు ఒప్పుకోవు. అంతర్జాతీయ విపణిలో పోటీ పడలేం అంటాయి. ఇతనికి నిధులివ్వడం మానేస్తాయి. అందుకని యితను ‘మీరు పై స్థాయి ఉద్యోగాలలో వారిని తీసుకోండి.’ అని ఒప్పుకుంటూనే కింది స్థాయి ఉద్యోగాలు అమెరికన్లకు వచ్చేట్లు చేశాడు.

‘అమెరికాకు కావలసినది నిపుణులు. వారు నిపుణులైతే లక్ష డాలర్లకు తక్కువ జీతం రాదు కదా, ఆ జీతం తెచ్చుకునేవారిని రానిద్దాం. తక్కువ వస్తోందంటే చిల్లరమల్లర ఉద్యోగాల వాళ్లన్నమాట, పెద్దగా నైపుణ్యం లేనివాళ్లన్నమాట, వాళ్లెందుకు మనకి, తరిమేద్దాం. వాళ్ల స్థానంలో స్థానికులకే యిద్దాం.’ అని వాదిస్తున్నాడు. దీనిలో తప్పుపట్టడానికి పెద్దగా ఏమీ లేదు. ఒక నిపుణుడిని రానిస్తే అతనితో బాటు అతని కుటుంబసభ్యులు యావన్మందీ ఎందుకు వచ్చేయాలి? వాళ్లకు మనం పౌరసత్వం ఎందుకివ్వాలి? మనతో బాటు సమానంగా సౌకర్యాలు ఎందుకివ్వాలి? అనేది కూడా మంచి ప్రశ్నే! ఈ లాజిక్‌ను ట్రంప్ తన ఓటు బ్యాంకు మెదడులో బాగా ఎక్కించాడు. వాళ్లు దానికి ఫిక్సయ్యారు.

బైడెన్ ఉదారవాదం, సంక్షేమరాజ్యం, అందరికీ ఆహ్వానం అని ఎన్ని కబుర్లయినా చెప్పవచ్చు. ఒకవేళ నెగ్గితే మాత్రం ట్రంప్ లేవనెత్తిన ప్రశ్నలకు అతను సమాధానమెలా చెప్పగలడు? ట్రంప్ ఓటర్లు చాలా పెద్ద సంఖ్యలోనే వున్నారని తేలుతోంది కదా! వారిని విస్మరించలేడు, వారి అభద్రతాభావం పోగొట్టాలంటే ఎంతో కొంత ప్రొటెక్షనిజం అవలంబించాలి. అందువలన ఒబామా నాటి ఓపెన్ డోర్ పాలసీ మళ్లీ వస్తుందని అనుకోవడం కష్టం. ఇదీ మనవాళ్ల వీసా సమస్యల గురించి నాకున్న ఊహ.

ఇక ఇండియాతో సఖ్యం గురించి. ప్రస్తుతం అమెరికాతో చైనాకు పడటం లేదు. అందువలన ఇండియాను మంచి చేసుకుందామని చూస్తోంది. చైనా వ్యతిరేక కూటమిలో మనల్ని చేర్చుకుంది. మనం కూడా అలీనవిధానానికి స్వస్తి చెప్పి, అమెరికా చెప్పినట్లు ఆడుతున్నాం. ఇరాన్ వంటి వాళ్ల శత్రువులను మన శత్రువులుగా చూస్తున్నాం.

నా దృష్టిలో యిది కొంతకాలమే నడుస్తుంది. అమెరికా, చైనాలు పరస్పరాశ్రితాలు. చైనాకు అమెరికా మార్కెట్ కావాలి, అమెరికాకు చైనా వస్తువులు, పెట్టుబడులు కావాలి. ఇవాళ్టికివాళ అమెరికాలో వస్తువులు ఉత్పత్తి కావు. అందువలన వాళ్లు మళ్లీ చేతులు కలపవచ్చు. కలిపితే అప్పుడు ఇండియాను సైడ్‌లైన్ చేయడం ప్రారంభమవుతుంది. అమెరికా అధ్యక్షుడిగా ఎవరున్నా యిది జరుగుతుంది. అందువలన ట్రంప్, బైడెన్ ఎవరు నెగ్గినా అమెరికా మౌలిక విధానం ఒకేలా వుంటుంది. కాస్త కాస్మెటిక్ ఛేంజెస్ మాత్రమే కనబడతాయి. తేడా అల్లా వినోదంలో వస్తుంది. ట్రంప్ మాదిరి వినోదాన్ని బైడెన్ కాదు కదా, వేరెవ్వరూ అందించలేరు!

ఈ వ్యాసంలో నా సమాచారంలో కానీ,అవగాహనలో కానీ, వాదనలో కానీ పొరబాట్లు వుంటే చెప్పగోర్తాను. **– ఎమ్బీయస్ ప్రసాద్ (నవంబరు 2020)**

నవంబరు 05, 2020 టాబ్లాయిడ్‌కై **ఎమ్బీయస్ : అమెరికన్ బూమెరాంగ్**

అమెరికా అధ్యక్ష ఎన్నికల ఫలితాలు యింకా పూర్తిగా వెలువడలేదు. కొన్ని గంటల తర్వాత వెలువడినా అది న్యాయవివాదంగా మారడం తథ్యం. ఓడిపోయినవాళ్లు కోర్టుకి వెళ్లడం, వాదోపవాదాలు జరగడం, వాళ్లు తీర్పు వెలువరించేసరికి కొన్ని వారాలు పడతాయని సులభంగా వూహించవచ్చు. బైడెన్ గెలవడం ఖాయమని అనిపిస్తోంది – మనకే కాదు, ట్రంప్‌కు కూడా! అందుకే పేచీలు మొదలుపెట్టాడు. కొన్ని రాష్ట్రాలు పోస్టలు ఓట్లను ముందుగానే లెక్కిస్తానంటే కూడదన్నాడు. ఇప్పుడు పోలింగు టైము అయిపోయింది కాబట్టి, వాటిని లెక్కించకూడదంటున్నాడు. కొన్ని రాష్ట్రాలలో లెక్కించాలట, కొన్నిటిలో లెక్కించకూడదట. విధానపరమైన మార్పులేమైనా చేయాలంటే ఎన్నికల ప్రక్రియ ప్రారంభం కావడానికి ముందే చేయాలి తప్ప, మధ్యలోకి వచ్చాక చేస్తానంటే కుదరదు.

కరోనా అంటే ట్రంప్‌కు, అతని ముఠాకు భయం లేదు కానీ, మామూలు మనుష్యులందరూ జాగ్రత్తగానే వుంటున్నారు. అందుకే ఎన్నడూ లేనంతగా, దాదాపు 10 కోట్ల మంది, పోలింగు రోజు గుమిగూడకుండా, ఎర్లీ ఓటుహక్కును వినియోగించుకున్నారు. ఇది 2016లో పోలయిన మొత్తం ఓట్లలో 69 శాతంట. ఇక పోస్టల్ ఓటు హక్కును కూడా చాలామందే ఉపయోగించుకున్నారు. వీరి ఓట్లను లెక్కించకూడదని అనడమంటే, వారి ప్రజాస్వామిక హక్కును హరించడమే. సాక్షాత్తూ అధ్యక్షుడే అలా అనడం ఘోరం కాక మరేమిటి? కావాలంటే ఓట్ల లెక్కింపులో అవకతవకలు జరిగాయని, మళ్లీ లెక్కించాలని అడగవచ్చు. పోలింగు బూతులపై దాడులు జరిపి బాక్సులు ఎత్తుకుపోయారని, యంత్రాలను పాడుచేశారని రుజువులు చూపగలిగితే, రీపోలింగు అడగవచ్చు. అంతేకానీ ఫలానావాళ్ల ఓట్లు లెక్కలోకి తీసుకోకూడదని అనడం అన్యాయం కదా!

అమెరికన్ విధానంలో పాప్యులర్ ఓటులో ఎక్కువ ఓట్లు వచ్చినా, ఎలక్టొరల్ కాలేజీలో ఎక్కువ ఓట్లు వచ్చినవారే నెగ్గుతారు. ఈ నియమం ప్రకారమే ట్రంప్ క్రితంసారి నెగ్గాడు, హిల్లరీ క్లింటన్‌కు సంఖ్యాపరంగా ఎక్కువ ఓట్లు వచ్చినా! ఈసారి ట్రంప్‌కు పాప్యులర్ ఓట్లు ఎక్కువ వచ్చి (ఆ సూచనలేమీ కనబడటం లేదనుకోండి), బైడెన్‌కు ఎలక్టొరల్ కాలేజీలో ఎక్కువ ఓట్లు వచ్చాయనుకోండి అప్పుడు కూడా ట్రంప్ తగాదా పెట్టుకునేవాడు – పాప్యులర్ ఓట్లే లెక్కలోకి తీసుకోవాలని! అలాటి మొండిఘటం అతను. తను ఎలాగైనా అధ్యక్షుడిగా కొనసాగదలచుకున్నాడు. అది సాగడానికి ఎన్ని నియమాలైనా మార్చేయాలని పంతం పడుతున్నాడు. ‘చెప్పి కొట్టాడనన్నట్లు’ ఇలా ప్రవర్తిస్తానని పాపం మొదట్నుంచి చెప్పాడు – హరి గిరిమీద పడ్డా, గిరి హరిమీద పడ్డా నేనే మళ్లీ అధ్యక్షుణ్ని అవుతాను. లేకపోతే ఊరుకోను సుమా అని ప్రజలను హెచ్చరించాడు కూడా.

సరే, యిలాటి ప్రలాపాలు ట్రంప్‌కు కొత్తేమీ కాదులే, కానీ ఎన్నికల ప్రక్రియ ప్రారంభమయ్యాక ఎన్నో తరాలుగా నెలకొన్న విధానాలను అనుసరించక ఏం చేస్తాడులే అనుకున్నాం. కానీ ఏమౌతోంది? అతను తన మద్దతుదారులను రెచ్చగొట్టాడు. వాళ్లు ఆయుధాలు పట్టుకుని వీధుల్లో వీరవిహారం చేస్తున్నారు. పోలీసులతో తలపడుతున్నారు. ఓట్లు లెక్కించే సెంటర్లపై దాడులు చేస్తున్నారు. ఇలాటిది అమెరికాలో జరుగుతుందని ఎన్నడైనా ఊహించామా? మేం నెగ్గితీరాలి, లేకపోతే కౌంటింగు జరగనియ్యం అని ప్రజలు బాహాటంగా ప్రదర్శనలు చేయడం ప్రజాస్వామ్య లక్షణమా? ఇదేనా అమెరికా గర్వంగా చెప్పుకునే హక్కుల పరిరక్షణ? నల్లవాళ్లకే కాదు, బైడెన్‌కు ఓటేసిన తెల్లవాళ్ల ఓటింగు హక్కులకు కూడా రక్షణ లేకుండా పోయిందన్నమాట! అమెరికా రాజకీయవాతావరణం నవ్వులపాలైన యీ ఘట్టం అమెరికా కర్మఫలం. ఇతర దేశాల్లో ప్రజాస్వామ్యాన్ని కాలరాసిన చేష్టల ఫలితం బూమెరాంగ్ అయి వారినే కొడుతోంది.

అమెరికా తమది ప్రజాస్వామ్య దేశమని, ప్రపంచ పోలీసులా వ్యవహరిస్తూ, ఏ దేశంలో ప్రజాస్వామ్యానికి భంగం కలిగినా వెంటనే జోక్యం చేసుకుని, దాన్ని సరిదిద్దుతూ లోకం మొత్తంలో ప్రజాస్వామ్యం పరిఢవిల్లేందుకు కృషి చేస్తున్నానని చెప్పుకుంటూ వచ్చింది. దాని దృష్టిలో ప్రజాస్వామ్యానికి విఘాతం కలిగించేది కమ్యూనిజమొక్కటే. కమ్యూనిజమే కాదు, ఆ వాసనలున్న సోషలిజం, వామపక్షవాదం, పెట్టుబడిదారీ విధానాన్ని వ్యతిరేకించడం, కార్మికులకు వత్తాసు పలకడం – యివన్నీ కూడా దాని దృష్టిలో కమ్యూనిజాలే. బైడెన్ డెమోక్రాట్. కార్మికుల వైపు కాస్త మొగ్గుతాడంతే. ఆ మాత్రానికే ట్రంప్ దృష్టిలో కమ్యూనిస్టు అయిపోయాడు. సాధారణ అమెరికన్ దృష్టికోణం అలా వుంటుంది. ‘అందరికీ సమానావకాశాలు’ వంటి మాటలు మాట్లాడితే చాలు కమ్యూనిస్టు ముద్ర కొట్టేస్తారు.

సాటి దేశస్తుడినే అలా అంటున్నారంటే, యితర దేశాలలో వున్న రాజకీయనాయకులను వీళ్లు ఎలా బ్రాండ్ చేస్తారో ఊహించుకోవచ్చు. రష్యా, దాని అధీనంలో కొంతకాలం వున్న తూర్పు యూరోప్ దేశాలు, చైనా, ఉత్తర కొరియా, ఉత్తర వియత్నాం వంటివి కమ్యూనిస్టు బ్లాక్‌గా పేరుపొందాయి. వాటితో కఠినంగా వ్యవహరించారంటే పోనీలే అనుకోవచ్చు. కానీ దక్షిణ అమెరికా, ఆఫ్రికా, మధ్య ఏసియా.. యిలా ఎక్కడైనా సరే, ఎవరైనా పాలకుడు ప్రజాహిత కార్యక్రమాలు తలపెట్టాడంటే చాలు, వాడు అమెరికా దృష్టిలో కమ్యూనిస్టే, ప్రజాస్వామ్య విరోధే. వాణ్ని గద్దె దింపాల్సిందే. దిగనంటే చంపేయాల్సిందే. ఆ దేశపు సైన్యాధిపతిని ఎగదోసి, వాడి చేత ప్రజాస్వామ్యయుతంగా గెలిచిన ఆ పాలకుణ్ని ఖైదు చేయించి లేదా హత్య చేయించి, అక్కడ ప్రజాస్వామ్యాన్ని నెలకొల్పాల్సిందే!

అలా అధికారంలోకి వచ్చిన సైనిక నియంత ప్రజాస్వామ్యాన్ని కాలరాసినా, ఏళ్ల తరబడి ఎన్నికలు జరపకపోయినా, జీవితాంతం తనే పాలకుడనని ప్రకటించుకున్నా, నిరసనలు నిర్దాక్షిణ్యంగా అణచివేసినా అమెరికా పట్టించుకోదు. మతం పేర అధికారం చెలాయించినా, ప్రజలను జైళ్లలో కుక్కినా ఏమీ అనదు, పైగా నిధులు, ఆయుధాలను యిచ్చి ప్రోత్సహిస్తుంది కూడా. తన విధానాలతో ఏకీభవించని పలువురు యితర దేశ నాయకులను సిఐఏ ద్వారా చంపించింది. వారి జాబితా రాయబోతే ఒక పేజీ చాలదు.

ఇదంతా అమెరికాపై ద్వేషంతో రాస్తున్నది కాదు. సాల్వడార్ ఎలెండీ గురించి రాస్తే మీకు తెలియకపోవచ్చు. బాగా తెలిసిన ఒకటి రెండు ఉదాహరణలు యిస్తే మీకే అర్థమౌతుంది. ఇప్పుడు సౌదీ అరేబియా వుంది. అక్కడ ప్రజాస్వామ్యం వుందా? ఇండియా దగ్గరకు వచ్చేసరికి ‘మీ దేశంలో మానవహక్కులు కాపాడబడటం లేదు, బాలల చేత పనిచేయిస్తున్నారు, అందుకని మీ వస్తువులు కొనం.’ లాటి లక్ష షరతులు పెడతారు. మరి సౌదీలో యివన్నీ కాపాడేస్తున్నారా? అయినా అమెరికా వాళ్లకు అన్ని విధాలా సహాయ పడుతుందెందుకు?

నాలుగేళ్ల క్రితం ఫిడెల్ కాస్త్రో చనిపోయినప్పుడు వచ్చిన కథనాలు చదివే వుంటారు. అతను క్యూబాలో వామపక్ష ప్రభుత్వాన్ని స్థాపించాడు. అంతే కదా, హత్తెరీ మా పెరట్లో వుంటూ రష్యాతో సఖ్యంగా వుంటావా? అంటూ ఆ దేశంపై ఎన్నిసార్లు దండెత్తారో, ఎన్నిసార్లు అతన్ని చంపించడానికి చూశారో చదివి వుంటారు. కాస్త్రో అమెరికాపై దండెత్తాడా? మీ దేశం కూడా లెఫ్టిస్టు కావాలని అన్నాడా? అతని మానాన అతన్ని బతకనిచ్చారా? దక్షిణ అమెరికాలోని దేశాలన్నిటిలో అమెరికా జోక్యం చేసుకుంటూనే వుంది. ప్రభుత్వాలను పడగొడుతూ, నిలబెడుతూనే వుంది. తన పని తను చూసుకుంటే చాలదా? అమెరికాకు చాలదు.

ఇక బంగ్లాదేశ్ ఆవిర్భావ సమయంలో జరిగింది గుర్తు చేసుకోండి. 1947లో ఆవిర్భవించిన పాకిస్తాన్ పశ్చిమ పాకిస్తాన్ (పంజాబీ, సింధీ, ఫష్తూన్ వంటి జాతులతో కూడినది), తూర్పు పాకిస్తాన్ (బెంగాలీ)గా వుండేది. జనాభా రీత్యా తూర్పు పాకిస్తాన్ పెద్దది. అయినా ఆదాయంలో సింహభాగం పశ్చిమ పాకిస్తాన్ వారే తీసుకునేవారు. వాళ్లే అధ్యక్షులుగా వుంటూ, రాజకీయ అధికారాలన్నీ వారి చేతిలోనే పెట్టుకునేవారు. తూర్పు పాకిస్తాన్‌ వాళ్లవరైనా ప్రధానమంత్రి అయితే వాళ్లను దింపేసేవారు. ఇదంతా తూర్పు పాకిస్తాన్‌కు మంటగా వుండేది. సైన్యంలో 5 శాతం మందే బెంగాలీలే ఉండేవారు. సైనిక నియంతలైన ఆయూబ్ ఖాన్ (పదవీకాలం 1958-69), యాహ్యా ఖాన్ (1969-1971)ల హయాంలో యీ వివక్షత మరీ ఎక్కువైంది. 1970లో 313 స్థానాలున్న పార్లమెంటుకు ఎన్నికలు జరిగితే 160 స్థానాలు తూర్పు పాకిస్తాన్‌కు చెందిన ముజిబిర్ రహమాన్‌కు దక్కాయి. అతన్నే ప్రధానిని చేయాలి. కానీ 81 స్థానాలు గెలుచుకున్న పశ్చిమ పాకిస్తానీ సింధీ భుట్టో తనే ప్రధాని అవుతానన్నాడు.

యాహ్యా ఖాన్ మద్దతుతో అతను ప్రజాస్వామ్యవిరుద్ధంగా ప్రవర్తిస్తూ వుంటే దానిని అనుక్షణం తను కనుసన్నల్లో వుంచుకుని కాపాడుతూ వస్తున్న అమెరికా ఏం చేయాలి? ముజిబుర్‌కు మద్దతివ్వాలి కదా! లేదు. అతన్ని జైల్లో పెట్టి, తూర్పు పాకిస్తాన్‌పై జాతిహననం కావించిన సైనిక నియంత యాహ్యా ఖాన్‌కు మద్దతిచ్చింది. జోర్డాన్, ఇరాన్‌ల ద్వారా వారికి ఆయుధాలు సరఫరా చేసింది. అభాగ్యులైన తూర్పు పాకిస్తానీయులకు అండగా నిలిచి, వారి స్వాతంత్ర్యపోరాటానికి మద్దతు నిచ్చిన ఇండియాపై దండెత్తడానికి యుఎస్‌ఎస్ ఎంటర్‌ప్రైజ్ అనే యుద్ధనౌకను బంగాళాఖాతానికి పంపింది. ఆనాడు ఇండియాకు మద్దతుగా రష్యా అణ్వాయుధాలతో నిండిన రెండు నౌకలను పంపింది కాబట్టి, అమెరికా దడిసి ఆగింది కానీ లేకపోతే ఇండియాపై దండెత్తేది.

ఇదీ అమెరికా ప్రజాస్వామ్యాన్ని పరిరక్షించే తీరు! ప్రజాస్వామ్యయుతంగా నియమానుసారంగా ఎన్నికలు జరిగే ఇండియాపై దండెత్తడం, ప్రజాస్వామ్య హక్కులు కాలరాసిన పాక్ సైనిక నియంతను కాపాడడం! ఇక్కడే కాదు, కంబోడియా (నేటి కంపూచియా)లో పోల్ పాట్ అనే కమ్యూనిస్టు నియంత దేశజనాభాలో నాల్గో వంతు మందిని చంపించేశాడు. అతనికి ఐరాసలో సభ్యత్వం లేకుండా చేద్దామని జపాన్ ప్రతిపాదిస్తే, వియత్నాంకు అతను విరోధి అనే ఏకైక కారణం చూపి అమెరికా అతనికి అండగా నిలబడింది. అతను జరిపిన మారణకాండకు ఆయుధాలు సరఫరా చేసిందన్న వార్తలు కూడా వున్నాయి.

మధ్యయుగాల్లో యూరోపియన్ దేశాలు యితర దేశాలకు వెళ్లి వాటిని వలసప్రాంతాలుగా మార్చుకున్నాయి. అమెరికా అవతరించి, నిలదొక్కుకునేనాటికి ఏవీ మిగల్లేదు. రెండవ ప్రపంచయుద్ధంలో దెబ్బ తిన్న యూరోప్ దేశాలు బుద్ధి తెచ్చుకుని, క్రమేపీ విత్‌డ్రా అయిపోసాగాయి. అప్పుడు అమెరికా సామ్రాజ్యవాదదేశంగా మారింది. పాతకాలపు వలస ప్రభుత్వాలు కాకుండా కీలుబొమ్మ ప్రభుత్వాల ద్వారా ప్రపంచాన్ని తన గుప్పిట్లో పెట్టుకోవాలని చూడసాగింది. ఏ దేశంలోనైనా సరే తమ భావాలకు విరుద్ధమైన భావాలున్న వారు నెగ్గుతారన్న అవకాశం వుందంటే చాలు, తన చెప్పుచేతల్లో వుండే సంస్థల ద్వారా అబ్జర్వర్స్ రూపంలో అక్కడ అవతరించడం, ఎన్నికల్లో అక్రమాలు జరిగాయనడం, ఎన్నిక చెల్లనేరదంటూ కిరాయి ఆందోళనలు జరిపించడం చేస్తూ వచ్చింది.

తమకు కావలసినవాడైతే రిగ్గింగ్ చేసినా, ఎన్నికలు బహు భేషుగ్గా జరిగాయంటూ సర్టిఫికెట్లు యిస్తుంది. అనేక దేశాల తమకు అనుకూల విధానాలు అవలంబించేవారు ఎన్నికలలో నిలబడినప్పుడు వారికి సిఐఏ ద్వారా నిధులందించింది. ‘‘ద ప్రైస్ ఆఫ్ పవర్’’ అనే పుస్తకంలో సేమూర్ హెర్ష్ అనే జర్నలిస్టు అలా నిధులందుకున్న దేశదేశాల నాయకుల గురించి రాశాడు. వారిలో మొరార్జీ దేశాయి కూడా వున్నారని అతను పొరపాటుగా రాయడంతో మన దేశంలో వివాదం చెలరేగింది. మొరార్జీ హెర్ష్‌పై కేసు వేసి, ఆ ఆరోపణ తప్పని నిరూపించుకున్నారు.

ఇలా ప్రపంచంలో ప్రజాస్వామ్యాన్ని, తనకు అనుకూలమైన రీతిలో లేని పక్షంలో, ఎక్కడున్నా నాశనం చేస్తూ వచ్చి అరాచకం సృష్టించిన అమెరికాకు యిప్పుడు అది బ్యాక్‌ఫయర్ అయింది. పక్కవాడికి చేతబడి చేస్తే వెనక్కి తన్ని మనకే పళ్లు రాలాయి అన్నట్లు! అక్కడి ఎన్నికలే వివాదాస్పద మయ్యాయి. ‘‘ఒక్కడు’’ సినిమాలో తెలంగాణ శకుంతలకు పెంపుడు కుక్క వుంటుంది. ఏదైనా వస్తువుని విసిరేస్తే, తెచ్చి తనకివ్వడం ప్రాక్టీసు చేయిస్తుంది. సినిమా చివర్లో ప్రత్యర్థులపై ఆమె బాంబు విసిరితే కుక్క దాన్ని కూడా నోట పట్టుకుని ఆమె వద్దకు తిరిగి తెస్తుంది. బాంబు పేలుతుంది. అలా అయింది అమెరికా గతి.

ఇవాళ్టికి కూడా ట్రంప్ నేను లీగల్ ఓట్లతో నెగ్గేశాను. వాళ్లు యిల్లీగల్ ఓట్లతో మా నుండి విజయాన్ని దొంగిలించాలని చూస్తున్నారు అంటూ పాట పాడుతున్నాడు. ‘‘స్టాప్ ద స్టీల్, చోరీ ఆపేయ్, కౌంటింగ్ నిలిపేయ్’’ అని నినాదాలు యిస్తూ అతని మద్దతుదారులు పోలింగు కేంద్రాలపై దాడి చేసి, లెక్కించడం ఆపుదామని చూస్తున్నారు. అవతల బైడెన్, తన అనుచరుల చేత ‘కౌంట్ ఎవిరి ఓట్’ అనే పేర ప్రదర్శనలు చేయిస్తున్నాడు. ట్రంప్ కోర్టుకి వెళ్లడం ఖాయం కాబట్టి, కోర్టులో అతన్ని ఎదుర్కోవడం చాలా ఖరీదైన వ్యవహారం కాబట్టి, ఆ ఖర్చుల నిమిత్తం డెమోక్రటిక్ పార్టీ తన అభిమానుల నుంచి విరాళాలు సేకరిస్తోంది. అంటే ప్రజాస్వామ్యయుతంగా నెగ్గినా కోర్టు ఖర్చులకు బోల్డు ఖర్చు పెట్టే స్తోమత వున్న ధనికుడైతే తప్ప న్యాయం దక్కదన్నమాట! ఇదెక్కడి ప్రజాస్వామ్యం బాబూ!

అసలక్కడి న్యాయవ్యవస్థే గమ్మత్తుగా వుంది. సుప్రీం కోర్టు న్యాయమూర్తులను ఎంచుకునేది సాటి న్యాయమూర్తులు కాదు, దేశాధ్యక్షుడు. సెనేట్ ఆమోదిస్తుంది. సరే, ఒకసారి పదవి చేపట్టాక నిష్పక్షపాతంగా వుంటాడని భావిద్దాం. కానీ వాళ్లకు ఆ పదవి జీవితాంతం వుంటుంది. తమంతట తాముగా రిటైర్ అయితే తప్ప, బలవంతంగా తీసేస్తే తప్ప, చచ్చిపోయేదాకా పదవిలో వుంటారు. దాదాపు 45 శాతం మంది అలాగే వున్నారిప్పటిదాకా. వృద్ధాప్యం వచ్చాక, శారీరక దృఢత్వం, మానసికమైన చురుకుదనం తగ్గుతాయనే కదా, ఉద్యోగాల్లో పదవీ విరమణ చేయిస్తారు. న్యాయమూర్తులంటే చూసినది, చూడనది, విన్నది, విననది అన్నీ కలబోసి, అన్ని కోణాలలో పరిశీలించి, మేధస్సు అప్లయిచేసి కదా తీర్పులివ్వాలి? చావుకి దగ్గరపడినా ఆ నేర్పు అలాగే వుంటుందని ఊహించగలమా? కానీ వాళ్ల రూలు అలాగుంది. సుప్రీం కోర్టులో 9 మంది న్యాయమూర్తులుంటే 4గురు డెమోక్రాట్ ప్రెసిడెంట్లు నియమించినవారు కాగా, 5 గురు రిపబ్లికన్ ప్రెసిడెంట్లు నియమించినవారు. ఈ ఐదుగురిలో ముగ్గుర్ని సాక్షాత్తూ ట్రంపే నియమించాడు. వారిలో ఒకరిని ఎన్నికలకు కొద్ది వారాల ముందే, ప్రక్రియను కుదించేసి గబగబా నియమించాడు. ఈ కారణాల చేత తమకు న్యాయం జరగదని డెమోక్రాట్ల భయమై వుంటుంది. లేకపోతే స్పష్టంగా కనబడుతున్న మెజారిటీని నిరూపించుకునే సింపుల్ కేసుకై పెద్ద పెద్ద లాయర్లను నియమించుకోవడం, ఫీజుల కింద వారికి బోల్డంత చదివించుకోవడం దేనికి?

కోర్టుల్లో ఏం జరుగుతుందో తెలియదు, కోర్టు తీర్పు వచ్చాక కూడా ట్రంప్ దాన్ని అంగీకరిస్తాడో, తనకు వ్యతిరేకంగా వస్తే ధిక్కరిస్తాడో తెలియదు. అతని అనుయాయులు మిన్నకుంటారో, రోడ్లపైకి వచ్చి తుపాకీలతో స్వైరవిహారం చేస్తారో, దానికి డెమోక్రాట్ల స్పందన ఎలా వుంటుందో తెలియదు. అంతిమంగా అంతర్యుద్ధం రాకపోవచ్చు కానీ, రాబోయే కొద్దివారాలు, కనీసం కొన్ని ప్రాంతాల్లో ఆందోళనకరంగా వుండవచ్చు. జరగకపోతే మంచిదే, కానీ జరుగుతుందేమోనన్న అనుమానం రావడం కూడా అవమానకరమే కదా అంటాన్నేను. దీని కంతా కారణం ట్రంప్ తెంపరితనం. ఇది ఒక వ్యక్తి గురించిన అభిశంసన కాదు, అమెరికన్ సమాజం తగలబడిన చందం గురించిన ఆవేదన.

ట్రంప్ తన స్వభావాన్ని ఎక్కడా దాచుకోలేదు. గత నాలుగేళ్లగా తన వికృతరూపాన్ని, వాచాలత్వాన్ని, మొండితనాన్ని ప్రదర్శిస్తూనే వున్నాడు. ఎవరినీ, ఏ వ్యవస్థనూ లెక్కచేయనని చాటుకుంటూనే వున్నాడు. అయినా యిలాటి వాడికి మద్దతిచ్చిన వాళ్లు ఎంతమంది వున్నారో చూడండి. ట్రంప్ దాదాపు గెలిచేటంత స్థాయిలో వాళ్లు ఓట్లేశారు కదా! ఎందుకు అంటే ఆర్థికవ్యవస్థ నిలబెట్టాడు అంటారు. మన ఇండియన్ ఓటర్లయితే ఎచ్1బి వీసాల విషయంలో కఠినంగా వున్నాడు కాబట్టి, అంటారు. నేను చెప్పిన రైల్వే కంపార్టుమెంటాలిటీ ఉదాహరణను దాదాపు అందరూ ఆమోదించారు. అక్కడున్న మధ్యవయస్కులైన ఇండియన్లు ‘మేమైతే ఎలాగోలా వచ్చేసి స్థిరపడిపోయాం. సగం అమెరికన్ కల్చర్‌లో పెరిగిన మా పిల్లల భవిష్యత్తేమిటి? వాళ్లకు మంచి ఉద్యోగాలు రావాలంటే పోటీ పడగలగాలి. ఇక్కడున్న అమెరికన్లతో ఐతే పోటీ పడగలరు కానీ, ఇండియా నుంచి బుద్ధిగా చదువుకుని వచ్చినవాళ్లతో పోటీ పడలేరు. అందువలన ఇండియా నుంచి ఎవరూ రాకుండా చూడాలి. రానివ్వనంటున్న ట్రంపే ముద్దు.’ అనుకుని ఓటేశారట.

అలాగే బైడెన్ వస్తే సంక్షేమరాజ్యం అంటాడని, బడుగువర్గాల వారిని నెత్తిన పెట్టుకుని, వారికై పథకాల కోసం పన్నులు పెంచుతాడని, నల్లవాళ్లకు కొమ్ములొస్తాయని, యిలాటి ఆలోచనాధోరణితో ధనికులైన ఎన్నారైలు కూడా ట్రంప్‌కు వేశారట. సరే, మన ఇండియన్లు ఎవరికి ఎక్కువ సంఖ్యలో ఓటేసినా, మానినా పెద్దగా తేడా రాదు కానీ, స్థానిక ప్రజలలో కూడా ట్రంప్ విధానాలను, వ్యక్తిత్వాన్ని సమర్థించేవారున్నారని తేటతెల్లమౌతోంది కదా. నిజానికి ట్రంప్‌ను మీడియా మొదటినుంచీ ఎండగడుతూనే వుంది. ఫాక్స్ టీవీ తప్ప తక్కినవన్నీ అతనికి వ్యతిరేకమే. మొత్తం 22 వేల చిల్లర అబద్ధాలు, మాటమార్చడాలు, బుకాయింపులు చేశాడని లెక్క కట్టి ప్రచారం చేసింది. ఇంత చేసినా ట్రంప్‌కి అంతే విస్తారమైన ఓటుబ్యాంకు వుందంటే అర్థమేమిటి?

ట్రంప్‌కి వ్యక్తిగత అహంకారం, జాత్యహంకారం, పన్నులు ఎగ్గొట్టే దుర్బుద్ధి, పర్యావరణం పట్ల నిర్లక్ష్యం, పేచీకోరుతనం, మహిళల పట్ల చులకన, తనతో విభేదించేవారి పట్ల శత్రుత్వం, గెలవడానికి ఏ పద్ధతైనా అవలంబించవచ్చనే ఆలోచనా ధోరణి, అవతలివాళ్లను చులకనగా మాట్లాడే నోటి దురుసు – యివన్నీ ఉన్నాయని తెలిసినా అతని ఆర్థిక విధానాల పట్ల ఆమోదం తెలిపి ఓటేశారంటే దానికి అర్థం – అమెరికా ప్రస్తుతం లక్ష్మినే ఆరాధిస్తోందని! గతంలో సరస్వతిని ఆరాధించడం వలన లక్ష్మి కరుణించిందని రాశాను. ఇప్పుడు మంచీమర్యాదలను పక్కనపెట్టి కేవలం లక్ష్మినే ఆరాధించడం వలన సమాజంలో అశాంతి ప్రబలి, పార్వతి మహిషాసుర మర్దని అవతారం ఎత్తవలసి వస్తుంది.

బైడెన్ అధికారంలోకి వచ్చినా ట్రంప్ అభిమానులు చల్లారిపోతారని, అల్లరి చేయడం ఆపుతారని అనుకోవడానికి లేదు. దీని పర్యవసానాలు చాలాకాలం వుండవచ్చు. వారి సమాజంలో ఘర్షణ తప్పదనిపిస్తోంది. దీనిని మన దేశంతో పోల్చి చూడండి. మన దగ్గర అధికార బదిలీ ఎంత స్మూత్‌గా జరుగుతుందో గమనించండి. ఒక పార్టీ ఎన్నికలలో ఘోరంగా ఓడిపోయి, మరొకరికి గద్దెను అప్పగించిన సందర్భాలు అనేకసార్లు జరిగాయి. అలాటప్పుడు ఏ అల్లర్లయినా జరిగాయా? ఎన్నో ఏళ్లుగా పాతుకుపోయిన నాయకులను సామాన్యుడి తన ఓటుతో కూలదోసినప్పుడు, వాళ్లు యిలా వీధుల్లో అల్లర్లు చేయించారా? కౌంటింగు దగ్గర అనుమానాలొస్తే ఆ సెంటరు వరకు మళ్లీ లెక్కించాలని వాదిస్తారు. రిటర్నింగ్ ఆఫీసరు తప్పు చేశాడని భావిస్తే కోర్టుల కెళ్లి తేల్చుకుంటారు. అంతేగానీ ఫలానా ఓట్లు లెక్కించకూడదంటూ తుపాకీలతో ప్రదర్శనలు చేస్తారా?

మనకు స్వాతంత్ర్యం యిస్తామన్నపుడు భారతీయ ప్రజలకు పరిణతి లేదు, చాలామంది నిరక్షరాస్యులే, ప్రజాస్వామ్యపు విలువలు తెలియవు. వారా వ్యవస్థకు తగరు. వారికి దేశం అప్పగిస్తే కుక్కలు చింపిన విస్తరి అవుతుంది అని పాశ్చాత్య నాయకులెందరో వాదించారు. 70 ఏళ్లగా కేంద్రంలో, రాష్ట్రాలలో అనేక ఎన్నికలు, ఉపయెన్నికలు, మధ్యంతర ఎన్నికలు జరుగుతున్నాయి. ఎక్కడైనా అమెరికాలోలా జరిగిందా? ఎమర్జన్సీ విధించి, నియంతగా పేరుబడిన ఇందిరా గాంధీ కూడా ఎన్నికలలో ఓడిపోయానని తెలియగానే కిమ్మనకుండా అధికారం అప్పగించి దిగిపోయింది. ఎన్నికల ఫలితాలు ఒప్పుకోమని ఆమె అభిమానులు రోడ్ల మీదకు రాలేదు. ఈనాటి ఘటనల తర్వాతైనా అమెరికా ప్రజాస్వామ్య పరిరక్షణ పేరుతో యితర దేశాల వ్యవహారాల్లో జోక్యం చేసుకోవడం, ఆ ప్రజలకు ప్రజాస్వామ్యం గురించి లెక్చర్లు యివ్వడం, మానేస్తే మంచిది. ఎవరికి యిచ్చినా యివ్వకపోయినా మనకు యివ్వనక్కరలేదని గ్రహిస్తే చాలు.

మేరా భారత్ మహాన్! **– ఎమ్బీయస్ ప్రసాద్ (నవంబరు 2020)**

నవంబరు 06, 2020 **ఎమ్బీయస్ : లాంతరులో తేజస్వి వెలుగు నింపగలడా?**

బిహారు ఎన్నికలలో మామూలుగా చూస్తే బిజెపి-జెడియు కూటమి గెలుపు ఖాయం. 15 ఏళ్లగా బిహార్‌ను అవిచ్ఛిన్నంగా పాలిస్తూ ‘సుశాసన్ బాబు’గా పేరు తెచ్చుకుని, అవినీతి ఆరోపణల్లో చిక్కుకోని నీతీశ్ కుమార్ పార్టీ ఐన జెడియు, మోదీ ప్రభతో దూసుకుపోతూ, బిజెపిలో క్రమంగా తన స్థానాన్ని బలపరుచుకుంటూ వస్తున్న బిజెపి చేతులు కలిపిన తర్వాత అవతలివాళ్లు ఎవరున్నా, ఓటమిపాలవక తప్పదని అనుకోవాలి. అధికారం వాళ్ల చేతిలో వుంది, నిధులకు కొరత లేదు, కులాల గణన ప్రకారం చూసినా అగ్రవర్ణాలు బిజెపితో, కూర్మీలు, ఇబిసి (అత్యంత వెనకబడినవారు) కులాలు నీతీశ్ వెంట వున్నారు. పైగా స్వతహాగా సోషలిస్టు ఐన నీతీశ్ పట్ల ముస్లిములకు కూడా ఆదరం వుంది.

దాన్ని చెడగొట్టకూడదనే నిన్న నీతీశ్ తన భాగస్వామి పార్టీ నాయకుడు, సాటి ముఖ్యమంత్రి ఐన యోగి ఆదిత్యనాథ్‌ను ఖండించవలసి వచ్చింది. అతను వాడిన ‘చొరబాటుదారులు’ అనే పదం ముస్లిములను ఉద్దేశించి అన్నదే అని అందరికీ తెలుసు. ‘‘అందరూ భారతీయులే అయినప్పుడు, ఎవరూ మరొకరిని దేశం నుంచి బయటకు గెంటేయలేం. చొరబాటుదారులని అనేవారు ప్రజలను చీల్చడానికి ప్రయత్నిస్తున్నారు, వారికి మరొక పని లేదు.’’ అని కఠినంగానే మాట్లాడాడు. మరి అన్ని విధాలా దృఢంగా కనబడుతున్న కూటమికి నాయకత్వం వహిస్తున్న నీతీశ్ నిన్ననే ‘‘ఇవే నా చివరి ఎన్నికలు’’ అనడమేమిటి? 69 ఏళ్లనేది రాజకీయాల్లో పెద్ద వయసేమీ కాదు. కానీ అతనలా అన్నాడంటే ఒక అలసట కనబడటం లేదా? ఎందుకా అలసట? తేజస్విని చూశా!?

అది నిజమే అయితే అంతకంటె ఆశ్చర్యం వుండదు. ఎందుకంటే నీతీశ్ ఎంతో పాలనానుభవం, రాజకీయానుభవం వున్న కాకలు తీరిన యోధుడు. కేంద్రమంత్రిగా కూడా చేశాడు, 15 ఏళ్లగా ముఖ్యమంత్రిగా వున్నాడు. అనేకమందితో చేతులు కలిపాడు, విడిపోయాడు, మళ్లీ కలిపాడు. ఎవరితో కలిసినా ఆమోదయోగ్యుడిగానే వున్నాడు. ఇక బిజెపి తరఫున ముఖ్యనాయకుడు, రేపు నీతీశ్‌తో చెడితే చిరాగ్ పశ్వాన్ సాయంతో ముఖ్యమంత్రి పదవి అధిరోహించేవాడు ఐన సుశీల్ మోదీ కూడా తక్కువవాడు కాదు. వయసు 68. ఎమ్మెల్యేగా, ఎంపీగా. చీఫ్ వ్హిప్‌గా, ప్రతిపక్షనాయకుడిగా, ఉపముఖ్యమంత్రిగా (2005-2013, 2017-2020) ఉన్న అతిరథుడు. అతని వెనుక జ్వాజ్వలంగా వెలుగుతున్న మోదీ గారి అభయహస్తం వంది. మోదీ, నీతీశ్‌ల జాయింటు యిమేజీల ముందు – ముఖ్యంగా వారు ఒకరినొకరు ఆకాశానికి ఎత్తేసుకుంటున్న యీ సమయంలో – ఎవరికీ భయపడవలసిన అవసరం లేదు.

అయినా బిజెపి-జెడియు కూటమి, భయపడుతున్న అనడానికి మనసొప్పదు కానీ, సీరియస్‌గా తీసుకుంటున్న వ్యక్తి తేజస్వి. అతనికి 30 ఏళ్లు. క్రికెట్ క్రీడారంగంలో తప్ప, రాజకీయక్రీడారంగంలో అనుభవజ్ఞుడు కాడు. ఐదేళ్ల క్రితమే ఎమ్మల్యే అయ్యాడు. 2015 నుంచి 20 నెలల పాటు ఉపముఖ్యమంత్రిగా చేశాడు. ఆ తర్వాత అసెంబ్లీలో ప్రతిపక్ష నాయకుడయ్యాడు. 2017లో అతనిమీద కేసు పెట్టారు, 14 ఏళ్ల వయసులో అతను అవినీతికి పాల్పడ్డాడని! ఆ కేసు నెత్తి మీద వేళ్లాడుతోంది. 2019 పార్లమెంటు ఎన్నికలలో మహాగఠ్‌బంధన్ (ఎంజిబి) పేరుతో కాంగ్రెసు, యితర పక్షాలతో జట్టుకట్టి పోటీ చేస్తే 40 పార్లమెంటు స్థానాల్లో ఒక్కదానిలో కూడా గెలవలేదు. 39 ఎన్‌డిఏ కూటమికి పోగా, 1టి మాత్రం కాంగ్రెసుకి దక్కింది. అతని తండ్రి లాలూ ప్రసాద్ యాదవ్, పార్టీ పగ్గాలు యితనికి అప్పగించి జైల్లో కూర్చున్నాడు. తల్లి, మాజీ ముఖ్యమంత్రిణి ఐన రబ్డీ దేవి రిటైరై పోయి యింట్లో కూర్చుంది. అన్నగారు తేజ్ ప్రతాప్ తన నియోజకవర్గంలో గెలవడానికే అవస్థలు పడుతున్నాడు.

ఇలాటివాడు ఒక బలీయమైన శక్తిగా ఎదిగితే అది రాజకీయ పరిశీలకులకు నిజంగా ఒక టెస్ట్‌కేస్ అవుతుంది. ‘అతను రాజకీయవారసుడు (మోదీ భాషలో యువరాజు నెంబర్ టూ, కానీ రాజుగారి కొడుకునే యువరాజు అంటారు తప్ప, ఓడిపోయి, జైల్లో మగ్గుతున్నవాడి కొడుకుని అంటారా?) ఆర్‌జెడికి సంప్రదాయబద్ధంగా వస్తున్న ముస్లిమ్-యాదవ్ ఓటు బ్యాంకు 20 శాతం వుంది. దీనిలో అతని గొప్పేముంది?’ అని తీసిపారేయవచ్చు. కానీ యీ వారసత్వ ఓటు బ్యాంకు ఉన్నా 2019 ఎన్నికలలో ఘోరంగా ఓడిపోయాడు. ఆ ఓటమి తర్వాత, లాలూకున్న నాయకత్వ లక్షణాలు యితనికి లేవంటూ భాగస్వామ పక్షాలైన కూటమి విడిచి వెళ్లిపోయాయి. ఈ ఎన్నికలు ప్రకటించగానే .. మంది అతని పార్టీ విడిచి పెట్టి జెడియులో చేరిపోయారు. లాలూకి ఎన్నో దశాబ్దాలుగా అనుచరుడైన రఘువంశ యాదవ్, చనిపోవడానికి మూడు రోజుల ముందు, పార్టీని విడిచిపెడతానని లేఖ రాశాడు. తేజస్విని దిక్కూదివాణం లేని కాంగ్రెసు, లెఫ్ట్ పార్టీలు మాత్రమే అంటిపెట్టుకుని వున్నాయి.

వెళ్లిపోయిన పార్టీలు మాంఝీ హిందూస్తాన్ అవామీ లీగ్, కుశావహా యొక్క రాష్ట్రీయ లోక్ సమతా పార్టీ, ముకేశ్ సాహ్నీ యొక్క వికాస్‌శీల్ ఇన్సాన్ పార్టీ. ఈ పార్టీలు ప్రాతినిథ్యం వహించే కులాలకు మొత్తం జనాభాలో దాదాపు 25 శాతం వరకు ఓట్లున్నాయట. వాళ్లు యితని కూటమి ఎంజిబి విడిచిపెట్టి ఎన్‌డిఏలో చేరిపోయారు. ఇక అతని దగ్గర మిగిలిన సైన్యం ఏముంది? ఇక లాలూ వారసత్వం ఆస్తా? అప్పా? అంటే అప్పే అని చెప్పాలి. ఎందుకంటే లాలూ పరిపాలించిన 15 ఏళ్లు ఆటవిక రాజ్యంగా యిప్పటికీ చెప్పుకుంటారు. ‘‘అప్పట్లో బిహార్‌లో నడిచిన యిండస్ట్రీ కిడ్నాపుల పరిశ్రమ ఒక్కటే. చీకటి పడితే చాలు, మగవాళ్లు కూడా బయటకు రావడానికి దడిసేవాళ్లు.’’ అని నీతీశ్ రెండు రోజుల క్రితమే గుర్తు చేసుకున్నాడు.

తన 15 ఏళ్ల (2005-20) పరిపాలనను లాలూ, రబ్డీ పాలించిన 15 ఏళ్ల కాలం (1990-2005) తో పోల్చి చూడమని ప్రజలకు మాటిమాటికీ చెప్తున్నాడు. అప్పట్లో యాదవులే మొత్తం పదవులన్నీ ఆక్రమించి, తక్కిన బిసిలను అణగదొక్కేశారని గుర్తు చేస్తున్నాడు. పరిపాలన మొత్తం అవినీతిమయమని, అందుకే కటకటాలు లెక్కపెడుతున్నాడనీ! ఇవన్నీ ఎప్పుడో 20, 30 ఏళ్ల క్రితం విషయాలు. ఓటర్లకు యిప్పుడు అర్జంటుగా గుర్తు చేయవలసిన అవసరం ఏమొస్తోంది? ఎవరైనా భవిష్యత్తులో తాము ఏం చేయబోతామో చెప్తారు తప్ప, గతాన్ని తవ్వి అప్పుడల జరిగింది, యిప్పుడిలా జరిగింది అని చెప్తూ కూర్చోరు కదా! ఆలోచిస్తే తేజస్వి ఎదుగుతున్నాడు కాబట్టే లాలూ పాలన పేరు చెప్పి ఓటర్లను భయపెట్టాలని చూస్తున్నారని తోస్తుంది.

ఇక్కడ ఒక పోలిక తోస్తుంది. జగన్ తమ పార్టీలోంచి బయటకు వెళ్లి, వేరే పార్టీ పెట్టాకనే కాంగ్రెసుకు వైయస్ అవినీతి గురించి గుర్తుకు వచ్చింది. తన పార్టీకి చెందిన ముఖ్యమంత్రినే ముద్దాయిని చేస్తూ పార్టీ హైకమాండ్ కేసులు నడిపించడం వేరెక్కడా చూడలేదు. టిడిపి కూడా కాంగ్రెసు ముఖ్యమంత్రులు అనేకులు వుండగా, వారెవరి గురించీ మాట్లాడకుండా వైయస్ హయాంలో జరిగిన అవినీతి అంటూ యిప్పటికీ మాట్లాడుతూంటారు. కాంగ్రెసు హయాంలో జరిగిన అక్రమాలన్నిటికీ వైయస్‌నే తప్పుపడుతూ టిడిపి మాట్లాడుతుంది, వైయస్ పాలించినది 2004-09 మధ్య ఐదేళ్ల నాలుగునెలలే ఐనా! చెన్నారెడ్డి, రోశయ్య, కిరణ్‌కుమార్ రెడ్డి సంతానం కూడా జగన్ తరహాలో పాప్యులర్ లీడర్‌గా, తమకు అపాయకారిగా ఎదిగివుంటే అప్పుడు వాళ్ల గురించీ మాట్లాడేవారేమో!

తేజస్వి కూడా ఒక బలమైన శక్తిగా ఎదుగుతున్నాడన్న అనుమానం వస్తోందనడానికి ఒక కారణం – ఇండియా టుడే నిర్వహించిన ఒక సర్వేలో ఎవర్ని ముఖ్యమంత్రిగా చూడాలనుకుంటున్నారని బిహార్ ఓటర్లను అడిగితే 31 శాతం మంది నీతీశ్ పేరు చెప్పగా, 27 శాతం మంది తేజస్వి పేరు చెప్పారు. సుశీల్ మోదీ పేరు చెప్పినవారు 4 శాతం మందే! ఆశ్చర్యంగా వుంది కదా! ఇలా ఎందుకు జరుగుతోంది? రాజకీయాలకు, పాలనకు కొత్త ఐన తేజస్వి ఎందుకింత పాప్యులర్ అవుతున్నాడు అంటే అతను యువతను ఆకర్షిస్తున్నాడని సమాధానం వస్తోంది.

ఓటర్లలో 23 శాతం మంది 29 ఏళ్ల వయసు కంటె తక్కువ వాళ్లే. వారికి లాలూ అధ్వాన్న పాలన గుర్తు లేదు. నీతీశ్ అధికారంలోకి వచ్చేముందు పరిస్థితి తెలియదు. ప్రస్తుత పరిస్థితుల పట్ల వారికి అసంతృప్తి వుంది. దాన్ని సవరించడానికి తేజస్వి వస్తున్నాడు. యువకుడు, మన సమస్యలు అర్థం చేసుకునేవాడు కాబట్టి ఆదరిద్దాం. ఇంతే వాళ్లకు తెలుసు. నిజానికి బిహార్ వంటి అతి క్లిష్టమైన రాష్ట్రాన్ని యిన్నాళ్లూ నీతీశ్ సమర్థవంతంగానే పాలిస్తూ వచ్చాడు. ఒకటి మాత్రం వాస్తవం – అన్ని విషయాలూ పరిగణనలోకి తీసుకుంటే మొదటి ఐదేళ్లూ పాలించినంత బాగా రెండో టెర్మ్ పాలించలేదు. రెండో టెర్మంత మూడో టెర్మ్ బాగా లేదు. అయినా అతని విజయాలు చాలానే వున్నాయి.

శాంతిభద్రతలు బాగా కాపాడడంతో బాటు, కోటి యిళ్లకు కుళాయి, టాయిలెట్స్ నిర్మాణంలో 80 శాతం లక్ష్యాన్ని చేరడం, విద్యుత్ సౌకర్యం పెంచడం వంటి పనులపై చాలా మెరుగైన ఫలితాలు చూపాడు. గతంలో పట్టణాల్లో 10-12 గంటలు, పల్లెల్లో 6-8 గంటలు విద్యత్ వస్తూంటే, యితని హయాంలో అది 22-24, 20-22 గంటలకు పెరిగింది. ముఖ్యంగా రోడ్లు, వంతెనల విషయంలో నీతీశ్ చేసినది అద్భుతం. గ్రామీణ ప్రాంతాల్లో రోడ్లను ఏటా 15 శాతం చొప్పున పెంచుకుంటూ పోయాడు. 2019 నాటికి 75 శాతం గ్రామాలకు రోడ్లున్నాయట. మహిళలకు ప్రభుత్వోద్యాగాలలో 35 శాతం రిజర్వేషన్లు యిచ్చాడు.

ఇంత చేసినా నిరుద్యోగసమస్యపై మాత్రం నీతీశ్ పెద్దగా సాధించలేకపోయాడు. లాలూ హయాంలో మొత్తం 15 ఏళ్లలో 96 వేల మందికే ఉద్యోగాలు యిస్తే, నా హయాంలో 10 లక్షల మందికి ట్రైనింగ్ యిప్పించా, ఈ ఏడాది 70 వేల మందికి ఉద్యోగాలు యిప్పిస్తున్నా’ అని నీతీశ్ చెప్పుకుంటున్నాడు. కానీ బిహార్‌లో 2018లో నిరుద్యోగిత 7.2 శాతం వుంటే 2019 నాటికి అది 10.2కి పెరిగిందని గణాంకాలు చెపుతున్నాయి. కోవిడ్ పుణ్యమాని ఏప్రిల్ నాటికి అది 46.6 శాతానికి పెరిగిందట. నిజానికి కోవిడ్ కారణంగా వచ్చిపడిన వలస కార్మికుల సమస్య బిహార్ యిమేజిని పూర్తిగా చెడగొట్టింది. నడుస్తూ వచ్చిన కార్మికులలో యుపి, బిహార్ వాళ్లే ఎక్కువ కనబడ్డారు. 20 లక్షల మంది వెనక్కి తిరిగి వచ్చారంటే దాని అర్థం వారికి సొంత రాష్ట్రంలో ఉపాధి అవకాశాలు దొరకనట్లేగా!

కోవిడ్ శిబిరాల్లో ఏదో ఒక మాదిరిగా చూసుకున్నా తర్వాత తమను పట్టించుకోలేదని చాలామంది వలస కార్మికులు టీవీల్లో కనబడి చెప్పారు. 500 రూ.లు, 5 కిలోల బియ్యం చేతిలో పెట్టి పొమ్మన్నారని, తర్వాత ఉపాధి కల్పిస్తామని చెప్పినా కల్పించలేదని, వారు చాలా ఆగ్రహంగా వున్నారు. వేరెవరైనా అయితే యింతకంటె బాగా చేయగలిగేవారో కాదో తెలియదు కానీ, ప్రస్తుతం మాత్రం తిరిగి వచ్చిన ప్రజలు జెడియు-బిజెపి సంయుక్త ప్రభుత్వంపై నిప్పులు కక్కుతున్నారు. వీళ్ల పరిస్థితి చూసి, రాష్ట్రంలో వున్న నిరుద్యోగులు రేపు మన గతి కూడా యింతే కదా అని హడిలిపోతున్నారు.

తేజస్వి సరిగ్గా అదే పాయింటు పట్టుకున్నాడు. తను అధికారంలోకి వస్తే 10 లక్షల ఉద్యోగాలు యిస్తానన్నాడు. 10 లక్షలు యివ్వడం అసాధ్యం, ఏదో ఉపాధి కల్పించి అదే ఉద్యోగం అనుకోమంటాడు అని ఎన్‌డిఏ వెక్కిరించింది. ‘కాదు, ప్రభుత్వోద్యోగాలే యిస్తాను. నా తొలి సంతకం దాని మీదే అన్నాడు. బిహార్ బజెట్‌లో 40 శాతం ఉపయోగించడం లేదు. అది ఉపయోగిస్తే చాలు ఉద్యోగాలు సృష్టించవచ్చు.’ అన్నాడతను. జగన్ తరహాలో గ్రామ వాలంటీర్ల వ్యవస్థ కల్పిస్తాడు కాబోలు. జనాలంతా చప్పట్లు కొట్టారు. దాంతో బిజెపి అతను 10 యిస్తే మేం 19 లక్షల ఉద్యోగాలు యిస్తాం అని మానిఫెస్టోలో హామీ యిచ్చింది, తాము వెక్కిరించామన్నమాట మర్చిపోయి! దాంతో తేజస్వి చెప్పినది అసాధ్యమైన విషయమేమీ కాదని బిహార్ ప్రజలు అనుకోసాగారు.

తనకు సొంత యిమేజి పెరుగుతోంది కానీ, తండ్రి తాలూకు గతం తనను వెంటాడుతోందని అతనికి తెలుసు. అందువలన వాల్‌పోస్టర్ల మీద నుంచి తల్లి, తండ్రిల ఫోటోలు తీసేశాడు. కుటుంబపాలన అంటున్నారని చెప్పి అన్న, అక్క ఫోటోలు కూడా తీసేశాడు. వాళ్లెవరితో కలిసి వేదిక పంచుకోవడం లేదు. తనొక్కడే చచ్చేట్లా రోజుకి 20 సభలు నిర్వహిస్తూ తిరుగుతున్నాడు. మొత్తం 243 అసెంబ్లీ స్థానాలుంటే తన పార్టీ 144టిలో పోటీ చేస్తోంది, 70 కాంగ్రెసుకు యిచ్చింది. 29 స్థానాలను సిపిఐ, సిపిఎం, సిపిఎంఎల్‌లకు యిచ్చింది. గత అసెంబ్లీ ఎన్నికలలో 80 సీట్లు వచ్చాయి కానీ అప్పుడు జెడియుతో పొత్తు వుంది. ఇప్పుడు లేదు. అందువలన దాని కంటె తక్కువగా ఏ 50 సీట్లో గెలుచుకున్నా అదీ గొప్పే.

అది జరిగితే, యిటు జెడియు కంటె బిజెపికి గణనీయంగా సీట్లు ఎక్కువ వస్తే, రాజకీయ సమీకరణాలు మారినా మారవచ్చు. బిజెపి, ఎల్‌జెపి సహాయంతో ప్రభుత్వాన్ని ఏర్పాటు చేయాలని చూడవచ్చు. నీతీశ్ జెడియు, కాంగ్రెసుల సహాయంతో మళ్లీ ముఖ్యమంత్రి కావాలని చూడవచ్చు. ఏదైనా సాధ్యమే! ఫలితాల కోసం వేచి చూడాలి. ఈ లోపున ప్రస్తుతానికి తోస్తున్నదేమిటంటే తేజస్వి వాళ్ల పార్టీ ఎన్నికల చిహ్నమైన లాంతరులో కిరోసిన్ బాగానే పోస్తున్నాడు. వత్తి అంటుకుని వెలుగు వస్తుందో లేదో ఫలితాల రోజున తెలుస్తుంది. – **ఎమ్బీయస్ ప్రసాద్ (నవంబరు 2020)**

నవంబరు 07, 2020 **ఎమ్బీయస్ : బిహార్ ఎన్‌డిఏ – ఓట్ల బదిలీ జరిగేనా?**

బిహారులో మూడో దశ పోలింగు యివాళ్టితో ముగుస్తోంది. మరి కొన్ని గంటల్లో ఎగ్జిట్ పోల్ ఫలితాలు వెలువడుతాయి. రేపు పేపర్లలో వస్తాయి. నవంబరు 10న అసలు ఫలితాలు వచ్చినపుడు మళ్లీ చర్చలు జరుగుతాయి. ఎగ్జిట్ పోల్స్‌ ఏ మేరకు కరక్టో తేలతాయి. ఈ చర్చలన్నీ అర్థం కావాలంటే అక్కడి రాజకీయ వాతావరణం కొంత తెలిసి వుండాలి. దాని గురించి అవగాహన పెంచడానికే యీ వ్యాసాలు. అక్కడ ఎన్‌డిఏ కూటమి అధికారంలో వుంది. దాని తరఫున పోటీ చేసేవారిలో బిజెపి 110 స్థానాల్లో (గతంలో గెలిచినవి 54), నీతీశ్ పార్టీ ఐన జెడియు 115 (గతంలో 71), ఇబిసిల పార్టీగా పేరుబడిన జితన్ రామ్ మాంఝీ నాయకత్వంలోని హిందూస్తాన్ అవామీ మోర్చా 7 (గతంలో 1), 2018లో నిషాద్ కులస్తుల పార్టీగా ముకేశ్ సాహ్నీ నేతృత్వంలో వెలసిన వికాస్ శీల్ ఇన్సాన్ పార్టీ 11 ఉన్నాయి. కుశావహా కులస్తుల పార్టీగా పేరుబడిన రాష్ట్రీయ లోక సమతా పార్టీ నాయకుడు ఉపేంద్ర కుశావహా వీరితో గతంలో కలిసి 2 సీట్లు గెలుచుకున్నాడు. తర్వాత విడిపోయి, యీసారి బిఎస్‌పితో కలిసి రాష్ట్రమంతా పోటీ చేస్తున్నాడు. తక్కిన పార్టీల మాట ఎలా వున్నా బిజెపి, జెడియుల మధ్య పొత్తు ఎలా వుండబోతోంది అనేది ఆసక్తి కలిగించే అంశం.

అసలు బిజెపి నీతీశ్‌తో పొత్తెందుకు పెట్టుకోవాలి? విడిగా పోటీ చేయవచ్చు కదా అనుకోవచ్చు. పార్లమెంటు ఎన్నికలలో మోదీ యిమేజితో బిజెపి దుమ్ము దులిపేస్తున్నా, అసెంబ్లీ ఎన్నికల వరకు వచ్చేసరికి, బిజెపి సొంతంగా ఎక్కడా గెలవటం లేదు – 41 లక్షల జనాభా వున్న త్రిపురలో తప్ప! ఎన్నికల ముందు పొత్తు పెట్టుకునో, తర్వాత ఫిరాయింపులు ప్రోత్సహించే, లేదా కొందర్ని కలుపుకునో అధికారాన్ని పొందుతున్నారు. మరి బిహార్ చూడబోతే 12.40 కోట్ల జనాభా (ఆంధ్ర జనాభా 5.4 కోట్లు, తెలంగాణ జనాభా 3.9 కోట్లు) వున్న పెద్ద రాష్ట్రం. అక్కడ సొంతంగా గెలవాలంటే ధైర్యం చాలలేదు. కానీ బిహార్‌లో గెలుపు బిజెపికి అత్యవసరం. త్వరలో జరగబోయే బెంగాల్‌, తమిళనాడు అసెంబ్లీ ఎన్నికలపై ప్రభావం చూపుతుంది కాబట్టి. తమిళనాడులో బిజెపి ఉనికి మరీ అంత ఎక్కువేమీ కాదు, కొన్ని సీట్లు తెచ్చుకుంటే చాలు. కానీ పొరుగున వున్న బెంగాల్‌పై బిహార్ ప్రభావం పడుతుందని అంచనా.

మోదీ సర్కారు కోవిడ్‌ను సరిగ్గా హేండిల్ చేసిందా లేదా, వలస కార్మికుల పట్ల సరిగ్గా వ్యవహరించా లేదా అనే విషయంపై భిన్నాభిప్రాయాలున్నాయి. ఈ ఎన్నికలలో గెలుపు లభిస్తే ప్రజలు దానిని ఆమోదించారు అని బిజెపి ప్రచారం చేసుకోవచ్చు. బిజెపి అధ్యక్షుడు నడ్డా అప్పుడే ట్రంప్ ఓటమి కోవిడ్ కారణంగానే, అదే మన మోదీ చూడండి, ఎంత బాగా చేశారో అంటూ మాట్లాడడం మొదలుపెట్టాడు. ఇక్కడ ఏ కారణంగానైనా ఓడిపోతే మోదీపై విమర్శకులు విరుచుకు పడిపోతారు. వలస కార్మికుల కడగండ్లే బిజెపిని ఓడించాయి అని అర్థాలు తీస్తారు. అందువలన బిహార్ గెలుపు బిజెపికి అతి ముఖ్యమైనది. ప్రతి అసెంబ్లీ ఎన్నికలో బిజెపి ఎదుర్కుంటున్న సమస్య ఒక్కటే. మోదీ యిమేజి కారణంగా పార్లమెంటు ఎన్నికలలో గెలుపు సిద్ధిస్తోంది. కానీ మోదీతో తూగే రాష్ట్రనాయకుడు దొరక్క అసెంబ్లీ ఎన్నికలలో చతికిలపడుతోంది. బిహార్‌లో బిజెపి నాయకుడు సుశీల్ మోదీకి లాలూ అవినీతిని బయటపెట్టిన నాయకుడిగా పేరున్నా, మాస్ లీడరు కాదు.

ఇప్పటివరకు బిహార్‌లో పాప్యులర్ నాయకులు అనేవారు – లాలూ, నీతీశ్ మాత్రమే. కానీ వాళ్లు కూడా సొంతంగా రాష్ట్రమంతా గెలిచే పరిస్థితి లేదు. ఎవరో ఒకరితో పొత్తు పెట్టుకోవాలి. ఇద్దరూ చేతులు కలిపితే మాత్రం, 2015లోలా దుమ్ము దులపగలరు. 2017లో నీతీశ్ లాలూ అవినీతిని కొత్తగా కనిపెట్టినట్లు నటించి, అతనితో తెగతెంపులు చేసుకుని, బిజెపితో చేతులు కలిపి, పదవిలో కొనసాగాడు. ఇప్పుడు బిజెపి నీతీశ్‌ను వదిలేస్తే లాలూ దగ్గరకి మళ్లీ వెళ్లిపోతాడేమోనన్న భయం వుంది. ఎందుకంటే అతనికి కావలసినది అధికారం.

సరైన భాగస్వామి లేకపోతే దెబ్బ తింటామని బిజెపికి 2015లో బాగా తెలిసి వచ్చింది. అప్పుడు అది 157 సీట్లలో పోటీ చేసి 54 (34 శాతం) తెచ్చుకుంది, కానీ భాగస్వామి పక్షాలైన ఎల్‌జెపి, ఎచ్‌ఏఎమ్, ఆర్‌ఎస్‌విపికి 86 కేటాయిస్తే వాళ్లు 5 మాత్రమే (6 శాతం) గెలిచారు. జెడియు వంటి బలమైన భాగస్వామి దొరికితే గెలుపు ఖాయమని వారి లెక్క. బిజెపికి అప్పుడు 24.4 శాతం ఓట్లు వచ్చాయి. జెడియుకి 16.8 శాతం ఓట్లు వచ్చి, 71 సీట్లు తెచ్చుకుంది. ఎందుకంటే ఆర్‌జెడికి అది చాలా సీట్లు యివ్వవలసి వచ్చింది. ఇప్పుడు బిజెపి, జెడియు కలిస్తే 41 శాతం ఓట్లు, 133-143 సీట్లు తెచ్చుకోవాలి మరి. తెచ్చుకుంటుందా? పార్లమెంటు ఎన్నికలలో 46.3 శాతం తెచ్చుకుంది. కానీ ఆ పరిస్థితి వేరు.

జెడియు, బిజెపితో చేతులెందుకు కలుపుతోంది? ఎంత బాగా పాలిస్తాడన్న పేరున్నా నీతీశ్‌ గతంలో 71 తెచ్చుకున్నాడు, యీ సారి మహా అయితే 80, 90 తెచ్చుకోగలడు కానీ ప్రభుత్వ ఏర్పాటుకి అది సరిపోదు. లాలూతో చేతులు కలపడానికి సిగ్గు. బిజెపి అతనిపై 2017లో కొత్త కేసు పెట్టగానే, మరుక్షణం లాలూ పార్టీతో తెగతెంపులు చేసుకున్నాడు. ఉపముఖ్యమంత్రి తేజస్వితో ‘నువ్వు 14 ఏళ్ల వయసులో అవినీతికి పాల్పడ్డావని ఆరోపణ వచ్చింది. అందుకని రాజీనామా చేయి’ అని పట్టుబట్టి, అతను నిరాకరిస్తే, తనంతట తానే తన ప్రభుత్వాన్ని కూలదోసుకుని, మళ్లీ కొన్ని గంటల్లోనే బిజెపితో కలిసి పదవి చేపట్టాడు. గతంలో మోదీని నానా తిట్లు తిట్టినా, అదంతా మర్చిపోయి వాటేసుకున్నాడు. గతంలో 54 వచ్చినా, ఇప్పుడు బిజెపికి సొంతంగా 70, 80 సీట్లు తెచ్చుకునే సత్తా వుంది. వాళ్లతో చేతులు కలిపితే చాలు, హాయిగా మళ్లీ ముఖ్యమంత్రి అయిపోవచ్చు. ఇదీ అతని లెక్క.

ఇది పెర్‌ఫెక్ట్ కాంబినేషన్ అయినప్పుడు మరి పొత్తుపై సందేహాలెందుకు? ఎందుకంటే రెండు పార్టీల కార్యకర్తల మధ్య సమన్వయం కుదిరిందా? ఇద్దరూ ఒకరి నొకరు నమ్మి ఓట్ల బదిలీ చేసుకుంటారా అనేది సందేహాస్పదంగా వుంది. ఇక్కడ నీతీశ్ ఓటర్ల మనోభావాల గురించి మాట్లాడాలి. అతను స్వతహాగా సోషలిస్టు. జయప్రకాశ్ నారాయణ్ అనుచరుడిగా రాజకీయాల్లోకి వచ్చాడు. అలాటివాడు బిజెపి సారథ్యంలో ఎన్‌డిఏతో చేతులు కలిపాడంటే దానికి కారణం వాజపేయి వ్యక్తిత్వం. వాజపేయి ముస్లిములకు కూడా ఆదరపాత్రుడైన నాయకుడు. తనతో విభేదించేవారిని కూడా కలుపుకుని పోగల సామర్థ్యం ఆయనకుంది. అందుకనే నీతీశ్ ఆయన కాబినెట్‌లో కేంద్రమంత్రిగా వున్నాడు. ఆయన ఆశీస్సులతో ముఖ్యమంత్రి అయ్యాడు. అతని అనుయాయులకు యిబ్బందేమీ కలగలేదు.

కానీ వాజపేయి బిజెపికి, మోదీ బిజెపికి చాలా తేడా వుంది. వాజపేయి జమానాలో సెక్యులరిజం, గాంధియన్ సోషలిజం వంటి సూక్తులు వినబడేవి. ఇప్పుడు మోదీ హయాంలో అవి నిషిద్ధపదాలుగా, తిట్లగా మారిపోయాయి. మోదీతో చేతులు కలిపి నీతీశ్ యిప్పటిదాకా అసెంబ్లీ ఎన్నికలకు వెళ్లలేదు. పార్లమెంటు ఎన్నికలకు వెళ్లాడు. అప్పుడు ఓట్ల బదిలీ బాగా జరిగింది, 40టిలో 39 సీట్లు గెలుచుకున్నారు. కానీ అవన్నీ మోదీని ప్రధానిగా చేయడానికి ఉద్దేశించినవే. ఇప్పుడు సమస్య ముఖ్యమంత్రి గురించి. నీతీశ్ అనుయాయులలోని మైనారిటీలు, అణగారిన వర్గాలు స్థానిక బిజెపి నాయకులను ఆమోదిస్తారా లేదా అన్నది చూడాలి.

ఈ అనుమానం బిజెపి వాళ్లకు కూడా వచ్చినట్లుంది. అందుకని చిరాగ్‌ను దువ్వుతున్నారని అనుకోవాలి. ఈ అనుమానం జెడియు నాయకులు బాహాటంగా వ్యక్తపరుస్తున్నారు. తమ అభ్యర్థి లేనిచోట తమ ఓటు జెడియుకి వెళ్లకుండా ఎల్‌జెపికి వేయమని తమ ఓటర్లకు చెప్తున్నారా? జెడియు కార్యకర్తలకు యీ సందేహం కలిగిననాడు వారు తమ అభ్యర్థి లేనిచోట బిజెపికి ఓటేస్తారా? జెడియు లేనిచోట వాళ్లు భావస్వామ్యం వున్న ఆర్‌జెడికి ఓటేస్తే..? ఎందుకంటే నీతీశ్, లాలూ యిద్దరూ చాలాకాలం కలిసి పనిచేశారు. ఒకే భావజాలం కలవారు. లాలూ అవినీతిపరుడు, అహంభావి. నీతీశ్ నెమ్మదస్తుడు, నిజాయితీపరుడు. అదీ తేడా.

కానీ తేజస్వికి లాలూ పోలిక వచ్చిందా లేదా అన్నది ప్రధానమైన ప్రశ్న. అతను ఉపముఖ్యమంత్రిగా వుండగా అవినీతి ఆరోపణలు రాలేదు. లాలూ ముస్లిములకు, యాదవులకు తప్ప తక్కినవారికి తన పార్టీలో ప్రాముఖ్యత లేకుండా చేశాడు. కానీ తేజస్వి ఇన్‌క్లూజివ్ లీడర్‌గా చూపించుకుంటున్నాడు. తనతో వున్న వర్గాలు ఎలాగూ వుంటాయి అనే లెక్కతో అగ్రవర్ణాలకూ, ఇబిసిలకు భారీ సంఖ్యలో టిక్కెట్లిచ్చాడు. అతని 144 అభ్యర్థులలో 58 మంది యాదవులు, 17 మంది ముస్లిములు వుండగా, తక్కిన సీట్లు యితర కులాలకు యిచ్చాడు. వారిలో 24 సీట్లు ఇబిసి (అతి వెనకబడిన జాతులు, బిహార్‌లోని 7.10 కోట్ల ఓటర్లలో వీళ్లది 30 శాతం)కి యిచ్చి నీతీశ్ నుంచి ఆ ఓటుబ్యాంకును గుంజుకుందామని చూస్తున్నాడు.

తేజస్వి తన ఉపన్యాసాల్లో కులప్రస్తావన తగ్గించి, అభివృద్ధి, యువత ఎదుర్కుంటున్న సమస్యలను ఎక్కువగా ప్రస్తావిస్తున్నాడు. 2019 లోకసభ ఎన్నికలలో అగ్రవర్ణాలలో ఆర్థికంగా వెనకబడినవారికి 10 శాతం రిజర్వేషన్ యిచ్చారు కాబట్టి, దాన్ని ఆఫ్‌సెట్ చేయడానికి ఒబిసి రిజర్వేషన్ 10 శాతం పెంచాలని డిమాండ్ చేశాడు. ఈసారి అది వదిలేశాడు. తన తండ్రి 15 ఏళ్ల పాలన ఒక పొరబాటు (భూల్) అంటూ క్షమాపణ చెప్పాడు. కానీ ప్రత్యర్థి పక్షాలు దాన్ని తీసిపారేయడంతో ఆ మాట వదిలేసి ‘నయీ సోచ్, నయా బిహార్’ నినాదం ఎత్తుకున్నాడు, తనపై లాలూ వారసత్వభారం లేదని చూపించుకోవడానికి. మా నాన్న మీద అనవసరంగా కేసులు పెట్టారు వంటి సింపతీ కార్డు ఉపయోగించడం లేదు.

నీతీశ్‌పై గౌరవం ప్రకటిస్తూనే ‘ఆయన శారీరకంగా, మానసికంగా అలిసిపోయాడు, విశ్రాంతి యివ్వండి’ అని ఓటర్లకు చెప్తున్నాడు. మర్యాదగా మాట్లాడుతూ తటస్థులను ఆకర్షించడానికి చూస్తున్నాడు. అంతేకాదు, తన మహాగఠ్‌బంధన్ కూటమి విజయానికై కష్టపడుతున్నాడు. కాంగ్రెసు 70 స్థానాలలో నిలబడినా రాహుల్ 8 చోట్ల మాత్రమే ర్యాలీ చేశాడు. తేజస్వి మాత్రం కాంగ్రెసు నిలబడిన 47 స్థానాలకు వెళ్లి ప్రచారం చేశాడు. అదే విధంగా సిపిఎంఎల్, యితర లెఫ్ట్ అభ్యర్థులు నిలబడిన 23 చోట్లకు వెళ్లి ప్రచారం చేశాడు.

నీతీశ్ బిహార్ పరిస్థితి మెరుగుపరిచాడు కానీ, అది సరిపోదని గణాంకాలు చెపుతున్నాయి. రాష్ట్ర తలసరి ఆదాయం 2018-19లో రూ.30,617 వుంటే 2019-20కి రూ.43,000 అయింది కానీ అది జాతీయ సగటు రూ.1.36 లక్షల్లో యిది సగం కంటె తక్కువ. తేజస్వి హైలైట్ చేస్తున్న నిరుద్యోగిత ప్రధాన అంశంగా మారింది. 46.6 శాతంతో అది దేశంలో మూడో స్థానంలో వుంది. నీతీశ్‌ను నిలబెట్టడానికి మోదీ బిహార్ వెళ్లి 12 చోట్ల ప్రసంగించారు. అనేక ముఖ్యసమావేశాలను జూమ్ ద్వారా నిర్వహిస్తున్న ప్రధాని వీటికి స్వయంగా వెళ్లారు. చిరాగ్‌ను బిజెపియే నిలబెట్టారని ప్రజలు అనుకుంటే బిజెపి అభిమానులు తమ అభ్యర్థి లేనిచోట చిరాగ్‌కు వేయవచ్చు తప్ప జెడియుకి వేయకపోవచ్చు. అప్పుడు జెడియు పూర్తిగా దెబ్బ తింటే అదీ కష్టమే. బిజెపి లెక్క ప్రకారం జెడియుకి కొన్ని సీట్లు రావాలి కానీ తమ కంటె తక్కువ రావాలి. అలా వస్తేనే బిజెపి వ్యక్తి ముఖ్యమంత్రి కావడానికి నీతీశ్ ఒప్పుకుంటాడు. అతను పూర్తిగా దెబ్బ తిని తేజస్వి బలమైన లీడరుగా గెలిస్తే అదో చిక్కు.

ఏమౌతుందో చూద్దాం. **– ఎమ్బీయస్ ప్రసాద్ (నవంబరు 2020)**

ముఖ్యంగా యూత్‌కు నచ్చుతున్నాడు, నీతీశ్ అలసిపోయి వున్నాడంటున్నాడు

కుశావహా ఓటు ఆర్‌జెడికి రాలేదు

ఇక బిజెపి – కి అదే భయం. జెడియు ఓటు రాదేమోనని, అందుకే చిరాగ్ నీతీశ్ మద్యనిషేధాన్ని వెక్కిరిస్తున్నాడు, జంగిల్ రాజ్‌కా యువరాజ్ తేజస్వి చేయటం లేదు

పశ్వాన్ యిద్దరు పెళ్లాల కథ, అంత్యక్రియలకు నీతీశ్ హాజరైనా చిరాగ్ పట్టించుకోకుండా మోదీకి థాంక్స్ చెప్పడం

బిజెపి సిఏఏ, 370 మాట్లాడుతోంది

నిశాంత్ రాజపుత్ ను యిస్యూ చేయబోయి మానేసింది, అందుకే శివసేన కూడా పోటీ చేయడం ఆలోచన మానుకుంది

ఇండియా టుడే ఎగ్జిట్ పోల్స్ ప్రకారం అభిమాన ముఖ్యమంత్రి అభ్యర్థిగా నీతీశ్‌ను 35 శాతం మంది ఎన్నుకుంటే, తేజస్విని 44 శాతం మంది అంగీకరించారు.

n NDA, the JDU will contest on 122 and BJP on 121 seats. Manjhi’s Hindustani Awam Morcha (HAM) will contest on 7 seats on the NDA symbol. Paswan’s LJP will contest separately and put up candidates against JDU, while remaining within NDA.

In Mahagathbandhan (MGB), RJD will contest on 144 seats, Congress 70 and Left parties – CPI, CPI (ML) and CPM – on 29 seats. All the three caste-based parties – Manjhi’s HAM, Kushwaha’s Rashtriya Lok Samata Party (RLSP), and Mukesh Sahni’s Vikassheel Insaan Party (VIP) – have been eased out of the alliance. This sounds very counter-intuitive.

బిజెపి, జెడియుల మధ్య కుదిరిన పొత్తు ప్రకారం మొత్తం 243 స్థానాల్లో 110 స్థానాలు బిజెపికి, దాని మిత్రపక్షమైన వికాస్‌శీల్ ఇన్‌సాన్ పార్టీకి 11 కేటాయించబడ్డాయి. తక్కిన 122లో, 115 స్థానాలు జెడియుకు, దాని మిత్రపక్షమైన హిందూస్తానీ ఆవామీ మోర్చాకు 7 స్థానాలు కేటాయించబడ్డాయి

Inclusive politics

Giving tickets to upper caste

JDU leaders not trusting BJP

Vote transfer Kushawaha etc

**నవంబరు 10, 2020** **ఎమ్బీయస్ : తమిళనాడులో బిజెపి సందడి**

తమిళనాడులో 2021 మేలో అసెంబ్లీ ఎన్నికలు రానున్నాయి. 2019లో జరిగిన పార్లమెంటు ఎన్నికలలో మోదీ హవా ఉధృతంగా వీచినా తమిళనాడులో పూర్తిగా చతికిలపడింది. ఎన్‌డిఏ పతాకాన బిజెపి, ఎడిఎంకె, రాందాస్ పార్టీ, విజయకాంత్ పార్టీ, మరో మూడు పార్టీలు కలిసి పోటీ చేయగా 39 స్థానాల్లో ఒకే ఒక్క స్థానంలో మాత్రం ఎడిఎంకెకు గెలుపు లభించింది, అది కూడా ఉపముఖ్యమంత్రి పన్నీరు సెల్వం కొడుకుకి! తక్కిన 38 స్థానాలలో డిఎంకె పార్టీ ఆధ్వర్యంలోని యుపిఏ విజయకేతనం ఎగరేసింది. సాధారణంగా పార్లమెంటు ఎన్నికలలో మోదీని చూసి బిజెపికి, రాష్ట్ర ఎన్నికలలో ప్రాంతీయ పార్టీకి, లేదా స్థానికంగా బలమైన నాయకుడికి ఓటేయడం రివాజుగా వుంది. తమిళనాడు విషయంలో పార్లమెంటు ఎన్నికలలో కూడా మోదీ హవా పనికి రాలేదు. ఇక అసెంబ్లీకి వచ్చేసరికి ప్రాంతీయాభిమానంతో డిఎంకెకు ఓటేస్తారేమోనన్న శంక బిజెపిని సతాయిస్తోంది. ఎడిఎంకె కూడా ప్రాంతీయ పార్టీయే అయినా, అది బిజెపితో అంటకాగుతోందని అందరికీ తెలుసు. అందువలన డిఎంకె కూటమికి ప్రతిగా దాన్ని నిలబెట్టాలని బిజెపి సకలయత్నాలు చేస్తోంది.

జయలలిత మరణానంతరం రాష్ట్రంలో తనకంటూ స్థానం సంపాదించవచ్చని బిజెపిలో ఆశలు చిగురించాయి. కానీ చాలా యిబ్బందులు వచ్చాయి. జయలలిత వారసురాలిగా శశికళ ఎదగబోయింది. అంతలో కోర్టు ఆమెను జైలుకి పంపించింది. దాంతో ఆమె ముఖ్యమంత్రిగా నియమించిన పళనిస్వామి బిజెపివైపు మొగ్గాడు. అతనికి ప్రత్యర్థిగా వున్న పన్నీరుసెల్వం పార్టీని చీలుస్తాడని భయపడ్డారు. కానీ బిజెపి మధ్యవర్తిత్వం నెరపి, పన్నీరుసెల్వాన్ని ఉపముఖ్యమంత్రి పదవికి ఒప్పించింది. దీంతో తమ ప్రాముఖ్యత బొత్తిగా పోతుందని భయపడిన శశికళ మేనల్లుడు దినకరన్ పార్టీని చీల్చబోయి, సాధ్యపడక విడిగా ‘అమ్మ మక్కళ్ మున్నేట్ర కళగం’ (ఎఎమ్ఎమ్‌కె) అనే పేర పార్టీ పెట్టుకుని పార్టీ వదిలి ఎవరైనా రాకపోతారా అని చూస్తున్నాడు.

పళనిస్వామి పాలన మరీ అంత అద్భుతంగా లేకపోయినా, ఫర్వాలేదన్న స్థాయిలో నడుస్తూ వస్తోంది. ఫైళ్లు త్వరగా కదులుతున్నాయి. రోడ్లు వేయించడాలు, కాలువల్లో పూడికలు తీయించడాలు, కరోనా సమయంలో పరీక్షలు పెద్ద ఎత్తున చేయించడాలు, నిత్యావసర వస్తువుల పంపిణీ వగైరాలలో పనితీరు బాగానే వుందిట. అట్టహాసాలేమీ లేకుండా ప్రజల్లోకి బాగా వెళుతూ, బాగానే పేరు తెచ్చుకుంటున్నాడు. అవినీతి జరుగుతోందని అంటున్నారు కానీ భారీ కుంభకోణాలేవీ యిప్పటిదాకా బయటపడలేదు. తను ఎదగడంతో బాటు, పన్నీరుసెల్వం ప్రాముఖ్యతను క్రమంగా తగ్గించుకుంటూ వచ్చాడు. వాళ్లిద్దరి మధ్య ఏవైనా పేచీలు వస్తే 11 మంది సభ్యుల కమిటీ తీర్చాలని ఒప్పందం కుదిరింది. ఇప్పటిదాకా ఆ కమిటీని కూర్చనేలేదు. ఇలా నడుస్తూవుండగా 2019 ఎన్నికలలో తిరుగులేని దెబ్బ తగిలింది. ప్రతిపక్ష డిఎంకె విజయదుందుభి మోగించడంతో, యీసారి మళ్లీ గెలుస్తామా లేదాని ఎడిఎంకె కార్యకర్తల్లో భయం పట్టుకుంది.

ఎందుకంటే యిప్పటికే పదేళ్లగా ఎడిఎంకె అధికారంలో వుండి ఎంతోకొంత ప్రభుత్వ వ్యతిరేకత మూటగట్టుకుని వుంది. వరుసగా మూడోసారి గెలవడమంటే ఎంజీఆర్‌కు తప్ప వేరెవరికీ సాధ్యపడలేదు. పైగా ఇప్పుడు జయలలిత వంటి కరిజ్మా వున్న నేత ఎవరూ లేరు. అటు స్టాలిన్ డిఎంకెలో తన స్థానాన్ని సుస్థిర పరచుకున్నాడు. కరుణానిధి మరణానంతరం అళగిరి, స్టాలిన్ కలహించుకుని పార్టీ చీలిపోతుం దనుకున్నారు కానీ అలా జరగలేదు. పరిపాలనాదక్షుడిగా పేరుబడిన స్టాలిన్‌కు కొడుకు ఉదయనిధి, అల్లుడు శబరీశన్ అండగా నిలబడి పార్టీ వ్యవహారాలు చూసుకుంటున్నారు. 2016 ఎన్నికలలో అతను ముఖ్యమంత్రి అభ్యర్థిగా ముందుకు వచ్చి వుంటే డిఎంకె నెగ్గేదని, అప్పటికే 92 ఏళ్ల వృద్ధుడై, కదలడానికి కూడా కష్టంగా వున్న కరుణానిధిని ముందు పెట్టడంతో డిఎంకె ఓడిపోయిందని అనుకున్నారు. అన్నిటికంటె ముఖ్యంగా ప్రాంతీయవాదమంటే తమిళులు పడిచస్తారు. దాన్ని డిఎంకె వినిపించినంత దృఢంగా ఉత్తరాది పార్టీగా ముద్రపడిన బిజెపితో చేతులు కలిపిన ఎడిఎంకె వినిపించలేదు. తమిళనాడులో మైనారిటీ ఓటు 7 శాతం వుంది. వారిలో ధనికులూ ఉన్నారు. బిజెపితో మమేకమైతే, ఆ ఓటు మొత్తం డిఎంకెకు పోవచ్చని భయముంది.

ఎడిఎంకె రాజ్యసభలో బిజెపికి సకల విధాలా సహకరిస్తోంది. వివాదాస్పదమైన సిఏఏ, వ్యవసాయ బిల్లులు, నూతన విద్యావిధానంతో సహా దేనినీ ప్రతిఘటించటం లేదు. కేంద్రం ప్రవేశపెట్టిన త్రిభాషా సూత్రాన్ని తమిళనాడు మొదటినుంచీ వ్యతిరేకిస్తూ వస్తోంది. బిజెపి హిందీకి యిస్తున్న ప్రాముఖ్యత కూడా తమిళులకు రుచించే విషయం కాదు. ఇటీవల పళనిస్వామి తల్లి చనిపోతే అమిత్ షా సంతాపసందేశాన్ని దేవనాగరిలో పంపించారు. డిఎంకె దాన్ని ఎత్తి చూపింది. ఈ విమర్శలు తట్టుకోలేక తమిళనాడు ప్రభుత్వంలో కాబినెట్‌లో త్రిభాషా సూత్రానికి, నీట్‌కు అభ్యంతరం తెలుపుతూ తీర్మానం చేసింది. ఏం చేసినా, బిజెపిని దాటి ఎడిఎంకె వెళ్లలేదన్నది లోకవిదితం. బిజెపికి కూడా అది తప్ప దిక్కు లేదు. రజనీకాంత్‌ను కొన్నాళ్లు దువ్వి చూశారు కానీ అతను ఎటూ తేల్చడు. పైగా అనారోగ్యం.

ఇలాటి పరిస్థితుల్లో ఎడిఎంకె బలంగా వుండడమే బిజెపికి కావాలి. ముఖ్యనాయకులిద్దరి మధ్య తగాదా రావడంతో అది యిబ్బంది పడింది. గతంలో అయితే జయలలిత వుండేది కాబట్టి ఆ పార్టీ తరఫున ముఖ్యమంత్రి ఎవరు అనే ప్రశ్న వచ్చేదే కాదు. ఇప్పుడు ఎవరు అనేది ప్రజలకూ అనుమానం వస్తుంది కాబట్టి, ముందుగానే పళనిస్వామియే ముఖ్యమంత్రి అని చెప్పి ఎన్నికలకు వెళదాం అని అతని అనుచర మంత్రులు ఆగస్టులో ప్రతిపాదించారు. అదేమీ అక్కరలేదు, ఎన్నికల ఫలితాలు వచ్చాక నెగ్గిన ఎమ్మెల్యేల అభీష్టం బట్టి చేద్దాం అని పన్నీరుసెల్వం అనుచరులు అడ్డుకొట్టారు. దీని వెనుక కుట్ర కనబడింది, పళనిస్వామికి.

ఎందుకంటే శశికళ జనవరి నెలాఖరు కల్లా జైలు నుంచి బయటకు వచ్చేస్తుంది. ఆమెకు ఎడిఎంకె పార్టీలో ప్రతి నాయకుడి జాతకం కంఠస్తం. ఎవరి లోపాలేమిటో తెలుసు కాబట్టి బ్లాక్‌మెయిల్ చేసి, తన వ్యతిరేకులను ఎలాగోలా ఓడించగలదు. పైగా ఆమె వద్ద పుష్కలంగా డబ్బుంది. ఇన్‌కమ్‌టాక్స్ శాఖ, ఇడి ఎన్ని ఆస్తులు ఎటాచ్ చేసినా, బినామీల పేర పెట్టిన ఆస్తులింకా వున్నాయి. అందువలన తనకు అనుకూలంగా వుండే అభ్యర్థులకు ఆమె నిధులు సమకూర్చగలదు. ప్రస్తుత పరిస్థితుల్లో పళనిస్వామి కానీ పన్నీరుసెల్వం కానీ ఆ స్థితిలో లేరు. అందువలన శశికళ మద్దతున్న అభ్యర్థికే ప్రాధాన్యత వుంటుందని సులభంగా వూహించవచ్చు. పళనిస్వామి శశికళతో వేరు పడ్డాక, పన్నీరుసెల్వం ‘మీదీమాదీ దేవర్ కులమే’ అంటూ శశికళకు సన్నిహితమయ్యాడు. ఆ ధైర్యంతో పశనిస్వామితో జట్టీకి దిగాడు. పళనిస్వామిది, అతని ముఖ్య అనుచరులదీ గౌండర్ కులం.

ఇద్దరి మధ్య వివాదం ముదరడంతో పార్టీ ప్రముఖులు పూనుకుని అక్టోబరులో సయోధ్య సమావేశం ఏర్పరచారు. కానీ అక్కడ యిద్దరూ బహిరంగంగా కాట్లాడుకున్నారు. ‘నిన్ను శశికళ నియమించగా, నన్ను సాక్షాత్తూ అమ్మే (జయలలిత) నియమించింది.’ అన్నాడు పన్నీరుసెల్వం. జయలలిత కేసుల్లో యిరుక్కుని జైలుకి వెళ్లినప్పుడల్లా అతన్ని కీలుబొమ్మగా పెట్టి వెళ్లేది. ‘నిన్నూ, నన్నూ ఎంపిక చేసింది శశికళే లేవోయ్’ అన్నాడు పళనిస్వామి. ఇద్దర్నీ విడిగా ఓ గదిలో కూర్చుని మాట్లాడుకోమన్నా వినకుండా బహిరంగంగా పోట్లాడుకున్నారు. ఈ తగాదా ముదిరితే కష్టమని పార్టీ ముఖ్యులే కాక, బిజెపి కూడా అనుకుంది.

ఎందుకంటే నాయకత్వ సమస్యపై వీరిలో ఎవరు పార్టీ వదిలి విడిగా వెళ్లినా ఎన్నికల కమిషన్ పార్టీ ఎన్నికల చిహ్నమైన రెండాకులను స్తంభింప చేస్తుంది. ఎంజీఆర్ మరణానంతరం అదే జరిగింది. అప్పుడు ఓటర్లు తమకు చిరపరిచితమైన గుర్తు కనబడక డిఎంకెకు ఓటేశారు. డిఎంకె అధికారంలోకి వచ్చింది. మళ్లీ అలాటిది జరగకుండా రాజీ పడమని బిజెపి యిద్దరికీ చెప్పింది. చివరకు స్టీరింగు కమిటీ ఏర్పాటు చేసి పశనిసామి తాలూకు ఆరుగుర్ని, పన్నీరుసెల్వం తాలూకు 5గుర్ని సభ్యులుగా వేశారు. పన్నీరుసెల్వం ముఖ్యమంత్రి అభ్యర్థిగా పళనిస్వామిని ఒప్పుకుని ప్రకటన చేశాడు. కానీ టిక్కెట్ల పంపిణీ వద్ద మళ్లీ గొడవ రావచ్చు. ఇప్పుడు ఏం ఒప్పుకున్నా తన వర్గీయులు ఎక్కువమంది గెలిస్తే అప్పుడు తిరగతోడవచ్చనే ఆలోచనతో యిరు వర్గాలూ తమ తరఫు వాళ్లకి టిక్కెట్లు ఎక్కువ కావాలంటారు. టిక్కెట్లు దక్కనివారికి పిలిచి, పీట వేయడానికి అవతల దినకరన్ రెడీగా వున్నాడు. వాళ్లకు నిధులు సమకూర్చడానికి శశికళ సిద్ధంగా వుంది.

ఈ పరిస్థితిలో ఎడిఎంకె ఓటు బ్యాంకు మూడు ముక్కలైతే అప్పుడూ డిఎంకె లాభపడుతుంది. అది నివారించే ప్రయత్నంలో బిజెపి శశికళను మళ్లీ యింకో కేసులో జైలుకి పంపవచ్చు. ఆ ప్రమాదం వుందని భయపడి, దినకరన్ బిజెపితో బేరసారాలు మొదలుపెట్టాడని వార్తలు వచ్చాయి. సెప్టెంబరు 20న ఒక చార్టర్‌డ్ ఫ్లయిట్‌లో దిల్లీ వెళ్లి అక్కడ ఒక ప్రముఖ ఆరెస్సెస్ నాయకుణ్ని కలిసి ప్రతిపాదనలు చేశాడని, తద్వారా బిజెపిని అనుకూలం చేసుకున్నాడనీ అంటున్నారు. ఇదే కనుక నిజమైతే డిఎంకె వ్యతిరేక కూటమిలో పళనిస్వామి వర్గం, పన్నీరుసెల్వం వర్గం, శశికళ వర్గం, బిజెపిలతో పాటు మూడో, నాలుగో చిన్న పార్టీలు కూడా వుంటాయి. ఇన్నిటి మధ్య తమ ప్రాధాన్యత నిలుపుకుని, ఎక్కువ (కనీసం 50 అంటున్నారు) సీట్లు అడగాలంటే బిజెపికి తాము కూడా తమిళనాడులో పెద్ద పార్టీ అని చూపుకోవాలి. అందువలన ఏదో ఒక కార్యక్రమం చేపడుతూ కాస్త సందడి చేస్తోంది.

మొన్న వినాయకచవితికి తమిళనాడులో నిమజ్జన కార్యక్రమాలు చేపడతామని తలపెట్టింది. నిజానికి గతంలో దక్షిణాదిన, మహారాష్ట్రలో కూడా గణపతి నవరాత్రులు జరిపేవారు కానీ సామూహిక నిమజ్జనాలు వుండేవి కావు. స్వాతంత్ర్యపోరాట సమయంలో బాలగంగాధర టిళక్ (మనం తిలక్ అంటాం) మతం పేర జనాలను సమీకరించడానికి సామూహిక నిమజ్జనం, తత్సందర్భంగా పెద్ద ఊరేగింపు డిజైన్ చేశారు. అప్పణ్నుంచి ఆ సంప్రదాయం మహారాష్ట్రలో ప్రారంభమైంది. 1970లలో హైదరాబాదులో ఆరెస్సెస్ వారు ప్రారంభించారు. పోనుపోను అది పెద్ద ఈవెంట్‌గా మారిపోయి, మతకల్లోలాలకు దారి తీసే పరిస్థితి వచ్చింది. ఇప్పుడు అల్లర్లు జరగకపోయినా, కొన్ని చోట్ల టెన్షన్‌లు తప్పటం లేదు. ప్రతి వినాయక చవితికి జలాశయాలను కలుషితం చేయకూడదంటూ కోర్టు ఆదేశాలివ్వడం, ఎవ్వరూ వాటిని ఖాతరు చేయకపోవడం, హుస్సేన్ సాగర్‌ పేరును వినాయకసాగర్‌గా మార్చాలని డిమాండ్ చేయడం రివాజైంది. తక్కిన రోజుల్లో హిందూ సెంటిమెంటు ఎలా వున్నా ఈ నిమజ్జనం జరిగే మూడు రోజులూ మాత్రం ఉవ్వెత్తున ఎగసిపడుంది.

ఈ ఫార్ములాను ఆరెస్సెస్, దాని అనుబంధ సంస్థలు (అక్కడ హిందూ మున్నణి) తమిళనాడులో అమలు చేయదలచాయి. అక్కడ యీసారి వీధివీధినా మండపాలు పెట్టి, దగ్గరున్న జలాశయాల్లో నిమజ్జనం చేస్తామని పట్టుబట్టాయి. అసలే తమిళనాడులో నీటి కొరత ఎక్కువ. పైగా యిది కరోనా సమయం. మండపాల్లో జనాలు గుమిగూడవచ్చు. వద్దంది ప్రభుత్వం. ఆగస్టు 17న బిజెపి రాష్ట్ర అధ్యక్షుడు మురుగన్, మున్నణి అధ్యక్షుడు సుబ్రమణియన్ ముఖ్యమంత్రిని కలిసి ఊరేగింపులో సామాజిక దూరం పాటిస్తామని, నిషేధం ఎత్తివేయాలనీ కోరారు. అతను ఒప్పుకోలేదు. మేం లక్షన్నర ప్రతిమలు పెడతాం అని వీళ్లు ప్రతిజ్ఞ చేసి, కోయంబత్తూరులో కొన్ని పెట్టారు కూడా. కానీ కోవిడ్ భయంతో జనాలు రాలేదు. కొందరు ఛోటా నాయకులు ప్రదర్శనలు చేయబోయారు. బిజెపితో ఎంత సఖ్యత వున్నా, అరెస్టులు చేయించింది ప్రభుత్వం కానీ దానికి విశేష ప్రచారాన్ని కల్పించలేదు.

కొంతకాలం ఓపిక పట్టి యిప్పుడు మళ్లీ ‘వెట్రివేల్ యాత్ర’ (విజయశూల యాత్ర) ఉద్యమం మొదలుపెట్టింది బిజెపి. తమిళుల ప్రధానదైవమైన కుమారస్వామి (మురుగన్) శూలాయుధపాణి. ఆయన ముఖ్యదేవాలయాలు రాష్ట్రంలో ఆరున్నాయి. యాత్రగా బయలుదేరి ఆ ఆరింటిని నెల్లాళ్లలో చుట్టబెడతాం అని బిజెపి ప్రతిపాదించింది. ఓ పక్క కోవిడ్ విపరీతంగా వ్యాపిస్తూండగా, తమిళనాడు తీవ్రప్రభావిత రాష్ట్రాలలో వుండగా యిదేమిటి అన్నాడు ముఖ్యమంత్రి. బార్లు, స్కూళ్లు తెరవగా లేనిది, దీనికి వచ్చిందా? మేం తమిళులం, ఆయన తమిళదేవుడు, యిది తమిళ సంప్రదాయం, కాబట్టి చేసి తీరతాం అంటున్నాయి సంఘాలు.

గత ఏడాది యిలాటి యాత్ర చేపట్టిన దాఖలాలు లేవు. ఎన్నికలు దగ్గర పడే కొద్దీ యిలాటి ఐడియాలు వస్తూంటాయి. ప్రభుత్వం యీ యాత్రలు నిషేధించింది. ‘ప్రస్తుత పరిస్థితుల్లో అనుమతించలేము’ అని కోర్టుకు నివేదించింది కూడా. ‘నీ అనుమతి ఎవడికి కావాలి? మురుగనే అనుమతించాడు’ అన్నాడు బిజెపి తమిళనాడు అధ్యక్షుడు ఎల్. మురుగన్, రజనీకాంత్ స్టయిల్లో. మేం ఆందోళన చేపట్టాం, ఇదిగో ఉత్తర తమిళనాడులోని తిరుత్తణికి ప్రయాణమయ్యాం. దక్షిణ తమిళనాడులోని తిరుచెందూరు చేరేదాకా ఆగం.’ అన్నాడు మరో నాయకుడు ఎచ్ రాజా. కొందరు మొదలుపెట్టి అరెస్టయ్యారు. పోనుపోను యిలాటివి ఎన్ని వస్తాయో చూడాలి. – **ఎమ్బీయస్ ప్రసాద్ (నవంబరు 2020)**

**నవంబరు 11, 2020** **ఎమ్బీయస్ : బిజెపికి సర్వత్రా ఆమోదం**

కరోనా రావడానికి ముందే దేశ ఆర్థికవ్యవస్థ కుదేలైంది. పారిశ్రామిక రంగం దెబ్బ తింది. బ్యాంకులకు ప్రభుత్వధనాన్ని యిచ్చి ఆదుకోవలసి వచ్చింది. నిరుద్యోగిత బాగా పెరిగింది. ఇంతలో కరోనా వచ్చింది. ఆర్థిక వ్యవస్థ మరింత దిగజారింది. ఉద్యోగాలు పోతున్నాయి. ప్రజల దగ్గర డబ్బు లేదు. భవిష్యత్తు అగమ్యగోచరమైంది. కరోనా విషయంలో కూడా ప్రభుత్వం నుండి చాలా తప్పులే జరిగాయి. ఆలస్యంగా మేల్కొనడంలో, లాక్‌డౌన్ హఠాత్తుగా ప్రకటించడంలో, వలస కార్మికుల పట్ల నిర్దాక్షిణ్యంగా వ్యవహరించడంలో, రాష్ట్రప్రభుత్వాలను ఆదుకోకపోవడంలో ప్రభుత్వ వైఫల్యాలు చాలా వున్నాయి. దానికై ప్రజలు కేంద్రప్రభుత్వంపై, దాన్ని నడుపుతున్న బిజెపిపై ఆగ్రహం చెంది, దాన్ని ఓడిస్తారని అనుకున్నవారి అంచనాలు తల్లకిందులు చేస్తూ, దేశమంతా జరిగిన ఉపయెన్నికలలో బిజెపి నెగ్గింది.

దక్షిణాదిన తెలంగాణ, కర్ణాటక నుంచి ఈశాన్య రాష్ట్రమైన మణిపూర్ వరకు, అధికారంలో వున్న చోటా, లేనిచోటా కూడా బిజెపి గెలిచింది. మొత్తం 11 రాష్ట్రాలలో 59 అసెంబ్లీ స్థానాలకు ఉపయెన్నికలు జరిగితే వాటిలో 40 (68 శాతం) గెలిచింది. వీటిల్లో ఎక్కువగా 19 గెలిచినది మధ్యప్రదేశ్‌లో. అవన్నీ గతంలో కాంగ్రెసు స్థానాలే. తర్వాత ఎక్కువగా 8 గెలిచిన రాష్ట్రం గుజరాత్. అక్కడా కాంగ్రెసును ఓడించింది. తర్వాతది యుపి. 7 స్థానాలు గెలిచింది. అవన్నీ తన స్థానాలే. మణిపూర్‌లో 5 స్థానాల్లో 4టిని కాంగ్రెసు నుంచి గెలుచుకుంది. కర్ణాటకలో 2 చోట్ల జరిగితే ఒక జెడిఎస్ స్థానాన్ని, ఒక కాంగ్రెసు స్థానాన్ని గెలుచుకుంది. ఈ ఐదు రాష్ట్రాలలో బిజెపి అధికారంలో వుంది. పోగొట్టుకున్నది ప్రతిపక్షంలో ఉన్న ఒడిశాలో 1 స్థానాన్ని. ప్రతిపక్షంలో ఉన్నా గెలిచినది తెలంగాణలో 1 స్థానాన్ని.

కాంగ్రెసు తను అధికారంలో వున్న ఛత్తీస్‌గఢ్‌లో 1 స్థానాన్ని గెలుచుకుంది, అధికారం పంచుకుంటున్న ఝార్‌ఖండ్‌లో 1, బిజెపి అధికారంలో వున్న మధ్యప్రదేశ్‌లో 9 స్థానాలు, హరియాణాలో 1, నిలుపుకుంది. మొత్తం 12 (59 స్థానాల్లో యిది 20 శాతం) కాగా పోగొట్టుకున్నవి – మధ్యప్రదేశ్‌లో 19, గుజరాత్‌లో 8, మణిపూర్‌లో 5, కర్ణాటకలో 1. మొత్తం 33 (56 శాతం). సమాజ్‌వాదీ యుపిలో 1 స్థానాన్ని, జెఎంఎం ఝార్‌ఖండ్‌లో 1 నిలుపుకున్నాయి. బిజెడి ఒడిశాలో 1 స్థానాన్ని నిలుపుకుని, బిజెపి నుంచి మరో స్థానాన్ని గెలుచుకుంది. నాగాలాండ్‌లో 1 స్థానం ఎన్‌డిపిపి నిలుపుకోగా, మరో దాన్ని స్వతంత్రుడు గెలుచుకున్నారు. మణిపూర్‌లో ఒక స్వతంత్రుడు గెలిచాడు.

బిజెపి తరఫున గెలిచినవారిలో ఫిరాయింపుదారులు ఎక్కువగా వున్నారు. ఓటర్లు యీ ఫిరాయింపులను ఆమోదించారని అనుకోవాలి. యుపిలో హాత్రాస్ మానభంగం సంఘటన జరిగినా, యుపికి చెందిన వలస కార్మికులు అష్టకష్టాలు పడినా, అవేమీ ఓటర్లను కదిలించలేదు. బిజెపి గర్వంగా చెప్పుకోదగ్గ విజయం దుబ్బాకది. తెలంగాణలో తమకు తిరుగులేదని విర్రవీగుతున్న తెరాస ఎంత అధికార దుర్వినియోగానికి పాల్పడినా, స్వల్ప మార్జిన్‌తోనైనా ఓడించడం గొప్పే. తెరాసకు బుద్ధి చెప్పాలని ఓటర్లు అనుకుని వుండవచ్చు, కాంగ్రెసు తన ఓట్లు బదిలీ చేసి వుండవచ్చు, ఏమైనా 63 వేల ప్లస్ ఓట్లు సాధించడం చిన్న విషయం కాదు. ముఖ్యంగా కెసియార్‌తో కలహించి వచ్చిన రఘునందన్‌ను ఓడించాలని తెరాస ఎంత పట్టుపట్టిందో ఊహించుకుంటే, యిది ఘనవిజయంగా చెప్పుకోవాలి. అలాగే కర్ణాటకలో ఒక్కళిగ కంచుకోటలోని సిరా సీటు గెలవడం కూడా విశేషమే! మాజిక్ చేయగలడని పేరు బడిన కర్ణాటక కాంగ్రెసు నాయకుడు డికె శివకుమార్‌ యీసారి భంగపడ్డాడు.

కాంగ్రెసు విషయానికి వస్తే దాని వైఫల్యం అన్ని చోట్లా కొట్టవచ్చినట్లు కనబడింది. ఎక్కడైనా ఎవరైనా నెగ్గినా, అది అభ్యర్థి గొప్పతనమే తప్ప, అధిష్టానం గొప్ప అనుకోవడానికి ఏమీ లేదు. రాహుల్ అయితే పప్పుసుద్ద, ప్రియాంకా అయితే పొడిచేస్తుందనుకున్నారు కానీ యుపిలో ఫలితాలు చూశాక అర్థమై వుంటుంది – సోనియా కుటంబంలో ఎవరూ నయాపైసాకు చెల్లరని! బిహార్ విషయానికి వస్తే కాంగ్రెసుకు ఎక్కువ సీట్లు యివ్వడం చేతనే మహాగఠ్‌బంధన్ కొద్దిలో అవకాశాన్ని జారవిడుచుకుంది. దానికి 70 సీట్లు కేటాయిస్తే 19 (27 శాతం) మాత్రం గెలిచింది. 2017లో యుపిలో అఖిలేశ్ యిదే తప్పు చేశాడు. కాంగ్రెసుకు 105 సీట్లు కేటాయించాడు. 7 (6.6 శాతం) గెలిచింది. అఖిలేశూ ఓడిపోయాడనుకోండి. అతను కనీసం 298లో 47 (16.7 శాతం) గెలిచాడు. కాంగ్రెసుతో పొత్తంటే ధృతరాష్ట్ర కౌగిలి అన్నమాట.

అయినా బిహార్ ఎన్నికల సమయంలో రాహుల్‌ ఏమంత బిజీగా వున్నాడని 9 స్థానాల్లో మాత్రమే ప్రచారం చేయాలి? అతనికి రాజకీయాల్లో ఏ యింట్రస్టూ లేదని స్పష్టంగా తెలుస్తోంది. సోనియాకు ఓపిక లేదు, ఆరోగ్యం లేదు. అయినా పదవి వదలదు. రాహుల్‌ను బలవంతంగా తెచ్చి కూర్చోబెడుతుంది. పార్టీపై నుంచి తమ కుటుంబం పట్టు తప్పిపోకూడదన్న తపన తప్ప మరేమీ లేదు. సంస్థాగత ఎన్నికలు జరపండి, ముసలీ, ముతకా తప్పుకోండి. కొత్త నీరు రానీయండి. యువతరాన్ని పార్టీలో తీసుకురండి అని హితవు చెప్పిన వాళ్లందరికీ శిక్షలు పడ్డాయి. పార్టీ నాశనమై పోయినా ఫర్వాలేదు కానీ, తమ ఉక్కు పిడికిలి నుండి జారిపోకూడదన్న పంతం తప్ప సోనియాకు వేరేమీ లేదు. ఆమె పిడికిలి నుంచి యిప్పటిదాకా పార్టీ జారిపోలేదు కానీ అసెంబ్లీ, పార్లమెంటు స్థానాలు జారిపోతున్నాయి. కాంగ్రెసును జాతీయ పార్టీగా రద్దు చేసేసి, ఏ రాష్ట్రానికి ఆ రాష్ట్రం వేర్వేరు యూనిట్లుగా మారిపోతే స్థానిక నాయకులైనా బతికి బట్ట కడతారు. బెంగాల్‌లో మమతా, మహారాష్ట్రలో శరద్ పవార్, ఆంధ్రలో జగన్.. బయటకు వచ్చి నిలదొక్కుకున్నవారే కదా!

ఇక బిహార్ ఎన్నికల ఫలితాలకు వస్తే, పూర్తి గణాంకాలు వచ్చాక విపులంగా విశ్లేషణ చేసుకోవచ్చు కానీ ప్రస్తుతానికి చెప్పుకోవలసిన దేమిటంటే, ఎంతో బలిష్టమైన బిజెపి-జెడియు కూటమిని తేజస్వి భయపెట్టగలిగాడు కానీ పదవీచ్యుతుల్ని చేయలేక పోయాడు. ఎగ్జిట్ పోల్స్ అన్నీ తప్పయ్యాయి. అందరూ ఎంజిబి (మహాగఠ్‌బంధన్)కే, మార్జినల్‌గా నైనా ఎక్కువ సీట్లు వస్తాయన్నారు. ఎబిపి- సిఓటర్ ఒక్కటే 104-128 సీట్లు ఎన్‌డిఏకు వస్తాయంది. (అంతిమంగా 125 వచ్చాయి) తక్కినవాళ్లందరూ 115 లోపే అన్నారు. బిజెపి తరఫున మోదీ దగ్గర్నుంచి అతిరథ, మహారథులందరూ పోరాడినా, అంగబలం, అర్థబలం వున్నా దానికి 74 సీట్లు మాత్రమే వచ్చాయి. ఒంటరి పోరాటం చేసిన 31 ఏళ్ల తేజస్వి దాని కంటె 1 సీటు ఎక్కువగా 75 తెచ్చుకున్నాడు. బిజెపి కొన్ని సీట్లు జెడియుకి యివ్వవలసి వచ్చిందిగా అనవచ్చు. కానీ ఆ కారణంగా దానికి జెడియు ఓట్లు పడి వుంటాయి. తేజస్వికి వున్న భాగస్వాములు అందరూ మైనస్సే. అందరి కంటె ముఖ్యంగా కాంగ్రెసు. అది తను మునగడమే కాక, ఆర్‌జెడిని ముంచింది. ఇక లెఫ్ట్ పార్టీలకు కొన్ని నియోజకవర్గాల్లోనే పట్టుంది. దానికి గతంలో 3 వుంటే యీ సారి 16 వచ్చాయి.

ఎన్‌డిఏ కూటమిలో లాభపడినది బిజెపి కాగా దెబ్బ తిన్నదెవర్రా అంటే జెడియు. గతంలో లాలూతో కలిసి పోటీ చేసి 71 తెచ్చుకుంటే యిప్పుడు 43 దగ్గర చతికిలపడింది. నీతీశ్, లాలూను దగా చేసి, బిజెపితో చేతులు కలపడం బిహార్ ఓటర్లు హర్షించలేదా? అలా అయితే 2019 పార్లమెంటు ఎన్నికలలో 39లో 16 సీట్లు ఎందుకిచ్చారు? మరి యీసారి ఏం జరిగింది? బిజెపి నుంచి ఓట్ల బదిలీ జరగలేదా? చిరాగ్ పాశ్వాన్‌ను బి టీముగా పెట్టి, బిజెపి కావాలని దెబ్బ తీసిందా? బిజెపి 110 స్థానాల్లో పోటీ చేసి, 74 గెలిచింది. అంటే స్ట్రయిక్ రేట్ 67 శాతం. మరి జెడియు 115 స్థానాల్లో పోటీ చేసి 43 మాత్రమే గెలిచింది. అంటే స్ట్రయిక్ రేట్ 37 శాతం, బిజెపిలో దాదాపు సగం!

జెడియు స్ట్రయిక్ రేటు అంత తక్కువగా వుండి, బిజెపి స్ట్రయిక్ రేట్ అంత బాగుండడం వింతగా లేదూ? బిహార్ ఎన్నికలలో స్టార్‌గా వెలిగిన జెడియు స్ట్రయిక్ రేట్ 53 మాత్రమే. నీతీశ్ సమర్థుడైన ముఖ్యమంత్రి, ఆయన తప్ప మా కూటమికి వేరెవ్వరూ నాయకుడు లేడు అని మోదీ దగ్గర్నుంచి అందరూ పదేపదే చెప్పారు కదా. అలాటాయన పార్టీకి అంత తక్కువ ఓట్లా? చిరాగ్ ఎల్‌జెపి 1 స్థానాన్ని 300 ఓట్ల తేడాతో గెలుచుకుంది, 8 చోట్ల ద్వితీయస్థానంలో వుంది, కానీ జెడియు అవకాశాలను 27 స్థానాల్లో దెబ్బ తీసిందట. వాటిల్లో ఎల్‌జెడికి పడిన ఓట్లు జెడియుకి పడి వుంటే అవి గెలిచి జెడియుకి 70 వచ్చి వుండేవి. మర్యాద దక్కి వుండేది. చిరాగ్ నిలబెట్టిన వారిలో 25 మంది బిజెపి నుంచి వచ్చిన నాయకులున్నారని గుర్తుంచుకోవాలి.

చిరాగ్‌ను సుశీల్ మోదీ ‘ఓట్ కట్‌వా’ అన్నాడు. అతను బిజెపి ఓట్లను చీల్చలేదు కానీ, జెడియు ఓట్లను చీల్చాడు. నీతీశ్‌కు అప్తుడైన సుశీల్ ఒక్కడు తప్ప బిజెపిలో నాయకులెవరూ – మోదీతో సహా – చిరాగ్ రాజకీయ వ్యూహాన్ని ఖండించలేదు. నీతీశ్ సీట్లు తగ్గడం ఒక పథకం ప్రకారం జరిగిందనుకుంటే, కాంగ్రెసుతో జట్టుకట్టి తేజస్వి మునిగినట్లే బిజెపితో జట్టుకట్టి నీతీశ్ మునిగాడనుకోవాలి. ఇప్పుడందరూ అడిగే ప్రశ్నేమిటంటే – బిజెపి నీతీశ్‌ను ముఖ్యమంత్రి చేస్తుందా లేదా అని. ‘ఈ విజయమంతా మోదీదే’ అని ప్రకటించిన కైలాస్ విజయవర్గీయ కూడా ‘నీతీశ్ విషయంలో మాట తప్పం’ అని చెప్పాడు. బిజెపికి వరుసగా భాగస్వాములతో చెడుతూ వస్తోంది. నీతీశ్ విషయంలో దగా చేస్తే పరువు పోతుంది. అందువలన అతన్ని ముఖ్యమంత్రిని చేసి, అధికారాలు కత్తిరించి, ముఖ్యమైన పదవులన్నీ తాము తీసుకోవచ్చు.

మహారాష్ట్రలో శివసేన పనిని నీతీశ్ చేస్తాడా అని కొందరికి సందేహాలు వచ్చాయి. ఎందుకంటే బిజెపి కంటె ఆర్‌జెడికి ఎక్కువ సీట్లు వచ్చాయి. పైగా కాంగ్రెసు, లెఫ్ట్ వంటి పార్టీల మద్దతు కూడా వుంది కాబట్టి నీతీశ్ ఆ కూటమిలో చేరితే 153 సీట్లతో దాదాపు మూడింట రెండు వంతుల మెజారిటీతో స్థిరమైన ప్రభుత్వం ఏర్పడుతుంది. కానీ యిక్కడ వచ్చిన ప్రధానమైన చిక్కేమిటంటే తేజస్వి నీతీశ్ పేరెత్తితేనే మండిపడతాడు. నిజానికి నీతీశ్‌తో పొత్తుకు తన తండ్రి లాలూని 2015లో ఒప్పించింది తేజస్వియే. కానీ 2017లో తనపై లేనిపోని ఆరోపణ చేసి, పదవి పీకేసి యింటికి పంపేయడంతో అతను తన యింటి ముందు ‘నీతీశ్ కాకా తప్ప వేరెవరైనా రావచ్చు’ అని బోర్డు పెట్టుకున్నాట్ట. అటు తలుపులు మూసుకుపోయాయి కాబట్టి నీతీశ్ బిజెపి యిచ్చే తగు మర్యాదతోనే సరిపెట్టుకోవాలి.

బిహార్‌లో ఎన్‌డిఏ ఓటమి అధికారం కోల్పోయి వుంటే ఆ ప్రభావం బెంగాల్‌పై పడుతుందనుకున్నారు. ఇక్కడ గెలిచింది కాబట్టి, బిజెపి క్యాడర్‌కు ఉత్సాహం కలగవచ్చు కానీ, మమత తేజస్విలా కొత్త గిత్త కాదు, కాకలు తీరిన యోధురాలు. పైగా అధికారంలో వుంది. అక్కడ భాగస్వాముల గోల లేదు. ముఖాముఖీ పోరాటమే. నీతీశ్ 15 ఏళ్లగా పాలిస్తూ ప్రభుత్వవ్యతిరేకతను ఎదుర్కోవలసి వచ్చింది. మమత పదేళ్ల నుంచి పాలిస్తోంది కాబట్టి ఆ మేరకు ప్రభుత్వవ్యతిరేకత ఎదుర్కోవాలి. ఇక్కడ కులసమీకరణాలైతే అక్కడ మతం పేర రాజకీయాలు జరుగుతున్నాయి. దాని విషయం మరోసారి. బిహార్ గణాంకాలు పూర్తిగా వచ్చాక ఏ వర్గం వారు ఏ పార్టీని ఆదరించారనేది చర్చించుకోవచ్చు. **– ఎమ్బీయస్ ప్రసాద్ (నవంబరు 2020)**

**నవంబరు 15, 2020** **ఎమ్బీయస్ : థాయ్‌లాండ్‌లో మూడువేళ్ల నిరసన**

అక్టోబరు 14న థాయ్‌లాండ్ మహారాణి సుతీదా రోడ్డు మీద వెళుతూంటే కొందరు యువతీయువకులు మూడువేళ్లు పైకెత్తి సెల్యూట్ చేశారు. తక్షణం థాయ్ ప్రభుత్వం ‘‘స్టేట్ ఆఫ్ ఎమర్జన్సీ’’ ప్రకటించింది. ఐదుగురి కంటె ఎక్కువమంది గుమిగూడ కూడదని ఆర్డర్లు వేసింది. 20 మంది ప్రదర్శనకారులను అరెస్టు చేసింది. దాంతో మరిన్ని ప్రదర్శనలు జరిగాయి. ప్రజాగ్రహానికి దడిసి, ప్రభుత్వం ఎమర్జన్సీ ఎత్తివేసింది కానీ పోలీసుల ద్వారా దమనకాండను కొనసాగిస్తోంది. నిరసనలు మరిన్ని పెరిగాయి. ఆందోళనలు యింకా కొనసాగుతూనే వున్నాయి. ఈ సంఘటనను, దాని పూర్వాపరాలను అర్థం చేసుకోవాలంటే థాయ్ రాజకీయ వాతావరణం కాస్త తెలుసుకోవాలి.

ముందుగా మూడువేళ్ల సెల్యూట్ గురించి వివరించాలి. ‘‘ద హంగర్ గేమ్స్’’ (2008) అనే నవలలో దీన్ని ప్రతిపాదించడం జరిగింది. రాబోయే కాలంలో ఉత్తర అమెరికా ఎలా మారుతుందో ఊహిస్తూ రాసిన నవల అది. సామాన్య ప్రజలంతా ఆకలికి మాడి ఛస్తూ వుంటారు. డబ్బున్నవాళ్లు ఆకలికి మాడి చచ్చేవాళ్ల చేత రోమన్ కాలంలో గ్లాడియేటర్లలా చచ్చేవరకూ పోరాటాలు జరిపించి వేడుక చూస్తూ వుంటారు. అలాటి క్రీడలో పాల్గొన్న దౌర్భాగ్యుడి కథ అది. ఆట నిర్వాహకులు యీ మూడువేళ్ల సెల్యూట్‌ను ప్రవేశపెడతారు. ఎవరి పట్లనైనా అభిమానం, కృతజ్ఞత ప్రకటిస్తూ వారికి గుడ్‌బై చెప్పడానికి దాన్ని ఉపయోగించాలని వారి ఉద్దేశం. పోనుపోను అధికార దుర్వినియోగం చేసే నియంతల పట్ల నిరసన తెలపడానికి ప్రజలు దానిని వాడడం మొదలుపెడతారు. ఈ నవల, దాని ఆధారితంగా నిర్మించబడిన సినిమాల ద్వారా థాయ్ ప్రజలు 2014 సైనిక కుట్ర తర్వాతి నుంచి తమ నిరసన తెలపడానికి యీ పద్ధతి ఎంచుకున్నారు. తమ హక్కులు అణచివేస్తున్న సైనికప్రభుత్వం వైఖరి పట్ల తమ ధిక్కారాన్ని ప్రదర్శించడానికి మూడు వేళ్లు చూపసాగారు.

ఇక యీ నిరసనకు గురైన రాణి గారి గురించి చెప్పాలంటే ఈవిడ గతంలో ఎయిర్‌హోస్టెస్‌గా పనిచేసేది. అప్పటికే ముగ్గురు భార్యలున్న (ఒకరి తర్వాత మరొకరు) యువరాజు మహా (పూర్తి పేరు మహా వజిరలొంగ్‌కొర్ణ్) యీమెను చూసి ముచ్చటపడి 2014 ఆగస్టులో తన అంతఃపురానికి రక్షకురాలిగా నియమించాడు. వారిద్దరి మధ్య సంబంధం ఏర్పడడంతో 2016 అక్టోబరులో తండ్రి మరణించగానే మూడో భార్యకు విడాకులు యిచ్చాడు. మరో రెండు నెలలకు రాజై, యీమె పదవీస్థాయిని పెంచాడు. అలా పెంచుతూ పోయి, చివరకు 2019 మే 1న పెళ్లాడి రాణిని చేశాడు. అప్పటికి ఆయన వయసు 68, ఆవిడకు 41.

ఈ మహాకు తన తండ్రి భూమిబల్‌కు వున్నంత పేరైనా లేదు. ఆయన 18వ యేట 1946లో గద్దె కెక్కి, 70 ఏళ్లు పాలించాడు. ఇతను ఆయనకు ఒక్కడే కొడుకు. విదేశాలలో, విలాసాలలో పెరిగాడు. ప్రజల గురించి ఎన్నడూ పట్టించుకోలేదు. రాజు పేర వున్న ఆస్తి విలువ 30 బిలియన్ డాలర్లుంటుంది. (రూ. 2.10 లక్షల కోట్లు) గతంలో క్రౌన్ ప్రాపర్టీ బ్యూరో అనే ట్రస్టు పేర వుండేది. దాన్ని ప్రభుత్వమే నిర్వహించేది. ఇతను రాజయ్యాక దాన్ని తన వ్యక్తిగత ఆస్తిగా మార్పించేసుకున్నాడు. అతను చెప్పినట్లు సైన్యం చట్టాలను మార్చేస్తూ వుంటుంది. దానికి ప్రతిఫలంగా దేశపాలనను సైన్యానికి వదిలేసి, తను జర్మనీలోని బవేరియాలో అత్యంత వైభోగంగా జీవిస్తూ వుంటాడు. వేరే దేశపు రాజు యిక్కడే కాపురం పెట్టడం బాగా లేదని జర్మన్ పార్లమెంటేరియన్లు అభ్యంతరం తెలుపుతూన్నా పట్టించుకోడు. తండ్రి సైన్యం సహాయంతో ప్రజాస్వామ్యయుతమైన పాలన జరగకుండా చూస్తూ వస్తే యితగాడు ఆయన కంటె రెండాకులు ఎక్కువ చదివి, మరింత నియంతగా వ్యవహరిస్తూ, ‘ఆయనే నయం’ అని ప్రజల చేత అనిపిస్తూ తండ్రికి మంచిపేరు వచ్చేట్లు చేస్తున్నాడు. ఇక వ్యక్తిగత జీవితం రసభరితం.

1977లో 25 ఏళ్ల వయసులో తల్లివైపు చుట్టమైన 20 ఏళ్ల సోమసవాలి అనే అమ్మాయిని పెళ్లాడి ఒక కూతుర్ని కన్నాడు. పెళ్లయిన ఏడాదికే మొహం మొత్తి యువాదిడా అనే సినీనటితో కాపురం పెట్టి, పెద్ద భార్యను విడాకులు యిమ్మన్నాడు. ఆవిడ యివ్వనంది. ఇతను ఆమెదే తప్పంటూ ఆరోపణలు చేశాడు. ఆమె వాటికి సమాధానం యివ్వలేకపోయింది. ఎందుకంటే థాయ్ చట్టాల ప్రకారం రాజులకు, రాజరికానికి వ్యతిరేకంగా ఎవరూ నోరెత్త కూడదు. లెసే మేజస్టీ (ఉచ్చారణ కరక్టో కాదో) అని అంటారు. తండ్రి కాలం నుంచి కఠినంగా అమలవుతున్న ఆ చట్టాన్ని యితను రాజయ్యాక మరింత బిగించాడు. చివరకు ఫ్యామిలీ కోర్టు ద్వారా 1993లో భార్యతో విడాకులు పుచ్చుకునే లోపున సినీనటితో ఐదుగురు పిల్లలు కన్నాడు. ఆమెను 1994లో పెళ్లి చేసుకుంటే దాన్ని తండ్రి ఆమోదించాడు కానీ తల్లి ఆమోదించలేదు.

పెళ్లయిన రెండేళ్లకు ఆ యువాదిడా పిల్లల్ని, డబ్బును తీసుకుని ఆమె బ్రిటన్‌కు ఉడాయించింది. భగ్గుమన్న యువరాజు మహా ఆమెకు 60 ఏళ్ల ఎయిర్‌మార్షల్‌తో సంబంధం వుందని, అందుకే పారిపోయిందని, రాజమహల్ అంతా పోస్టర్లు వేయించాడు. తర్వాత తన కూతుర్ని బ్రిటన్ నుంచి ఎత్తుకుని వచ్చేశాడు. ఆమెను యువరాణిని చేసి, తన భార్య, తక్కిన పిల్లల పాస్‌పోర్టులు రద్దు చేసేశాడు. ఈ ఉదంతం తర్వాత 1992లో తన సిబ్బందిలో భాగంగా వున్న శ్రీరాశ్మి అనే ఆమెను 2001లో పెళ్లి చేసుకున్నాడు. కాన 2005దాకా దాన్ని బహిరంగ పరచలేదు. అదే సంవత్సరం ఆమెకు కొడుకు పుట్టాక ఆమెను యువరాణిగా, ఆ కొడుకుని తన వారసుడిగా ప్రకటించాడు. కానీ 2014లో హోం శాఖకు ఉత్తరం రాస్తూ ఆమె బంధువులు అవినీతికి పాల్పడ్డారని, అందువలన ఆమె రాచలాంఛనాలను తొలగించాలని కోరాడు. వెంటనే ఆమె 5.5 మిలియన్ డాలర్ల భరణం తీసుకుని విడాకులు యిచ్చి వెళ్లిపోయింది.

దీనికి కాస్త ముందూవెనుకలగా పైన చెప్పిన ప్రస్తుత రాణి సుతిదాను చేరదీయడం, పెళ్లాడడం జరిగాయి. ఈమెతో సంబంధం కొనసాగుతూండగానే 2019 జులైలో సినీనత్ అనే ఆమెకు రాయల్ నోబుల్ కాన్సార్ట్ (రాజుగారి ఉంపుడుగత్తె) అనే బిరుదు ప్రసాదించి అక్కున చేర్చుకున్నాడు. ఈ పదవి శతాబ్దాల క్రితం వుండేది తప్ప ఆధునిక యుగంలో అమలులో లేదు. ఇతను అమలు చేశాడు. ఆ ఆదేశం యిచ్చిన మూణ్నెళ్లకే మహారాణి సుతిదాకి తగిన మర్యాద యివ్వలేదంటూ 2019 అక్టోబరులో ఆ పదవి ఉపసంహరించేశాడు. 11 నెలలకు 2020 సెప్టెంబరులో మళ్లీ పదవి వెనక్కి యిచ్చాడు. ఇలాటి నైతిక ప్రవర్తన వున్న యువరాజు గురించిన కథనాలను మీడియా చూస్తూ కూర్చుంటుందా? థాయ్ మీడియాకైతే శిక్షల భయం కానీ, విదేశీ మీడియాకు ఏం భయం? అందుకని అప్పుడప్పుడు యివన్నీ బయటపెట్టాయి.

‘‘ఫార్ ఈస్టర్న్ ఎకనమిక్ రివ్యూ’’ తన 2002 జనవరి సంచికలో అప్పటి ప్రధాని తక్సిన్‌తో ఆర్థిక లావాదేవీలు ఉన్నాయని, యితని జూదాలకు అతను పెట్టుబడి పెడతాడని కథనం ప్రచురించింది. వెంటనే పైన చెప్పిన లెసే మేజస్టీ చట్టం ఉపయోగించి, దేశరక్షణకు విఘాతం కలుగుతోందని కారణం చెప్పి, థాయ్‌లో ఆ పత్రిక పంపిణీ ఆపేశారు. 2002లోనే ‘‘ద ఎకనమిస్ట్’’, తర్వాత ‘‘ఏసియా సెంటినెల్’’ రాజుకున్న పేరు యువరాజుకి లేదని, తిక్క మనిషని, పరిపాలనకు తగడని రాస్తే వాటి గతీ అంతే అయింది. 2009లో ఓ ఆస్ట్రేలియన్ రచయిత యితని జీవితంపై ఆధారపడి కాల్పనిక నవల రాస్తే అతనికి మూడేళ్ల జైలుశిక్ష పడింది.

యువరాజుగా యింత అధికారం చలాయించినవాడు తనే రాజైతే ఊరుకుంటాడా? ఇతను రాజు కావడానికి ముందున్న సందర్భం గురించి నేను 2016 ఆగస్టులో రాసిన వ్యాసం లింకు యిస్తున్నాను. <https://telugu.greatandhra.com/articles/mbs/mbs-thailand-army-needa-lo-rajyanga-samskarnalu-74084.html>. అది చదివితే అప్పటిదాకా ఉన్న రాజకీయ పరిస్థితి తెలుస్తుంది. రాజుతో చేతులు కలిపిన మిలటరీ ప్రభుత్వం ప్రజాభిప్రాయ సేకరణ జరిపానంటూ మోసపూరితంగా ఒక రాజ్యాంగాన్ని ప్రజలపై రుద్దింది. ఇది జరిగిన రెండు నెలలకే రాజుగారు 88వ యేట మరణించారు. యువరాజు మహా మహారాజు అయిపోయి, 2017 ఏప్రిల్‌లో మిలటరీ తయారుచేసిన రాజ్యాంగాన్ని ఆమోదించాడు. దాని ప్రకారం 2019 మార్చిలో ఎన్నికలు జరిగాయన్నాడు. దానిలో ప్రధాని అభ్యర్థిగా జనరల్ ప్రయూత్ ముందుకు వచ్చాడు. అతను మిలటరీ జనరల్. అప్పటిదాకా వెనక వుండి, చక్రం తిప్పుతున్నాడు. ఇప్పుడు మిలటరీ యూనిఫాం యిప్పివేసి, మామూలు బట్టలు వేసుకుని రాజకీయనాయకుడిగా అవతారం ఎత్తాడు. అతనికి రాజు మద్దతు ఎలాగూ వుంది.

ఈ పరిస్థితిలో ఒక అవాంతరం వచ్చిపడింది – రాజుగారి సోదరి రూపంలో! ఆమె పేరు ఉబోల్ రతనా. మహా కంటె ఒక ఏడాది పెద్దది. స్విజర్లండ్‌లో పుట్టింది. 22వ ఏట బోస్టన్ వెళ్లి ప్రతిష్ఠాత్మకమైన మసాచుసెట్స్ ఇన్‌స్టిట్యూట్ ఆఫ్ టెక్నాలజీలో న్యూక్లియార్ ఫిజిక్స్ చదివింది. అక్కడి క్లాస్‌మేట్ ఐన పీటర్ అనే అమెరికన్‌ను 1972లో వివాహమాడింది, ముగ్గురు పిల్లల్ని కంది. విదేశీయుణ్ని పెళ్లాడినందుకు ఆమె రాచమర్యాదలు రద్దయ్యాయి. 26 ఏళ్ల వైవాహిక జీవితం తర్వాత విడాకులు తీసుకున్నపుడు మళ్లీ పునరుద్ధరించ బడ్డాయి. 2001లో స్వదేశానికి తిరిగి వచ్చి మాదకద్రవ్యాలకు, ఎయిడ్స్‌కు వ్యతిరేకంగా సామాజిక కార్యకలాపాలు చేపట్టింది. దానధర్మాలు చేసే అనేక ట్రస్టులు నిర్వహించింది. సినిమాలలో నటించింది. 2019లో ఎన్నికలు అనేసరికి తక్సిన్‌కు సన్నిహితంగా వుండే ‘థాయ్ రక్సా చార్ట్ పార్టీ’ తరఫున ప్రధాని అభ్యర్థిగా నిలబడతానంది. దాంతో మహా కంగారు పడ్డాడు. రాచకుటుంబం వారు ఎన్నికలలో నిలబడడం సంప్రదాయానికి విరుద్ధం అంటూ ఆదేశం జారీ చేశాడు. సైనిక ప్రభుత్వం జీహుజూరంది. దాంతో మహాకు సన్నిహితుడైన ప్రయూత్ ఎన్నికల్లో ‘నెగ్గేసి’ ప్రధాని అయిపోయాడు.

అంతకుముందు మరో మహిళా అభ్యర్థిని వేరేలా తప్పించడం జరిగింది. తక్సిన్‌కు సన్నిహితంగా వుండే మరో పార్టీ ఫ్యూ థాయ్ పార్టీ 2011లో ఇంగ్‌లుక్ అనే మహిళను ప్రధానిగా చేసింది. సైన్యం ఆమెకు వ్యతిరేకంగా ఆందోళనలు చేయించింది. 2014 మేలో సైనిక కుట్ర జరిపినప్పుడు ఆమెను అరెస్టు చేసి, అవినీతి ఆరోపణలు మోపింది. 2016లో విచారణ జరిగింది. దాని తీర్పు మహా రాజయ్యాక 2017 ఆగస్టులో వచ్చింది. ఆమె కోర్టుకి హాజరు కాకుండా దేశం విడిచి పారిపోయింది. దాంతో కోర్టు ఆమెకు పరోక్షంగానే ఐదేళ్ల శిక్ష వేసింది. ఆమె లండన్‌లో తలదాచుకుందని వినికిడి. తక్సిన్‌కు పలుకుబడి వుంది కాబట్టి అతను ఎన్నికలలో పోటీ చేయడానికి వీల్లేదంటూ కోర్టు చేత చెప్పించారు. ఈ విధంగా తమకు అడ్డు వచ్చినవారందరినీ తొలగించివేసుకుంటూ మహా, ప్రయూత్ కలిసి దేశాన్ని చిత్తం వచ్చినట్లు ఏలేస్తున్నారు. అడ్డు చెప్పినవారిని ఏరేస్తున్నారు.

ప్రభుత్వాన్ని ఎవరు విమర్శించినా, రాజుగారిని నిందించారంటూ లెసే మేజస్టీ చట్టాన్ని ఉపయోగించి కఠిన శిక్షలు వేసేస్తున్నారు. ఆ చట్టాన్ని తొలగించమని యునైటెడ్ నేషన్స్ సలహా యిచ్చింది కానీ వినేవారెవరూ లేరు. వీళ్లిలా ఎవర్నీ ఖాతరు చేయకపోవడానికి కారణం ఏమిటంటే, థాయ్‌కు అమెరికాతోనూ, చైనాతోనూ సత్సంబంధాలున్నాయి. కోల్డ్‌ వార్ సమయం నుంచి అమెరికా చైనా, రష్యాలపై నిఘా వేయడానికి థాయ్‌ను ఉపయోగించుకుంది. 1960లలో కమ్యూనిస్టు వ్యతిరేక కూటమిగా అమెరికా తీర్చిదిద్దిన ఏసియన్ (అసోసియేషన్ ఆఫ్ సౌత్ ఈస్ట్ ఏసియన్ నేషన్స్)లోని 5 దేశాల్లో థాయ్‌లాండ్ ఒకటి. ఆమెరికన్ గూఢచారి సంస్థ సిఐఏకు థాయ్‌లో ఒక కేంద్రం వుంది కూడా. ఈ కారణం చేతనే థాయ్‌లో తరచుగా సైనిక కుట్రలు జరిగి ప్రజాప్రభుత్వాలను కూలదోస్తున్నా అమెరికా కిమ్మనదు. నియంతలకు, రాజులకు మద్దతు యిస్తూ వచ్చింది. ఇప్పటికీ మాదకద్రవ్యాల రవాణా నిరోధిస్తున్నామన్న కారణం చెప్పి థాయ్‌తో వ్యాపారసంబంధాలు పెట్టుకుంటోంది. భారీగా పెట్టుబడులు పెట్టింది.

అమెరికాకు చైనా సన్నిహితమైన తర్వాత థాయ్ కూడా చైనాతో సత్సంబంధాలు నెలకొల్పుకుంది. ఎగుమతులు, దిగుమతులు బాగా చేసుకుంటోంది. 2014 సైనిక కుట్ర తర్వాత చైనా థాయ్‌లో పెట్టుబడుల జోరు పెంచింది. థాయ్‌లో చైనా సిటీ కాంప్లెక్స్ కడుతోంది. రక్షణ సామగ్రి అమ్ముతోంది. నౌకా నిర్మాణ కేంద్రం కడుతోంది. కరోనా కారణంగా థాయ్ ఆర్థికవ్యవస్థ కుప్పకూలడంతో నేనున్నానంటూ ముందుకు వచ్చి, ఓ పక్క ఆందోళనలు జరుగుతూండగానే అక్టోబరులో చైనా బెల్ట్ అండ్ రోడ్ పథకంలో భాగంగా 1.62 బిలియన్ డాలర్ల హైస్పీడ్ రైలు లైన్ స్కీముపై సంతకాలు జరిగాయి. ఇలా అమెరికా, చైనాలు రెండిటి మద్దతుతో థాయ్ ప్రభుత్వం రెచ్చిపోతోంది.

సత్సాక్షిత్ అనే మానవహక్కుల కార్యకర్త ఉన్నాడు. అతను 2014 సైనిక కుట్రను వ్యతిరేకిస్తూ నిరసన తెలిపితే రాజుగారిని అవమానించాడంటూ అతనిపై కేసు పెట్టారు. దాంతో అతను కంబోడియా పారిపోయి అక్కడ తలదాచుకున్నాడు. అక్కణ్నుంచే తన ఉద్యమాన్ని కొనసాగిస్తున్నాడు. ప్రయూత్ ప్రభుత్వం అతన్ని యీ ఏడాది జూన్‌లో కంబోడియా నుంచి కిడ్నాప్ చేయించింది. అప్పణ్నుంచి అతను ఆచూకీ తెలియటం లేదు. అతనే కాదు, మరో యిద్దరు అసమ్మతివాదుల శవాలు లావోస్, కంబోడియా మధ్య నదిలో తేలుతూ కనబడ్డాయి. ఇతర దేశాల్లో దాక్కున్న అనేక మంది ఉద్యమకారులు హఠాత్తుగా మాయమై పోతున్నారు. సత్సాక్షిత్ ఎక్కడున్నాడో చెప్పాలంటూ లక్షలాది మంది ఆందోళనకారులు బాంగ్‌కాక్ వీధుల్లో నెలలుగా ప్రదర్శనలు నిర్వహిస్తున్నారు. హాంగ్‌కాంగ్ ఆందోళనకారులకు ఎంతో కవరేజి యిచ్చిన అమెరికన్ మీడియా దీన్ని అంతలా పట్టించుకోవటం లేదు. చివరకు యీ ఆందోళనలు ఏ రూపాన్ని తీసుకుంటాయో గమనించాలి. – **ఎమ్బీయస్ ప్రసాద్ (నవంబరు 2020)**

.

**నవంబరు 17, 2020** **ఎమ్బీయస్ : హీరోల అడ్వాన్సులు – డేట్లు**

తెలుగు హీరోల సినిమా ఏదైనా హిట్ కాగానే, నిర్మాతలందరూ అతని దగ్గర పరుగులు పెడతారు. తమ సినిమాలకు బుక్ చేసేస్తున్నామంటూ అడ్వాన్సులు చేతిలో పెడతారు. కథ కూడా వినకుండానే హీరో నిక్షేపంలా ఎడ్వాన్సు తీసేసుకుంటాడు. ఇలా ఒకరి దగ్గర కాదు, అనేకమంది దగ్గర! ఆ తర్వాత నిర్మాత పడిగాపులు ప్రారంభమౌతాయి. ఎప్పణ్నుంచి ప్రారంభిద్దాం? అని అడిగితే, ‘మంచి కథ, దర్శకుణ్ని తీసుకురండి’ అంటాడు హీరో. తీసుకుని వచ్చినదాకా వుండి, ‘కథ బాగా రాలేదు, బాగా వర్క్ చేసుకురండి’ అంటాడు. నిర్మాత మళ్లీ యింకో కథకుణ్ని, దర్శకుణ్ని వెంటపెట్టుకుని వెళుతూంటాడు. ఇలా హీరో దగ్గర ప్రదక్షిణాలు చేసే నిర్మాతలు కనీసం అరడజను మందైనా వుంటూ వుంటారు. వీళ్ల అడ్వాన్సు హీరో దగ్గరే వుంటుంది. అక్కడ క్యూ సిస్టమ్ ఏదీ వుండదు. హీరో గారు ఎవర్ని కనికరిస్తే వారి సినిమా ప్రారంభమవుతుంది.

ఈ లోగా ఎవరైనా దర్శకుడు హిట్ కొడితే, వీళ్లందరినీ పక్కన పడేసి, హీరో అతనికి ముందుగా డేట్స్ యిస్తాడు. కావాలంటే యీ నిర్మాతలలో ఎవరైనా కాని, యిద్దరుముగ్గురు కలిసి కానీ అతన్ని పెట్టుకోండి, ఎడ్వాన్సులో ఎడ్జస్ట్ చేద్దాం అంటాడు. నిర్మాతకు కథ నచ్చకపోయో, దర్శకుడు నచ్చకపోయో, పారితోషికాలు కుదరకో ‘ఇది వద్దండి’ అంటే, ‘అయితే ఆగండి’ అంటాడు హీరో. ఇలా కొన్ని కోట్ల రూపాయలు హీరోల వద్ద అడ్వాన్సుల రూపంలో వుంటూంటాయి. ‘నేను ఎడ్వాన్సు ముందుగా యిచ్చాను, నా సినిమా ముందుగా చేయాలి కదా, అది చేయకుండా నన్ను వెనక్కి నెట్టావు, సినిమా పూర్తయ్యాక నీ పారితోషికం యివ్వకుండా నేను కూడా నిన్ను వెనక్కి నెడితే ఏం చేస్తావ్?’ అని అనగల నిర్మాత ఉంటాడా? ఉన్నాడు! నిర్మాతల ఆత్మాభిమానానికి నిలువెత్తు ప్రతినిథి, ‘యువచిత్ర’ మురారి గారు. ‘‘నవ్విపోదురుగాక..’’ అనే తన ఆత్మకథలో హీరో వెంకటేశ్‌తో వచ్చిన గొడవ గురించి సవిస్తరంగా రాశాడాయన.

బాలకృష్ణతో తన యువచిత్ర బ్యానర్ మీద ‘‘సీతారామకల్యాణం’’ (1986) తీస్తూండగానే నిర్మాత రామానాయుడు తన కుమారుడు వెంకటేశ్ హీరోగా ‘‘కలియుగ పాండవులు’’ (1986) సినిమా మొదలుపెట్టారు. మురారి ఆయన వద్దకు వెళ్లి మీ అబ్బాయి తర్వాతి సినిమా నాతో చేయాలంటూ అడ్వాన్సు యిచ్చారు. ‘‘కలియుగ పాండవులు’’ హిట్టయ్యాక వెంకటేశ్ మురారి సినిమా వెంటనే చేయలేదు. ‘‘బ్రహ్మరుద్రులు’’ (1986- నిర్మాత అశ్వనీదత్), ‘‘అజేయుడు’’ (1987 – నిర్మాత ఎస్. వెంకటరత్నం), ‘‘భారతంలో అర్జునుడు’’ (1987 – డైరక్షన్ రాఘవేంద్రరావు), ‘‘త్రిమూర్తులు’’ (1987 – నిర్మాత టి సుబ్బరామిరెడ్డి) ‘‘విజేత విక్రమ్’’ (1987 – నిర్మాత ఎం. తిరుపతిరెడ్డి) సినిమాలు ఒప్పుకుని వాటికి వర్క్ చేశారు. ఇది మురారిని మండించింది.

చివరకు ఆయన సినిమా ప్రారంభమైంది. భానుప్రియ, గౌతమి హీరోయిన్లు. మొదటి రోజు వెంకటేశ్ డ్రెస్ మార్చాలని అన్న సురేశ్‌బాబు వచ్చి చెపితే, మురారి ఒప్పుకోలేదు. ముందు ఏమనుకున్నామో అదే వేసుకోవాలని చెప్పారు. ఈ సినిమా షూటింగు జరుగుతూండగానే ‘‘త్రిమూర్తులు’’ సినిమా క్లయిమాక్స్ సీనుకి డబ్బింగ్ చెప్పవలసి వచ్చింది వెంకటేశ్‌కు. ఆ విషయం షూటింగు మధ్యలో చెపితే ‘‘ఇప్పుడు చెపితే ఎలా? త్వరగా పూర్తి చేసి సాయంత్రానికల్లా పంపించేస్తాం.’’ అన్నారు మురారి. ఆ సినిమా హిందీలో వచ్చిన ‘‘నసీబ్‌’’కి రీమేక్. అర్జున్, రాజేంద్రప్రసాద్, శోభన, ఖుశ్‌బూ, అశ్విని వంటి తారాగణం. బప్పీ లాహిరి సంగీతం. మధ్యలో వచ్చిన తన సినిమాలన్నీ ఫ్లాపవడంతో ఆ సినిమాపై వెంకటేశ్ చాలా ఆశలు పెట్టుకున్నారు. ‘‘అంత పెద్ద సినిమాకి డబ్బింగ్ చెప్పాలి.’’ అంటూ వెంకటేశ్ ఏదో చెప్పడంతో మురారికి చికాకేసింది.

పక్కకు వచ్చి డైరక్టరు కోడి రామకృష్ణతో ఆయన షాట్లు త్వరగా తీసేయవయ్యా అన్నారు. ఆ ప్రకారమే షాట్ ఏర్పాటు చేసి వెంకటేశ్‌ను పిలవబోతే ఆయన అప్పటికే షూటింగు స్పాట్ వదిలేసి కారులో వెళ్లిపోయాడని తెలిసింది. అది ఔట్‌డోర్‌లో రోడ్డు మీద జనం మధ్యలో జరుగుతున్న షూటింగు. యూనిట్, పోలీసులు 100 మంది దాకా ఉన్నారు. చెప్పాపెట్టకుండా హీరో వెళ్లిపోవడంతో డైరక్టరుకు ఒళ్లు మండి పాకప్ చెప్పేశారు. మురారి అన్నయ్య రాఘవేంద్రరావు గారి వద్దకు వెళ్లి మాట్లాడితే ఆయన వెంకటేశ్ చేత మర్నాడు షూటింగుకి వస్తున్నానని కబురు పెట్టింటారు. కానీ వీళ్లు పంతం కొద్దీ షూటింగు పెట్టలేదు. ఆ తర్వాత షూటింగ్ చేసినా, రెండు రోజులపాటు యూనిట్ అంతా వెంకటేశ్‌తో ముభావంగానే వున్నారు.

సినిమా మొత్తానికి పూర్తయింది. హీరోకి యివ్వవలసిన పారితోషికం గురించి రామానాయుడు గారు కబురంపితే మురారి వెళ్లి ‘‘మీ సినిమా తర్వాత రెండో సినిమాగా నాది చేయాలి. ఐదుగురికి చేశాక నాకు చేశారు. నేను కూడా ఐదు సినిమాలు చేసిన తరువాతే హీరోకి డబ్బిస్తాను. మీరూ నిర్మాతే. మన కష్టాలు మీకు తెలుసు.’’ అంటూ దణ్ణం పెట్టి వచ్చేశారు. దానికి ముందు మాటల సందర్భంలో రామానాయుడు గారితో మురారి ‘‘వెంకటేశ్‌కి రెమ్యూనరేషన్ ఎంత యిమ్మంటారండీ?’’ అని అడిగితే ఆయన ‘‘దీని తర్వాత ‘‘జానకిరాముడు’’ (1988) నాగార్జునతో ప్లాన్ చేస్తున్నావటగా, అతనికి యిచ్చేటంతే ఇవ్వండి.’’ అన్నారు రామానాయుడు. ‘‘నాగార్జున హీరో నాగేశ్వరరావు గారబ్బాయి. వెంకటేశ్ నిర్మాత కుమారుడు. మీకూ, నాగేశ్వరరావు గారికి పోలికేమిటండీ?’’ అనేశారు. రామానాయుడు యిక బదులు చెప్పలేదు.

సినిమా రిలీజైంది. చాలా బాగా ఆడింది. వెంకటేశ్‌కు తొలి సినిమా తర్వాత హిట్ యిదే. డబ్బులు బాగానే వచ్చినా మురారి డబ్బు పంపలేదు. దాంతో మురారి తర్వాతి సినిమా ‘‘జానకిరాముడు’’ పూర్తి చేసి, విడుదల చేసే సమయంలో విజయా లాబ్స్ వారికి ‘‘మురారి మాకు బాకీ వున్నారు కనుక అది కట్టేవరకూ ప్రింట్స్ యివ్వకూడదు’’ అని వెంకటేశ్ ఉత్తరం పంపించారు. అలా వ్యక్తిగతంగా పంపిస్తే లాబ్ వాళ్లు ఏమీ చేయలేరు. బాధిత వ్యక్తులు నటీనటుల సంఘం (నడిగర్ సంఘం) ద్వారా కానీ, ఫెప్సీ (దక్షిణ భారత చలనచిత్ర కార్మిక సమాఖ్య) ద్వారా కానీ ఫిర్యాదు చేస్తే అప్పుడు లాబ్ వాళ్లు ప్రింట్ ఆపేస్తారు. అప్పట్లో నడిగర సంఘం తెలుగు, తమిళ నటుల మధ్య చీలిపోయి యాక్టివ్‌గా లేదు. ఇక ఫెప్సీ. అది టెక్నీషియన్స్‌కే తప్ప తమకు కాదని నటీనటులెవరూ దానిలో చేరలేదు.

లాబ్ వాళ్లు తమ నిస్సహాయత తెలపడంతో వెంకటేశ్ గత్యంతరం లేక ఫెప్సీలో చేరి, వాళ్ల ద్వారా ఫిర్యాదు పంపి, లాబ్ వద్ద ప్రింటు ఆపించబోయారు. ఫెప్సీ అధ్యక్షుడు గాంధీరామన్ వందమంది దాకా వెంటేసుకుని లాబ్‌కు వచ్చారు. ఆయన మురారితో ‘‘ఇన్నాళ్లకు ఒక నటుడు మా సమాఖ్యలో చేరారు. వచ్చిన డబ్బంతా మా సమాఖ్యనే తీసుకోమన్నారు. అందుచేత మీరు డబ్బు కట్టేస్తే బాగుంటుంది.’’ అన్నారు. మురారి లాబ్ వాళ్లకే చెప్పుకోండి అన్నారు. లాబ్ వాళ్లు ‘‘మేం ప్రింట్లు మురారిగారికి యిచ్చేస్తాం. మీరు ఏం చేసుకుంటారో చేసుకోండి.’’ అన్నారు. ఆ లాబ్ నాగిరెడ్డి గారిది. అందుచేత ఫెప్సీవాళ్లు ఆయన వద్దకు వెళ్లి మాట్లాడితే ఆయన ‘‘రామానాయుడుతో నేను మాట్లాడతాను.’’ అని చెప్పి పంపించేశారు.

తర్వాత దక్షిణ భారత చలనచిత్ర వాణిజ్య మండలిలో చర్చ నిర్వహించారు. న్యాయనిర్ణేతలుగా దర్శకుడు కె బాలచందర్, తమిళ నిర్మాత కెఆర్, అట్లూరి పుండరీకాక్షయ్య, కె. దేవీవరప్రసాద్ తదితరులు వున్నారు. మురారి ఎప్పటిలాగానే ‘‘అతను ఐదు సినిమాలు చేసుకున్న తర్వాతనే నా సినిమా చేశాడు. నేనూ ఐదు సినిమాలు తీసిన తర్వాతనే యిస్తాను.’’ అని తన వాదన వినిపించారు. అలా అంటే కనీసం యింకో ఐదేళ్లు పడుతుందన్నమాట! వెంకటేశ్‌కు తోడుగా వచ్చిన సురేశ్ తెల్లబోయి ‘‘రాఘవేంద్రరావుగారి లాంటి పెద్ద దర్శకుడు అడిగితే, అటువంటి వాళ్లని కాదనగలనా?’’ అన్నారు. ‘‘ఆయన యిచ్చే రూపాయికి, నేను యిచ్చే రూపాయికి ఏమైనా తేడా వుందా?’’ అని అడిగారు మురారి.

ఈ వాదనకు తిరుగు లేదు కనుక, బాలచందర్ మధ్యవర్తిగా ‘‘మీరు యివ్వాల్సింది యివ్వడానికి మీకేమైనా అభ్యంతరం వుందా?’’ అని అడిగారు. ‘‘నాకెందుకు సార్ అభ్యంతరం, యీ హీరోల దురాగతం తెలియాలనే యింతవరకు లాగాను.’’ అన్నారు మురారి. వెంటనే చెక్కు కూడా యిచ్చేశారు. ‘ఈ హీరోల దురాగతం’ అనే మాట పరిశ్రమలో కొన్నాళ్లు నలిగింది. ఈ రోజుల్లో నిర్మాతల పరిస్థితి కనాకష్టంగా మారింది. డబ్బు యిచ్చేది అతనే అయినా, అందరూ అతన్నే ఆడిస్తున్నారు. అలా అడడానికి సిద్ధపడి కొందరు రంగంలోకి కొత్తగా వస్తూండడంతో పాతతరం వాళ్లు మారిన పరిస్థితులకు సర్దుకోలేక తప్పుకుంటున్నారు. మురారి వంటి పట్టుదల వున్న నిర్మాత అప్పుడప్పుడు తగులుతూ వుంటే నటీనటులకు, సాంకేతిక నిపుణులకు కాస్త హెచ్చరికగా వుంటుంది. – **ఎమ్బీయస్ ప్రసాద్ (నవంబరు 2020)**

**నవంబరు 19, 2020** **ఎమ్బీయస్ : తమిళ జైనులు**

నేను 1985లో మద్రాసు బ్రాంచ్‌లో పనిచేయడానికి వెళ్లినపుడు అక్కడ పుష్యమిత్రన్ అనే ఒక కొలీగ్ తారసిల్లాడు. ‘‘మీ పేరు వింతగా వుందేమిటి?’’ అని అడిగితే ‘‘మేం తమిళ జైనులం.’’ అన్నాడు. ‘‘తమిళనాడులో జైనులున్నారా? జైనులనగానే రాజస్థాన్, గుజరాత్‌లే గుర్తుకొస్తాయి. పంజాబీ జైన్లను కూడా చూశాను కానీ, తమిళ జైనులున్నారని తెలియదు.’’ అని ఆశ్చర్యపడి ‘‘మీరు బనియా (వైశ్యులు)లేనా?’’ అని అడిగాను. ‘‘కాదు, మేం రైతులం.’’ అన్నాడు. ‘‘రైతులా!? వ్యవసాయం చేసేటప్పుడు క్రిమికీటకాలపై జీవహింస జరుగుతుంది కాబట్టి జైనులు వ్యవసాయం చేసేవారు కారని ఎవరో చెప్పారే!’’ అన్నాను యింకా ఆశ్చర్యపడుతూ. అతను నవ్వాడు. ‘‘దక్షిణాదిన ఒకప్పుడు జైనమతం వర్ధిల్లిందని, జనాభాలో చాలామంది జైనులుండేవారనీ మీకు తెలుసు కదా! మరి వారందరూ వ్యాపారం మాత్రమే చేసేవారని ఎలా అనుకున్నారు?’’ అన్నాడతను.

నిజమేస్మీ అనుకున్నాను. మన తెలుగునాట, కన్నడసీమలో (కేరళ గురించి తెలియదు) జైనారామాలు చాలా వున్నాయని, బౌద్ధానికి ముందు నుంచీ జైనం యిక్కడ వుందని, మహారాజు, మహారాణిలలో ఒకరు హిందువులు, మరొకరు జైనులు అయిన సందర్భాలు కూడా వున్నాయని గుర్తుకువచ్చింది. కర్ణాటకలో శ్రావణ బెళగొళ (బాహుబలి అనేది అక్కడి విగ్రహం పేరే, యిప్పుడెవర్ని అడిగినా బాహుబలి అంటే ప్రభాస్ అంటారు కాబోలు), యాదగిరి గుట్టకు వెళ్లేదారిలో కొలనుపాక, ఆంధ్రలో పెనుకొండలో జైన దేవాలయాలు ఉన్నాయని గుర్తుకు వచ్చింది. జైన జనాభా అంతగా వున్నపుడు వీళ్లలో అన్ని వృత్తులవాళ్లూ వుండి వుంటారు. ధర్మవ్యాధుడి శైలిలో వృత్తి వేరే, ధర్మం వేరే అనుకునేవారేమో!

‘‘మా దగ్గర జైనులెవరూ తారసిల్లలేదు నాకు. మీ తమిళనాడులో ఎంతమంది వుంటారు?’’ అని అడిగాను. ‘‘మొత్తం మీద ఓ ఇరవై వేల మంది వుంటారు. మమ్మల్ని సామనార్లు అంటారు. శ్రమణులు అనే మాట నుంచి వచ్చి వుండవచ్చు. చివర్లో ర అనేది గౌరవవాచకం. (సాములారు అన్నట్లన్నమాట!) తమిళనాడులోని ఉత్తరప్రాంతపు జిల్లాలలో ఎక్కువగా వున్నాం. మమ్మల్ని ఉత్తరాది జైనులు పట్టించుకోరు. వాళ్లంతా డబ్బున్న జైనులు. మేం సామాన్యులం. మా ఆచారవ్యవహారాలు వాళ్లు జీర్ణించుకోలేరు.’’ అన్నాడు. అతను జందెం వేసుకునేవాడు. శ్రావణ పౌర్ణమినాడు మార్చుకునేవాడు. ఇంట్లో శాకాహారులే. ఒకప్పుడు తమిళనాట జైనులు ఎంతటి ప్రాభవం చవిచూశారో చెప్పుకుని వచ్చాడు.

ప్రాచీన సంగం తమిళసాహిత్యం లోని (క్రీ.పూ. 3 వ శతాబ్దంలో ప్రారంభమైదంటారు) 5 ప్రముఖ కావ్యాలలో మూడు జైనులు రాసినవే. ‘‘శిలప్పదికారం’’ రాసిన ఇళంగో అడిగళ్ అనే యువరాజు జైనుడే. దానిలో ప్రధాన పాత్రలైన కణ్ణగి, ఆమె భర్త కోవలన్ జైనులని చెప్పబడ్డారు. మధురై రాజును శపించిన కణ్నగి, కవి ఇళంగో అడిగళ్ విగ్రహాలు చెన్నయ్ మెరీనా బీచ్‌లో కనబడతాయి. కణ్ణగి కథపై సినిమాలు కూడా వచ్చాయి. అలాగే క్రీ.శ. 6 వ శతాబ్దం నాటి కావ్యం ‘‘మణిమేఖలై’’ రాసిన కుళవణిక్కన్ సీతలై సాతనార్, ‘‘జీవక చింతామణి’’ రాసిన తిరుక్కతేవర్ కూడా జైనులే. చివరది క్రీ.శ. 10 వ శతాబ్దంలోదిట.

అందరి కంటె ముఖ్యంగా చెప్పుకోదగిన వ్యక్తి తిరువళ్లువర్. ఏడుపదాల శ్లోకాన్ని కురళ్ అంటారు. అలాటి 1330 కురళ్‌లను సంకలనం చేసిన పుస్తకం తిరు (శ్రీ అని అర్థం) కురళ్. దాని రచయిత ఎవరో తెలియదు. క్రీ.పూ. 2 వ శతాబ్దానికి చెందిన తిరు(శ్రీ) వళ్లువర్ అనే ఆయన రాశాడని అంటారు. అది ధర్మార్థకామాలనే పురుషార్థాలను అతి సులభమైన భాషలో చెప్తుంది. దైవప్రసక్తి లేకుండానే అహింస, శాకాహారం గురించి బోధిస్తుంది. తిరువళ్లువర్ వృత్తి రీత్యా సాలెవాడని కొందరు, తన పుస్తకంలో వ్యవసాయం గురించి ఎక్కువ చెప్పాడు కాబట్టి రైతని కొందరు అంటారు. దానిలోని సూక్తులు చాలా గొప్పవి కాబట్టి అది తమిళ ‘‘పంచమవేదం’’ అని పేరు తెచ్చుకుంది. చిదంబరం తన బజెట్ ఉపన్యాసంలో ఆ పుస్తకం నుంచి ఉదహరించకుండా వుండడు.

తిరుక్కురళ్‌లో దేవుడు, పూజ వగైరాలు లేకుండా మంచి నడత గురించి చెప్పడం చేత ద్రవిడ ఉద్యమకారులకు కూడా తిరువళ్లువర్ ఆరాధ్యుడయ్యాడు. రోడ్ ట్రాన్స్‌పోర్టు కార్పోరేషన్‌ను ప్రాంతాల వారీగా చీల్చినపుడు ఒకదానికి ‘తిరువళ్లువర్ ట్రాన్స్‌పోర్ట్ కార్పోరేషన్’ అని పేరు పెట్టాడు కరుణానిధి. ‘వళ్లువర్ కొట్టమ్’ (వళ్లువర్ శాల) అని చెన్నయ్‌లో ఒక కట్టడాన్ని కట్టించాడు. ‘‘సాగరసంగమం’’లోని ‘మౌనమేలనోయి’ పాట అక్కడే చిత్రీకరించారు. కన్యాకుమారిలో వివేకానంద మెమోరియల్‌కు దగ్గర్లోనే వళ్లువర్ యొక్క 133 అడుగుల విగ్రహాన్ని నెలకొల్పారు. ఇంతకీ ఆ తిరువళ్లువర్ జైనుడంటారు. తిరువళ్లువర్ బొమ్మ చూస్తే మీసం, పెద్ద గడ్డం, పైన కొప్పు ఏదో ఋషిలా వుంటాడు. జైనుడా? అని ఆశ్చర్యం వేస్తుంది.

ఆర్. ఉమామహేశ్వరి రాసిన ‘‘రీడింగ్ హిస్టరీ విత్ ద తమిళ జైనాస్’’ అనే పుస్తకం 2017లో వచ్చింది. పేపర్‌బ్యాకే 9 వేల రూ.లు అనడంతో సమీక్ష చదవడంతో సరిపెట్టాను. దాని ప్రకారం మద్రాసు కలక్టరుగా పని చేసిన ఆంగ్లేయుడు ఎఫ్. డబ్ల్యు. ఎల్లిస్ (1777-1819) తిరుక్కురళ్‌లోని ఒక భాగాన్ని ఇంగ్లీషులోకి అనువదించాడు. ఆయన అది రాసినది జైనుడే అని నిర్ధారిస్తూ, ఆ రచయిత పేర నాణాలు కూడా వేయించాడు. వాటిల్లో ఆయన బొమ్మ మీసం, గడ్డం లేకుండా, తలపాగాతో వుంటుందట. ఇంకో విషయమేమిటంటే ఆ పుస్తకంలో 2003లో తమిళ జైనులు 32,700 మంది వున్నారని ఆవిడ రాసింది.

అయితే పోనుపోను తిరువళ్లువర్‌ను హిందూ ఋషి ఆకారంలో పోత పోసేశారు. విబూది నామాలు, రుద్రాక్షమాలలు లేవు కానీ, ఒక చేతిలో తాటాకుపత్రాలు అవీ చూడగానే ఎవరో ఋషి కాబోలు అనుకుంటారు. ద్రవిడ పార్టీ వాళ్లు ఆయనను ఆ రూపంలోనే ఊరూరా విగ్రహాలు పెట్టించి, ప్రజల మెదళ్లలో ఎస్టాబ్లిష్ చేశారు. అయితే యిటీవల తమిళనాడును కాషాయరంజితం చేద్దామనుకుంటున్న హిందూ సంఘాల వారు ఆయన మీద కూడా ఓ చెయ్యేశారు. హిందూ మక్కళ్ కచ్చి అనే సంస్థ అధ్యక్షుడు అర్జున్ సంబంధ్ నవంబరు 4న తంజావూరు జిల్లాలో పిళ్లయార్ పట్టి అనే వూళ్లో ఆయన విగ్రహం చేతికి రుద్రాక్షమాల కట్టి, పైన కాషాయరంగు శాలువా కప్పారు.

తిరుక్కురళ్ థాయ్ అనువాదాన్ని నవంబరు 2 న బాంగ్‌కాక్‌లో మోదీ ఆవిష్కరించారు. ఆ సందర్భంగా తమిళనాడు బిజెపి వారు తిరువళ్లువర్ ఫోటోను ట్వీట్ చేసింది. దానిలో ఆయనకు నుదుటి మీద, భుజాలకు విబూది రేఖలు పెట్టి, మెళ్లోను, జబ్బలకు రుద్రాక్షమాలలు వేసి, పైన కాషాయరంగు శాలువా కప్పేశారు. ఆ ఉత్సాహంలో యీయన బయటి విగ్రహాలకు సైతం ఆ అలంకారం చేశాడు. ఇక దాంతో పెద్ద గొడవ ప్రారంభమైంది. అదిగో, ఆ సందర్భంగానే నాకు మా పుష్యమిత్రన్, యితర విషయాలు గుర్తుకు వచ్చాయి.

ఈ శాలువా, రుద్రాక్షలతో తిరువళ్లువర్‌కు అపచారం జరిగిపోయిందని డిఎంకె నాయకుడు స్టాలిన్ అభ్యంతరం తెలిపాడు. ఎవరో కానీ ఆ రాత్రి ఆ విగ్రహం కళ్లకు గంతలు కట్టి, పేడ, సిరా పూశారు. వళ్లువర్‌ను కాషాయీకరణ చేయడం తమిళులకు ద్రోహం చేసినట్లే అని కమ్యూనిస్టుల దగ్గర్నుంచి అభ్యంతరాలు తెలపసాగారు. బిజెపి జాతీయ సెక్రటరీ ఎచ్ రాజా తాము చేసిన పనిలో తప్పేమీ లేదని వాదించారు. ‘‘స్టాలిన్‌ను రెండు కురళ్‌లు తప్పు లేకుండా చదివి వినిపించమను. మేం మా ట్వీట్‌ను తొలగిస్తాం.’’ అని ఛాలెంజ్ చేశాడు.

స్టాలిన్ చదివినా చదవలేకపోయినా తిరువళ్లువర్‌ను యీ కొత్త అవతారంలో చూపే హక్కు బిజెపికి ఎవరిచ్చారో తెలియదు. ఆయన జైనుడో, హిందువో తెలియదనుకుందాం. ఆయన కురళ్‌లలో శివుడి గురించో, విష్ణువు గురించో రాస్తే అప్పుడు హిందువు అనుకోవచ్చు. కానీ ఆయన రాయలేదు. అలాటప్పుడు ఆయనను హిందువుగా చూపించే ప్రయత్నం దేనికి? నిజానికి బుద్ధుడు హిందూమతానికి వ్యతిరేకంగా యజ్ఞయాగాదులను నిరసించి, తన మతాన్ని వ్యాప్తి చేశాడు. దాన్ని హిందువులు అడ్డుకున్నంతకాలం అడ్డుకోవడానికి ప్రయత్నించి, ఆ మతం వ్యాప్తి చెందుతూంటే నిస్సహాయంగా చూస్తూ వుండిపోయారు. కొంతకాలానికి బౌద్ధానికి కూడా ఆచారవ్యవహారాల జాడ్యం పట్టి క్షీణించసాగింది. అప్పుడు బుద్ధుడు వేరెవరో కాదనీ, విష్ణువు అవతారమేననీ ఒక వాదనను ప్రచారంలోకి తెచ్చి, దాన్ని పూర్తిగా క్షీణింపచేశారు. ఇప్పుడు బౌద్ధం తన జన్మస్థలంలో తప్ప వేరే చోట్ల వ్యాప్తిలో వుంది.

ఇక జైనం మాటకి వస్తే కాకతీయుల కాలం (కొండగుర్తుగా చెప్పుకోవాలంటే క్రీ.శ. 1200-1300) వరకు యిక్కడ వర్ధిల్లింది. కాకతీయ సామ్రాజ్యం అంటే కేవలం తెలంగాణ వరకే పరిమితం అనుకోకూడదు. ఇప్పటి ఆంధ్ర, తెలంగాణలతో బాటు మహారాష్ట్ర, కర్ణాటక, తమిళనాడు, ఒడిశాలలోని కొన్ని ప్రాంతాలవరకు విస్తరించింది. ఆచార్య ఖండవల్లి లక్ష్మీరంజనం గారు తమ ‘‘ఆంధ్రుల చరిత్ర-సంస్కృతి’’లో ‘‘కాకతీయ యుగంలో ఆంధ్రదేశంలోని ప్రాచీనమైన జైన, బౌద్ధ మతాలు సంపూర్ణంగా క్షీణించడం, శైవ, వైష్ణవ మతాలు ప్రబలడం సంభవించాయి. గౌతమ బుద్ధుణ్ని మహావిష్ణువు దశావతారాల్లో ఒకడిగా అంగీకరించి పూజించటం ప్రారంభించటం చేత, క్రమక్రమంగా బౌద్ధులు ప్రాచీనమైన హీనయాన బౌద్ధాన్ని విస్మరించి, మూర్తిపూజాదికాలైన ఆచారాలతో నిండిన మహాయానాన్ని అవలంబించటం చేత, బుద్ధధర్మం క్రమంగా హిందూధర్మంలో లీనమైంది. కానీ జైనమతం అలా కాక కాకతీయ రాజ్యారంభం నాటికి బలవత్తరంగా వుండేది. కాకతీయ ప్రభువులు మొదట జైనమతాన్నే ఆదరించారు. వారి కులదైవమైన కాకతి కూడా జైన దేవతయే అయి వుండవచ్చు. కానీ శైవమతం ఆంధ్రదేశాన వ్యాపించినప్పుడు కాకతీయులు ఆ మతాన్ని అవలంబించారు.’’ అని రాశారు. (గ్రాంథిక భాషను వ్యావహారిక శైలికి మార్చి రాశాను)

కర్ణాటక నుంచి వీరశైవం వచ్చేవరకూ జైనమతానికి పెద్ద యిబ్బంది లేకపోయింది. ఆదరణ తగ్గినా, నెట్టుకుంటూ వచ్చింది. వీరశైవం వచ్చాక కాకతీయ కాలంలోనే జైనుల్ని హింసించి తమ మతంలోకి మార్చుకున్నారు. జైనదేవాలయాలను వీరభద్రాలయాలుగా మార్చారు. ఇవన్నీ చరిత్ర పుస్తకాల్లో విపులంగా వున్నాయి. అందుకే దక్షిణాదిన బౌద్ధులు, జైనులు ఎవరూ కనబడటం లేదు. వారందరినీ హిందువులుగా మార్చేశారు. ఇదంతా మధ్యయుగాల్లో జరిగిన విషయాలు. జరిగినదేదో జరిగిపోయింది. జైనం ద్వారా తంత్రం, వైద్యం, ప్రజల భాషలో సాహిత్యం, తర్కం, జీవరక్షణ యిత్యాది అనేక శాస్త్రాలు భారత సంస్కృతిలో భాగమయ్యాయి. ఆదిశంకరుడు జైనం నుంచి, బౌద్ధం నుంచి అనేక సిద్ధాంతాలు తీసుకున్నాడు. భిన్న సంస్కృతుల, ధర్మాల మేళవింపే భారతీయ వారసత్వం.

అయితే యిటీవల ప్రాచీన భారతంలో హైందవం తప్ప వేరే మతం లేదన్న రీతిలో ప్రచారం సాగుతోంది. ఇది గర్హనీయం. మనకు చరిత్ర గురించి సరైన అవగాహన లేకపోవడం చేత, ఎవరేది చెపితే అది నమ్మేసే పరిస్థితికి వచ్చేశాం. వాట్సాప్‌లో ఎవరో ఏదో రాస్తే అదే వేదమై పోతోంది. నిజమా కాదా అని చెక్ చేసుకోవటం లేదు. మనం గొప్పవాళ్లం, మనమే గొప్పవాళ్లం, మనకు ఎవరూ సాటి రారు అని చెపుతూంటే పొంగిపోతున్నాం తప్ప మనతో పాటు యితరులూ గొప్పవాళ్లేమో అనే సందేహం తెచ్చుకోవడానికి కూడా ఇచ్చగించటం లేదు. నాగరికత పెరిగే కొద్దీ సంస్కారం పెరగాలి, విశాలదృష్టి పెరగాలి. సమాచార సేకరణ గతంలో కంటె యిప్పుడు సులభమైంది. ఎవరైనా (నాతో సహా) ఏదైనా చెప్పగానే చటుక్కున నమ్మేయకుండా, ప్రామాణికమైన ఆధారాలతో క్రాస్‌చెక్ చేసుకోవాలి. – **ఎమ్బీయస్ ప్రసాద్ (నవంబరు 2020)**

**నవంబరు 21, 2020** **ఎమ్బీయస్ : నేతా ముక్త్ కాంగ్రెస్ – 1/2**

సోనియా గాంధీ గారికి దిల్లీ వాతావరణం పడటం లేదట. గోవా కెళ్లారు. అసలే కాన్సర్, ఆ పై ఊపిరితిత్తుల సమస్య. దిల్లీలో కాలుష్యం రికార్డు స్థాయిలో వుంది. ఇక్కడ వుంటే ముప్పని డాక్టర్లు చెపితే కొడుకుని తీసుకెళ్లి గోవా వెళ్లారు. వెళుతూవెళుతూ పార్టీకి చేసిన ఉద్ధరింపు ఏమిటంటే – మూడు కీలకరంగాలపై మూడు కమిటీలు వేశారు. నిజానికి అవి ప్రభుత్వం చూసుకోవలసినవి – ఆర్థికం, జాతీయ భద్రత, విదేశీ వ్యవహారాలు. వీటిపై వీళ్లు అధ్యయనం చేసి, సలహాలు చెప్పినా బిజెపి విని చచ్చేది ఎలాగూ లేదు. మరెందుకు వేశారూ అంటే లేఖ రాసి, సణుగుతున్న నాయకులకు ఏదో పని కల్పించాం అని చెప్పుకోవడానికి, ఆ కమిటీల్లో వారికి చోటు యిస్తూనే భజంత్రీమేళానికి కూడా పీట వేశారు. ఈ కమిటీ నియామకాలతో అసంతృప్తవాదులు ‘తృప్తాస్మ’ అంటారని వీరి ఊహ కాబోలు.

కమిటీ అంటూ వేయాల్సి వస్తే విదేశీ వ్యవహారాలపై కాదు, పార్టీ వ్యవహారాలపై వేయాలి. తన బదులు ఎవరు అధ్యక్షులైతే బాగుంటుంది అని పార్టీ తరఫున సెర్చ్ కమిటీ వేయాలి. ‘మీ దృష్టిలో ఎవరున్నారు చెప్పండి’ అంటూ ఓ నెంబరు యిచ్చి పార్టీ కార్యకర్తలను దానికి మెసేజిలు పంపమనాలి. పార్టీని పైనుంచి కిందదాకా ప్రక్షాళన ఎలా చేయాలి, కామరాజ్ ప్లాన్ వంటిది అమలు చేసి, వృద్ధనాయకత్వాన్ని యింటికి పంపి కొత్త రక్తం ఎలా ఎక్కించాలి అనే విషయంపై ఆలోచనలు చెప్పండి అని కమిటీలు వేయాలి. ఇవేమీ వేయకుండా గోవా వెళ్లి కూర్చుంటే ఎలా? దిల్లీలో ఆవిడకే కాదు, పార్టీకీ ఊపిరాడటం లేదు. కళ్లు తేలేసేట్లు వుంది. తనకు ప్రాణం మీదకు వచ్చినప్పుడు కూడా తనతో పార్టీని తీసుకెళదామని ఆవిడ అనుకుంటోంది తప్ప దాన్ని బతికిద్దామని చూడటం లేదు.

‘వరుస పరాజయాలతో పార్టీ కృంగిపోతోంది, అధిష్టానం స్తబ్దంగా వుంది, కాస్త కంటికి కనబడి, కలిసి గోడు వినిపించుకోవడానికి వీలుపడే నాయకులు పైన వుంటే బాగుంటుంది’ అని 23 మంది ప్రముఖ కాంగ్రెసు నాయకులు పార్టీ అధినాయకత్వంపై తిరుగుబాటు చేసి, ఆగస్టు 7న బహిరంగ లేఖ రాసి, ప్రెస్‌కు రిలీజ్ చేసి, హంగామా చేసి మూడున్నర నెలలు దాటింది. 2019 పార్లమెంటు ఎన్నికల అనంతరం ఓటమికి బాధ్యత వహిస్తూ ఆ జులైలో అధ్యక్ష పదవికి రాహుల్ గాంధీ రాజీనామా చేసి, అస్త్రసన్యాసం చేసి కూర్చుంటే, గీతాబోధన చేసి యుద్ధానికి పురికొల్పే జగద్గురువు కనబడలేడు సరికదా, ఆ అర్జునుడి చుట్టూనే కూర్చుని నీవు తప్ప నితఃపరంబెరుగ అని అదే విషాదముద్ర పట్టి కూర్చున్నవాళ్లే కనబడ్డారు. ‘అర్జునుడికి ఆయాసం వచ్చేసింది, ఏ అభిమన్యుణ్నో వెతుకుదాం పదండి’ అన్నవాడూ లేకపోయాడు. మా గాంధీ కుటుంబంలోంచే నాయకులను వెతకనవసరం లేదు. బయటివాళ్లెవరైనా ఫర్వాలేదు, నన్ను మాత్రం చంపుకు తినకండి’ అని రాహుల్ మొత్తుకున్నా వినేవాళ్లు లేకపోయారు.

రాజీనామా చేస్తూ రాహుల్ చేసిన విలాపం నిజంగా జాలి పుట్టిస్తుంది. పార్టీలో అతని మాట వినేవాడు లేడు, అంతా తమ చిత్తం వచ్చినట్లే జరగాలనేవాళ్లే. నాయకులే తప్ప పార్టీకి కార్యకర్తలు కరువయ్యారు. టిక్కెట్ల కోసం కాట్లాడడమే తప్ప, నెగ్గడం చేతకాని వాళ్లందరూ తయారై, ఎన్నికలలో ఓడిపోగానే రాహుల్ కారణంగానే ఓడిపోయాం అనసాగారు. రాహుల్‌కు రాజకీయాలంటే ఏ మక్కువా లేదు. పరిపాలన చేసేద్దామన్నా కుతూహలమూ లేదు. పార్టీ ఆఫీసులో కూర్చుని, రాష్ట్రాల నుంచి వచ్చి ఫిర్యాదులు చేసే నాయకులతో మాట్లాడే ఆసక్తి బొత్తిగా లేదు. మంత్రి పదవి తీసుకుని, దర్జా చెలాయిద్దామన్నా కోరికా లేదు.

అతను తలచుకుంటే మన్‌మోహన్ కాబినెట్‌లో ఉపప్రధాని కాకపోయినా, ఏదైనా ముఖ్యమైన మంత్రిత్వ శాఖ తీసుకుని, కష్టపడి పనిచేసి, విమర్శకుల నోళ్లు మూయించేవాడు. కానీ అతనికి ఆ ఓపిక లేదు. ఏదో ఫ్రెండ్స్‌తో కులాసాగా కాలక్షేపం చేద్దామా, తరచు విదేశాలకు వెళ్లిపోయి గర్ల్‌ఫ్రెండ్‌తో తిరుగుదామా అనే తప్ప దేశవ్యవహారాలు పట్టవు. అయితే అతని ఖర్మ ఏమిటంటే సోనియాకు కొడుకుగా పుట్టడం. ఆవిడ ఓ బ్రహ్మరాకాసి. ‘కాంగ్రెసు నాయకత్వం మన కుటుంబం చేతుల్లోంచి జారిపోయి, వేరే వాళ్ల చేతిలో యిరుక్కుపోయినప్పుడు, కష్టపడి వెనక్కి లాక్కుని ప్రతిపక్షంలో వున్న పార్టీని అధికారంలోకి తెచ్చాను కదా. దాని ఫలాలు నా సంతానం అనుభవించకపోతే నా కష్టమంతా వృథాయే కదా’ అని పంతం పట్టి కూర్చుంది.

నిజానికి 2004లో ఆవిడే ప్రధాని అయితే పోయేది. కానీ విదేశంలో పుట్టానన్న ముద్ర, దానికి తోడు పాలనానుభవం బొత్తిగా ఏమీ లేకపోవడం, 58 ఏళ్ల వయసులో ఓనమాల దగ్గర్నుంచి నేర్చుకోవడం కష్టమనుకుని, మన్‌మోహన్‌కు బాధ్యతలప్పగించి, హక్కులన్నీ తన దగ్గర వుంచుకుంది. తనకున్న యిబ్బంది పిల్లలకు లేదు, వాళ్లు యిక్కడ పుట్టినవారే, తగిన వయసులో వున్నారు, వాళ్లు స్వయంగా పాలకులైతే చూసి సంతోషిద్దామని అనుకుంది. అంతవరకు మనం అర్థం చేసుకోవచ్చు. కానీ పిల్లల యిష్టాయిష్టాలు కూడా ఆవిడ పట్టించుకోవాలి కదా! ఆ మధ్య నటవారసత్వం వుంది కదాని ఓ యువనటుడిని అతని కుటుంబం సినిమాల్లో తోయబోయింది. ఆ అబ్బాయి కళ్లు తేలేశాడు. మొరాయించాడు. ప్రేక్షకులూ ఆ అబ్బాయి పక్షాన నిలిచి, అతని సినిమాలు ఫ్లాప్ చేసి, కుటుంబం కళ్లు తెరిపించారు.

రాహుల్ విషయంలో కూడా ప్రజలు ఎప్పటికప్పుడు అతనికి మొండిచెయ్యి చూపించి, తల్లి కళ్లు తెరిపించేందుకు తమ వంతు కృషి తాము చేస్తున్నారు. అయినా తల్లికి బుద్ధి రావటం లేదు. బడికి వెళ్లేందుకు మొరాయింటే చిన్నపిల్లాడిలా కొడుకు ప్రజాక్షేత్రంలోకి వెళ్లడానికి వెనకాడుతున్నాడని, కూతుర్ని కూడా తోసి చూసింది. మొన్నటికి మొన్న ఆ అమ్మడు తిరిగిన చోటల్లా ఓడించి, ప్రజలు తమ సందేశాన్ని అందించారు. ‘ఇన్నాళ్లూ మీ పార్టీ వాళ్లు జనాల్లోకి రాకుండా వర్క్ ఫ్రమ్ హోమ్ చేశారు కదా, యిప్పుడూ యింటికెళ్లి కూర్చోండి’ అని ఘాటుగా చెప్పారు. అయినా తల్లి దారి తల్లిదే. కూతుర్ని మరీ ముందుకు తోస్తే ఆమెకు బేనజీర్ భుట్టో గతి పడుతుందేమోనన్న భయం వుంది కాబట్టి, ఎలాగైనా సరే, కొడుకుని తోవలో పెడదామనుకుని తెగ తోమేస్తోంది.

తల్లిపై ఎంత మంట వున్నా, రాహుల్ పైకి చెప్పుకోలేడు పాపం. తన రాజీనామా లేఖలో తమ కొడుకులకు టిక్కెట్లు యివ్వమని పట్టుబట్టిన యితర నాయకుల గురించి చెప్పగలిగాడు కానీ, పార్టీ నిర్మాణంలో కొడుకు తేదలచిన మార్పులను అడ్డుకున్న తన తల్లి గురించి ఒక్కమాట అనలేకపోయాడు. ఏ మాట కామాట చెప్పుకోవాలి. ఇష్టం లేకపోయినా, మంత్రసానితనం ఒప్పుకున్నాం కదాని, రాహుల్ పార్టీలో యువతరాన్ని, కొత్త మొహాల్ని తెచ్చి దానికి కాస్త ప్రాణం పోద్దామని ప్రయత్నించాడు. ఇలా పని మొదలెట్టాడో లేదో రాష్ట్రాలలో వున్న పాతతరం వాళ్లందరూ సోనియాకు ఫిర్యాదు చేశారు. ఏదైనా ప్రయోగం ప్రారంభించినప్పుడు, దాని ఫలితాలు రావడానికి కొంత టైము పడుతుంది. కానీ ఆ సమయం కూడా యివ్వకుండానే చిన్న సెట్‌బాక్ రాగానే సోనియా రాహుల్ నిర్ణయాలను తిరగతోడేసింది. ఆ విధంగా రాహుల్‌కు ఏమీ చేతకాదని లోకానికి తనే చాటి చెప్పింది.

ఇలాటి తల్లిని రాహుల్ బహిరంగంగా తిట్టిపోయగలడా? పళ్లు నూరుకుంటూనే బండి లాక్కుని వచ్చాడు. అతనికి స్వతహాగా తెలివితేటలు తక్కువ. విషయపరిజ్ఞానం తక్కువ. తెలుసుకోవాలనే తపనా లేదు. ఒక హేపీ గో లక్కీ ఫెలో. ఏదో బడికి పంపిస్తున్నారు కాబట్టి, పరీక్షలకు అప్పుడప్పుడు హాజరు కావాలి కాబట్టి సబ్జక్టు కాస్త ముక్కున పెట్టుకుని, పార్లమెంటులో అప్పుడప్పుడు ఉపన్యాసాలు యిచ్చేసి, హమ్మయ్య, యివాళ్టికి యీ తద్దినం పూర్తయింది అనుకుంటాడు. దీన్నే ఒబామా ఎత్తి చూపాడు. సోనియా కాలం చేశాక, రాజకీయాలు వదిలేసి, నచ్చిన అమ్మాయిని పెళ్లి చేసుకుని విదేశాల్లో కాపురం పెడతాడని నాకు గట్టి నమ్మకం. సోనియాకు ఆరోగ్యం యివ్వకపోయినా భగవంతుడు ఆయుర్దాయం యిచ్చాడు. అందుకే రాహుల్ త్రిశంకులోకంలో వేళ్లాడుతున్నాడు. రాలుగాయి కుర్రాడు మధ్యమధ్యలో బడి ఎగ్గొట్టి పారిపోతూన్నట్లు పార్లమెంటు సెషన్స్‌లో వున్నా, సిడబ్ల్యుసి సమావేశం వున్నా, ఫారిన్ ఉడాయిస్తాడు. మొన్న బిహార్ ఎన్నికలు హోరాహోరీ జరుగుతూంటే మూడంటే మూడే రోజులు వచ్చి, ఆ తర్వాత షిమ్లాకు తుర్రుమన్నాడు.

అవతల ప్రధాని పదవిలో వున్నా 70 ఏళ్ల మోదీకి ప్రచారానికి తీరిక, ఓపిక వుంటుంది కానీ ప్రతిపక్షంలో వున్న 50 ఏళ్ల రాహుల్‌కి తీరిక, ఓపిక వుండవు. రాహుల్ అలాగే వుండాలని బిజెపి కోరిక. ‘మోదీపై ఫిర్యాదులున్నాయా? అంటే రాహుల్ కావాలనా? చాల్లేవయ్యా ఎవరైనా నవ్విపోతారు.’ అనాలంటే మోదీకి రాహులే ప్రత్యామ్నాయంగా కనబడాలి. మాటవరసకి ఏ జ్యోతిరాదిత్య సింధియానో (యిప్పుడు కాదు), కపిల్ సిబ్బల్‌నో మోదీకి ప్రత్యామ్నాయంగా చూపగలిగిందనుకోండి, అప్పుడు ఓటరు కాస్త ఆలోచనలో పడతాడు. రాహుల్ విషయంలో అయితే ఒక్క క్షణం కూడా వృథా చేయకుండా ఒద్దు బాబోయ్ అంటాడు. రాహుల్‌కు వున్న ‘పప్పూ’ యిమేజే బిజెపి ఎదుగుదలకు శ్రీరామరక్ష. ఎన్నికలలో దాని విజయానికి గ్యారంటీ కార్డు. రాహుల్ కాంగ్రెసు ప్రధాని అభ్యర్థిగా వున్నంతకాలం ఆ గ్యారంటీ కార్డు చెల్లుతుంది.

తనకున్న ‘దెబ్బలబ్బాయి’ (వ్హిపింగ్ బాయ్) యిమేజి - అంటే అతని మాట ఎవరూ వినరు కానీ, ఏదైనా తప్పు జరగగానే అతనిదే పొరపాటని నిర్ణయించి శిక్షిస్తూంటారు - గురించి రాహుల్‌కు బాగా తెలుసు. తల్లి కోసం కొంతకాలం భరించాడు కానీ, 2019 ఎన్నికల ఫలితాలు చూశాక పూర్తిగా మనసు విరిగిపోయింది. పార్లమెంటుకున్న మొత్తం సీట్లలో 10 శాతం కూడా రాలేదు. ప్రతిపక్ష హోదా కూడా దక్కలేదు. తను స్వయంగా అమేఠీలో ఓడిపోయాడు. అందువలన వదిలేసి కూర్చున్నాడు, మీ ఛావు మీరు చావండి అని. కొడుక్కి వచ్చిన బుద్ధి తల్లికి రాలేదు, కాన్సర్ వచ్చింది కానీ! సాధారణంగా అలాటి రోగం రాగానే ప్యాకప్ వేళ అయిందని గ్రహించి, వ్యవహారాలు టై-అప్ చేసుకుంటారు తప్ప ఆకాశానికి నిచ్చెనలు వేస్తూ కూర్చోరు.

కానీ ఆవిడ తరహాయే వేరు. కొడుకు రాజీనామా చేసిన ఒక నెల కల్లా తనే మధ్యంతర అధ్యక్షురాలై పోయింది. ఆ నెల ఎందుకు పట్టిందంటే కొడుకు మీద ఒత్తిడి తెచ్చి రాజీనామా వెనక్కి తీసుకునేట్లు చేయాలని ప్రయత్నించింది. కానీ అతను ససేమిరా అనడంతో, మళ్లీ ఎవరికైనా అప్పగిస్తే వెనక్కి రాదన్న భయం చేత తనే పగ్గాలు చేపట్టింది. పోనీ తన చుట్టూ యువతీయువకులను, ఆరోగ్యవంతులను పెట్టుకుని, తను చికిత్స కోసం తరచుగా విదేశాలు వెళ్లి వస్తున్నా పార్టీ నిర్వహణకు యిబ్బంది రాకుండా చూసుకుందా? అబ్బే, మళ్లీ అదే 71 ఏళ్ల అహ్మద్ పటేల్ (ఇప్పుడు ఆయనా ఆపసోపాలు పడుతున్నాడు), 79 ఏళ్ల ఆంటోనీ వగైరాలే.

కాంగ్రెసు వర్కింగ్ కమిటీలో మొత్తం 80 మంది వుంటే ఒకరికి 90 దాటాయి, ముగ్గురికి 80 దాటాయి, 11 మందికి 70 దాటాయి, 13 మందికి 60 దాటాయి. తక్కిన 20 మందికి 60 లోపు. సరాసరి వయసు 62! వీళ్లు రెగ్యులర్‌గా కలవరు. ఏదైనా కొంపలు మునిగినపుడే వచ్చి కూర్చుంటారు. బిహార్‌లో తేజస్వి తన చిన్నవయసు కారణంగానే అంత గ్లామరు తెచ్చుకున్న యీ రోజుల్లో యీ వృద్ధ జంబూకాలతో కాంగ్రెసు ఏ సందేశం యిద్దామనుకుంటోంది? అవతల బిజెపి జగన్నాథ రథం దూసుకుని వెళ్లిపోయి, తన చక్రాల కింద కాంగ్రెసును నలిపివేస్తోంది. దేశంలో కనబడిన నాయకుణ్నల్లా నయానాభయానా లాగేసుకుంటోంది. అయినా యీవిడ కుర్చీ వదల్లేదు.

రాజీనామా చేస్తూ రాహుల్ ఏమన్నాడు? నా స్థానంలో అధ్యక్షులయ్యేవారు మా కుటుంబసభ్యులు కాకూడదు అన్నాడు. అతని మాటకు సోనియా పూచికపుల్లంతైనా విలువ నిచ్చిందా? అయినా మధ్యంతర అధ్యక్షురాలంటే ఏమిటి? నెలో, రెండు నెలలో వుండాలి. సంస్థాగత ఎన్నికల నిర్వహించి, పార్టీలో కార్యకర్తల ఆదరణ ఎవరికి వుందో తేల్చుకుని వారికి పదవి అప్పగించాలి. కానీ ఏడాది దాటినా ఆ ముచ్చటే లేదు. కాంగ్రెసు చుక్కాని లేని నావలా గాలి ఎటు వీస్తే అటు పోతూ, మధ్యమధ్యలో నీళ్లలోకి మునిగి గుటకలు మింగుతూ సాగుతోంది. దశాబ్దాలుగా కాంగ్రెసును నమ్ముకుని రాజకీయ జీవితం గడుపుతున్నవారికి యిది ఆందోళన కలిగించింది. ఇలా అయితే పార్టీ దివాళా తీయడం ఖాయం అనిపించింది.

ప్రస్తుత పార్లమెంటులో వున్న 303 బిజెపి ఎంపీలలో 31 మంది కాంగ్రెసు నుంచి వెళ్లినవారే. 2015 నుంచి 2020 మధ్య వివిధ రాష్ట్రాలకు చెందిన 120 మంది కాంగ్రెసు ఎమ్మెల్యేలు బిజెపి వైపు ఫిరాయించారు. 2014లో మోదీ సునామీ కారణంగా కాంగ్రెసుకు 44 మాత్రమే వచ్చాయనుకున్నా, నోట్ల రద్దు, ఆర్థిక మందగమనం వంటి అనేక అంశాల తర్వాత కూడా 2019 నాటికి కాంగ్రెసుకు పెరిగిన సీట్ల సంఖ్య 8! 2018 అసెంబ్లీ ఎన్నికలలో నెగ్గిన మూడు రాష్ట్రాలలో మధ్యప్రదేశ్ జారిపోయింది. రాజస్థాన్ జారిపోబోయి, వేళ్ల సందున నిలిచింది. కర్ణాటకలో 13 మంది ఫిరాయించి, ప్రభుత్వాన్ని కూలదోశారు. నువ్వానేనా అన్నట్లు సీట్లు వచ్చిన గుజరాత్‌లో బిజెపి కాంగ్రెసు నుంచి ఎమ్మెల్యేలు లాగేసుకుంటూ అక్కడ బలాన్ని క్షీణింప చేసింది.

గోవా, మణిపూర్‌లలో అత్యంత పెద్ద పార్టీగా అవతరించినా, సకాలంలో చర్యలు తీసుకోక పోవడం చేత అవకాశాన్ని బిజెపి ఎగరేసుకుని పోయింది. పార్లమెంటులో వున్న మొత్తం వున్న 543 స్థానాలలో 46 శాతం అంటే, 249 సీట్లు 5 పెద్ద రాష్ట్రాలలో (ఉత్తర ప్రదేశ్, బిహార్, మహారాష్ట్ర, బెంగాల్, తమిళనాడు)లో వున్నాయి. ఆ 249లో కాంగ్రెసుకున్న పార్లమెంటు సీట్లు 12 (5 శాతం)! ఈ రాష్ట్రాలలోని మొత్తం 1462 అసెంబ్లీ నియోజకవర్గాలలో కాంగ్రెసు గెలిచినది 130 (9 శాతం)! ఆంధ్ర, దిల్లీ, త్రిపుర, సిక్కిమ్, నాగాలాండ్‌లలో ఒక్క అసెంబ్లీ సీటు కూడా లేదు. ఆగస్టు నాటికే పరిస్థితి యిది. ఇది చూసి కడుపు మండి సంస్థాగత ఎన్నికలు జరపండి మహాప్రభో, బలమైనవారెవరో తెలుసుకుని వారికి పదవులివ్వండి. వారిలో ఎవరో ఒకరు, ఎవరైనా సరే, బాధ్యత వహించి, సంస్థకు నేతృత్వం వహించండి, మమ్మల్ని అనాథల్లా వదిలేయకండి అని లేఖారచయితలు మొత్తుకున్నారు.

ఎఐసిసి కమిటీలో సుమారు 2 వేల మంది సభ్యులున్నారు. కానీ ఎవరూ ఎవర్నీ సంప్రదించరు. అధికారమంతా గుప్పెడు మంది చేతిలో యిరుక్కుపోయింది. పార్టీ బాగుకై మేమేమీ చెయ్యం, ఇంకోళ్లని చెయ్యనివ్వం, యిది మా కుటుంబానికి చెందిన వ్యవహారం, బయటివాళ్లెవరూ రాకూడదు అని సోనియా హఠం వేసుకుని కూర్చుంది. ఆమె చుట్టూ వున్న కొంతమంది భజనపరులు అవునవును, ఆ కుటుంబానికి ప్రత్యామ్నాయం ఎవరూ లేరు అని వంత పాడుతూంటారు. ఇలా పాడేవాళ్లు ఎవరైనా మొనగాళ్లా అంటే తమ సొంత రాష్ట్రాలలో సీట్లు గెలవలేనివారు. వయసులో వున్నంతకాలం పదవులు అనుభవించేసి, యిప్పుడు తమతో పాటు తమ పిల్లలకూ పదవులు యిప్పుంచుకుంటూ, (కాంగ్రెసులో వారసత్వమే నాయకత్వం) కొత్తవాళ్లెవరైనా రాబోతే అడ్డుకుంటూ కాలక్షేపం చేస్తున్నవారే. పార్టీ నిర్మాణవ్యవస్థను బలోపేతం చేయడానికి ఏమీ కష్టపడకుండా ట్వీట్లతో కాలక్షేపం చేస్తారు.

బిజెపి చూడబోతే బూతులవారీగా కమిటీలు ఏర్పరచి, బాధ్యతలను పంచి, ఎన్నికలు గెలవడంతో పెర్‌ఫెక్ట్ అయిపోతోంది. మీరెందుకు అలా చేయలేరంటే, ‘మాది మాస్ మూవ్‌మెంట్ పార్టీ, క్యాడర్ బేస్‌డ్ పార్టీ కాదు’ అంటారు. స్టూడెంట్స్ యూనియన్, వర్కర్స్ యూనియన్, యూత్ కాంగ్రెసు, సేవా దళ్ వంటి సంస్థలు బలంగా వుండేటప్పుడు వాటి సభ్యులు ఓటేసేవారు. ఇప్పుడు అవన్నీ చచ్చుబడ్డాయి. ఇవన్నీ ప్రజల నాడి తెలుసుకోవడానికి ఫీడ్‌బ్యాక్ యిస్తూండేవి. ఇప్పుడు బిజెపికి అదివ్వడానికి ఆరెస్సెస్ వుంది. ప్రజలే మనుకుంటున్నారు? ఎవరికి బలం వుంది? దేనికి స్పందిస్తారు ఇలాటివి వాళ్లు సమాచారం పోగు చేసి ఆరెస్సెస్ అధిష్టానం ద్వారా బిజెపికి చేరవేస్తున్నారు.

మరి కాంగ్రెసుకి అలాటి మెకానిజం లేదు. వేరే రాష్ట్రాల నాయకులను యీ రాష్ట్రానికి ఇన్‌చార్జిలుగా వేసి పరిస్థితిని అధ్యయనం చేసి రిపోర్టు యివ్వమంటారు. ఇక్కడకి తరచుగా వస్తే సొంత రాష్ట్రంలో తమ బేస్‌ కదిలిపోతుందని వాళ్లు ఓ పట్టాన రారు. వచ్చినపుడు పెద్ద అట్టహాసంతో వస్తారు. ఎయిర్‌పోర్టులోనే పార్టీలో పలువర్గాల వారు కుమ్ములాటల ద్వారా తమ భుజబలాన్ని ప్రదర్శిస్తారు. ఈయన జనంలోకి వెళ్లకుండా, పార్టీ ఆఫీసులోనే కూర్చుని, వర్గాల మధ్య సయోధ్య కోసం ప్రయత్నించి, ఉపదేశాలు యిచ్చి వెళతాడు. ఓటర్లు పార్టీ గురించి ఏమనుకుంటున్నారో తెలుసుకునే తీరికే వుండదు.

తెలంగాణ విషయంలో కాంగ్రెసు వేసిన తప్పటడుగులు చూస్తేనే దాని ఫీడ్‌బ్యాక్ మెకానిజం ఎంత అధ్వాన్నంగా వుందో తెలుస్తుంది. మెజారిటీ ప్రజల అభిప్రాయాలు తెలుసుకోవడంలో, కెసియార్‌ను అంచనా వేయడంలో, ఆంధ్రలో రియాక్షన్‌ను ఊహించడంలో అన్ని విధాలా తప్పుదోవ పట్టించారు దాని సలహాదారులు. తెలంగాణ ప్రజల ఆకాంక్ష వగైరా కబుర్లు పైకి ఎన్ని చెప్పినా ఏ పార్టీయైనా తన రాజకీయ ప్రయోజనాలే చూసుకుంటుంది. తనకు మంచి జరుగుతుందనే రాష్ట్రాన్ని విడగొట్టింది. ఏం బావుకుంది? 2009లో యీ ప్రాంతాల నుండి 42లో 33 మంది ఎంపీలను పంపగలిగితే, 2014లో ఇద్దర్ని, 2019లో ముగ్గుర్ని పంపగలిగింది. ఆంధ్రలో అయితే 2014, 2019లలో ఒక్కర్ని కూడా పంపలేకపోయింది.

దీనితో పాటు గమనించవలసిన విషయం మరోటి వుంది. తెలంగాణపై నిర్ణయం తీసుకోవడంలో జరిగిన తాత్సారం! దానివలన కెసియార్ ‘కాంగ్రెసు యివ్వలే, మేం కొట్లాడి తెచ్చినం’ అని చెప్పుకునే వీలు కలిగింది. వాయిదా వేసివేసి, చివరకు పార్లమెంటు ఆఖరి సమావేశాల్లో హడావుడిగా బిల్లు చేసి, ఆ క్రమంలో ఆంధ్రకు అన్యాయం చేసి, సర్వవిధాలగా భ్రష్టు పట్టారు, పట్టించారు. ఇలాటి తాత్సారమే కాంగ్రెసు యొక్క ప్రతీ నిర్ణయంలోనూ కనబడుతుంది. అన్నీ వాయిదా వేస్తూ పోవడమే. బిజెపి సంగతి అలా కాదు, చేద్దామనుకుంటే ఫటాఫట్ చేసేయడమే.

ఇలా కాంగ్రెసు పార్టీ ప్రజలకు దూరమై పోతూ వస్తోంది. ఒకప్పుడు ఆ పార్టీకి అగ్రవర్ణాల నుంచి, దళితుల దాకా, మైనారిటీలతో సహా అన్ని వర్గాల నుంచి కొన్ని కొన్ని ఓట్లు పడేవి. ఎందుకంటే అది అచ్చగా ఒక వర్గం పార్టీ కాదు, ఎవ్వరికీ పూర్తిగా చేయదు, అందరికీ కొంతకొంత చేస్తుంది అని పేరుబడింది. బిజెపి హిందూత్వ ఎజెండా చేపట్టిన దగ్గర్నుంచి, కాంగ్రెసులోని పడక్కుర్చీ మేధావులు దాన్ని మించిన హిందూత్వం మనం చూపించాలంటూ రాహుల్‌ను జంధ్యమున్న బ్రాహ్మడంటూ గుళ్లకు తిప్పారు. చివరకు అగ్రవర్ణాలు బిజెపితోనే వుండిపోగా, మైనారిటీలను, దళితులను యితర పార్టీలు కాంగ్రెసు నుంచి కాజేశాయి. బిసిలకు వేరే పార్టీలున్నాయి. కాంగ్రెసుకు ఏ వర్గంలోనూ బలం లేకుండా తేలింది. ప్రజల్లో కాంగ్రెసువాదులని చెప్పుకోవడానికి సిగ్గు పడే రీతిలో బిజెపి కాంగ్రెసుపై ‘దుష్ట’ ముద్ర కొట్టేసింది. గత 70 ఏళ్లల్లో కాంగ్రెసు విధ్వంసం చేయడం తప్ప ఒక్క మంచి పనీ చేయలేదని ప్రజల్ని నమ్మించగలుగుతోంది. ఇలాటి పరిస్థితుల్లో కాంగ్రెసుకు ఓట్లేసేవారెవరు?

అయినా ఓట్లు పడుతున్నాయంటే, దానికి కారణం స్థానికంగా వున్న నాయకులు. వాళ్లను నిలుపుకోవాలంటే కాంగ్రెసుకి భవిష్యత్తు వుందని వాళ్లను నమ్మించగలగాలి. అధిష్టానంలో వున్న నిరాసక్తత, నిస్తేజం వారిని కృంగదీస్తోంది. తాజాగా బిహార్ ఎన్నికలలో చూడండి. కాంగ్రెసు గెలిచింది 19టిలో. పోనీ రెట్టింపు అంటే 40 స్థానాల్లో పోటీ చేస్తానని టిక్కెట్లు పుచ్చుకుంటే సరిపోయేది. కానీ బేరాలాడి 70 తీసుకున్నారు. 70 స్థానాల్లో బిజెపి కూటమిని ఎదుర్కునేటంత జనం, ధనం, ప్రచారం వుందా అని చూసుకోవాలా లేదా? అది చేయకుండా ‘మాది జాతీయ పార్టీ, కొన్నేళ్ల క్రితం బిహార్‌ను ఒంటి చేత్తో పాలించాం. ఆరేళ్ల క్రితం దాకా కేంద్రంలో పాలించాం. బిజెపి వ్యతిరేకత కూటమికి కేంద్రబిందువు మేమే’ వంటి కబుర్లు చెప్పి బేరాలాడడం దేనికి? అనేక రాష్ట్రాలలో కమ్యూనిస్టులు తమ భాగస్వాములతో యిలాగే బేరాలాడి తాము చెడి, యింకోళ్లనీ చెడగొడతారు.

బిహార్ ఎన్నికలు, ఉపయెన్నికల (ప్రియాంకా ప్రచారం చేసిన యుపి ఉపఎన్నికలలో ఆరిటిలో పోటీ చేస్తే నాలుగుటిలో డిపాజిట్టే రాలేదు, ఆవిడ యిటు రాలేదు కాబట్టి బిహార్‌లో 19యైనా వచ్చాయి) తర్వాత కాంగ్రెసు స్పెషల్ కమిటీ నవంబరు 17 న జూమ్‌లో సమావేశమైంది. అధ్యక్షురాలికి ఒంట్లో బాగోలేదు కాబట్టి హాజరు కాలేదు. ఉన్న ఆరుగురు సభ్యులలో అహ్మద్ పటేల్ ఆసుపత్రిలో వున్నాడు, ఆంటోనీ వ్యక్తిగత కారణాలతో హాజరు కాలేదు. ఇక మిగిలిన అంబికా సోనీ, కెసి వేణుగోపాల్, ముకుల్ వాస్నిక్, రణదీప్ సుర్జీవాలా ఏం మాట్లాడుకున్నారో మనకే కాదు, పార్టీకే చెప్పలేదు. అందుకే కపిల్ సిబ్బల్ వెక్కిరించాడు – ఫలితాలతో కాంగ్రెసు హై కమాండ్ తృప్తిగా వుంది కాబోలు, అందుకే కిమ్మనటం లేదు అని.

కాంగ్రెసు వైఫల్యం కారణంగానే బిహార్‌లో బిజెపి మళ్లీ అధికారంలోకి వచ్చిందని అందరికీ అర్థం కాగానే, ప్రతిపక్షాలన్నీ కాంగ్రెసంటే చీదరించుకుంటున్నాయి. దానితో పొత్తంటే ధృతరాష్ట్ర కౌగిలి అనుకుంటున్నాయి. దీన్ని చక్కదిద్దుకోవాలంటే హెడాఫీసు పనిచేయాలి. దానికి దాని బాధ్యత గుర్తు చేసినందుకు లేఖారచయితలపై వేటు పడింది. వాళ్ల పదవుల్లో మార్పులు జరిగాయి – ఏదో దానివలన పెద్ద భూకంపం వచ్చేసినట్లు! సోనియా గాంధీ, మధ్యంతర అధ్యక్ష పదవి నుంచి తాత్కాలిక అధ్యక్ష పదవికి మారారు. తేడా ఏమిటో ఆవిడకే తెలియాలి. ఆర్నెల్లలో ఎన్నికలు నిర్వహించేస్తానని ఆగస్టు 24న అన్నారు. అప్పుడే మూణ్నెళ్లయ్యాయి. ఇప్పటిదాకా ఆ దిశగా అడుగులేమైనా పడ్డాయా?

నిజంగా ఎన్నికలు జరపాలని వుంటే మన నిమ్మగడ్డ వారికి అప్పగిస్తే ఆరు రోజుల్లో నిర్వహించి అవతల పడేసేవారు. కానీ ఆవిడకు ఆ ఉద్దేశం వుంటే కదా! జగన్ స్థానిక ఎన్నికలలా వాయిదాలు వేసుకుంటూ, తేదీలు తోసుకుంటూ పోదామనే ఆవిడ ఊహ. ఇలా ఎంతకాలం? అంటే దానికి సమాధానం లేదు. ఎందుకంటే ఆవిడ వందిమాగధులు ‘గాంధీ కుటుంబానికి ప్రత్యామ్నాయం లేదు, దేశమంతా తెలిసిన పేరు వారిదొక్కరిదే’ అనే పల్లవి వదలరు. నిజానికి పార్టీ అధ్యక్షుల పేరు దేశప్రజలందరికీ తెలియకపోతే వాటిల్లే నష్టం ఏమైనా వుందా? ఆయనెవరో మాకు తెలియదు కాబట్టి పార్టీకి ఓటెయ్యం అంటారా?

1980లో బిజెపి పార్టీ పెట్టిన దగ్గర్నుంచి యిప్పటివరకు ఉన్న అధ్యక్షుల్లో వాజపేయి పేరు బాగా, ఆడ్వాణీ పేరు కొంతవరకు, దాని కంటె తక్కువగా రాజనాథ్ సింగ్ (యుపి ముఖ్యమంత్రిగా చేశాడు కాబట్టి) పేరు తెలుసు. ఇక మురళీ మనోహర్ జోషి, నితిన్ గడ్కరీ, కుశభావూ ఠాక్రే, వీరెవరో దక్షిణాదిన, తూర్పున ఎంతమందికి తెలుసు? బంగారు లక్ష్మణ్, వెంకయ్యనాయుడు, జానా కృష్ణమూర్తి పేర్లు ఉత్తరాదివాళ్లకు ఏ మేరకు తెలుసు? ప్రస్తుతం వున్న జెపి నడ్డా పేరు ఎంతమందికి తెలుసు కనుక? అంతెందుకు ఆరేడేళ్ల క్రితం దాకా అమిత్ షా పేరు జనాలకు తెలుసా? అయినా గత 40 ఏళ్లల్లో పార్టీ ఎంత ఎదిగిందో చూడండి.

కాంగ్రెసు పార్టీకి అధ్యక్షుల గురించి చూడబోతే ఎవరెవరో వున్నపుడు కూడా పార్టీ పెరుగుతూ పోయింది. స్వాతంత్ర్యం వచ్చిన తర్వాతి అధ్యక్షుల్లో పట్టాభి సీతారామయ్య, పురుషోత్తమ్ దాస్ టాండన్, యుఎన్ ధేబర్, నీలం సంజీవరెడ్డి, కామరాజ్, నిజలింగప్ప, కాసు బ్రహ్మానందరెడ్డి, శంకర్ దయాళ్ శర్మ, దేవకాంత బారువా.. వీరి పేర్లన్నీ దేశం మొత్తం తెలుసని అనుకోగలమా? అంతెందుకు సోనియా 1998 అధ్యక్షురాలు అయ్యేందుకు ముందు 1996 నుంచి వున్న సీతారాం కేసరి గురించి ఎవరికి తెలుసు? అయినా కాంగ్రెసు పార్టీ ఎన్నికలు గెలుస్తూనే పోయింది. మధ్యమధ్యలో ఓడినా మళ్లీ గెలుస్తోంది.

ప్రధాని పదవికి, పార్టీ అధ్యక్ష పదవికి లింకు అనేది వుండాల్సిన పని లేదు. ఇందిరా గాంధీ కూడా 1978 వరకు, అంటే ఎన్నికలలో ఓడిపోయేవరకు అధ్యక్ష పదవిని పట్టించుకోలేదు. (ఎప్పుడో 1959లో ఓ ఏడాది వుందంతే) కానీ పదవి పోగానే పార్టీ అధ్యక్షులు ఎదురు తిరుగుతున్నారని చూసి నేనే పార్టీ అధ్యక్షురాలిని అంది. 1980లో ప్రధాని అయినా ఆ పదవి వదలలేదు. ఇక అప్పణ్నుంచి ప్రధానిగా వున్నవాళ్లు పార్టీ అధ్యక్షపదవిని కూడా అట్టేపెట్టుకోవడం మరిగారు. పివి నరసింహారావుగారూ అదే చేశారు. ఆయన ఓడిపోయాక సీతారాం కేసరి వచ్చి, యింకో రెండేళ్లకు సోనియా చేతికి పగ్గాలు వచ్చాయి. అప్పణ్నుంచి 22 ఏళ్లగా ఆవిడే అధ్యక్షురాలు. మధ్యలో 2017-19 రెండేళ్లు మాత్రం రాహుల్‌ను డమ్మీ అధ్యక్షుణ్ని చేసింది.

అధ్యక్షుడి పేరు చూసి పార్టీకి ఓటెయ్యరని పూర్తిగా అర్థమౌతోంది. ఇక పార్టీ అధ్యక్షుడే దాని తరఫున ప్రధాని అభ్యర్థి అనుకోవడానికి లేదు. ఎందుకంటే 2004 నుంచి 2014 వరకు కాంగ్రెసు నేతృత్వంలోని యుపిఏ అధికారంలో వున్నపుడు సోనియా కాంగ్రెసు అధ్యక్షురాలు, మన్‌మోహన్ ప్రధాని. ఈ ఉదాహరణలతో తేలేదేమిటంటే – కాంగ్రెసు అధ్యక్షుడిగా వున్నవారు దేశమంతా తెలియనక్కరలేదు. కాస్త చురుగ్గా వుండి, నాయకులను తరచుగా కలుస్తూ వుండాలి. మంచి ఆర్గనైజర్ అయి వుండాలి. ఇక ప్రధాని అభ్యర్థి అంటారా? అయినప్పటి మాట కదా అంటూ ఎనౌన్స్ చేయనక్కరలేదు. అనేక రాష్ట్రాల ఎన్నికలలో బిజెపి ముఖ్యమంత్రి అభ్యర్థి ఎవరో చెప్పకుండా గెలుస్తోంది. వీళ్లూ అదే పద్ధతిలో ప్రధాని ఎవరో ఫలితాల తర్వాత కూటమి నిర్ణయిస్తుంది అనవచ్చు. ఎందుకంటే ముందుగా ఎవరి పేరు చెప్పినా బిజెపి సోషల్ మీడియా వారిని చీల్చి చెండాడేస్తుంది.

అధ్యక్షుడు అనామకుడై, ప్రధాని అజ్ఞాతవ్యక్తియై వుంటే కాంగ్రెసు ఎలా గెలుస్తుందండీ అనుకోవద్దు. ఆ పార్టీ విషయానికి వస్తే నెగ్గినా, ఓడినా స్థానిక అభ్యర్థుల సత్తా మీదే జరుగుతుంది. వయనాడ్‌లో రాహుల్ గెలిచాడంటే ఓట్లు ఎవర్ని చూసి పడ్డాయనుకుంటున్నారు? కాంగ్రెసు నాయకులు చాలాకాలంగా ప్రజాజీవితంలో వుంటూ, వాళ్లకు పనులు చేసిపెడుతూ పలుకుబడి సంపాదించుకున్నారు. వాళ్లు కాంగ్రెసు ద్వారా గెలిచినా, బిజెపిలోకి ఫిరాయించి గెలిచినా అధికాంశం అవి వ్యక్తిగత విజయాలే. తాజా ఎన్నికలలో కూడా చూడండి, ఫిరాయింపుదారులు పెద్ద సంఖ్యలో గెలిచారు. ఇలాటి నాయకులను ఆకట్టుకుంటూ వారు ఫిరాయించకుండా చూడడమే కాంగ్రెసు తక్షణ కర్తవ్యం.

ఈ పని చేయడానికి గాంధీ కుటుంబసభ్యులు అక్కరలేదు. ఎంత అపభ్రంశంగా వ్యవహరిస్తున్నా, కాంగ్రెసుకు యిప్పటికీ 18 రాష్ట్రాలలో 20 శాతానికి మించిన ఓటు షేర్ వుంది. 10 శాతం లోపుగా 8 రాష్ట్రాలలో, 11-20 శాతం 5 రాష్ట్రాలలో, 21-30 శాతం 6 రాష్ట్రాలలో, 31-40 శాతం 8 రాష్ట్రాలలో, 41-50 శాతం 4 రాష్ట్రాలలో వుంది. 2014 నుంచి 30 అసెంబ్లీ ఎన్నికలు జరిగితే 4033 అసెంబ్లీ స్థానాల్లో 22 శాతం, అంటే 888 గెలిచింది. (ఆధారం ఇండియా టుడే ఆగస్టు 3). ఈ ఓటు బ్యాంకుతో మరొకరెవరైనా సరే కాంగ్రెసుని పునరుజ్జీవనం చేయగలరు. తను దిగిపోతే యీ విషయం అందరికీ తేటతెల్లమై పోతుందని సోనియా భయం. అందుకే కుర్చీ వదలనంటోంది. బిజెపి కలలు కనే కాంగ్రెస్-ముక్త్ భారత్ ఏర్పడడానికి చాలాకాలం పట్టవచ్చు కానీ సోనియా తన కుర్చీ వదలకపోతే మాత్రం నేతా-ముక్త్ కాంగ్రెస్ మాత్రం అతి త్వరలో సాకారమౌతుంది. – **ఎమ్బీయస్ ప్రసాద్ (నవంబరు 2020)**

**నవంబరు 22, 2020** **ఎమ్బీయస్ : చైనాపై నల్లమందు యుద్ధం**

ఈ రోజు చైనాపై మనమే కాదు, ప్రపంచమంతా కత్తి కట్టి వుంది, కరోనా కారణంగా. కరోనా క్రిమిని పుట్టించిందో లేదో నిర్ధారణగా చెప్పలేం కానీ, లాక్‌డౌన్ సమయంలో ప్రపంచ మార్కెట్లలో కంపెనీలు మూతపడుతూ వుంటే చైనా కంపెనీలు వాటిని కారుచౌకగా కొనేసుకున్నాయని మాత్రం నిస్సందేహంగా చెప్పవచ్చు. మనకు చైనాతో స్నేహం, వైరం యీనాటివి కావు. రెండూ ఒకేసారి రైలుపట్టాల్లా నడుస్తూనే వుంటాయి. ఏదీ శాశ్వతం కాదు. చైనా అభివృద్ధిని చూసి మనం కుళ్లుకుంటున్నది లేదు. సరేలే అని ఊరుకుంటాం. కానీ పాశ్చాత్య దేశాలకు మాత్రం చైనా అంటే మహా మంట, మేం అతి తుచ్ఛంగా చూసిన ఆ దేశం యీ రోజు మమ్మల్ని ఆడిస్తుందా, సూపర్ పవర్‌గా ఎదిగి, మాతో పోటీకి వస్తుందాని.

చైనా చరిత్ర మనలో చాలామందికి తెలియదు. నక్సలైట్లు మావో, మావో అనడం చేత చైనాలో ఓ కమ్యూనిస్టు నియంత వుండి, తుపాకీ గొట్టం ద్వారా అధికారం చేజిక్కించుకున్నాడని తెలుసు తప్ప, ఎవరి నుంచి అధికారం తీసుకున్నాడో, అంతకుముందు వేల సంవత్సరాలుగా ఎవరు, ఎలా పాలించారో మనకు తెలియదు. ‘‘ద లాస్ట్ ఎంపరర్’’ (1987) అనే సినిమా చూస్తే ఆఖరి చైనా చక్రవర్తి జపాన్ చేతిలో ఎలా కీలుబొమ్మగా వున్నాడో, విప్లవం అతని జీవితంలో ఎలాటి మార్పు తెచ్చిందో తెలుస్తుంది. చైనా చరిత్రలో నల్లమందు యుద్ధాలనే కొన్ని పుటలను మీకు పరిచయం చేస్తున్నాను. ఈ సమాచారాన్ని జవహర్‌లాల్ నెహ్రూ రాసిన ‘‘గ్లింప్సెస్ ఆఫ్ వ(ర)ల్డ్ హిస్టరీ’’ అనే అద్భుతమైన పుస్తకం నుంచి తీసుకున్నాను.

మన దేశాన్ని ఆంగ్లేయులు ఎన్ని కుయుక్తులతో ఆక్రమించుకున్నారో మనకు తెలుసు. చైనా పట్ల ఎలాటి దుశ్చర్యలు చేశారో దీని ద్వారా తెలుస్తుంది. దీనితో బాటు యింకో విషయం కూడా! సాధారణంగా మనమంతా ముస్లిములు కత్తి ఝళిపించి తమ మతాన్ని వ్యాప్తి చేశారని, క్రైస్తవులు సేవల ద్వారా తమ మతాన్ని వ్యాప్తి చేశారని అనుకుంటూ వుంటాం. ఇది చదివితే సామ్రాజ్యవాదం, క్రైస్తవం ఎలా ముడిపడి వున్నాయో అర్థమవుతుంది. రెండిందాలా నష్టపడిన చైనా యిప్పుడు పాశ్చాత్యదేశాలను భయపెట్టే స్థితికి వచ్చిందంటే పొయెటిక్ జస్టిస్ జరుగుతోందా అనిపిస్తుంది.

పాశ్చాత్య రచయితలు కొంతమంది తూర్పు దేశాలు సంకుచిత మనస్తత్వంతో విదేశీయులతో చాలాకాలం వ్యాపారం చేయనీయలేదని, వారిది క్లోజ్‌డ్ మైండ్ అని రాశారు. ఇది అబద్ధం. ఇండియా కానీ, చైనా కానీ గ్రీసు, రోమ్, అరేబియా వంటి అనేక ప్రాంతాలతో క్రీస్తు పూర్వం నుంచీ వ్యాపారబంధాలు కలిగి వున్నాయి. విదేశీయులను స్వేచ్ఛగా అనుమతించేవారు. అయితే వాళ్లు తర్వాతి రోజుల్లో వ్యాపారం పేరుతో అనుమతులు తీసుకుని, ఎప్పణ్నుంచి స్థానిక రాజకీయాల్లో తలదూర్చసాగారో, తమ వెంట క్రైస్తవ మిషనరీలను తీసుకుని వచ్చి వాళ్లను తమ పావులుగా వాడుకోసాగారో అప్పణ్నుంచి యీ దేశాలు జాగ్రత్తపడ్డాయి.

ప్రస్తుతం చైనా గురించి చెపుతున్నాను కాబట్టి కాంగ్ హై (1654-1722) అనే చైనా చక్రవర్తి గురించి ప్రస్తావించాలి. అతను చాలా గొప్పవాడు. చైనీస్ సాహిత్యానికి, విజ్ఞానాభివృద్ధికి ఎంతో కృషి చేశాడు. విదేశీ వ్యాపారులకు తోడుగా వచ్చిన క్రైస్తవ మిషనరీలు వచ్చి తమ మతం వ్యాప్తి చేసుకుంటామంటే సరేనన్నాడు. వ్యాపారస్తులు కొన్ని నెలలు వుండి వెళ్లిపోయినా, యీ మతగురువులు మాత్రం యిక్కడే తిష్ట వేసి, నివాసం ఏర్పరచుకున్నారు. కొద్దికాలం గడిచేసరికి, ఆ మిషనరీలు స్థానికంగా వున్న సామంత రాజులలో పుల్లలు పెట్టి, కుట్రలు పన్ని తద్వారా తమ దేశ రాజుల విస్తరణ పథకాలకు దోహదపడుతున్నారని అనుమానం వచ్చింది. తమ దేశాలవారు దండెత్తి వచ్చినపుడు ఏయే మార్గాల ద్వారా రావచ్చో సమాచారం సేకరించి వ్యాపారస్తుల ద్వారా అందచేస్తున్నారని తెలిసింది.

కాంటన్ నగరంలో వున్న ఒక మిలటరీ ఆఫీసరు చైనా, జపాన్, ఫిలిప్పీన్స్‌లో వున్న యీ దేశాల మిషనరీలందరూ కూడబలుక్కుని యీ గూఢచర్యం చేస్తున్నారని రిపోర్టు రాసి 1717లో చక్రవర్తికి పంపాడు. దీన్ని చైనా గ్రాండ్ కౌన్సిల్ వారు పరిశీలించి, నిజమేనని నిర్ధారించుకుని, చక్రవర్తికి సిఫార్సు చేశారు. ఆ మేరకు చక్రవర్తి విదేశీ వ్యాపారాన్ని, క్రైస్తవ మిషనరీల కార్యకలాపాలను నియంత్రిస్తూ ఆదేశాలు జారీ చేశాడు. ఇలాటి చర్యల వలన చైనా తన సార్వభౌమత్వాన్ని కాపాడుకోగలిగింది. ఔరంగజేబు (1618-1707) తర్వాత మొఘల్ సామ్రాజ్యం బలహీనపడి, భారతదేశమంతా చిన్నచిన్న రాజ్యాలుగా విడిపోవడంతో విదేశీయుల కుతంత్రాలకు బలై పోయింది.

చైనా మాత్రం ఒకే చక్రవర్తి పరిపాలన కింద వుండడంతో ఏ దేశానికి వలసరాజ్యంగా మారే దుస్థితి రాలేదు. కానీ 1850 తర్వాత నుంచి సార్వభౌమత్వం బలహీన పడసాగింది. దాన్ని యూరోప్ దేశాలు తమకు అనుకూలంగా మలచుకోబోయాయి కానీ తమలో తాము పోటీ పడడంతో పెద్దగా విజయం సాధించలేక పోయాయి. మన దేశంలో కూడా చూడండి – పోర్చుగీసువారు, డచ్చివారు, ఫ్రెంచ్ వారు వచ్చాక ఇంగ్లీషు వారు వచ్చారు. మన గడ్డ మీద అవి భీకరంగా పోరాడుకున్నాయి. చివరగా ఫ్రెంచ్ వారిని ఓడించి, ఇంగ్లీషు వారు మొత్తం దేశాన్ని స్వాహా చేశారు. ఇవన్నీ ఆ యా దేశపు రాజులు డైరక్టుగా చేసిన యుద్ధాలు కాదు. ఆయుధసంపత్తితో కంపెనీల ద్వారా యిక్కడి చిన్న రాజ్యాలను మొదట అన్యాయంగా ఆక్రమించి, ఆ తర్వాత ప్రభుత్వాలు రంగంలోకి దిగాయి. మన దేశంలో 1857 వరకు ఈస్టిండియా కంపెనీయే పాలించింది. సిపాయిల తిరుగుబాటు తర్వాత 1858లో బ్రిటిషు రాణి అధికారాన్ని చేతిలోకి తీసుకుని రమారమి 90 ఏళ్లు, అంటే 1947 వరకు పాలించింది.

చైనా సంగతికి వస్తే విదేశీ వ్యాపారస్తులతో చైనాకు వచ్చిన చిక్కంతా మిగతా ఏ వస్తువులతోనూ కాదు, నల్లమందుతో వచ్చింది. 15 వ శతాబ్ది వరకు మందుల్లో వాడడానికి అది నల్లమందును ఇండియా నుంచి దిగుమతి చేసుకునేది. అది పరిమితంగానే వుండేది. ఈస్టిండియా కంపెనీ రంగంలోకి దిగాకనే ఆ వ్యాపారం బాగా వృద్ధి చెందింది. తూర్పుదేశాల్లో వలస రాజ్యాలు ఏర్పాటు చేయడానికి వచ్చిన డచ్ వారు మలేరియా బారిన పడకుండా పొగాకు నల్లమందు కలిపి పొగ తాగేవారు. వాళ్ల ద్వారా చైనాలో వ్యాప్తి చెందింది. చైనావాళ్లు పొగాకు కలపకుండా నల్లమందు మాత్రమే తీసుకునేవారు. దాని కారణంగా అనేక దుష్ఫలితాలు కలిగేవి. మందకొడితనంతో ప్రారంభించి, మానసిక రోగాలు అనేకం రాసాగాయి. ప్రజాసంక్షేమం కోరి చైనా ప్రభుత్వం 1800లో నల్లమందు దిగుమతిని నిషేధించింది.

అయితే నల్లమందు లాభాలు మరిగిన విదేశీ కంపెనీలు దాన్ని స్మగుల్ చేయడం మొదలెట్టాయి. పట్టుబడకుండా అధికారులకు లంచాలివ్వసాగాయి. వాళ్లను పట్టుకోవడం కష్టం కావడంతో ప్రభుత్వాధికారులెవరూ ఎట్టి పరిస్థితుల్లోనూ విదేశీయులను కలుసుకోడదని రూలు పెట్టింది. ఏం చేసినా లంచాలు మరిగిన అధికారులు దొంగరవాణాను ప్రోత్సహించారు. ఆ విధంగా ఈస్టిండియాకు లాభాలు కురవడంతో తక్కిన బ్రిటిషు కంపెనీలు తమ ప్రభుత్వంతో మొరపెట్టుకున్నాయి. అప్పుడు నల్లమందు వ్యాపారంపై ఈస్టిండియా కంపెనీ గుత్తాధిపత్యాన్ని బ్రిటిషు ప్రభుత్వం తొలగించి వేసింది. ఇక అన్ని కంపెనీలు చైనాపైకి ఎగబడ్డాయి. నల్లమందు స్మగ్లింగ్ విపరీతమై పోయింది. ఇదంతా చూసి చైనా ప్రభుత్వం లిన్ అనే కమిషనర్‌ను నియమించి వీళ్ల పని పట్టమంది.

అతను నల్లమందు రవాణాకు మూలకేంద్రమైన కాంటన్ రేవు పట్టణానికి వెళ్లి, విదేశీ వ్యాపారస్తులను కలిసి ‘మీ దగ్గరున్న నల్లమందు మొత్తాన్ని స్వాధీనం చేయండి’ అని అడిగాడు. వాళ్లు పోవోయ్ అన్నారు. లిన్ వాళ్ల ఫ్యాక్టరీల చుట్టూ కట్టడి చేశాడు. వాళ్ల దగ్గర పనిచేసే చైనా పనివాళ్లను లోపలకి వెళ్ల కూడదన్నాడు. బయట నుంచి ఆహారం వెళ్లకుండా చూశాడు. కొన్ని రోజులకు వాళ్లు దిగివచ్చారు. తమ వద్ద ఉన్న 20 వేల నల్లమందు కేసులను అతనికి అప్పగించారు. లిన్ దాన్ని నాశనం చేయించాడు. ఇకపై ఏ విదేశీ నౌకైనా కాంటన్ రేవులోకి రావాలంటే ‘మా నౌకలో నల్లమందు లేదు’ అని కెప్టెన్ హామీపత్రం యివ్వాలి. అది అబద్ధమని తేలితే చైనా ప్రభుత్వం ఆ నౌకను స్వాధీనం చేసుకోగలదు అని రూలు పెట్టాడు.

లిన్ నాశనం చేసిన నల్లమందులో చాలాభాగం బ్రిటిషు కంపెనీలదే. ఈ నష్టానికి, కొత్త నిబంధనల వలన కలగబోయే నష్టానికి వాళ్లు భగ్గుమన్నారు. తమ ప్రభుత్వంతో చెప్పి చైనాపై యుద్ధం చేసి, మమ్మల్ని మా దొంగవ్యాపారం చేసుకునేట్లా చేయండి అన్నారు. ‘మీ చర్య వలన మా జాతిగౌరవం దెబ్బ తింది’ అని సాకు చెప్పి 1840లో బ్రిటిషు ప్రభుత్వం చైనాపై యుద్ధానికి దిగింది. చైనా నెత్తిన నల్లమందు రుద్దడానికి ఉద్దేశించిన యుద్ధం కాబట్టి దీన్ని చరిత్రకారులు ‘నల్లమందు యుద్ధం’ అన్నారు. కాంటన్ రేవును, యితర రేవులను బ్రిటన్ తన యుద్ధనౌకలతో దిగ్బంధం చేసింది.

రెండేళ్ల యుద్ధం తర్వాత చైనాకు రాజీ పడక తప్పలేదు. 1842లో నాన్‌కింగ్ సంధి జరిగింది. దాని ప్రకారం విదేశీ వ్యాపారానికై 5 రేవులను తెరవవలసి వచ్చింది. కాంటన్‌కు దగ్గరగా వున్న హాంగ్‌కాంగ్‌ను బ్రిటన్ తన అధీనంలోకి తీసుకుంది. అప్పణ్నుంచి వదలలేదు. 1898లో 99 ఏళ్లకు లీజ్ తీసుకుంది. 156 ఏళ్లు అనుభవించి, చివరకు 1997లో హాంగ్‌కాంగ్‌ను చైనాకు అప్పగించింది. వీటితో బాటు తమకు స్మగ్లింగ్‌లో జరిగిన నష్టం, యుద్ధం చేయడానికి అయిన ఖర్చు అంటూ పెద్ద మొత్తాన్ని గుంజింది. బ్రిటన్ దౌష్ట్యాన్ని ఎదుర్కోలేని చైనా చక్రవర్తి బ్రిటన్ రాణి విక్టోరియాకు ఫిర్యాదు చేస్తూ స్వయంగా లేఖ రాశాడు. ఆవిడ దాన్ని పక్కన పడేసింది.

అప్పణ్నుంచి చైనా కష్టాలు ప్రారంభమయ్యాయి. విదేశీ వ్యాపారులు వచ్చి ప్రాణాంతకమైన నల్లమందు ప్రజలకు అమ్ముతూంటే నిస్సహాయంగా చూస్తూ కూర్చోవలసి వచ్చింది. ఈ వ్యాపారస్తులతో బాటు క్రైస్తవ మిషనరీలు కూడా దిగడ్డారు. వీళ్లు సామ్రాజ్యవాదానికి తొత్తులుగా పని చేస్తూ, చైనా ప్రభుత్వానికి వ్యతిరేకంగా కుట్రలు పన్నేవారు, ప్రజలను రెచ్చగొట్టేవారు. వీళ్లపై చర్యలు తీసుకుందామా అంటే విదేశీయులపై చైనా చట్టాలు పని చేయవంటూ విదేశీ ప్రభుత్వాలు అభ్యంతరం తెలిపేవి. ఏమైనా అంటే మళ్లీ యుద్ధం అంటారేమోనని భయం. విదేశీయులకే కాదు, క్రైస్తవం తీసుకున్న చైనావారు నేరాలు చేసినా, వారిని చైనా చట్టాలు శిక్షించకూడదని అన్నారు కొంతకాలానికి. ఈ మిషనరీల పుణ్యమాని గ్రామాల మధ్య చిచ్చు రేగేది. కొన్ని గ్రామాలవారు యిదంతా యీ మతగురువుల వలననే వస్తోందని ఆగ్రహించి వారి చర్చిలపై దాడి చేసి, మతగురువులను చంపేసేవారు.

అలాటి ఘటన జరగగానే ‘అదిగో, మాకు నష్టం వాటిల్లింది, దానికి నష్టపరిహారంగా మాకు డబ్బు కట్టండి, ఇంకా ఎక్కువ రాయితీలు యివ్వండి, మేం ఫలానా చోట వ్యాపారం చేసుకోవడానికి అనుమతి యివ్వండి’ అంటూ కంపెనీలు అల్లరి పడి, సాధించేవి. ఈ విధంగా క్రైస్తవులపై ఎన్ని దాడులు జరిగితే వాళ్లకు అంత లాభం ఒనగూడసాగింది. ఇక క్రైస్తవంలోకి మారిన వాళ్లు అత్యాచారాలు చేసి, మతం ముసుగులో విదేశీ శక్తుల అండ పొందేవారు. అలా మతం మారిన హూంగ్ అనే ఒకడు ‘‘విగ్రహారాధకులను చంపండి’’ (హిందువుల్లాగే అప్పట్లో చైనీయులు విగ్రహారాధకులు) అనే నినాదం చేపట్టి అనేకమంది అనుయాయులను తయారు చేసుకుని వారి ద్వారా దారుణ మారణకాండ నిర్వహించాడు.

దీన్ని ‘‘తైపింగ్ తిరుగుబాటు’’ అన్నారు. 12 ఏళ్లు సాగిన ఆ హననపర్వంలో దాదాపు 2 కోట్ల మంది చావుకి గురయ్యారు. మొదట్లో అతన్ని ఆమోదించిన మిషనరీలు తర్వాతి రోజుల్లో భయపడి, అతన్ని తప్పుపట్టాయి. అయినా ఎవరూ నమ్మలేదు. ఎందుకంటే హూంగ్ వెనుక సామ్రాజ్యశక్తుల బలం వుందని అందరికీ తెలుసు. చైనా ప్రభుత్వం నిస్సహాయంగా చూస్తూ వుండిపోయింది. ఆర్థిక నిర్వహణ సరిగ్గా లేక, అది భారీగా పన్నులు వేసి, పీడించడంతో ప్రజలు దానికి దన్నుగా నిలబడడం మానేశారు. ఇటు ప్రభుత్వమూ, అటు మతం అడ్డుగా పెట్టుకుని చెలరేగిపోతున్న సామ్రాజ్య శక్తులు, రెండిటి మధ్య వాళ్లు నలిగిపోయారు.

నాన్‌కింగ్ ఒప్పందంతో బ్రిటన్ లాభపడిన తీరు చూసి, యితర సామ్రాజ్యదేశాలకు కన్ను కుట్టింది. దోచుకోవడానికి చైనా దొరికిందనుకుంటూ చలో చైనా అన్నాయి. ఫ్రాన్స్, అమెరికా వచ్చి వాణిజ్య ఏకపక్ష ఒప్పందాలు చేసుకున్నాయి. అన్నీ వాళ్లకు లాభసాటిగా వుండేవే! తిరుగుబాటుతో సతమతమవుతున్న చైనా వాళ్లతో బేరాలాడలేక అన్నిటికీ తలొగ్గింది. తనకు పోటీగా ఫ్రాన్స్, అమెరికా కూడా ఎగబడడంతో, బ్రిటన్ మరో యుద్ధం చేసి చైనాను యింకా వంచాలనుకుంది. 1856లో ఒక చైనా నౌక యితర నౌకలను దోచుకుంటోందని (పైరసీ) కాంటన్ రేవు చైనా అధికారి దాన్ని స్వాధీనం చేసుకున్నాడు. ‘అది మా నౌక, దాన్ని పట్టుకుంటావా?’ అంటూ బ్రిటన్ యుద్ధానికి దిగింది.

ఆ నౌక చైనీయులదే. సిబ్బందీ చైనీయులే. మరి విదేశీ కనక్షన్ ఏమిటంటే, అది హాంగ్‌కాంగ్ పర్మిషన్ తెచ్చుకుని బ్రిటిష్ జండా ఎగరేస్తోంది. ఆ పర్మిషన్ ఎక్స్‌పైర్ అయిపోయింది కూడా. అయినా ‘నువ్వు కాకపోతే మీ అమ్మ నన్ను తిట్టింది’ అంటూ గొఱ్ఱెపిల్లను తినేసిన తోడేలులా యీ సాకు చాలనుకుంది బ్రిటన్. యుద్ధం ప్రకటించి ఇంగ్లండు నుంచి సైన్యాలను పంపించింది. సరిగ్గా అప్పుడు, అంటే 1857లో ఇండియాలో సిపాయిల తిరుగుబాటు జరగడంతో సైన్యదళాలను అటు మళ్లించవలసి వచ్చింది. దాన్ని అణచివేశాక 1858లో చైనా మీదకు వచ్చింది.

ఈలోగా ఫ్రెంచి వాళ్లు యుద్ధానికి ఓ సాకు వెతికారు. ‘మీ చైనాలో ఎక్కడో కానీ మా దేశపు మిషనరీని చంపేశారు. అందుకని యుద్ధం చేస్తాం.’ అని ప్రకటించారు. ఇంగ్లండు, ఫ్రాన్స్ కలిసి అమెరికా, రష్యాలను కూడా ఆహ్వానించారు, ‘రండి మీరూ ఏ చెయ్యి వేద్దురుగాని, దీన్ని నంచుకు తినేద్దాం’ అని. వాళ్లు ‘యుద్ధం ఎందుకుగాని, మీరు విందుకు కూర్చున్నపుడు మమ్మల్నీ పిలవండి చాలు’ అన్నారు. ఓ పక్క తిరుగుబాటుతో సతమతమవుతున్న చైనా ప్రభుత్వం ‘యుద్ధం వద్దు, ఏదోలా రాజీ పడదాం’ అనేసింది. ఇది మహ బాగుంది అనుకుని, ఈ నాలుగు దేశాల వారూ మాకు యీ హక్కులు కావాలి, ఆ హక్కులు కావాలి అంటూ హిరణ్యాక్షవరాలు కోరారు. చైనా ప్రభుత్వం అన్నిటికీ తలొగ్గింది.

ఈ కథ యింతటితో ముగియలేదు. పద్థతి ప్రకారం యీ ఒప్పందాలకు ఆ యా ప్రభుత్వాలు ఆమోదముద్ర వేసి ఏడాదిలోగా బీజింగ్‌లో కలిసి పత్రాలు యిచ్చిపుచ్చుకోవాలి. ఆ ప్రకారం రష్యా ప్రతినిథి భూమార్గం ద్వారా వచ్చేశాడు. తక్కిన మూడు దేశాల వాళ్లు పైహో నదీ మార్గం ద్వారా వస్తామన్నారు. ‘ఆ నదీతీరం తిరుగుబాటుదారుల చేతిలో వుంది. అందువలన మీరలా రావద్దు, భూమార్గం ద్వారానే రండి’ అని చైనా చెప్పింది. అమెరికా ప్రతినిథి సరేనని వేరే మార్గం ద్వారా వచ్చాడు. కానీ ఇంగ్లండు, ఫ్రాన్స్ ప్రతినిథులు మాత్రం నదీమార్గం ద్వారానే రాబోయారు. తిరుగుబాటు దారులు, చైనా ప్రభుత్వసైన్యం మధ్య కాల్పుల్లో వారికి నష్టం కలిగింది.

హత్తెరీ మా మీద కాల్పులు కాలుస్తావా? అంటూ వెనక్కి వెళ్లి భారీ సైన్యాలను వెంటపెట్టుకుని వచ్చి 1860లో బీజింగుపై దాడి చేసి, ఆ నగరాన్ని సర్వనాశనం చేశారు. తమకు కళలంటే తగని మక్కువ, ప్రపంచంలో ఎక్కడ ఏ కళాఖండం వున్నా తెచ్చి మేం భద్రపరుస్తాం అని చెప్పుకునే బ్రిటన్, ఫ్రెంచ్ వారు బీజింగులోని ఇంపీరియల్ సమ్మర్ పేలస్‌పై దాడి చేసి అక్కడున్న పుస్తకాలను, చిత్రాలను, కళాఖండాలను కొన్ని రోజుల పాటు తగలబెట్టారు. అలెగ్జాండ్రియాలోని లైబ్రరీని రోమన్ సైనికులు తగలబెట్టినది క్రీ.పూ. 48లో, మరి యిది? క్రీ.శ. 1860లో! తూర్పు ప్రాంతాల నాగరికతపై వారి కున్న చిన్నచూపు యిలాటిది!

ఇక్కడితో చైనా చరిత్ర ఆపుతాను. ప్రస్తుతం శత్రు దేశమైన చైనా గురించి మనం తెలుసుకోవడం చాలా ముఖ్యం. శత్రువు బలాబలాలు మనం అర్థం చేసుకోవాలి కదా! కానీ అంతా ఒకేసారి చెపితే బోరు కొడుతుంది. అప్పుడప్పుడు చెప్పుకోవచ్చు. ఇక్కడ గమనించవలసిన విషయాలు రెండు. ఒకటి – తమ వ్యాపారం కోసం పాశ్చాత్యదేశాలు ఎంతటి దురాగతానికైనా తెగిస్తాయనడానికి యిది మరో ఉదాహరణ. అప్పట్లో ఇంగ్లండు, ఫ్రాన్స్ లీడర్లుగా వుండేవి. ఇతర దేశాలు వాటి వెనక్కాల వచ్చేవి. ఇప్పుడు అమెరికా ఇంగ్లండు స్థానాన్ని ఆక్రమించింది. ఇంగ్లండు దానికి తోకగా మారింది. అప్పట్లో సుగంధద్రవ్యాలు, నల్లమందు లాటివైతే యిప్పుడు పెట్రోలు, ఆయుధాలు వగైరా. ఎక్కడ ఏ సంపద వున్నా యీ సామ్రాజ్యవాద దేశాలు వాలిపోతాయి.

గ్లోబలైజేషన్‌ను అమెరికా ప్రవేశపెట్టిందంటే ‘వసుధైక కుటుంబకమ్’ అనే సిద్ధాంతాన్ని నమ్మి పెట్టిందనుకోవడానికి లేదు. తమ వ్యాపార విస్తరణకై ప్రతిపాదించింది. ఆసియా, ఆఫ్రికా దేశాల్లో మధ్యతరగతి వాళ్లు ఎదిగి మార్కెట్ ఏర్పడుతోంది, దాన్ని కాజేద్దామని ప్రారంభించింది. అయితే 25 ఏళ్లలో అది ఎదురు తన్నింది. వాళ్ల చేత దోపిడీ చేయబడి, హీనంగా చూడబడిన చైనాయే వాళ్లకు పెద్ద భూతంలా తోచసాగింది. దాని పేరు చెపితే వణుకుతున్నారు. గ్లోబలైజేషన్‌ను రివర్స్ చేద్దామంటున్నారు. కింద పడినవాళ్లకు పైకి వచ్చేందుకు కాలచక్రం ఛాన్సు యిచ్చిందనుకోవాలి. ఒకప్పుడు మనను అనాగరికులుగా చూసిన బ్రిటిషు వారు యిప్పుడు మనను ఆదరిస్తున్నారు కదా. భారతీయ సంతతివారిని మంత్రులుగా ఆమోదిస్తున్నారుగా!

ఇక రెండో విషయం ఏమిటంటే – మతాన్ని అడ్డుపెట్టుకుని రాజ్యాధికారం పొందడానికి చూడడం. క్రైస్తవాన్ని, క్రైస్తవ మతప్రచారకులను ఎలా వాడుకున్నారో పైన విపులంగా రాశాను కదా. ఇప్పుడు కూడా దీన్ని వాడుకోవడం జరుగుతూంటుంది. 200 ఏళ్ల క్రితం నాటి ట్రిక్కులు యిప్పుడు పనిచేయవు కాబట్టి కొత్త తరహాగా నడుస్తుంది. ఉదాహరణకి ఇండియాలో మైనారిటీలపై దాడులు జరుగుతున్నాయి, దళితులపై దాడులు జరుగుతున్నాయి అని కంచె ఐలయ్య లాటి వాళ్లు విదేశీ మీడియాకు రిపోర్టులు పంపుతారు. జరగటం లేదని అనటం లేదు, కానీ వాటిని ఔట్ ఆఫ్ ప్రపోర్షన్ చేసి, భూతద్దంలో వేసి, దీని వెనుక మెజారిటీ హిందువులందరూ ఉన్నారు అని ఆయన రాస్తూంటాడు. నిజానికి హిందువుల్లో అతి తక్కువ శాతం మంది మాత్రమే వాటిని సమర్థిస్తారు. అయినా వీళ్లు యావన్మంది హిందువులకు పులుముతారు.

దాంతో ఇండియాలో మైనారిటీల రక్షణకు యునైటెడ్ నేషన్స్ రక్షణ దళాలను ఏర్పాటు చేయాలి. ఆ దళంలో మా సైనికులు, ఇంగ్లండు సైనికులు వగైరాలు వుంటారు అంటూ అమెరికా మొదలెడుతుంది. వాళ్లు వచ్చి యిక్కడ గూఢచర్యం చేయడం, స్థానిక రాజకీయనాయకులను ప్రభావితం చేయడం యిలాటివి చేస్తారు. ఈ కార్యకలాపాల గురించి మాజీ డిజిపి అరవింద రావుగారు చాలాకాలంగా హెచ్చరిస్తున్నారు. ఆయన ప్రసంగాలు, వ్యాసాలు వింటే పూర్తి అవగాహన వస్తుంది.

ఎక్కడో మొదలుపెట్టి, ఎక్కడికో చేరాను, ఎప్పటిలాగానే! చివరిగా చెప్పేదేమిటంటే మతం వ్యక్తిగతమైనంత వరకు మంచిదే. కానీ సంస్థాగతం చేసి, దానిని యితర ప్రయోజనాలకు వాడడం మొదలుపెట్టడం ప్రారంభించాక, అది ఎక్కడెక్కడికో దారి తీసి, ప్రమాదకారి అవుతుంది. ఏ మతానికైనా యిది వర్తిస్తుంది. (ఫోటో – నాన్‌కింగ్ సంధి ఒడంబడిక) **– ఎమ్బీయస్ ప్రసాద్ (నవంబరు 2020)**

**నవంబరు 17, 2020** **ఎమ్బీయస్ : ‘‘మైదానం’’ సినిమాగానా?**

కరోనా

**నవంబరు 24, 2020** **ఎమ్బీయస్ : బిహార్‌లో ఏం జరిగింది?**

నీతీశ్ మళ్లీ ముఖ్యమంత్రి అయ్యారు. కానీ ... సీట్లు తగ్గి మర్యాద తగ్గింది. ఎందుకలా? అతనికి సుశాసన్ బాబు అనే ప్రఖ్యాతి వున్నపుడు, మోదీ సైతం బిహార్‌కు నీతీశ్ తప్ప వేరెవ్వరూ పనికి రారని సర్టిఫికెట్టు యిచ్చినపుడు యింత ఘోరంగా ఎందుకు దెబ్బ తిన్నాడు? ఎన్నికల ప్రచారానికి వెళ్లినపుడు నీతీశ్ తన సభలకు జనం తక్కువగా వస్తున్నారని, వచ్చినవాళ్లను కూడా నీరసంగా స్పందిస్తున్నారని గ్రహించాడు. అటు తేజస్వి సభలకు జనం విరగబడ్డారు. ‘‘చదువు కావల్సినా, పని కావల్సినా, రోగచికిత్స కావల్సినా వేరే రాష్ట్రానికి వెళ్లవలసి వస్తోంది. అలాటప్పడు గత 15 ఏళ్లగా బిహార్ అభివృద్ధి చెందిందని ఎలా అనగలం? అని అతనడిగాడు. అందుకని నీతీశ్ తన ఉపన్యాసాల్లో కోవిడ్ గురించి, వలస కార్మికుల గురించి ఎక్కువగా ప్రస్తావించలేదు.

బిజెపి యథావిధిగా – 370 ఆర్టికల్ గురించి ప్రస్తావించి యిప్పుడు జమ్మూ కశ్మీర్‌లో ఆస్తులు కొనుక్కోవచ్చని బిహార్ ప్రజలను ఊరించింది. జనాభాలో 1 శాతం మందికి కూడా అది పనికి వచ్చే ఆఫర్ కాదు. ఇక సిఏఏ గురించి, చైనా గురించి బిజెపి నాయకులు లెక్చర్లు దంచారు. అవేమీ అసెంబ్లీ ఎన్నికలలో పని చేయటం లేదని తెలిసినా!

మజ్లిస్ – బిహార్ ఎన్నికలలో అందరినీ ఆశ్చర్యపరచిన పార్టీ మజ్లిస్. 20 సీట్లలో పోటీ చేసి 5 సీట్లను 7 వేల నుంచి 52 వేల వరకు మెజారిటీతో గెలిచింది. ఉత్తర బెంగాల్‌ను ఆనుకుని వున్న సీమాంచల్‌లో 14 సీట్లకు పోటీ చేసింది. 2015లో ఆరు చోట్ల పోటీ చేసి అన్నిటా ఓడిపోయింది. 2019లో కిషన్ గంజ్ ఉపయెన్నికలో గెలిచింది. ముమ్మారు తలాక్ బిల్లు కారణంగా ముస్లిము మహిళలు మోదీని, బిజెపిని ఆదరిస్తున్నారని అనడం అన్ని రాష్ట్రాలకూ వర్తించదేమో! జెడియు పక్షాన నిలబడిన 11 మంది ముస్లిములూ ఓడిపోయారు. ఆర్జేడి తరఫున 8 మంది, కాంగ్రెసు తరఫున 4గురు, సిపిఐ ఎంఎల్ తరఫున ఒకరు, బియస్పీ తరఫున ఒకరు మొత్తం 19 మంది, అంటే 2015 కంటె 5గురు తక్కువగా ముస్లిము ఎమ్మెల్యేలు గెలిచారు. ముస్లిము ఓట్లను మజ్లిస్ చీల్చడం వలన గఠ్‌బంధన్ .. చోట్ల ఓడిపోయింది.

**నవంబరు 24, 2020** **ఎమ్బీయస్ : బొలీవియాలో ట్రంపు కీలుబొమ్మకు బైబై**

బొలీవియాలో అక్టోబరు మూడవ వారంలో జరిగిన ఎన్నికల ఫలితం అమెరికాకు పథకాలను నీరు కార్చింది. 2019 అక్టోబరు ఎన్నికల గురించి అది చేసిన దుష్ప్రచారం తప్పని ఆధారాలతో సహా తేలడంతో బాటు, బొలీవియా ప్రజలు కూడా దాన్ని నమ్మలేదని ఫలితాలు నిరూపించాయి. దాంతో 2019 నవంబరు నుంచి ట్రంప్ బొలీవియా మధ్యంతర అధ్యక్షురాలిగా అమెరికా కూర్చోబెట్టిన కీలుబొమ్మ జీనైన్‌ గద్దె దిగవలసి వచ్చింది. అధికారం మళ్లీ అమెరికా వ్యతిరేకులైన ఎంఎఎస్ (మూవ్‌మెంట్ టువర్డ్‌స్ సోషలిజం) పార్టీ చేతికే వచ్చింది. దక్షిణ అమెరికాలో పూర్తిగా తమ చెప్పుచేతల్లో వుండాలనే కాంక్షతో, అక్కడి ప్రభుత్వాలను అమెరికా యిష్టారాజ్యంగా నిలబెడుతూ, తమ వ్యతిరేకుల ప్రభుత్వాలను కూల్చివేస్తూ వుంటుంది. తమ పథకాలకు అనుగుణంగా నడుచుకోనివారిపై టెర్రరిస్టులని, మాదకద్రవ్యాల వ్యాపారులని ఏవేవో ముద్రలు కొడుతుంది. వాళ్లను ఎన్నుకోవాలో, మానాలో ఆ యా దేశప్రజల అభీష్టానికి వదిలేయకుండా తను మధ్యలో జోక్యం చేసుకుని, పెత్తనం చలాయిస్తూ వుంటుంది.

లాటిన్ అమెరికా దేశాల వ్యవహారాల్లో జోక్యం చేసుకోవడానికి అమెరికా చెప్పే సాకు ఏమిటంటే తమ దేశంలో వాడకంలో వున్న మాదకద్రవ్యాలు అక్కణ్నుంచి వస్తున్నాయని! ఇది చాలా ఫన్నీ ఆర్గ్యుమెంటు. అమెరికాలో డ్రగ్స్ వాడకం పెరుగుతోందంటే ఆ తప్పు ఎవరిది? వాడేవాళ్లది, సరఫరా చేసేవాళ్లది, ఆ రవాణాను చూసీచూడనట్లు వదిలేస్తున్న లంచగొండి ప్రభుత్వాధికారులది, వాళ్లను పట్టుకోకుండా, శిక్షించకుండా వదిలేస్తున్న పై అధికారులది. వాళ్లంతా దేశసరిహద్దుల్లోనే వున్నారుగా, వాళ్లని శిక్షించకుండా యితర దేశంపైకి దాడికి వెళ్లడమేమిటి? ఉదాహరణకి మెక్సికోలో ఒకడు తుపాకీతో పదిమందిని కాల్చేశాడు. ఆ తుపాకీ అమెరికాలో తయారైంది. ఆ కారణం చెప్పి మెక్సికో అమెరికాపైకి యుద్ధానికి దిగితే?

నెట్‌ఫ్లిక్స్‌లో ‘‘నార్కోస్’’ అని సీరీస్ లభిస్తుంది. పాబ్లో ఎస్కోబార్ (1949-93) అనే కొలంబియన్ డ్రగ్ డీలర్‌పై, అతని వారసులపై అమెరికన్ డిఇఏ (డ్రగ్ ఎన్‌ఫోర్స్‌మెంట్ ఎడ్మినిస్ట్రేషన్) అధికారులు చేసిన పోరాటం గురించి అది విపులంగా చెపుతుంది. అది చూస్తే కొలంబియా రాజకీయ వ్యవహారాలలో అమెరికా ఎంత జోక్యం చేసుకుందో వివరంగా తెలుస్తుంది. ఒక దశలో అమెరికన్ గూఢచారి సంస్థ సిఐఏ, సాటి అమెరికన్ సంస్థ ఐన డిఇఏకు వ్యతిరేకంగా పనిచేస్తుంది. ఎందుకంటే వాళ్లకు డ్రగ్ సరఫరా కంటె కమ్యూనిస్టులను వేటాడడం ముఖ్యం. కమ్యూనిస్టుల వేటలో డ్రగ్ కార్టెల్ తమకు సహకరిస్తోంది కాబట్టి సిఐఏ, డిఇఏకు అడ్డు తగులుతుంది. దాన్ని బట్టి డ్రగ్స్ నిరోధం విషయంలో అమెరికా చిత్తశుద్ధి ఎంతో తెలుస్తుంది. బొలివీయా ఒకటే కాదు, లాటిన్ అమెరికాలో ప్రతీ దేశంలోనూ అమెరికా ఏదో ఒక కారణం చెప్పి తలదూరుస్తుంది.

బొలీవియాలో అమెరికాకు, బహుళజాతి సంస్థలకు చాలాకాలంగా కొరకరాని కొయ్యగా మారిన వ్యక్తి జువాన్ మొరేల్స్. 1959లో పుట్టాడు. బొలీవియా స్వదేశీ తెగలకు చెందినవాడు. కోకో పండించే రైతు కుటుంబంలో పుట్టి, కార్మిక నాయకుడిగా ఎదిగి, రాజకీయాల్లోకి వచ్చాడు. మాదకద్రవ్యాలపై యుద్ధమంటూ అమెరికా కోకో వ్యవసాయాన్ని నిషేధించమని కొలంబియా ప్రభుత్వంపై ఒత్తడి తెస్తూ వుంటే దానిని ఎదిరించి, రైతుల మద్దతు సంపాదించాడు. 1997లో కాంగ్రెసుకు ఎన్నికయ్యాడు. స్వదేశీ తెగల గురించి, బీదవారి గురించి, సోషలిజం గురించి ఉపన్యాసాలిచ్చి పాప్యులర్ లీడరయ్యాడు. 2005లో అధ్యక్షుడిగా ఎన్నికయ్యాక, హైడ్రోకార్బన్ పరిశ్రమపై పన్నులు పెంచి, అలా వచ్చిన ఆదాయాన్ని ప్రపంచ బ్యాంకు నుంచి, ఐఎంఎఫ్ నుంచి తీసుకున్న ఋణాలను తీర్చివేస్తూ, అక్షరాస్యతపై, దారిద్ర్యనిర్మూలనపై ఖర్చు పెట్టి ప్రజాదరణ సంపాదించుకున్నాడు.

రోడ్లు వేశాడు, స్కూళ్లు పెట్టాడు. స్వదేశీ జాతుల వారికి అవకాశాలు కల్పించాడు. గ్యాస్, ఖనిజ రంగాలను జాతీయం చేశాడు. అతని హయాంలో దేశ జిడిపి 50 శాతం పెరిగింది. బహుళజాతి కంపెనీల గుత్తాధిపత్యానికి గండి కొట్టి మిక్సెడ్ ఎకానమీని (పబ్లిక్, ప్రయివేటు రంగాలు రెండూ సమానంగా మనుగడ సాగించే వ్యవస్థ) ప్రోత్సహించాడు. ఆ విధంగా దేశంపై అమెరికా ప్రభావాన్ని తగ్గిస్తూ వచ్చాడు. దానితో బాటు లాటిన్ అమెరికాలో వామపక్ష ప్రభుత్వాలున్న క్యూబా, వెనిజువెలా వంటి దేశాలతో సత్సంబంధాలు పెంపొందించుకున్నాడు. అతని పాలనలో దేశ ఆర్థికవ్యవస్థ మెరుగుపడడంతో 2009లో మళ్లీ అధ్యక్షుడిగా నెగ్గాడు.

ఇదంతా అమెరికాకు కంటగింపుగా మారింది. అతన్ని ఎలా పదవీభ్రష్టుణ్ని చేయాలా, ఏ కారణం చెప్పి ప్రతిపక్షాలను రెచ్చగొట్టాలా అని చూడసాగింది. 2014 వచ్చేసరికి దానికి ఓ అవకాశం వచ్చింది. సాధారణంగా ప్రజాదరణ కొనసాగుతూన్న లీడర్లకు పదవి వదిలిపెట్ట బుద్ధి కాదు. తమకు అనుకూలంగా చట్టాలు మార్చేస్తూ శాశ్వతంగా ఆ పదవిలో వుందామని చూస్తారు. మొరేల్స్ కూడా అదే పని చేశాడు. బొలీవియాలో 2009లో ఓ చట్టం వచ్చింది, రెండు టర్మ్‌లకు మించి ఎవరూ పదవిలో కొనసాగకూడదని. అయితే మొరేల్స్ మళ్లీ నిలబడదామనుకున్నాడు. అతని పార్టీ వాళ్లు ‘చట్టం వచ్చినప్పటి నుంచి లెక్క వేయాలి, అలా అయితే నీకు ఒక టర్మ్ మాత్రమే అయినట్లే లెక్క’ అన్నారు. ఔను ఆ వాదన కరక్టే అంది మొరేల్స్ విధేయులతో నిండిన కోర్టు.

ఆ విధంగా మొరేల్స్ 2014లోనూ అధ్యక్షుడై పోయాడు. అతని ఆర్థికవిధానాల వలన దారిద్ర్యం 25 శాతం, అతిదారిద్ర్యం 43 శాతం తగ్గింది కాబట్టి మళ్లీ ఎన్నికయ్యాడని ‘‘గార్డియన్’’లో ఓ వ్యాసకర్త విశ్లేషించాడు. మళ్లీ అధ్యక్షుడయ్యాక మొరేల్స్ 2017లో అధ్యక్షపదవికి ఉన్న రెండు టెర్మ్‌ల పరిమితిని ఎత్తివేశాడు. కోర్టు దాన్ని సమర్థించింది. 2019 అక్టోబరులో మళ్లీ పోటీ చేశాడు. అతనికి 47 శాతం ఓట్లు రాగా, ప్రతిపక్ష అభ్యర్థికి 36.5 శాతం ఓట్లు వచ్చాయి. 10 శాతం కంటె తక్కువ తేడా వుంటే మళ్లీ ఎన్నికలు జరపాలని చట్టం చెప్తోంది. తేడా 10 శాతం కంటె తక్కువ వుందని, మొరేల్స్‌ ఎన్నికలో అక్రమాలు చేశాడని ఓఎఎస్ (ఆర్గనైజేషన్ ఆఫ్ అమెరికా స్టేట్స్) అనే ఆరోపించింది. కెనడా, ఉత్తర అమెరికా, దక్షిణ అమెరికాలలోని 34 దేశాలకు చెందిన యీ సంస్థ అమెరికా చెప్పినట్లు ఆడుతుంది. దానికి సెక్రటరీ జనరల్‌గా వున్న లూయీస్ అల్మాగ్రో ఉరుగ్వేకు చెందినవాడు. రైటిస్టు రాజకీయాల నుంచి బయలుదేరి, లెఫ్టిస్టు అయి, యీ పోస్టుకి వచ్చాక అమెరికాకు సన్నిహితుడై, దక్షిణ అమెరికాలో వున్న అమెరికా వ్యతిరేక పాలకులపై కయ్యానికి కాలుదువ్వుతూ వచ్చాడు. తద్వారా ట్రంప్‌కు ఆత్మీయుడయ్యాడు.

బొలీవియా ఎన్నికలలో ఓడిపోయిన ప్రతిపక్షాలు ఏ ఆధారాలూ చూపకుండానే ఎన్నికలలో అక్రమాలు జరిగాయని అనగానే అల్మాగ్రో ఔనౌనంటూ రిపోర్టు సమర్పించాడు. వెంటనే అమెరికా, కెనడా ప్రభుత్వాలు - యితర దేశాల ఎన్నికలలో జోక్యం చేసుకోవడానికి వాళ్లకెవరు హక్కు యిచ్చారో తెలియదు- ఆ ఎన్నికలను రద్దు చేయాలని, మొరేల్స్ వెంటనే రాజీనామా చేయాలని, పిలుపు నిచ్చాయి. ఇలాటి చేష్టలకు అలవాటు పడి, ట్రంప్ యిప్పుడు అమెరికాలో ఎన్నికల ఫలితాన్ని కూడా ధిక్కరించాడు. ఆ పిలుపును బొలీవియా ప్రజలు వింటారో లేదోనని ప్రతిపక్షాల చేత మిలటరీ రెండు వారాల పాటు బొలీవియా వీధుల్లో అల్లర్లు జరిపించింది.

కావాలంటే ఓఎఎస్ వచ్చి ఓట్ల కౌంటింగ్‌ను ఆడిట్ చేసుకోవచ్చని మొరేల్స్ ఆఫర్ యిచ్చాడు. కానీ అమెరికా వినదలచుకోలేదు. మిలటరీ సహాయంతో యిబ్బందులు సృష్టించసాగింది. అమెరికా వలన తనకు ప్రాణహాని కలుగుతుందని మొరేల్స్‌కు తోచింది. రక్తపాతం ఆగిపోవాలనే ఉద్దేశంతో తను తన పదవికి రాజీనామా చేస్తున్నానని 2019 నవంబరు 10న ప్రకటించాడు. వెంటనే కొందరు ఆయుధాలు ధరించి అతని యింట్లో చొరబడ్డారు. కొందరు అనుయాయులు అతన్ని కాపాడారు. వెంటనే మెక్సికో ఒక విమానం పంపి, అతన్ని రక్షించింది. డిసెంబరులో అతను అర్జెంటినాకు వెళ్లిపోయి, అక్కడ తలదాచుకున్నాడు.

ఇది జరుగుతూండగానే అమెరికా సెనేట్ ఎమర్జన్సీ సమావేశం ఏర్పరచి, తాత్కాలిక అధ్యక్షురాలి హోదాలో జీనైన్‌ను గద్దెపై కూర్చోబెట్టింది. జీనైన్ పార్టీ ఐన డెమోక్రాట్ సోషల్ మూవ్‌మెంట్‌కు 2019 ఎన్నికలలో 4 శాతం ఓట్లు మాత్రమే వచ్చాయి. ఆమె లాయరు, రైటిస్టు. ఎవాంజలిస్టు. మెజారిటీ సీట్లున్న ఎంఎఎస్ సెనేట్‌లో ఓటింగు బహిష్కరించింది. తక్కిన చిన్న చిన్న పార్టీలు ఆమెను సమర్థించాయి. కోరమ్ లేకపోయినా ఆ సమావేశం చెల్లుతుందంటూ ఆమె పార్టీ మద్దతుదారులు వాదించారు. అర్జంటుగా ఆమె అధ్యక్షురాలి హోదాను అమెరికా, కెనడా, బ్రెజిల్, యూరోపియన్ యూనియన్, రష్యా ఆమోదించేశాయి. పదవిలోకి వస్తూనే ఆమె ఏర్పరచిన కాబినెట్‌లో బొలీవియా స్వదేశీ తెగల వారెవరూ లేకుండా చూసింది. వ్యాపారస్తులకు చోటిచ్చింది.

ఇక తాత్కాలిక అధ్యక్ష హోదాలోనే మొరేల్స్ విధానాలన్నిటినీ తిరగతోడసాగింది. దేశంలోని సహజవనరులను ప్రయివేటు కంపెనీలకు ధారాదత్తం చేయసాగింది. పబ్లిక్ సెక్టార్ కంపెనీలను ప్రయివేటు సెక్టార్‌కు అమ్మివేయసాగింది. 15 సంవత్సరాలుగా బొలీవియాతో సన్నిహిత సంబంధాలు నెరపిన క్యూబా, నికారాగువా, వెనిజులాలతో దౌత్యసంబంధాలు తెంపేసింది. ఓ పక్క దేశంలో కోవిడ్ వ్యాపిస్తూ, అనేక మరణాలు సంభవిస్తూండగానే వందలాది క్యూబన్ డాక్టర్లను వెళ్లగొట్టింది. మొరేల్స్ హయాంలో ఇజ్రాయేలును ‘టెర్రరిస్టు దేశం’గా ప్రకటిస్తే తను అధికారంలోకి వస్తూనే ఇజ్రాయేలుతో దౌత్యసంబంధాలు పెట్టుకుని, వామపక్షవాదులను ఎలా అణచివేయాలో తమ సైన్యానికి తర్ఫీదు యివ్వమని అడిగింది.

క్యూబాకు చెందిన కమ్యూనిస్టు నాయకుడు చె గుయివేరా బొలీవియాలో విప్లవం తేవాలని అక్కడకు వచ్చినపుడు సిఐఏ సహాయంతో బొలీవియా సైన్యం అతన్ని 1967 అక్టోబరు 9న చంపివేసింది. ఇప్పుడు జీనైన్ అక్టోబరు 9న పెద్ద ఉత్సవంలా జరిపి ‘‘బొలీవియాలో కమ్యూనిస్టుల నియంతలకు స్థానం లేదని ప్రపంచానికి చాటి చెప్పిన రోజు యిది’’ అని గర్వంగా ప్రకటించింది. అంతేకాదు, ఎంఏఎస్ పార్టీ సభ్యులపై దమనకాండ జరిపిస్తూ, అలా చేసిన సైనికులందరికీ క్షమాభిక్ష ప్రసాదిస్తూ పోయింది. వీటితో బాటు మొరేల్స్ మళ్లీ తిరిగి రాకుండా అతనిపై దేశద్రోహం, టెర్రరిజం కేసులు మోపింది. దేశంలో అతనికి వ్యతిరేకంగా జరిగిన అల్లర్లకు అతనే బాధ్యుడని ఆరోపించింది. అంతేకాదు, అతను ఎన్నికలలో నిలబడడానికి అనర్హుడని ప్రకటించింది.

అర్జెంటీనాలో తలదాచుకున్న మొరేల్స్ తను మళ్లీ ఎన్నికలలో నిలబడనని ప్రకటించాడు. ఈ లోగానే ఓఎఎస్ యిచ్చిన నివేదికపై 2020 జూన్‌లో వివాదం చెలరేగింది. ‘‘న్యూయార్క్ టైమ్స్’’ పత్రిక కొన్ని ప్రముఖ అమెరికన్ యూనివర్శిటీలలోని ప్రొఫెసర్లతో కమిటీ వేసి ఆ నివేదికంతా తప్పులతడక అని నిరూపించింది. అమెరికా మీడియా అంతా గతంలో బొలీవియాలో జరిగిన కుట్రను సమర్థించినవాళ్లే. కానీ యిప్పుడు వాస్తవాలు బయటపడడంతో అంతా ఓఎఎస్‌ను తప్పుపట్టడం మొదలెట్టారు. 2020 మేలో జరగవలసిన బొలీవియా ఎన్నికలు కరోనా కారణంగా ఆలస్యమై అక్టోబరు 18న జరిగాయి.

కరోనా భయం వున్నా 88 శాతం పోలింగు జరిగింది. ఎంఎఎస్ పార్టీ తరఫున అధ్యక్షుడిగా నిలబడిన లూయీస్ ఆర్సే, మొరేల్స్ ప్రభుత్వంలో ఫైనాన్స్ మంత్రిగా వుండి దేశ ఆర్థిక ప్రగతికి తోడ్పడినవాడు. అతనికి 55 శాతం ఓట్లు వచ్చాయి. రైటిస్టు పార్టీ నాయకుడు కార్లోస్‌కు 28 శాతం, 2019లో అల్లర్లను ప్రేరేపించిన మరో రైటిస్టు నాయకుడు కామాచోకు 14 శాతం ఓట్లు వచ్చాయి. లెజిస్లేటివ్ అసెంబ్లీ రెండు సభల్లోనూ ఎంఎఎస్‌కు మెజారిటీ వచ్చింది. ట్రంప్ కీలుబొమ్మ జీనైన్ రాజీనామా చేసి దిగిపోయింది.

ఈ ఫలితాలతో తనకు 2019లో అన్యాయం జరిగిందని రుజువైందని మొరేల్స్ వాదిస్తున్నాడు. అల్మోగ్రా తప్పుడు నివేదిక కారణంగా జరిగిన అల్లర్లలో వేలాది మంది బొలీవియా ప్రజలు హతులయ్యారని, దానికి బాధ్యుడైన అతనిపై ఇంటర్నేషన్ క్రిమినల్ కోర్టులో కేసు పెడతానన్నాడు. ప్రాణభయం తొలగిపోయింది కాబట్టి నవంబరు 9న బొలీవియాకు తిరిగి వచ్చాడు. బొలీవియాలో ఎంఎఎస్ విజయం అల్మోగ్రా నెత్తి మీదకు వచ్చింది. 2015లో జనరల్ సెక్రటరీగా ఎంపిక అయిన అతను 2019లో చేసిన నిర్వాకానికి మెచ్చి అమెరికా 2020 మార్చిలో అతనికి రెండో టెర్మ్ కూడా వచ్చేట్లు చేసింది. తీరా తప్పుడుతడకల నివేదిక బయటపడడంతో యిప్పుడు అందరూ అతను రాజీనామా చేయాలని డిమాండ్ చేస్తున్నారు. (ఫోటో – మొరేల్స్, జీనైన్, ఓఎఎస్ అల్మోగ్రా, తాజా విజేత ఆర్సే)– **ఎమ్బీయస్ ప్రసాద్ (నవంబరు 2020)**

**నవంబరు 26, 2020** **ఎమ్బీయస్ : ‘‘మైదానం’’ సినిమాగానా!?**

చలం రాసిన ‘‘మైదానం’’ నవల వెబ్ సినిమాగా రాబోతోందని విని ఆశ్చర్యపడ్డాను. దానిలో చెప్పడానికి ఏముందా అని ఒక సందేహం. చెపుదామని తలపెట్టినా హీరోయిన్ ప్రవర్తనను కన్విన్సింగ్‌గా ఎలా చెప్తారా అనేది మరో సందేహం. దాని కథ చెపితే కానీ నా సందేహాలను మీరు అర్థం చేసుకోలేరు. ఆ పుస్తకం 1927 నుంచి మార్కెట్లో వుంది కాబట్టి కొంతమందికి కథ ఎలాగూ తెలిసి వుంటుంది కాబట్టి స్పాయిలర్ ఎలెర్ట్ యివ్వనక్కరలేదేమో. దీని ప్రధాన కథాంశం – ఒక బ్రాహ్మణ యిల్లాలు ఒక ముస్లిం మోజులో పడి యిల్లు వదిలి బయటకు వచ్చేసి, నిర్జన ప్రదేశంలో స్వేచ్ఛాజీవుల్లా బతుకుతారు. అప్పట్లో అలా రాస్తే చెల్లింది కానీ యిప్పుడైతే ‘లవ్ జిహాద్’ అని హిందూత్వవాదులు గొడవ పెట్టి, సినిమా ఆపించినా ఆపించవచ్చు. అందుకని ఆ ముస్లింను హిందువుగా మార్చినా నేను ఆశ్చర్యపడను.

ముందే చెపుతున్నాను, నాకు ‘‘మైదానం’’ నవల నచ్చదు. అందువలన నా విమర్శలు నెగటివ్‌గానే వుంటాయి. చలం అంటే నాకు ఆరాధనా లేదు, అసహ్యమూ లేదు. నా దృష్టిలో ఆయన రచనల్లో కొన్ని బాగుంటాయి, కొన్ని బాగోవు. ‘‘మ్యూజింగ్స్’’ మంచి రచన. కానీ అది నాన్ ఫిక్షన్. 80, 90 ఏళ్ల క్రితం స్త్రీ మనసును ఎవరూ పెద్దగా పట్టించుకోని రోజుల్లో ఆయన వాళ్ల వెతల గురించి రాశాడని కొందరికి ఆయనంటే ఆరాధన. స్త్రీవాదులు ఆయన్ను నెత్తిమీద పెట్టుకుంటారు. తిరువణ్ణామలై వెళ్లానని చెపితే ‘మరి చలం సమాధి చూశారా?’ అని కొందరడిగారు. నా కంత వెర్రి లేదన్నాను. ఆదిశంకరుడి ఊరు, వీరేశలింగంగారిల్లు, షేక్‌స్పియర్ యిల్లు, సిపి బ్రౌన్ సమాధి పని గట్టుకుని చూశాను కానీ యిది చూడాలనిపించలేదు.

స్త్రీహృదయం గురించి శరత్‌బాబు చాలా చక్కగా ఆవిష్కరించాడు. ఆయన నవలలు యిప్పటికీ చదవబుద్ధవుతాయి. కానీ చలం వెగటు పుట్టించే రచనలు చేశాడని నా ఫిర్యాదు. అప్పట్లో అవి సమాజాన్ని కుదిపేసి వుండవచ్చు. కానీ ఎంతమందిని సంస్కరించాయో నాకు తెలియదు. ఇలాటివాటిల్లో ఎవరూ ఏ గణాంకాలూ యివ్వలేరు. చలం రాసిన ‘‘దోషగుణం’’పై ఆధారపడి తీసిన ‘‘గ్రహణం’’ (2005) సినిమా నాకు బాగా నచ్చింది. మెచ్చుకుంటూ స్వాతి వీక్లీలో ఆర్టికల్ కూడా రాశాను. ఒక మూఢనమ్మకంపై, కాకతాళీయమైన ఒక సంఘటనపై ఆధారపడి, ఒక పచ్చని కాపురం ఎలా కూలిపోయిందో చెప్పే ఆర్ద్రమైన కథ అది. అలాటి పిచ్చినమ్మకాలు యిప్పటికీ వున్నాయి. మరి ‘‘మైదానం’’ కథ ఏ సందేశం యిస్తోందని దర్శకుడు దీన్ని ఎంచుకున్నాడో సినిమా చూసేదాకా తెలియదు. దూరదర్శన్ వాళ్లు గతంలో టీవీ ఫిల్మ్‌గా తీశారట. అది నేను చూడలేదు.

ఇక కథ విషయానికి వస్తే, రాజేశ్వరి అనే ఆమె స్వగతంలో చెప్తుంది. ఆమె ఆచారవంతులైన బ్రాహ్మణ కుటుంబానికి చెందినది. భర్త లాయరు. పిల్లలు లేరు. భర్త క్లయింటుగా అమీర్ అనే అతను వస్తూంటే అతన్ని చూసి మనసు పారేసుకుంటుంది. సాధారణంగా యిద్దరి మధ్య ప్రేమ పుట్టాలంటే వాళ్లిద్దరి మధ్య కొంత యింటరాక్షన్ వుండాలి. ఏవో కొన్ని మాటలో, చేష్టలో, ఏదో రకంగా సాయపడడాలో, కలహించుకుని సమాధాన పడడాలో యిలాటివి. ఇలాటివి ఏవీ జరగవు వీళ్ల మధ్య. అతను యీమె కేసి కాంక్షగా చూస్తాడు. ఈమె అతని కేసి మరింత కాంక్షగా చూస్తుంది. ఒక మధ్యాహ్నం వేళ యింట్లోకి దర్జాగా వచ్చి యీమెను కౌగలించుకుంటాడు.

ఈమె అతనికి లొంగిపోతుంది. ఓ మాటా, పలుకూ లేదు. తడబాటూ, ఊగిసలాటా లేదు. పురాణగాథల్లో రాజులు, ఋషులు కూడా ఎవరో అప్సరసను చూసి క్షణంలో మోహించి, ఆమె వెంట పడతారు చూడండి, ఆ ఫక్కీలో ఒట్టి రూపం చూసి యీమెకు పట్టరాని వలపు (ఆమె ప్రేమ అనదు, కామం అన్నా ఒప్పుకోదు, ఆ ఫీలింగుకు మనమే నిర్వచనం యిచ్చుకోవాలి) కలిగింది. అలా అయిదారు మధ్యాహ్నాలు అయ్యాక, ఓ రోజు ‘నాతో వచ్చేయ్, నైజాం వెళ్లిపోదాం, అక్కడ మనల్నెవరూ పట్టించుకోరు’ అంటాడతను.

ఆ అమీర్‌ చేసే పనేమిటో, ఆదాయం ఎక్కణ్నుంచి వస్తుందో, ఆస్తి ఏమైనా వుండి కోర్టులో యిరుక్కోవడం వలన లాయరు దగ్గరకు వచ్చాడేమో, నవల పూర్తిగా చదివినా మనకు తెలియదు. అతనికి పెళ్లయిందో, పిల్లలున్నారో లేదో కూడా తెలియదు. ఈమె కూడా అడిగినట్లు రాయలేదు. ఆమె భర్త ఊళ్లోలో లేని రాత్రి వీళ్లిద్దరూ వేరే వూరు వచ్చేసి, ఒక నదీతీరంలో ఊరికి దూరంగా కాపురం పెట్టేశారు. అక్కడకి వచ్చాక కూడా అమీర్ ఏ పని చేస్తున్నట్లూ, డబ్బు సంపాదించినట్లూ, రచయిత రాయలేదు. ఎంతసేపూ యిద్దరూ కామసుఖాల్లో మునిగి తేలుతూంటారు.

చుట్టూ మనుష్యులు ఎవరూ లేకపోవడం చేత, విచ్చలవిడిగా, విశృంఖలంగా ‘‘బ్లూ లగూన్’’ లో యువజంటలా జీవిస్తూంటారు. ఈమె రవిక వేసుకోవడం మానేసింది కూడా. వాళ్లుండేది గుడిసెలో, వండుకునేది కుండలో, అది కూడా పెద్దగా ఏమీ వుండదు. అయినా ఆమె చాలా హాయిగా వుంటుంది. ఆమె భర్తను వదిలేయడానికి కారణమేమీ రచయిత చెప్పలేదు. అతను మామూలు భర్త, అనుమానించే మనిషి కాడు, చాదస్తుడు కాడు, వేపుకుతినేవాడు కాడు, సంపాదనపరుడే. పురుషుడే. పెళ్లయిన కొత్తల్లో అందరిలాగా ఆమెను రతిసుఖాల్లో ముంచి తేల్చినవాడే. అయినా యీమె అమీర్‌ను చూసి మురిసి పోతూ వుంటుంది. పరవశమై పోతూ వుంటుంది. అతను యీమె పట్ల అతి పొజెసివ్‌నెస్ కనబరుస్తూ వుంటాడు. వీళ్లు వచ్చేసిన మూణ్నెళ్లకు ఆమె మావయ్య వచ్చి తిరిగి వచ్చేయమని బతిమాలితే యిద్దరూ ఛీత్కరించి పంపుతారు.

ఇక్కడివరకు రొటీన్ లైఫ్ గడిపే ఓ యిల్లాలి ఫాంటసీని సంతృప్తి పరిచే వ్యవహారం అనుకుని సరిపెట్టుకోవచ్చు. ఇక్కడ కథ మలుపు తిరుగుతుంది. అమీర్‌కు ఊళ్లో వున్న ఓ తోళ్ల సాయిబు కూతురి మీద మోజు పుడుతుంది. ఆమె బంధువైన మీరా అనే 16 ఏళ్ల కుర్రవాడి ద్వారా రాయబారం నడుపుతున్నాడు కానీ ఫలించటం లేదు. అమీర్ దిగులుపడడం చూసి బెంగ పెట్టుకున్న రాజేశ్వరి, మీరాను పట్టుకుని సంగతి తెలుసుకుని, ఆ పిల్ల వద్దకు వెళ్లి, అమీర్‌తో పడుక్కో అని కన్విన్స్ చేసి తీసుకుని వస్తుంది. ఇది నాకు అస్సలు మింగుడు పడలేదు.

‘‘పడవ ప్రయాణం’’ కథలో పాలగుమ్మి పద్మరాజు గారు భర్త మీద పిచ్చి ప్రేమతో తెలివితక్కువ పనులు చేసిన ఒక స్త్రీ కథ రాసి మెప్పించారు. కానీ యిలా యింకో ఆడదాన్ని తెచ్చి భర్తకు తార్చడం ‘‘సతీ సుమతి’’ కంటె ఓ మెట్టు పైకి వెళ్లినట్లే! సుమతి కుష్టురోగి ఐన భర్త వేశ్య దగ్గరకు వెళతానంటే, ఆమెను బతిమాలి, ఒప్పించి, తను భర్తను నెత్తి మీద బుట్టలో పెట్టుకుని తీసుకెళ్లింది. ఇక్కడ అమీర్ అడక్కపోయినా, రాజేశ్వరి తనంతట తానే అతని విరహాన్ని తెలుసుకుని, అతని ప్రియురాలిని బతిమాలి, వెంటపెట్టుకుని వచ్చింది. ఎందుకంటే అమీర్ బాధను చూడలేక పోయిందట. ఇది మగవాడైన రచయిత ఫాంటసీ అనిపిస్తుంది నాకు. పురాణాలను నిరసించే స్త్రీవాదులకు యీ కథ ఎందుకు నచ్చిందో, నాకు ఎప్పటికీ అర్థం కాదు.

తోళ్ల సాయిబు కూతురితో ఓ పదిరోజులు ప్రణయం సాగించాక, అతనికి ఆమెపై మోజు పోయిందట. ఎందుకంటే ఆమెది భారీ పర్శనాలిటీట. శృంగారంలో చొరవ ఎక్కువగా తీసుకుంటుందట. ఇంతలో రాజేశ్వరికి కడుపు వచ్చింది. అమీర్ వాడు దెయ్యం బిడ్డ, చంపేయ్ అన్నాడు. ఈమె వినలేదు. దాంతో అతను యీమెను తిట్టాడు, డొక్కలో తన్నాడు, కర్ర తీసుకుని కొట్టాడు. ఇదంతా హీరోయిజం అనిపిస్తుంది రాజేశ్వరికి. ‘మన మొగుళ్లయితే పెళ్లం రంకు సాగించినా గుట్టు బయటపడకుండా కడుపులో పెట్టుకుని దాచుకుంటారు. అదే అమీర్ అయితేనా? నాకేసి ఎవడైనా కన్నెత్తి చూసినా నరికి పోగులు పెట్టడూ?’ అని మురిసిపోతుంది. ఏది ఏమైతేనేం, గర్భస్రావానికి ఒప్పుకోదు. దాంతో అమీర్ ఆర్నెల్లదాకా రానని, బియ్యం అదీ తెచ్చి యిచ్చే ఏర్పాటు మీరా ద్వారా చేస్తానని చెప్పి వెళ్లిపోయాడు.

అతను వెళ్లిపోయాక మీరా ఆమెకు చేరువయ్యాడు. అతను తనను ఆరాధించే విధానం చూసి ఆమె మురిసిపోయింది. అతన్ని తమ్ముడిగా భావిస్తున్నానంటూనే కౌగలించుకునేది. ముద్దులు పెట్టుకునేది. అతను కూడా ‘దీదీ’ అని పిలుస్తూనే వాటేసుకుంటున్నాడు. అంతలోనే యిద్దరూ గిల్టీగా ఫీలవుతున్నారు. అతనికి కూడా వేరే వ్యాపకం, ఆదాయమార్గం ఏదీ వున్నట్లు చెప్పలేదు. సవతి పిన్ని, అక్క వున్నారు. ఈమె దగ్గరకు వచ్చి కూర్చుంటున్నాడని వాళ్లకు తెలుసు. అయినా ఆపే ప్రయత్నం చేసినట్లు కనబడదు. ఓ రోజు రాత్రి యీమె ఒక్కత్తీ పడుకుని వుండగా ఎవడో వచ్చి బలాత్కారం చేయబోయాడు. ముందు జాగ్రత్తగా మీరా యిచ్చిన బాకు చూపించి కాపాడుకుంది.

అమీర్ యీమెను ఎందుకు వదిలిపోయాడో మీరాకు తెలియదు. ఓ రోజు అడిగితే చెప్పింది. అప్పుడు మీరా తన అక్కతో చెప్పి ఒకావిణ్ని పంపించాడు. ఆమె వచ్చి నెలలు నిండలేదు కాబట్టి, కావాలంటే గర్భం తీసేస్తానంది. తీయించేసుకుంటే మళ్లీ అమీర్‌తో గతంలోలా స్వేచ్చగా పిల్లా, పీచూ గొడవ లేకుండా బతకవచ్చు కదానిపించింది యీమెకు. ఇదే మాట అమీర్ చెపితే అప్పుడు వినలేదు, యిప్పుడు తోచి, సరేనంది. అప్పటికే చాలా నెలలు కావడంతో భారీగా రక్తస్రావం అయింది. మీరా సేవ చేశాడు. పుట్టిన పిల్లను మీరా ఎక్కడో పారేసి వచ్చాడు. సజీవంగా వుందో, లేదో రాయలేదు, శవం అని రాయలేదు, ‘నా చిన్ని పాపని బట్టలో లుంగ చుట్టి పట్టుకెళ్లిపోయాడు, అడిగితే నీకు కనబడదులే అన్నాడు. ఆ పిల్లను దిక్కులేకుండా పారెయ్యడమంటేనే నాకు కష్టంగా వుంది.’ అని రాశారు. దీని తర్వాత కథలో పిల్ల ప్రస్తావన మళ్లీ రాలేదు. మళ్లీ శృంగారంలోకే కథ మళ్లింది.

మీరాను చిన్నపిల్లాడిలా లాలిస్తూనే వుంటుంది. అమీర్ తిరిగి వస్తాడేమోనని భయపడుతూనే, అతనితో పడుక్కోవడానికి సిద్ధపడుతుంది. ‘అమీర్ వచ్చి నీ మీద చెయ్యి వేస్తే చంపేస్తా వాణ్ని’ అంటాడు మీరా. చివరకు వెళ్లిన నాలుగు నెలలకు అమీర్ తిరిగి వచ్చాడు. వచ్చి ఎంత అందంగా తయారయ్యావ్ అంటాడు తప్ప, యిన్నాళ్లూ ఎలా బతికావు అని అడగడు. నా కోసం గర్భపాతం చేయించుకున్నావా అని మెచ్చుకోడు. వస్తూనే మళ్లీ వీళ్ల రాసక్రీడ సాగుతుంది. మీరా అమీర్ కళ్లెదుర పడకుండా వీళ్లనంతా గమనిస్తూ వున్నాడు. ఓ రోజు రహస్యంగా రాజేశ్వరిని కలిసి, ‘మీరిలా సన్నిహితంగా వుండడం నాకు భరించశక్యంగా లేదు, అందుకే నేను రావటం లేదు’ అన్నాడు. ‘నువ్వు రాకపోతే నాకు బాగుండదు, వస్తూండు’ అందీమె. చెప్పింది కదాని అతను వస్తే అమీర్ అతనితో అతి తక్కువగా మాట్లాడాడు. అతనికి సందేహం కలిగినట్లుగా వుందని గ్రహించి మీరా రావడం మానేశాడు.

మళ్లీసారి కలిసినప్పుడు, ‘అమీర్ వుండగా నువ్వు రావలసినదే’ అని రాజేశ్వరి పట్టుబట్టింది. ఆమె మాట మీరలేక అతను వచ్చాడు, ఏవేవో కబుర్లు చెపుతూ కూర్చున్నాడు. అమీర్ మౌనంగా కత్తి నూరుతూ కూర్చున్నాడు. ఈమె మీరా చేత దీదీ అని పిలిపించుకుంటూనే, వాటేసుకుని కూర్చుంది. భోజనానికి పిలిస్తే అమీర్ రాకపోతే, రాజేశ్వరి, మీరా యిద్దరూ తిన్నారు. ఈ ఆక్వర్డ్‌నెస్ భరించలేక మీరా బయలుదేరినప్పుడల్లా యీమె ఆపింది. సాయంత్రానికి మీరా వెళ్లిపోయాడు. ఆ రాత్రి అమీర్, రాజేశ్వరి కొండల్లో విహారానికి బయలుదేరినప్పుడు వారిని అనుసరించి వెళ్లిన మీరా చీకట్లో ప్రమాదవశాత్తూ అగాధంలో పడిపోయి, ఒక చెట్టుకొమ్మను పట్టుకుని వేళ్లాడాడు. అతని గొంతు గుర్తుపట్టి, రాజేశ్వరి ఆందోళన పడింది. ఆమె కోసం అమీర్ ప్రాణాలకు తెగించి మీరాను కాపాడాడు.

మర్నాడు మీరా రాగానే యీమెకు అతని మీద ప్రేమ పొంగి పొరలిపోయింది. కౌగలించుకుని అతని తలను ఛాతీకి అదుముకుంది. అంతా చూస్తూ అమీర్ భగ్గుమన్నాడు. బయటకు వెళ్లి, రెండు రవికలు తెచ్చి ‘ఇవాళ్టినుంచి యివి వేసుకో’ అన్నాడు. ఆ రాత్రి అమీర్, రాజేశ్వరి రమించి, నిద్రపోయిన తర్వాత మీరా వచ్చి ఆమెను లేపాడు. బయటకు నది ఒడ్డుకు తీసుకెళ్లాడు. ‘నిన్ను వదులుకోను, మనం ఎక్కడికో అక్కడికి పారిపోదాం. ఇక్కడే వుంటే అమీర్ నిన్ను చంపుతాడు.’ అన్నాడు. ‘దీదీ, దీదీ, నువ్వు నా దానివి’ అంటూ ఆక్రమించుకున్నాడు. ఇద్దరూ రతికేళిలో పాల్గొని, నిద్రలోకి జారుకున్నారు.

కాస్సేపటికి ఆమెకు మెలకువ వచ్చింది. చూస్తే చేతిలో కత్తితో అమీర్! మీరా జుట్టు పట్టుకుని లేపాడు. కత్తి ఎత్తాడు. ఈమె ఆ కత్తికి అడ్డుపడింది. ‘వాణ్ని ఒదులు’ అన్నాడు అమీర్. ‘నన్ను చంపాకనే..’ అంటూ యీమె మీరాని తన శరీరంతో కప్పేసి, వీపులో దిగే కత్తిపోటుకై ఎదురు చూసింది. పది నిమిషాలు గడిచాక కళ్లు తెరిచి చూస్తే చుట్టూ రక్తం, అమీర్ పడి వున్నాడు. ‘మీరా, పరిగెట్టుకెళ్లి డాక్టర్ని తీసుకురా’ అంది రాజేశ్వరి. అతను వెళ్లగానే ‘అమీరూ, ఎందుకిలా చేశావ్’ అంది. ‘నిన్ను మీరాతో పంచుకోలేను. నిన్నయితే చంపదలచుకోలేదు. నేనో, మీరాయో ఒకరే బతకాలి. నీకు మీరా కావాలని నాకు అర్థమైంది.’ అన్నాడు అమీర్. ‘నీ మీద నాకు ప్రేమ తగ్గలేదు. మీరా విచారం చూడలేక అతన్ని నిరాకరించలేదంతే’ అంటూ యీమె ఏడ్చింది.

తెల్లవారింది. అమీర్ రొమ్ముమీద లోతైన గాయం కనబడుతోంది. మీరా, డాక్టరూ, పోలీసులు వచ్చారు. డాక్టరుతో చెప్పగానే అతను పోలీసులకు కబురు పెట్టాడు. వాళ్లు కత్తి, గాయం అనగానే ఎవరు పొడిచారని అడిగారు. ఈమె చంపి వుంటుందని అనుకుని, మీరా ఆ నేరం తనమీద వేసుకున్నాడు. పోలీసులు వెంట వచ్చారు. సంగతి తెలిశాక అతనే పొడుచుకున్నాడు అని రాజేశ్వరి చెపితే పోలీసులు నమ్మలేదు. అప్పుడు మీరాను రక్షించాలని, ఆమె ‘నేనే పొడిచాను’ అంది. జైల్లో పడేశారు. జైల్లో కూర్చునే యీ కథంతా ఆమె స్వగతంగా చెప్పింది.

ఇదీ కథ. ‘దీన్ని సినిమాగా తీస్తే తప్పేముంది? ఇలాటి మనుష్యులు నిజజీవితంలో వుండరని మీరనగలరా?’ అని అనకండి. ఉంటారు మహాప్రభో, వుంటారు. లోకంలో అన్ని రకాలూ, ఏ రచయితా వూహించలేనంత చిత్రమైన మనుషులు రక్తమాంసాలతో వుంటారు. ఉపకారం చేసినవాడికి అపకారం చేసేవాళ్లు, ఉత్తిపుణ్యాన మరో మనిషి ఎదుగుదల చూసి ఏడ్చేవాళ్లు, పావలా కోసం ప్రాణాలు తీసేవాళ్లు. ఇలా ఎందరెందరో! మనుషులే కాదు, దేవుళ్లు కూడా ఇర్రేషనల్‌గా ప్రవర్తిస్తారు. తమ కోసం దేవాలయం కట్టించిన పాపానికి లేదా పుణ్యానికి జైల్లో పడిన రామదాసుకి దర్శనం యివ్వకుండా, రామలక్ష్మణులు తానాషాకు యివ్వడమేమిటి? లోకంలో పుణ్యాత్ములకు కష్టాలు కలగడం, పాపాత్ములు సుఖంగా కులకడం చూస్తూ వుంటాం.

అయితే యీ జీవితాలను కథలుగా, నాటకాలుగా, సినిమాలుగా మలిచినపుడు ప్రతీదానికీ జస్టిఫికేషన్ చూపించాల్సి వస్తుంది. తానాషా గతజన్మలో రామభక్తుడని చెప్పవలసి వస్తుంది. పాపిష్టివాళ్లకు సంచితకర్మఫలంగా సుఖాలబ్బాయని చెప్పాల్సి వస్తుంది. రాజేశ్వరి వంటి వ్యక్తి ప్రవర్తనకు కారణం ఏమిటంటే ఏం చెప్పగలడు రచయిత? ఈ మధ్య ఓ కేసు చదివాను. ఒక వితంతువుకు తన కంటె తక్కువ వయసున్న బ్రహ్మచారితో అక్రమసంబంధం ఏర్పడింది. అతను వేరేవాళ్లను పెళ్లి చేసుకుంటే అందుబాటులో వుండడని, కూతుర్నే యిచ్చి పెళ్లి చేసింది. పెళ్లయ్యాక యీ సంబంధం గురించి తెలిసి కూతురు ఆత్మహత్య చేసుకుంది. దీన్నే నాటకంగా రాసినపుడు, యీ సంఘటనతో విచలితురాలై పోయిన తల్లి తన ప్రవర్తనకు తనపై అసహ్యం పుట్టి, సెక్స్‌పై విరక్తి కలిగి సన్యాసం తీసుకుందని ముగింపు యిస్తాడు నాటకకర్త.

కానీ నిజజీవితంలో జరిగినది వేరు. కూతురు చనిపోయిన రెండు, మూడు నెలలాగి యీమె అతనితో మళ్లీ కాపురం పెట్టేసింది. కూతురు ఆత్మహత్యకు కారణాలు వెతుకుతున్న పోలీసులు వీళ్లని పిలిచి విచారిస్తున్నారు. వెళ్లి, మన సంబంధం గురించి చెప్పేద్దామని ప్రియుడు కమ్ అల్లుడు అనసాగాడు. దాంతో విసిగిపోయిన ఆమె అతన్ని చంపేసి, పోలీసు స్టేషన్‌కు వెళ్లి లొంగిపోయింది. ‘లొంగిపోయే కాడికి యితన్ని చంపడం దేనికి? తనే ఆత్మహత్య చేసుకోవచ్చుగా!’ అంటారు పాఠకులు, దీన్ని నవలగా రాస్తే! జీవితాల్లో ఏ లాజిక్కూ లేకుండా బతికేసే మనుషులు పాఠకులుగా, ప్రేక్షకులుగా మారేటప్పటికి లక్ష లాజిక్కులు లాగుతారు. కన్విన్సింగ్‌గా లేదు అంటారు.

రాజేశ్వరి వంటి కారెక్టరు ప్రవర్తనను అర్థం చేసుకోవాలన్నా, చూసి జాలి పడాలన్నా, ఎంపతైజ్ చేయాలన్నా చాలా కష్టం. ప్రొటగానిస్టుతో ప్రేక్షకుడు మమేకం కాకపోతే, రససిద్ధి సాధించలేము. ‘‘మనుషులు మారాలి’’ సినిమాలో హీరోయిన్ పిల్లలకు విషం పెట్టి చంపేసిందని సినిమా మొదట్లోనే చెప్పారు. ఎంత ఘోరం? అంటూ సినిమా చూశాక, చివర్లో ఆమె పరిస్థితి అర్థమయ్యాక ప్రేక్షకులు కంటతడి పెట్టారు, సినిమాను హిట్ చేశారు. ఇప్పుడీ సినిమాలో కూడా రాజేశ్వరి ప్రవర్తనకు కారణాలు వెతుకుతూ సంఘటనలు సృష్టించాలి. ఆమె భర్తను శాడిస్టో, మరోటో చేయాలి. అమీర్ కోసం యింకో అమ్మాయిని తీసుకురావడానికి మరో కారణం సృష్టించాలి.

ఇవన్నీ చేయడానికి మూలరచయిత మరణించారు. పురాణాలైతే యిష్టం వచ్చినట్లు మార్చేయవచ్చు. కానీ సాంఘిక రచనలను రచయిత పోయిన తర్వాత మార్చగలరా? ‘‘కన్యాశుల్కం’’ నాటకాన్ని సినిమాగా తీసినపుడు సుఖాంతం చేయడానికి చివర్లో మార్చారు, అర్థవంతంగానే మార్చినా, దానికే క్షమాపణ చెప్పారు. మరి చలం కథ మారిస్తే వీరాభిమానులు ఊరుకుంటారా? చూడాలి, ఏం జరుగుతుందో! ఈ వ్యాసంపై కామెంట్స్ చేసేవారు చలం వ్యక్తిగత జీవితం గురించి మాట్లాడకపోవడం సబబు. ఇది ఆయన కాల్పనిక రచన, దీనిపైనే చర్చ జరగాలి తప్ప ఆయన అలాటివాడు, యిలాటివాడు అనడం అనవసరం. **– ఎమ్బీయస్ ప్రసాద్ (నవంబరు 2020)**

**డిసెంబరు 04, 2020** **ఎమ్బీయస్ : నీతీశ్ ఎక్కడ దెబ్బ తిన్నాడు?**

బిహార్‌లో నీతీశ్ మళ్లీ ముఖ్యమంత్రి అయ్యారు. కానీ గతంలో కంటె 28 సీట్లు తక్కువ తెచ్చుకోవడంతో బిజెపి చెప్పినట్లు వినాల్సి వస్తుంది. ఇచ్చిన మాట తప్పకుండా బిజెపి నీతీశ్‌ను ముఖ్యమంత్రిని చేసింది కానీ, ఆయనతో స్నేహంగా వున్న సుశీల్ మోదీని ఉపముఖ్యమంత్రిగా తప్పించి, ఆయన స్థానంలో వేరేవాళ్లు యిద్దర్ని ఉపముఖ్యమంత్రులుగా వేసింది. పరిపాలనలో వాళ్ల ఎజెండా ఏ మేరకు అమలవుతుందో యికపై చూడాలి. కొద్దికాలం తర్వాత నీతీశ్‌ను కేంద్రానికి తరలించి, బిజెపి నాయకుణ్నే ముఖ్యమంత్రిని చేస్తారనే ఊహలు కూడా వున్నాయి. బిజెపి ఏం చేసినా కాదనలేని పరిస్థితిలో నీతీశ్ ఉన్నారు. ఎన్నికల ప్రచారం ప్రారంభం కావడానికి ముందు బిజెపి-జెడియు కూటమి గతంలో కంటె ఎక్కువ సీట్లతో అధికారంలోకి తిరిగి వస్తుందనే అనుకున్నారు. ఎందుకంటే అప్పుడు తేజస్వి బిహార్‌కు దూరంగా దిల్లీలో ఫామ్‌హౌస్‌లో సేద దీరుతున్నాడు. తండ్రి లాలూ జైల్లో మగ్గుతున్నాడు. రాహుల్ ఎక్కడున్నాడో ఎవరికీ తెలియదు.

కానీ ఎన్నికలు దగ్గరపడి అతను రంగంలోకి దిగిన దగ్గర్నుంచి పరిస్థితి మారిపోసాగింది. వాతావరణం వేడెక్కి, వేడెక్కి బిజెపి అగ్రనేతలు కూడా ప్రచారానికి రావలసి వచ్చింది. తేజస్వి సభలకు వచ్చిన జనాలను చూసి నీతీశ్ కూడా బెదిరి ‘ఇవే నా చివరి ఎన్నికలు, నాకు ఆఖరి అవకాశం యివ్వండి.’ అని చెప్పుకోవలసి వచ్చింది. దాదాపు ఎగ్జిట్ పోల్స్ అన్నీ ఆర్‌జెడి కూటమికి, కొద్ది తేడాతో ఐనా, గెలుపు ఖాయం అని అంచనా వేశాయి. చివరకు ఫలితాలు చూస్తే ఆర్జేడికి అతి పెద్ద పార్టీగా అవతరించింది కానీ భాగస్వామి కాంగ్రెసు దెబ్బ తీయడంతో 110 దగ్గర ఆగిపోయింది. రెండవ పెద్ద పార్టీగా బిజెపి 74 సీట్లు, జెడియుకు 43 వచ్చి ఎన్‌డిఏకు 125 వచ్చి, 243 స్థానాల అసెంబ్లీలో సింపుల్ మెజారిటీ కంటె 3 సీట్లు మాత్రం ఎక్కువ తెచ్చుకుని గట్టెక్కింది.

నీతీశ్ పార్టీ వైఫల్యం కారణంగానే ఎన్‌డిఏ చివరివరకు అంచుల్లో వుండాల్సి వచ్చింది. సమర్థ ముఖ్యమంత్రి అని అందరి చేత పొగడబడిన నీతీశ్ ఎక్కడ విఫలమయ్యాడు? నిజానికి 2015తో పోలిస్తే పార్టీకి ఓట్ల శాతం తగ్గలేదు. ‘మా స్నేహితులు, శత్రువులు అందరూ కలిసి మాకు సీట్లు రాకుండా చేశారు’ అని జెడియు జనరల్ సెక్రటరీ కెసి త్యాగి వాపోయాడు. చిరాగ్ పాశ్వాన్, ఒక్క సీటు మాత్రమే గెలిచినా 135 సీట్లలో జెడియుకు వ్యతిరేకంగా పోటీ చేసి కనీసం 25 నుంచి 36 (ఎవరూ కచ్చితంగా చెప్పటం లేదు) దాని విజయావకాశాలను దెబ్బ తీశాడని అంచనా. 5 స్థానాల్లో బిజెపికి వ్యతిరేకంగా కూడా పోటీ చేశాడు కానీ ప్రభావం చూపలేకపోయాడు.

తేజస్వి కూడా నీతీశ్ మీదే బాణాలన్నీ ఎక్కుపెట్టాడు. బిజెపి చాటుదెబ్బ తీసిందని అందరికీ అనుమానం. క్షేత్రస్థాయిలో జెడియు, బిజెపి కార్యకర్తల మధ్య సమన్వయం లేదు. జెడియు ఓట్లు బిజెపికి బదిలీ అయినా, అటు నుంచి యిటు రాలేదట. బిజెపికి 53 సీట్ల నుంచి 74కు పెరగగా, జెడియుకు 71 నుంచి 43కి తగ్గాయి. ఇన్ని వైపుల నుంచి వచ్చిన దాడిని ఎదుర్కుని కూడా నీతీశ్‌కు 43 సీట్లు ఎలా వచ్చాయో ఆలోచించాలి.

ఇన్నేళ్లగా రాజకీయాల్లో వున్నా నీతీశ్‌పై అవినీతి ఆరోపణలు లేవు. తన కుటుంబాన్ని రాజకీయాల్లో తెచ్చాడన్న ఆరోపణ లేదు. అయితే నీతీశ్ సొంతంగా గెలిచే పరిస్థితి అయితే లేదు. ఎప్పుడూ ఎవరో ఒకరి ఆసరా తీసుకోవలసిందే. ఆ తీసుకోవడంలో నిలకడ లేదు. ఒకసారి వాళ్లను తిడతాడు, మరోసారి ముద్దు చేస్తాడు. ఈ సమస్య రాజకీయనాయకు లందరితోనూ వుంది కాబట్టి అది పెద్ద అంశం కాలేదు. చర్చకు వచ్చిన ముఖ్యమైన అంశం ఏమిటంటే, నీతీశ్ పాలనాసామర్థ్యం. 15 ఏళ్లగా ఏకధాటిగా పాలిస్తూ, ‘సుశాసన్ (మంచి పరిపాలన) బాబు’ అని పేరు తెచ్చుకున్నా బిహార్ అనేక విషయాల్లో వెనకబడి వుందని గణాంకాలు చెప్తున్నాయి. నీతీశ్ మొదటి టర్మ్ కంటె, రెండో దానిలో సామర్థ్యం తగ్గిందని, దాని కంటె మూడో దానిలో మరింత తగ్గిందని పరిశీలకులు అంటారు. అయినా నీతీశ్ కాకుండా వేరెవరున్నా బిహార్ యింతకంటె అధ్వాన్నంగా వుండేదని కొందరు వాదిస్తారు.

ఇలాటిది నిరూపించడం కష్టం. స్వాతంత్ర్యం వచ్చిన 60 ఏళ్లల్లో మేమెంతో చేశాం అని కాంగ్రెసు చెప్పుకుంటుంది. ఏమీ చేయలేదని బిజెపి అంటుంది. అస్సలు చేయకుండా ఎందుకుంది? ఫలానాఫలానా చేసింది కదా అని తటస్థులు అంటే కాంగ్రెసు కాకుండా మేమే వుండి వుంటే యింకా ఎక్కువ చేసేవాళ్లం అని బిజెపియో, మరో ప్రతిపక్షమో వాదించవచ్చు. దీన్ని నిరూపించడం ఎలా? అదే విధంగా నీతీశ్ కాకుండా మరొకరైతే ఎలా వుండేది అనేది చెప్పడం కష్టం.

తేజస్వికి ఎప్పుడూ వుండే ముస్లిం, యాదవ్ ఓట్లతో బాటు యూత్ ఓటు కూడా పడుతుందని అంచనా వేశారు. కానీ చివరకు చూస్తే కులమతాల రీత్యా ఓటింగు జరిగిందనే చెప్పాలి. లేకపోతే అక్కడ ఏ బేస్ లేని మజ్లిస్‌కు ఏకంగా 5 సీట్లు వచ్చేవి కావు. కాంగ్రెసు అటూయిటూ కాక చెడడంతో అగ్రవర్ణాలు దాన్ని పట్టించుకోకుండా బిజెపికి ఓటేశాయి. నీతీశ్‌కు ఎప్పటిలాగా బాగా వెనకబడిన వర్గాలు బాసటగా నిలిచాయి. బిజెపి అగ్రవర్ణాలకు, కాంగ్రెసు దళితులకు, ఆర్జెడి యాదవులకు మేలు చేసేవిగా పేరుబడగా నీతీశ్ ఇబిసిలను, మహాదళితులను చేరదీశాడు. వాళ్లు యీసారీ నీతీశ్‌ను వదిలిపెట్టలేదు.

నీతీశ్ పాలనలో శాంతిభద్రతలు మెరుగుపడడంతో ఆడవాళ్లందరూ అతని మద్దతుదారులయ్యారు. పైగా ఆడపిల్లలకు సైకిళ్లూ అవీ యివ్వడం, పంచాయితీల్లో వాళ్లకు 50 శాతం రిజర్వేషన్లు కల్పించడం వంటివి చేయడంతో, మరీ ముఖ్యంగా మద్యనిషేధం అమలు చేసి, భర్తలకు ఓ పట్టాన మద్యం దొరక్కుండా చేయడంతో వాళ్లు నీతీశ్‌కు బలమైన ఓటు బ్యాంకుగా నిలబడ్డారు. తేజస్వి సభల్లో యువకులు చాలామందే కనబడ్డారు కానీ స్త్రీలు, యువతులు కనబడలేదు.

లాలూను, తేజస్విని ఎన్‌డిఏ ఒకే గాట కట్టబోయినా, చాలామంది ప్రజలు అలా అనుకోలేదు. ఎవరికి వాళ్లను విడిగానే చూశారు. తేజస్విని నమ్మారు. అయినా మహిళలు మాత్రం తేజస్వి వస్తే లాలూ రాజ్యం రావచ్చని భయపడ్డారని తోస్తోంది. మొదటి దశలో తేజస్వి చాలా ముందుకు వెళ్లడం, రెండో దశలో నిలదొక్కుకోవడం చూసి, మూడో దశలో మహిళలు బయటకు వచ్చి ఓటేశారు. మగవాళ్లలో 55 శాతం మంది వేయగా స్త్రీలలో 65.5 శాతం మంది ఓటేశారు. దాంతో మగవారి సరాసరి 54.7 అయితే ఆడవారిది 54.9 అయింది.

సోషల్ మీడియాను ఉపయోగించుకోవడంలో జెడియు వెనకబడిందని బిజెపి నాయకులు ఫిర్యాదు చేస్తున్నారు. బిజెపిది దానిలో ప్రథమస్థానమని అందరికీ తెలుసు.

జెడియుకు 2015లో 18.3 శాతం ఓట్లు వస్తే, యీసారి 23.1 వచ్చాయి.

బిజెపికి 2015లో 24.1 శాతం వస్తే, యీసారి 19.5 శాతం (11 లక్షల ఓట్లు) వచ్చాయి. ఈసారి జెడియుతో సమాన భాగస్వామ్యం వుండటం చేత వాళ్లకు కొన్ని సీట్లు కేటాయించడం చేత యీ తగ్గుదల కనబడుతోంది.

**డిసెంబరు 12, 2020** **ఎమ్బీయస్ : రజనీని నమ్మొచ్చా?**

ఈ రోజుతో రజనీకాంత్‌కు 70 ఏళ్లు నిండాయి. రాజకీయాల్లోకి దిగుతానని తాజాగా గతవారమే ప్రకటించడంతో యీసారి పుట్టినరోజుకు అభిమానుల హడావుడి జాస్తిగానే వుంది. రాజకీయనాయకుల హడావుడి కూడా. మోదీ నుంచి పన్నీరుశెల్వం దాకా పొద్దున్నే గ్రీట్ చేసేశారు. డిసెంబరు 31న పార్టీ పెడతానంటా డితను. 2021 మేలో అసెంబ్లీ ఎన్నికలు. అంటే మధ్యలో నాలుగు నెలలు మాత్రమే టైముందన్నమాట. ఈలోగా బూత్ స్థాయి దాకా పార్టీ నిర్మాణం, పార్టీ సిద్ధాంతాలపై చర్చ, మానిఫెస్టో తయారుచేయించడం, అభ్యర్థుల ఎంపిక, ప్రచారం అన్నీ పూర్తయిపోయి, దశాబ్దాలుగా పకడ్బందీగా. పటిష్టంగా ఏర్పడిన డిఎంకె, ఎడిఎంకె పార్టీలను, కులాలవారీగా, ప్రాంతాలవారీగా బలంగా వున్న యితర పార్టీలను ఢీకొనే స్థాయికి ఎదగాలన్నమాట. ఇదంతా జరిగేనా?

రాజకీయ పార్టీ పెట్టడమంటే ఆషామాషీ వ్యవహారమని కొందరు ఎందుకనుకుంటారో నాకు అర్థం కాదు. డబ్బున్నవాళ్లంతా సినిమాలు తీయలేరు. అదొక విద్య. కష్టపడి నేర్చుకోవాలి. అలాగే గ్లామరున్న వాళ్లంతా పార్టీలు పెట్టలేరు. అది బ్రహ్మవిద్య. ఓ పాతికమంది నమ్మకస్తులు, సమర్థులు దొరికితే, ఓ వందా రెండువందల మంది చేత బాగా పని చేయించగలిగితే సినిమా విడుదల చేసేయవచ్చు. కానీ పార్టీ అంటే వేలాదిమంది కార్యకర్తలు కావాలి. వివిధ స్థాయిల్లో, వివిధ దశల్లో డబ్బు పెట్టుబడి పెట్టేవాళ్లుండాలి. మీడియా మద్దతు కొంతైనా వుండాలి. ఓటర్లను కలుసుకోవడంలో, పోలింగు రోజున బూతులకు తరలించడంలో కార్యకర్తలకు తర్ఫీదు యివ్వాలి. టీవీ చర్చల్లో పాల్గొనడానికి కొంతమంది వక్తలను తయారుచేయాలి.

అందరికంటె ముందుగా పార్టీ అధినేత ట్రైనింగు తీసుకోవాలి. సినిమానటుడంటే పోనీలే అని వూరుకుంటారు కానీ రాజకీయాల్లోకి వచ్చాడనగానే జాతీయ, అంతర్జాతీయ సమస్యలపై అభిప్రాయం చెప్పమంటారు. ప్రతీ నియోజకవర్గం గురించి ఏదో ఒకటి చెప్పమంటారు. మొదటినుంచీ తెలుసుకుంటూ వస్తే తప్ప హఠాత్తుగా నేర్చుకుందామంటే యివన్నీ కొరుకుడు పడవు. సినిమాల్లో డైలాగులు వేరే రాస్తారు. సరిగ్గా చెప్పకపోతే రీటేకులుంటాయి. రాజకీయాల్లో ప్రజలు క్షమించరు. పవన్ రాయప్రోలు బదులు గురజాడ అంటే వెక్కిరించి వదిలిపెట్టారు. లోకేశ్ నాలుక మడతపడి ఒకే ఒక్కసారి మంగళగిరికి బదులు మందలగిరి అంటే యిప్పటికీ వదిలిపెట్టటం లేదు. ఆ పాటి పొరపాటు మనం చేయమా? కానీ రాజకీయనాయకుడనగానే లోకువ.

ఎమ్జీయార్ లాటివాడు డిఎంకె ప్రచారకర్తగా వున్నప్పటి నుంచి ఉపన్యాసాలిస్తూ తర్ఫీదు పొందాడు. రజనీకి అలాటి ట్రైనింగ్ ఎక్కడుంది? ఇప్పటికిప్పుడు నాలుగు నెలల్లో అన్నీ చేయాలంటే ఎవరో సలహాదారులను పెట్టుకోవాలి. వాళ్లు చెప్పినట్లు వినాలి. వాళ్లు నీట ముంచుతారో, పాల ముంచుతారో ఫలితాలు వచ్చేదాకా తెలియదు. ఆధ్యాత్మిక రాజకీయాలు, సామాజిక తెలంగాణ.. యివన్నీ కేచీ ఫ్రేజెస్. కానీ క్షేత్రస్థాయికి వచ్చేసరికి అన్నీ ఒకటేగా తేలతాయి. రాజకీయాల్లోకి ఎందుకు వస్తున్నారు అని అడగ్గానే ‘నాకు పదవీలాలస లేదు, నటుడిగా నన్ను అభిమానించి యింతవాణ్ని చేసిన ప్రజలకు తిరిగి యివ్వాలనే ఉద్దేశంతో సామాజికసేవ చేద్దామని దిగాను’ అంటూంటారు వీళ్లు. రజనీ కూడా అదే చెప్పబోతాడు కానీ ‘ఎన్నికలు నాలుగు నెలలు వుండగా కానీ యీ విషయం గుర్తుకు రాలేదా?’ అని అడిగితే ఏం సమాధానం చెప్తాడు?

మన పవన్ కళ్యాణ్ ఎన్నికల కంటె ముందే పార్టీ పెట్టాడు కానీ చురుగ్గా లేకుండా, పార్టీ నిర్మాణం చేయకుండా వూరుకున్నాడు. అది దెబ్బ కొట్టేసింది. ట్రాన్స్‌ఫార్మర్ లేని పవర్ హౌస్ అన్నారొక మిత్రుడు. ఆ విద్యుత్ గ్రామగ్రామానికి వెళ్లాలంటే కొన్నేళ్లపాటు తీగలు వేసుకుంటూ పోవాలి కదా! ఎన్నికల సమయంలో ఓ రెండు నెలలు బహిరంగసభలు పెడితే సరిపోయిందా? సభకు వచ్చిన జనాన్ని ఓట్లు వేయడానికి తీసుకుని వచ్చే యంత్రాంగం అమర్చుకోవాలి కదా! 2019 ఫలితాలు దారుణంగా వచ్చాక, పవన్ నిష్క్రియాపరత్వం అభిమానులను నిరాశ పరుస్తోంది. ఎప్పటికప్పుడు ఎన్నికలలో పాల్గొంటూ వుంటేనే పార్టీలో యాక్టివిటీ వుంటుంది, కార్యకర్తలకు పని వుంటుంది, నిధులు కూడా వస్తాయి. ఎక్కడ బలం వుందో, ఎక్కడ లేదో తెలుస్తుంది. అవేమీ చేయకుండా ఓ స్టేటుమెంటు యిచ్చి వదిలేస్తే రాజకీయంగా చురుగ్గా వుండదలచినవారు తమను పిలిచినవారి దగ్గరకు వెళ్లిపోతారు. పార్టీ అధినేత ‘పేపర్ టైగర్’గా మిగిలిపోతాడు.

రజనీ అభిమాన సంఘాలు పవన్ అభిమాన సంఘాల కంటె బలమైనవి, విస్తృతమైనవి అని కొందరు వాదించవచ్చు. 40 ఏళ్ల క్రితం వాటిలో సభ్యులుగా చేరినవాళ్లు యీ పాటికి వయసు మీరి, రాజకీయాలంటేనే కాదు, జీవితమంటే కూడా విరక్తి చెంది వుంటారు. ఈలోగా అనేకమంది యువహీరోలు పుట్టుకుని వచ్చారు. యువత రజనీ అంటే పడిఛస్తోందా అంటే నాకు డౌటే. రజనీ సినిమాలు హిట్ అయ్యాయంటే దానికి కారణం రజనీ ఒక్కడే కాదు. కథ, డైరక్షన్, యితర నటీనటులు యిత్యాది ఎన్నో హంగులు చక్కగా అమిరాయి కాబట్టి హిట్టయ్యాయి. ఇటీవలి కాలంలో అమరకపోవడం హెచ్చయింది కాబట్టి భారీ ఫ్లాపులు వచ్చాయి.

ఎమ్జీయార్ తరహాలో రజనీ మహాదాతగా పేరు తెచ్చుకోలేదు. ప్రజాసమస్యల పట్ల స్పందించినదీ లేదు. ఉద్యమాలు చేసినదీ లేదు. తన కమ్మర్షియల్ సినిమాల్లో ‘నేనే కనుక రాజకీయాల్లోకి వస్తేనా..?’ అనే డైలాగులు పవర్‌ఫుల్‌గా పలికి చప్పట్లు కొట్టించుకోవడం తప్ప నిజంగా గోదాలోకి దిగిన సాహసం చేయలేదు. అంతకంటె కరుప్పు (నల్ల) ఎమ్జీయార్‌గా పేరు తెచ్చుకున్న విజయకాంత్ మేలు. పార్టీ పెట్టుకుని ఏవో తంటాలు పడుతున్నాడు. ఓటమి ఎదురైనా పారిపోలేదు. రజనీకి వున్న పేరల్లా భక్తుడు, స్వతహాగా మంచివాడు అనే. తెలివైనవాడు, రాజకీయ చతురత వున్నవాడు అని ఎవరూ అనలేదు. అసలు ప్రజాసమస్యల పట్ల అవగాహన వుందా లేదా అన్నది కూడా ఎవరికీ తెలియదు. ఇలాటి వాణ్ని చూసి ఓటర్లలో కొందరు మురవచ్చేమో కానీ రాజకీయాల్లో తలపండినవారు కానీ, యాక్టివ్‌గా వుండదామనుకునే వారు కానీ యింప్రెస్ అవరు.

అసలు రజనీని కలవడమే కష్టం. ముఖ్యంగా యిప్పుడు అనారోగ్యం పీడిస్తోంది కాబట్టి, జనంలోకి వెళితే యిన్‌ఫెక్షన్ వస్తుందంటే తను పెద్దగా ప్రచారం చేయడేమో కూడా. సినిమాల్లో కూడా గ్రాఫిక్స్‌తో సరిపెడుతున్నారు. జయలలితకు కూడా ఎన్నో వ్యాధులు వుండేవి. కానీ ఆమె 30 ఏళ్ల క్రితమే రాజకీయాల్లోకి దిగిపోయి, పూర్తి నాయకురాలిగా ఎదిగింది కాబట్టి ఎంతో శ్రమకోర్చి, జనాల్లో తిరిగి అమ్మ అనిపించుకుంది. ప్రతీకార రాజకీయాలకు గురై, ఒక విధమైన కసితో వుంది కాబట్టి, ఆమెకు అలా తిరిగే శక్తి వచ్చింది. రజనీకి అలాటి అనుభవాలు లేవు. అందువలన కరోనా వుంది కాబట్టి వీడియోల ద్వారా ప్రచారం చేస్తాను అంటాడేమో, అలా అంటే ప్రజల్లో ఉత్సాహం పుట్టదు, కార్యకర్తలు నీరసిస్తారు. తటస్థ ఓటర్లు పెదవి విరవవచ్చు.

అసలీ రజనీని రాజకీయాల పరంగా నమ్మడానికి లేదు. పాతికేళ్లగా ‘లేస్తే మనిషిని కాను’ అంటూ హడావుడి చేయడమే తప్ప, లేచింది లేదు. ఇన్నాళ్లకు, యీ వయసులో, యీ ఆరోగ్యస్థితిలో లేస్తానంటున్నాడు. వ్యవధి అతి తక్కువ వుండగా ఫుల్‌స్కేల్ పార్టీ పెడతానని ఆశ పెడుతున్నాడు. ఆ మధ్యెప్పుడో ప్రకటన చేసినపుడే పెట్టి వుంటే యీపాటికి కొంతమంది చేరడం, వారిలో కొంతమంది వెళ్లిపోవడం కూడా జరిగేది. బిజెపికి యితన్ని దువ్వుతోందని ఎప్పటినుంచో వార్తలు వచ్చాయి. బిజెపికి ప్రచారకర్తగా చేస్తాడంటే నమ్మి వుండేవాళ్లం. కానీ కొత్తగా పార్టీ పెడతాడంటే నమ్మగలమా?

అసలు రజనీని నమ్మడం చేతనే పివి నరసింహారావుగారు నిట్టనిలువునా మునిగారని గుర్తు తెచ్చుకుంటే అతని మీద చికాకు కలగక మానదు. ఆ విషయమంతా పివికి బాగా సన్నిహితులైన పివిఆర్‌కె ప్రసాద్ తన ‘అసలేం జరిగిందంటే..?’లో విపులంగా రాశారు. సంక్షిప్తంగా చెప్తాను – పార్లమెంటులో మెజారిటీ లేకపోయినా 1991లో ప్రధాని అయిన పివి ఐదేళ్లూ తన రాజకీయ చాతుర్యంతో నెట్టుకుని వచ్చి దేశాన్ని అనేక రకాలుగా గట్టెక్కించారు. 1996 ఎన్నికలు వచ్చాయి. ప్రతీ రాష్ట్రమూ ముఖ్యమే. ముఖ్యంగా తమిళనాడు. అక్కడ జయలలితతో కాంగ్రెసుకు పొత్తు. జయలలిత పివితోనే అంటీముట్టనట్టుగా వుండేది. ఎప్పుడేం చేస్తుందో పివికే అంతుపట్టేది కాదు. ఇక రాష్ట్ర కాంగ్రెసు నాయకులైన మూపనార్, చిదంబరాలను జయలలిత పూచికపుల్లలుగా చూసేది.

వీళ్లూ ఆమె పేరు చెప్తేనే మండిపడేవారు. మన పార్టీతో పొత్తు పెట్టుకుని కూడా లెక్క చేయదేమిటి, ఈ పొత్తు తెంపేసుకోవాలి అని వాళ్ల పంతం. భాగస్వామి అయినా జయలలితకు వ్యతిరేకంగా ప్రకటనలు గుప్పిస్తూ వచ్చారు. ఎన్నికలు ఆర్నెల్లు వున్నాయనగా వాటి జోరు పెంచారు. ఈ పరిస్థితి నివారించడానికి పివి, జయలలితతో మా వాళ్లతో కూడా సఖ్యంగా వుంటే మంచిది కదా అని సూచనప్రాయంగా అంటే ఆమె పైకి ఏమీ అనకపోయినా, సలహాను పట్టించుకునేది కాదు. 1996లో పార్లమెంటు ఎన్నికలతో పాటు తమిళనాడు అసెంబ్లీ ఎన్నికలు కూడా జరగబోతున్నాయి. మళ్లీ జయలలితతో పొత్తు అంటే తమకు బొత్తిగా విలువ వుండదని మూపనార్, చిదంబరాలకు బాధ. ఏది ఏమైనా జయలలితతో పొత్తు కొనసాగాలని మరో కాంగ్రెసు నాయకుడు తంగబాలు ఆలోచన. అతనంటే వీళ్లకు మంట.

జయలలితతో పొత్తు వద్దు అంటే మరి ఎవరితో పెట్టుకోవాలి? డిఎంకెతో పెట్టుకోవాలి. పెట్టుకోగలరా? 1991లో రాజీవ్ హత్య జరిగింది. చేసినది ఎల్‌టిటిఇయే ఐనా, వారికి సహకరించినది డికె, డిఎంకెలలో కొందరు ముఖ్యనాయకులు అని అందరికీ తెలుసు. డిఎంకె పాలనలోనే ఎల్‌టిటిఇ తమిళనాడులో పాతుకుపోయింది, విస్తరిస్తూ పోయింది. అందుకే రాజీవ్ హత్య జరగగానే అందరికీ డిఎంకెపైనే అనుమానం కలిగింది. ఊరూరా దాని పార్టీ ఆఫీసులను దగ్ధం చేశారు. ఎన్నికలలో డిఎంకెను చిత్తుగా ఓడించి, కాంగ్రెసు, ఎడిఎంకెలను గెలిపించారు. జయలలిత ముఖ్యమంత్రి అయి రాష్ట్రపోలీసులను ‘సిట్’కు సహకరించేట్లా చేసింది. కాబట్టే వందలాది ద్రోహులు బయటపడ్డారు. ఎల్‌టిటిఇ నెట్‌వర్క్ బయటపడింది. హంతకులను పట్టుకోగలిగారు.

కేంద్రంలో పివి, రాష్ట్రంలో జయలలిత సారథ్యంలోని ప్రభుత్వాలు ఉమ్మడిగా కృషి చేశాయి కాబట్టే అంత త్వరగా విచారణ ముగిసింది. డిఎంకెను యీ విషయంలో నిందించాలా లేదాని 1991లో అనుమానించిన వారందరి సందేహాలూ 1992 ముగిసేనాటికి తీరిపోయాయి. ఇలాటి డిఎంకెతో కాంగ్రెసు ఎలా పొత్తు పెట్టుకోగలదు? పెట్టుకుంటే దానికి పరువు మిగులుతుందా? పైగా రాజీవ్ గాంధీ అనుచరుడిగా, అతని కుటుంబం ఆమోదంతో ప్రధాని అయినా పివి, డిఎంకెతో పొత్తు పెట్టుకుంటే సోనియా గాంధీ చుట్టూ వున్నవారేమంటారు? చూశారా రాజీవ్‌ హంతకులతో పివి చెయ్యి కలిపాడు అంటారు. అందువలన డిఎంకెతో పొత్తుకు కాంగ్రెసు అధ్యక్షుడిగా వున్న పివిని ఒప్పించడం మహా కష్టం అని మూపనార్ ముఠా అనుకుంది.

ఏం చేద్దామా అని ఆలోచిస్తూ వుంటే రజనీకాంత్ పేరు తట్టింది వాళ్లకు. అప్పుడు హీరోగా వెలుగుతున్నాడు. జయలలితకు అతనికి వ్యక్తిగతంగా పడదు అని అందరికీ తెలుసు. అతన్ని కాంగ్రెసులో చేర్పించేస్తే ఎవరి పొత్తూ లేకుండా స్వతంత్రంగా పోటీ చేసేయవచ్చు, అతన్ని కీలుబొమ్మ ముఖ్యమంత్రిగా పెట్టుకుని మనం చక్రం తిప్పేయవచ్చు అని మూపనార్ ముఠా ఐడియా. వెళ్లి రజనీకాంత్‌కి చెపితే అతను జయలలితపై కోపంతో అన్నాడో, లేక ఆశపడి అన్నాడో కానీ సై అన్నాడు. వెంటనే వీళ్లు దిల్లీలో వాలారు. పివి ముందు ప్రతిపాదన పెట్టారు. పివి చాలాసేపు ఆలోచించి ‘‘రజనీ కాంగ్రెసులో చేరతారని మీరు నిజంగా నమ్ముతున్నారా?’’ అని అడిగారు.

‘‘ఆ విషయం మాకు వదిలేయండి. రావడం ఖాయం.’’ అన్నారు వీళ్లు. ‘‘సరే, విషయం ఖరారయ్యేవరకూ ఏమీ మాట్లాడకండి. ఈలోగా జయలలితను దూరం చేసుకుంటున్నట్లు బయటకు పొక్కనీయకండి.’’ అన్నారు పివి. ఇది మూపనార్ ముఠాకు నచ్చలేదు. వాళ్లు ఎప్పుడెప్పుడు జయలలితను ఛీ కొడదామా అని చూస్తున్నారు. కానీ పివి తొందరపడలేదు. మూడు రకాల సర్వేలు చేయించారు. అన్నిటిని కలిపి క్రోడీకరించి చూస్తే వాళ్లు చెప్పినదేమిటంటే – ‘కాంగ్రెసు స్వతంత్రంగా పోటీ చేస్తే సీట్లు రావు. డిఎంకెతో పొత్తు పెట్టుకుంటే గెలిచే అవకాశాలు ఎక్కువ. జయలలితకు ఆదరణ తగ్గింది కాబట్టి ఎడిఎంకెతో పొత్తు పెట్టుకుంటే గెలవడం కష్టమే. రజనీకాంత్ కాంగ్రెసు పార్టీ పగ్గాలు చేపట్టి, పార్టీ స్వతంత్రంగా పోటీ చేస్తే అధికారంలోకి వస్తుంది. ప్రస్తుత కాంగ్రెసు నాయకుల సామర్థ్యంపై ప్రజలకు నమ్మకం లేదు. కానీ రజనీకి అపారమైన ప్రజాదరణ వుంది. ’ అని.

1996 ఫిబ్రవరి వచ్చేనాటికి యిదీ పరిస్థితి. మూపనార్ ముఠా తనను దుమ్మెత్తిపోస్తూ బహిరంగ ప్రకటనలు చేస్తున్నా జయలలిత కాంగ్రెసుతో పొత్తుకు సిద్ధమే అంటూ పివికి రాయబారం పంపింది. పివి ఆమెకు తలుపులు మూసేయకుండా రజనీని వచ్చి మాట్లాడమన్నారు. మార్చి నెలాఖరులో మూపనార్ రజనీని వెంటపెట్టుకుని దిల్లీలో పివి యింటికి తీసుకుని వచ్చారు. రాత్రి విందులో ‘కాంగ్రెసు గెలిస్తే మీరే ముఖ్యమంత్రి’ అని ఆల్మోస్ట్ చెప్పేశారు. రజనీ అత్యుత్సాహంతో తప్పకుండా చేరతాను అన్నాడు. రాత్రికి రాత్రి మూపనార్ తన కార్యకర్తలకు ఫోనే చేసి ‘రేపు రజనీ చెన్నయ్‌లో దిగుతారు. సాయంత్రం ప్రకటన చేస్తారు. మనం వీరగంధంతో స్వాగతం పలకాలి, అట్టహాసం చేసేయాలి. జయలలిత పల్లకి మోయవలసిన పని యికపై మనకు లేదు.’ అని ఫోన్లు చేసేశారు. అయితే రజనీ మర్నాడు సాయంత్రం విలేకరులతో మాట్లాడుతూ ‘‘నేను రాజకీయాల్లో చేరటం లేదు. ప్రధానిని మర్యాదపూర్వకంగా కలుసుకున్నానంతే.’’ అని ప్రకటించేశాడు.

ఇదీ రజనీ కారెక్టరు. ప్రధాని, ఒక జాతీయ పార్టీ అధ్యక్షుడికి మాట యిచ్చి 24 గంటలు గడవకుండా మాట తప్పిన మనిషి. మధ్యలో ఏం జరిగిందో యిప్పటిదాకా మనకు తెలియదు. ఎవరూ ఏ పుస్తకంలోనూ రాయలేదు. రాసినా నిజమో కాదో తెలియదు. కానీ అతనికి ధైర్యం లేదనేది సుస్పష్టం. సాక్షాత్తూ పివిని దగా చేశాడు. మూపనార్ ముఠాను గాడిదలను చేశాడు. దీనివలన కాంగ్రెసు పార్టీకి, పివికి అపారమైన నష్టం కలిగింది. రజనీ ప్రకటన రాగానే మూపనార్, చిదంబరం పివి దగ్గరకు పరిగెత్తుకుని వచ్చి సారీ అన్నారు. ‘మించిపోయింది లేదు, జయలలితతో పొత్తు లేదని ప్రకటించలేదు కదా, సీట్ల సర్దుబాటు గురించి మాట్లాడతామని కబురు చేయండి, ఆ కసరత్తు ప్రారంభించండి.’ అన్నారు పివి.

కానీ మూపనార్ ముఠాకు యిష్టం లేదు. ‘జయలలితతో తెగతెంపులు అయిపోయాయనే ధైర్యంతో చాలా ముందుకు వెళ్లిపోయాం. ఆమెతో వ్యవహారం కుదరదు. డిఎంకె సిద్ధంగానే వుంది. వాళ్లతో పెట్టుకుందాం.’ అన్నారు. ఈ ముఠాలో మూపనార్, చిదంబరం, మణిశంకర్ అయ్యర్, జయంతి నటరాజన్ వగైరాలు వున్నారు. వీళ్లంతా రాజీవ్‌కు, సోనియాకు అత్యంత ఆప్తులని చెప్పుకుంటారు. పివి ఆ విషయం గుర్తు చేస్తూ, ‘ఎల్‌టిటిఇకి, డిఎంకెకు సంబంధాలున్నాయని మీరేగా ప్రచారం చేస్తూ వచ్చారు. ఇప్పుడు పొత్తు పెట్టుకుంటే సోనియాకు ఏం సమాధానం చెప్తారు?’ అని అడిగారు. (ఆయన యింత జాగ్రత్త తీసుకున్నా, కడకు సోనియా ఆయన్ని తొక్కేసింది)

వాళ్లు సమాధానం ఏమీ చెప్పలేక, చెన్నయ్‌కు తిరిగి వెళ్లి కాంగ్రెసును రెండుగా చీల్చేశారు. తమిళ మానిల (ప్రాంతీయ) కాంగ్రెసు అనే పేర పార్టీ పెట్టేశారు. డిఎంకెతో పొత్తు పెట్టేసుకున్నారు. కాంగ్రెసు పార్టీ కార్యాలయాన్ని మూపనార్ వర్గీయులు ఆక్రమించేశారు. తంగబాలు వర్గం కాంగ్రెసుతో వుండిపోయింది. జయలలితతో పొత్తుకు సిద్ధమైంది. నామినేషన్ల దాఖలుకి తుది గడువు రెండు రోజులుండగా యిది జరిగింది. పొత్తు అనిశ్చితంగా కనిపించడం వలన అన్ని నియోజకవర్గాలలోనే రెండు పార్టీల వాళ్లూ నామినేషన్లు వేసేశారు. సీట్ల కేటాయింపు జరిగాక కొంతమంది చేత ఉపసంహరింప చేయాలి. పార్లమెంటు, అసెంబ్లీ రెండింటికీ యింత తక్కువ టైములో, అదీ దిల్లీలో ఖరారు కావాలి.

రాత్రి తెల్లవార్లూ కూర్చున్నా ఏదీ తేలటం లేదు. ఆఖరి నిమిషంలో అయోమయ పరిస్థితిలో ఏదో ఒక రకమైన సర్దుబాటు చేసుకున్నారు. క్షేత్రస్థాయిలో అది సరిగ్గా అమలు కాలేదు. నామినేషన్ల ఉపసంహరణ సరిగ్గా జరగలేదు. మూపనార్ ధర్మమాని కొన్నాళ్లగా సిగలు పట్టుకున్న కాంగ్రెసు, ఎడిఎంకె కార్యకర్తలు భుజంభుజం కలిపి పనిచేయలేదు. ఇవన్నీ చాలనట్లు మూపనార్ పార్టీ కాంగ్రెసు పార్టీ ఓట్లు చీల్చింది. ఫలితాలు వచ్చాయి. జయలలిత ప్రభుత్వంపై ఎంత వ్యతిరేకత వుందంటే ఎడిఎంకె కూటమికి గతంలో 220 సీట్లు వుంటే యీసారి 4 వచ్చాయి. డిఎంకెకు గతంలో 2 వుంటే యీసారి 173 వచ్చాయి. జయలలిత ఒక నియోజకవర్గంలో ఓడిపోయింది. డిఎంకె భాగస్వాములైన మూపనార్ పార్టీకి 39, సిపిఐకు 8 వచ్చాయి. కరుణానిధి ముఖ్యమంత్రి అయ్యాడు. కాంగ్రెసుకు ఒక్క సీటూ రాలేదు.

ఇక పార్లమెంటుకి వచ్చేసరికి 39 సీట్లున్న తమిళనాడు నుంచి కాంగ్రెసుకూ, ఎడిఎంకెకూ ఒక్కటీ రాలేదు. డిఎంకెకు 17, మూపనార్ పార్టీకి 20, సిపిఐకు 2 వచ్చాయి. దీనివలన కాంగ్రెసుకు మొత్తం సీట్లు 140 మాత్రమే వచ్చాయి. బిజెపికి 161 వచ్చాయి. నేషనల్ ఫ్రంట్‌కు 79, లెఫ్ట్ ఫ్రంట్‌కు 52 వచ్చాయి. ఏ కూటమికి సరైన బలం రాక యునైటెడ్ ఫ్రంట్ ప్రభుత్వం ఏర్పడి దేవెగౌడ, గుజ్రాల్ వంటివారు ప్రధానులై అస్థిరప్రభుత్వాలు నడిపారు. 1998 కల్లా మళ్లీ పార్లమెంటు ఎన్నికలు వచ్చిపడ్డాయి. రజనీకాంత్ సృష్టించిన గందరగోళం పరిణామం యిలా వుంది.

ఇప్పుడు కూడా రజనీ ఏమంటాడో తెలియదు. పార్టీని శ్రద్ధగా నడిపే శక్తీ, ఆసక్తీ వుంటాయని తోచదు. చివరకు పవన్ కళ్యాణ్‌ లాగానే పేరుకి ఏదో పార్టీ పెట్టినా బిజెపికి మద్దతుదారుగా మిగలవచ్చని, ఓట్ల వేళ నాలుగైదు సభల్లో మాట్లాడి బిజెపిని ఖుషామత్ చేయవచ్చనీ నా అనుమానం. 1996లో అతను డిఎంకె, టిఎంసిలకు అనుకూలంగా ప్రకటన యిచ్చి వూరుకున్నాడు. కానీ అతని వల్లనే కూటమి గెలిచిందని అతని అభిమానులు చెప్పుకున్నారు. జయలలిత పట్ల తీవ్రవ్యతిరేకత వుందనే ఫ్యాక్టర్‌ను విస్మరించడం సబబు కాదు. ఈసారి అతని ప్రకటనకు ఎంత విలువ వుంటుందో తెలియదు. 2014 ఎన్నికలలో ఆంధ్రలో బిజెపి, టిడిపి పొత్తుకు పవన్ సాయపడినట్లే 2021 తమిళనాడు ఎన్నికలలో బిజెపి ఎడిఎంకె పొత్తుకు రజనీ మాటసాయం చేయవచ్చు తప్ప, పూర్తి స్థాయి ప్రజానాయకుడవుతాడంటే నమ్మబుద్ధి కావటం లేదు. – **ఎమ్బీయస్ ప్రసాద్ (డిసెంబరు 2020)**

**డిసెంబరు 13, 2020** **ఎమ్బీయస్ : ఓ క్రైస్తవ గురువు విభిన్నమార్గం**

చైనాపై నల్లమందు యుద్ధం ఆర్టికల్‌లో సామ్రాజ్యవాదులతో క్రైస్తవమతప్రచారకులు చేతులు కలిపిన విధానం గురించి నేను రాసినది చదివాక భారతదేశంలో క్రైస్తవవ్యాప్తి గురించి రాయండి అని కొందరు కోరారు. మామూలుగా అందరికీ తెలిసినది విద్య, వైద్యం అందించడం ద్వారా మిషనరీలు నిమ్నవర్గాల వారిని ఆకట్టుకున్నారనీ, విదేశాల్లో వున్న దాతల నుంచి పాలడబ్బాలు, బట్టలు వంటివి తెప్పించి యిక్కడ పంచడం ద్వారా, తమ మతంలో హెచ్చుతగ్గులుండవని, అందర్నీ సమానంగా, గౌరవంగా చూస్తామని భరోసా కల్పించడం ద్వారా మతవ్యాప్తి చేశారనీ! ముఖ్యంగా అణగారినవారుండే వాడలకు, సులభంగా చేరలేని దుర్గమ అరణ్యాలకు, పర్వతప్రాంతాలకు యితర మతగురువులు వెళ్లడానికి సంశయిస్తూండగా, వీళ్లు మాత్రం వెళ్లి వారిని అక్కున చేర్చుకోవడం వాళ్లను ఆకట్టుకుందని కూడా గమనించవచ్చు.

అయితే క్రైస్తవ మతవ్యాపకులు కేవలం అణగారిన వర్గాల వారిని, నిమ్నకులాల వారిని మాత్రమే తమ మతంలోకి మార్చుదామని అనుకున్నారా? అబ్బే, ఉన్నతవర్గాలవారూ, అగ్రవర్ణాలవారూ కూడా వారి మతంలో మారినప్పుడే వారికి గొప్ప. 2 వేల సంవత్సరాలుగా ప్రయత్నిస్తున్నా క్రైస్తవం ఇండియాలో వాళ్లు అనుకున్న స్థాయిలో విస్తరించలేదు. పైగా మతం మారినవారిలో కొందరు మనస్ఫూర్తిగా మారకుండా, అటు క్రైస్తవసౌకర్యాలు, అటు దళితులుగా రిజర్వేషన్ సౌకర్యాలు పొందడానికి ఇంట ఒకలా, బయట ఒకలా చెప్పుకుంటూండడం, యిరుమతాల దేవుళ్లను ఆరాధించడం వారికి నచ్చే విషయం కాదు. కానీ భారతీయ సంస్కృతి అన్ని రకాల భావనలను యిముడ్చుకునే సంస్కృతి కాబట్టి, క్రైస్తవం పెద్దగా ప్రభావం చూపలేకపోతోందన్న విషయం గ్రహించి దక్కినదానితో సర్దుకుంటున్నారు.

అగ్రకులాల వారిని, పండితులను కూడా తమ మతం వైపు ఆకర్షించడానికి 17వ శతాబ్దంలో ప్రయత్నించిన ఒక క్రైస్తవమతగురువు నోబిలీ తొక్కిన విభిన్నమార్గం గురించి యీ వ్యాసంలో రాస్తున్నాను. ఇంటర్నెట్‌లో దొరికే సమాచారం కొంత వున్నా చరిత్రకారులు దిగవల్లి వేంకట శివరావుగారు 1944లో వెలువరించిన కథలు-గాథలు అనే పుస్తకంలో విపులంగా రాశారు. దాన్ని విశాలాంధ్ర వారు 2010లో పునర్ముద్రించారు. ఇది చదివేముందు మనం గ్రహించవలసినది ఒకటుంది. క్రైస్తవం దేశదేశాలకు వ్యాపించినప్పుడు అప్పటికే ఆయా దేశాలలో వున్న మతాచారాలను కలుపుకుంటూ విస్తరించింది. ఎందుకంటే ఒక ప్రాంత ప్రజలు తరతరాలుగా కొన్ని ఆచారాలను పాటిస్తూ వస్తారు. కొత్తమతం వచ్చింది కదాని చటుక్కున అవి మానేయలేరు. అందువలన ‘మా దేవుణ్ని అంగీకరిస్తే చాలు, వాటిని కొనసాగించినా మాకు పేచీ లేదు,’ అని వీళ్లు అనాల్సి వచ్చింది.

అందుకే ఒక్కో దేశంలో, ఒక్కో ప్రాంతంలో క్రైస్తవాచారాలు ఒక్కోలా కనబడతాయి. క్రైస్తవం వ్యాపించడానికి ముందు వాళ్లు ఆచరించే ఆచారాలు, వారికుండే నమ్మకాలూ అవన్నీ క్రైస్తవంలోకి వచ్చి చేరాయి. అందుకే పునర్జన్మ వంటి నమ్మకాలు మూలక్రైస్తవంలో లేకపోయినా, అనేక దేశాల్లో వున్నాయి. ఈ భేదాల వలననే, పైకి క్రైస్తవం అంటున్నా, వందలాది శాఖోపశాఖలున్నాయి. ఒకళ్ల చర్చికి మరొకళ్లు వెళ్లరు. మధ్యయుగాల్లో కాథలిక్స్, ప్రొటెస్టెంట్లు కొట్టుకుని చచ్చారు. ఇప్పటికి కొందరు ఛాందసులు అవతలివాళ్లను అంగీకరించరు. క్రైస్తవ మతగురువులు యితర దేశాలకు వచ్చినపుడు అక్కడి ప్రాంతీయభాషలు నేర్చుకోవడంతో బాటు, వారి ఆచారాలు కూడా అధ్యయనం చేస్తారు. వాటికి విరుద్ధంగా వెళ్లడానికి జంకుతారు.

మన దేశానికి వచ్చేసరికి కొన్ని ప్రాంతాల్లో హిందువులకు బొట్టు పట్టింపు వుంది. కొన్ని ప్రాంతాల్లో అంత పట్టింపు లేదు. పూజ చేసేటప్పుడు పెట్టుకుంటే చాల్లే అనుకుంటారు. మన తెలుగువాళ్లలో బొట్టు పెట్టుకోవడం అరక్షణం ఆలస్యమైనా కంగారు పడిపోయేవారు. అలాగే తాళి కొన్ని ప్రాంతాలకే పరిమితం, మరి కొన్ని చోట్ల నుదుటిలో సిందూరం ముఖ్యం. ఇలా ప్రాంతం బట్టి, కులాచారం బట్టి అలవాట్లు వుంటాయి. బొట్టు పెట్టుకునే అలవాటున్న హిందూ మహిళను క్రైస్తవంలోకి మార్చి ‘ఇవాళ్టి నుంచి బొట్టు తీసేయి, తాళి తీసేయి’ అంటే యిబ్బందిగా ఫీలవుతుంది. అందువలన కావలిస్తే వుంచుకో అని క్రైస్తవగురువు చెప్పడంలో వింతేమీ లేదు. ఎందుకంటే క్రైస్తవులు బొట్టు పెట్టుకోకూడదు, తాళి వేసుకోకూడదు అని వాళ్ల మతగ్రంథాలలో ఏమీ లేదు కదా! అలాగే మొక్కు తీర్చడానికి గుండు కొట్టించుకోవడాలూ సాగుతాయి. వేలాంగణ్ని వంటి క్రైస్తవక్షేత్రంలో శిరోముండనాలు చూడవచ్చు. మతం మారినంత సులభం కాదు, ఆచారాలు మార్చుకోవడం!

ఇది గమనించిన నోబిలీ అనే క్రైస్తవ మతగురువు యీ ఆచారాల చుట్టూ తన మార్కెటింగు డిజైన్ చేసుకున్నాడు. హిందువులలో, బౌద్ధులలో, జైనులలో పూజారి అంటే ఎలా వుంటాడో చూసినవాళ్లకు, ఎవరైనా సూటూబూటూ వేసుకుని వచ్చి నేను మంత్రాలు చదవడానికి వచ్చాను అంటే మింగుడు పడుతుందా? అందువలన యితను పెద్ద కాషాయపు అంగీ తొడిగి, పైన ఒక కాషాయపు ఉత్తరీయం కప్పుకుని, అదే రంగు తలపాగ ధరించి, మెడలో ఉత్తర జందాల వంటి మూడు బంగారు పోగులు వేసుకుని, ఒక చేతిలో బౌద్ధసన్యాసిలా పెద్ద దండం పట్టుకుని, మరో చేతిలో కమండలం పట్టుకుని, సన్యాసిలా పాంకోళ్లు వేసుకుని అవతారం ఎత్తాడు. వెనక్కాల యిద్దరు బ్రాహ్మణ శిష్యులు! ఈ వేషంతో మీతో వేదాంత చర్చలు చేస్తాను, రండి అని పిలిస్తే ఏ హిందూ పండితుడు నిరాకరిస్తాడు? కొంతమంది పండితులను ఆకర్షిస్తే చాలు, తక్కినవాళ్లూ వచ్చి యీయనేం చెపుతున్నాడో విందాం అనే కుతూహలంతో వస్తారు. అదీ టెక్నిక్కు.

ఈ రాబర్టో డి నోబిలీ ఇటలీలోని టస్కనీలో 1577లో పోప్‌లకు బంధువులైన కులీన కుటుంబంలో పుట్టాడు. మాతృభాషతో పాటు గ్రీకు, లాటిను ధారాళంగా మాట్లాడేవాడు. క్రైస్తవమత ప్రచారకుడిగా మారి 1606లో తమిళనాడులోని మధురకు (ఇప్పుడు మధురై అంటున్నారు) వచ్చి అక్కడి మతవ్యాప్తిలో వున్న లోపాల గురించి అధ్యయనం చేశాడు. ఆ పాటికే పోర్చుగీసు వాళ్లు క్రైస్తవ మతవ్యాప్తి మొదలుపెట్టేశారు. అప్పటి రాజుల గురించి కాస్త చెప్తాను. కృష్ణదేవరాయలు మరణించిన 26 ఏళ్ల తర్వాత 1565లో జరిగిన తళ్లికోట యుద్ధంలో ఆయన అల్లుడు అళియ రామరాయలు ఓడిపోయాడు, చచ్చిపోయాడు. హంపి నగరం నాశనమైంది. అప్పుడు రామరాయలు తమ్ముడు తిరుమల దేవరాయలు తన రాజధానిని పెనుకొండకు మార్చి అక్కణ్నుంచి పాలించాడు. ఆయన చిన్న కొడుకు వెంకటపతి దేవరాయ మహారాయలు 1585-1614 మధ్య పాలించాడు. ఆయన రాజ్యం కన్యాకుమారి వరకు వ్యాపించి వుంది.

ఈ సామ్రాజ్యం బలహీనమౌతున్న కొద్దీ మండలాధిపతులు, సామంత రాజులనిపించుకుంటూ కొన్నాళ్లకు స్వతంత్రులైపోయారు. ఇలా మైసూరును ఒడయార్లు ఏలారు. తంజావూరు, మధుర, జింజీ, చిత్రదుర్గ లను నాయకరాజులు ఏలారు. నోబిలీ వచ్చేటప్పటికి ముద్దుకృష్ణప్ప నాయకుడు అనే నాయకరాజు సామంత మండలేశ్వరుడిగా వుండేవాడు. అతను 1609లో చనిపోతే ముద్దువీరప్ప నాయకుడు ఆ పదవి చేపట్టి, 1614లో వెంకటపతి మరణించగానే స్వాతంత్ర్యం ప్రకటించుకున్నాడు. వెంకటపతి నాటికే విజయనగర సామ్రాజ్యంలో పోర్చుగీసు వాళ్లు వ్యాపారనిమిత్తం వచ్చి చాలాచోట్ల స్థిరపడ్డారు. వర్తకులతో పాటే రోమన్ కాథలిక్స్‌లో ఓ వర్గమైన జెస్సూటులనే మిషనరీలు కూడా వచ్చి మతప్రచారం చేయసాగారు.

ఈ జెస్సూట్‌లు వింత దుస్తులు ధరించి, గొడ్డుమాంసం తింటూ, మద్యపానం చేస్తూ కులభేదాలు పాటించకుండా అందరితో కలిసి తిరగడం స్థానికులకు నచ్చలేదు. వీళ్లకు ‘పరంగీ’లని పేరు పెట్టి దూరం పెట్టారు. సముద్రతీరంలో వుండే పరవర్లనే పల్లెకారులు మాత్రమే వాళ్ల మాటలు విన్నారు. జెస్సూట్ మగవాళ్లకీ, పరవర్ స్త్రీలకూ పుట్టిన సంకరజాతి ఒకటి త్వరలోనే బయలుదేరింది. వెంకటపతి రాయలు యీ జెస్సూట్ ఫాదిరీలకు చర్చిలు కట్టుకోవడానికి, స్కూళ్లు పెట్టడానికి, మతప్రచారం చేయడానికి అనుమతి యిచ్చాడు. క్రైస్తవంలోకి మారిన పరవర్ల క్షేమం చూడడానికి అంటూ పోర్చుగీసు చర్చి గొంజాలో ఫెర్నాండెజ్ అనే ఫాదిరీని 1569లో మధురకు పంపింది. మధుర పాలకుడు కృష్ణప్ప అతన్ని చర్చి కట్టుకోనిచ్చాడు. ఆసుపత్రి పెట్టుకోనిచ్చాడు.

ఫెర్నాండెజ్ ప్రజలతో కలిసిమెలసి తిరిగేవాడు. ఆసుపత్రిలో క్రైస్తవులకే కాక యితరులకు కూడా మందులిచ్చేవాడు. అతని బ్రహ్మచర్యం, మంచితనం, మృదుభాషిత్వం అందరికీ నచ్చాయి. అతను చెప్తున్న కొత్తమతం సంగతేమిటో తెలుసుకుందామని కొందరు బ్రాహ్మణులు కూడా ఆయన యింటికి వచ్చి శాస్త్రచర్చలు జరిపేవారు. కానీ కథ అంతటితో ఆగిపోయేది తప్ప మతమార్పిడి జరిగేది కాదు. ఫెర్నాండెజ్ 12 సంవత్సరాల పాటు ఎంత కష్టపడినా ప్రయోజనం లేకపోయిందని చెప్పి నోబిలీ గ్రహించాడు. ‘మనం గొడ్డుమాంసం తిని, మద్యపానం చేసే పోర్చుగీసు జాతివారమనే కారణంగా యిక్కడి ప్రజలకు మనపై అసహ్యభావం వుంది. పైగా మన నల్లటి దుస్తులు చూడగానే వాళ్లకు మనం మహమ్మారిగా కనిపిస్తున్నాం. ఇక్కడ కనబడే దుర్వర్తనులు, అహంభావులు తప్ప విద్యాధికులు, మర్యాదస్తులైన పోర్చుగీసు వారినెవరినీ చూడకపోవడం వలన పరంగీ అనే మాటను నీచార్థంలో ఉపయోగిస్తున్నారు.’ అంటూ తన పై అధికారులకు ఉత్తరాలు రాసి తన నూతన విధానానికి ఒప్పించాడు.

నోబిలీ 1607లో ఫెర్నాండెజ్‌తో సంబంధం లేకుండా కొత్త అవతారం ఎత్తదలిచాడు. మధురలోని బ్రాహ్మణుల దగ్గరకు వెళ్లి ‘నేను పరంగీని కాను, అసలు పోర్చుగీసు జాతివాణ్నే కాను. నాగరికతకు మకుటాయమానమైన రోములో ఓ ఉత్తమ రాజవంశానికి చెందిన రాకుమారుణ్ని. ప్రపంచం మీద విరక్తి కలిగి, సన్యాసం తీసుకున్నాను.’ అని చెప్పాడు. ఒక అగ్రహారంలో స్థలం తీసుకుని అక్కడ పూరిల్లు కట్టుకుని వుండేవాడు. మాంసం, మద్యం మానేశాడు. ఒక బ్రాహ్మణుణ్ని వంటవాడిగా పెట్టుకున్నాడు. ఇతర సేవకులు కూడా బ్రాహ్మణులే! సన్యాసుల లాగ సాయంత్రం నాలుగు గంటలకు కాస్త అన్నమూ, పాలూ, కూరగాయలూ తీసుకునేవాడు. రాత్రిపూట పస్తే. యూరోప్ వాళ్లతో ఏ సంపర్కమూ పెట్టుకోలేదు. హరిజనులతో కలవలేదు. తనకు తానే ‘జగద్గురు తత్వబోధకస్వామి’ అని పేరు పెట్టుకున్నాడు.

నల్లబట్టలు మానేశాడు. తెల్లబట్టలే వేసుకునేవాడు. తర్వాతి రోజుల్లో బయటకు వెళ్లినపుడు మొదట్లో చెప్పిన వేషం వేసేవాడు. మతప్రచారానికి బయటకు వెళ్లకుండా ఒక ఏడాదిపాటు రోజంతా యింట్లోనే వుండేవాడు. ఎవరైనా తనతో మాట్లాడడానికి వస్తే అతని శిష్యులు సమాధిలో ఉన్నారు, నిష్ఠలో ఉన్నారు అగమని చెప్పేవారు. రెండుమూడుసార్లు తిరిగితే తప్ప దర్శనం యిచ్చేవాడు కాదు. ఆఖరికి లోపలికి రానిచ్చినపుడు జేగురురంగు గుడ్డ కప్పివున్న వేదిక మీద పద్మాసనంలో కూర్చుని కనబడేవాడు. అతని ముందు కాషాయరంగు బట్టమీద చాప పరిచి సందర్శకులను దానిపై కూర్చోమని చెప్పేవాడు.

ఇతని గొప్పతనమంతా పాండిత్యంలో వుంది. దేశంలోకి వచ్చిన ఆరునెలల్లోనే తమిళంలో మాట్లాడడం నేర్చేసుకున్నాడు. తర్వాత ఒక బ్రాహ్మణ పండితుణ్ని నియమించుకుని అతని ద్వారా తెలుగు, సంస్కృతం నేర్చుకున్నాడు. 1610 కల్లా యీ మూడు భాషల్లో ప్రావీణ్యం సంపాదించాడు. ఈ భాషల్లో వున్న అనేక మతగ్రంథాలను కాచి వడపోశాడు. సొంతంగా పద్యాలు రాసి, శ్రావ్యంగా చదివేవాడు. హైందవ మతగ్రంథాలు, పురాణాలు రాసిన పద్ధతిలోనే తాను చెప్పదలచిన మతధర్మాన్ని గురించి భావగర్భితమైన ఒక సూత్రాన్ని చెప్పి దానికి వ్యాఖ్యానం చెప్పడానికి అనేక గ్రంథాల నుంచి, తన సొంత కవిత్వంలోంచి శ్లోకాలు, పద్యాలు, కథలు, గాథలు వివరిస్తూ దీర్ఘోపన్యాసం చేసేవాడు. అతను తమిళంలో రాసిన 9 తాళపత్ర సంపుటాలు 1660లో కనబడ్డాయిట.

నోబిలీ వేదాలు కూడా నేర్చుకున్నాడు. భాషలు నేర్పడానికి పెట్టుకున్న బ్రాహ్మడికి వేదాలు కూడా తెలుసు. వేదాలను కంఠస్థం చేయడం తప్ప లిఖితం చేయడం మహాపాతకం అని నమ్మే రోజుల్లో యితను అతన్ని ప్రలోభపెట్టి రాసి యిమ్మనమన్నాడు. తర్వాత వాటిలో లోతుపాతులు బాగా చదువుకున్నాడు. హిందువులకు మతబోధ చేసేటప్పుడు ‘నాలుగు వేదాలున్నాయని అందరికీ తెలుసు. కానీ వాటిల్లో మూడు వేదాలు మాత్రమే జనసామాన్యానికి లభిస్తున్నాయి. మోక్షమార్గం గురించి చెప్పిన నాల్గోది దొరకటం లేదని విని దేశం కాని దేశం నుంచి వచ్చి దాన్ని దొరకపుచ్చుకుని, మీ అందరికీ మోక్షమార్గం గురించి చెప్పడానికే వచ్చాను. భగవంతుడు ఒక్కడే. క్రైస్తవులు నమ్మే మూడు మూర్తులలో (ఫాదర్, సన్ అండ్ హోలీ స్పిరిట్) సాక్షాత్కారం అవుతున్నాడు. నేను జందెంగా వేసుకునే మూడు పోగులూ ఆ మూడు శక్తులకు ప్రతీక. మానవులకు మోక్షమార్గం చూపడానికి, మానవుల పాపాలను భరించడానికి క్రీస్తు అవతారం ఎత్తడానికి దివ్యకన్యాకుమారి కడుపున పుట్టాడు. ఈ దేశంలో పూర్వపు ఋషులు, సన్యాసులు చెప్పే ధర్మాలనే నేను చెపుతున్నాను. లౌకిక వ్యవహారాల్లో ప్రజలు రాజుకి ఎలా లోబడి వుంటారో, భగవంతుని ధర్మశాసనాలకు అన్ని తరగతుల వారూ తరతమభేదం లేకుండా లోబడి వుండాలి.’ అని చెప్పేవాడు.

స్థానికులకు బాగా అలవాటైన మాటలనే క్రైస్తవానికి వాడాడు. చర్చిని కోవెల అనేవాడు. చర్చిలో యిచ్చేదానికి ప్రసాదం అనే వాడు. ఫాదిరీ అనకుండా గురు అనేవాడు. బైబిల్‌ను వేదం అనేవాడు. మాస్ ప్రేయర్‌ను పూజ అనే అనేవాడు. క్రీస్తును హిందూదేవుడి మరో అవతారంగా ఎస్టాబ్లిష్ చేశాడు. (చిన్నపుడు ‘క్రీస్తు, కృష్ణుడు ఒకరేనా? వేర్వేరా?’ అనే వ్యాసాలు చదివేవాణ్ని. అసలా సందేహం ఎందుకు వచ్చిందా అని ఆశ్చర్యపడేవాణ్ని. ఇదిగో యిలాంటివాళ్ల వలననే కాబోలు) ఈ విధంగా క్రైస్తవం అనేది హిందూమతానికి కొనసాగింపే అనే భావం కలిగించాడు. దీనితో బాటు మరో ట్రిక్కు చేశాడు. ఇప్పటికీ అది అమలౌతూనే వుంటుంది.

హిందువులలోని ఆధిపత్య కులాలవారు క్రైస్తవం తీసుకున్నపుడు తమ కులసూచకాలను కొనసాగించడానికి క్రైస్తవం అనుమతిస్తోంది. గమనిస్తే రెడ్డి, చౌదరి, నాయుడు యిలా పేర్లున్నవారు మాత్రమే ఆ పేర్లు మతం మారినా కొనసాగిస్తున్నారు. రాబర్ట్ దీక్షితులు, పీటర్ గుప్తా, జార్జి మాల.. యిలాటి పేర్లు వినబడవు. రాజశేఖరరెడ్డిని క్రైస్తవుడిగానే చూడాలి తప్ప రెడ్డిగా చూడకూడదంటూ నేను 2009లో ఒక వ్యాసం రాస్తే చాలా మంది క్రిస్టియన్ రెడ్లు అభ్యంతరం తెలుపుతూ మెయిల్స్ రాశారు. మా మతం క్రైస్తవం, కులం రెడ్డి. తప్పేముంది? అంటూ. క్రైస్తవంలో కులం వుందా? బైబిల్‌లో చూపించగలరా? అని వాదిస్తూ నేను జవాబుగా వ్యాసాలు రాశాను. అంటే మతం మారినా కులానికి ఢోకా లేదు సుమా అంటూ వీళ్లను అంతలా బ్రెయిన్‌వాష్ చేశారన్నమాట!

నోబిలీ బోధలు విని కొందరు బ్రాహ్మలు మతం మారడానికి సిద్ధపడ్డారు. కానీ వాళ్ల ఆధిపత్యానికి, అగ్రకులానికి సూచకాలైన జందాలను, పిలకలను, గంధాక్షతల బొట్లను వదులుకోమన్నారు. ఏం ఫర్వాలేదు, వదలనక్కరలేదు అని మనవాడు హామీ యిచ్చాడు. ఆ మేరకు ఇటలీలో వున్న తన పై అధికారులకు నచ్చచెప్పి అనుమతులు సంపాదించాడు. ‘అవన్నీ వారు అవలంబించే ఆచారాలు తప్ప మతసంప్రదాయాలకు సంబంధించిన చిహ్నాలు కావు. వారు ఉన్నతవంశజులనీ, ఉన్నతకులానికి చెందినవారని చూపుకోవడానికి ఏర్పడిన బాహ్యచిహ్నాలు కాబట్టి అవి కొనసాగించడానికి ఏ అభ్యంతరమూ చెప్పనక్కరలేదు.’ అని ఇటలీ చర్చి వారు క్రాంగనూరు ఆర్చిబిషప్పుకి 1609లో, 1613లో రాసిన లేఖలున్నాయట.

దీనితో బాటు నోబిలీ భూతవైద్యం కూడా ప్రారంభించాడు. శిలువను రక్షరేకుగా కట్టేవాడు. క్రైస్తవపూజలోని పవిత్రజలాన్ని మంత్రోదకంగా యిచ్చేవాడు. శిష్యుల చాకచక్యంతో దీనికి చాలా ప్రచారం కలిగి, చివరకు అనేకమంది ప్రభువులు అతనితో స్నేహం చేయడానికి ఉవ్విళ్లూరే పరిస్థితి కలిగింది. ఒక హిందూగురువుతో నోబిలీ ఇరవై రోజులు, రోజుకి ఐదారుగంటల చొప్పున శాస్త్రచర్చ చేసి, ఆఖరి రోజున తనే గెలిచినట్లు జయభేరి వేయించి, ఆయన్ని క్రైస్తవంలోకి చేర్పించాడు. తనకు వేదం, భాషలు నేర్పిన పండితుణ్ని కూడా! చాలామంది బ్రాహ్మణులు క్రైస్తవంలోకి చేరడంతో వారిని చూసి యితరులూ చేరారు. ఇలా ఐదు సంవత్సరాలు గడిచేసరికి నోబిలీ ప్రభ వెలిగిపోసాగింది.

ఇదే అతనికి చేటు తెచ్చింది. మొదటినుంచి తంటాలు పడుతున్న ఫెర్నాండెజ్‌కు అసూయ కలిగింది. ఇవన్నీ అసహ్యకరమైన పద్ధతులు అంటూ ఫిర్యాదు చేశాడు. గోవాలో వున్న పోర్చుగీసు క్రైస్తవ మతాధికారులకు కూడా ఈర్ష్య కలిగి, మతం మారిన హిందువులు తమ పూర్వాచారాలను వదిలిపెట్టకుండా, క్రైస్తవానికి భ్రష్టు పట్టించారంటూ పోప్‌కు రాశారు. ఇటు హిందువుల్లో కూడా ఆందోళన పెరిగింది. కొత్తమతం ప్రభావంతో వైదికవృత్తిలో వున్న బ్రాహ్మలకు, గుళ్లకు ఆదాయాలు తగ్గాయి. పలుకుబడి తగ్గిపోసాగింది. అప్పుడందరూ కలిసి నోబిలీపై కత్తి కట్టారు. చర్చికి యిచ్చిన స్థలం మధుర దేవాలయానిది అంటూ ప్రధాన అర్చకుడు తగాదా పెట్టాడు.

ఈ గొడవలన్నీ చూసి యీ తరహా ప్రచారం ఆపమని రోమన్ చర్చి నోబిలీని హెచ్చరించింది. తక్కినవాళ్లలాగానే నువ్వూ వుండు, చాలు అన్నారు. దాంతో నోబిలీ బడిన శ్రమంతా వ్యర్థమైంది. క్రైస్తవ ఫాదిరీలు గతంలో మాదిరిగానే పూర్వపద్ధతుల్లోనే మద్యమాంసాలు సేవించడంతో క్రైస్తవంపై మోజు తగ్గిపోయి, హిందూమతం మళ్లీ పుంజుకుంది. 1623 వచ్చేసరికి నోబిలీ మళ్లీ ప్రయోగం చేయబోయాడు. ఈ సరికి రోము చర్చికి కోపం తగ్గి వుంటుందని అనుకుని, మధురలో సనాతనవాదులు దృఢంగా వుండడంతో తిరుచినాపల్లి, సేలం వంటి యితర ప్రాంతాలకు వెళ్లి అక్కడ స్వాముల అవతారంలో ప్రయత్నించి చూశాడు. కానీ అక్కడా సనాతనులు ఎదిరించారు. చివరకు అడవులకు పోయి, అక్కడ ప్రచారం చేయవలసి వచ్చింది.

ఇలా మొత్తం 42 ఏళ్లు నోబిలీ మధుర జిల్లాలో ప్రచారం చేశాడు. అతనికి చూపు తగ్గిపోయింది. మిషనరీ అధికారులు సింహళానికి పంపి విశ్రాంతి తీసుకోమన్నారు. కానీ అక్కడా స్వామి అవతారంలో ప్రచారం చేసి కొందర్ని మతంలో కలిపాడు. దాంతో మద్రాసు శివారైన మైలాపూరుకి పంపారు. అక్కడ అతను నలుగురు బ్రాహ్మణులతో కలిసి ఒక చిన్న మట్టి యింట్లో వుంటూ 1656లో, తన 79వ ఏట మరణించాడు. ఈ వింత మతప్రచారకుడి బొమ్మను అతని సమకాలికుడు 1609లో గీశాడు. మామూలు చిత్రంతో బాటు దాన్నీ పక్కన చూడవచ్చు. – **ఎమ్బీయస్ ప్రసాద్ (డిసెంబరు 2020)**

**డిసెంబరు 15, 2020** **ఎమ్బీయస్ : హైదరాబాదులో బిజెపి హవా**

గ్రేటర్ హైదరాబాద్ ఎన్నికలలో బిజెపి తన తడాఖా చూపించి, తెరాసకు షాక్ యిచ్చింది. నిజం చెప్పాలంటే నేనూ 25 కంటె ఎక్కువే వస్తాయనుకున్నాను కానీ మరీ 4 నుంచి 48కి ఎదుగుతుందని ఊహించలేదు. దుబ్బాక ఉపయెన్నిక ఫలితం తర్వాత ఆ మాత్రం రావడంలో వింతేముంది? అనవచ్చు కొందరు. దుబ్బాక విషయం వేరు. అక్కడ తెరాస కాండిడేట్ మహా వీక్. చనిపోయిన ఎమ్మెల్యేపైనే ఏమీ చేయలేదనే ఫిర్యాదులున్నాయి. ఆయన కొడుక్కి యిద్దామనుకుంటే అతనికి మంచి యిమేజి లేదు. ఇక భార్య కిచ్చారు. ఆమె నోరు విప్పి మాట్లాడడమే రాదు. ఇక యిటు చూస్తే బిజెపి రఘునందన్ చాలా గట్టి పిండం. చుట్టుపట్ల నియోజకవర్గాలతో పోలిస్తే దుబ్బాకను తెరాస ఎంత నిర్లక్ష్యం చేసిందో అధికారపూర్వకమైన గణాంకాలతో సేకరించి పెట్టుకుని, మంచి వక్తృత్వంతో అదరగొట్టాడు.

అతను తెరాసలో చాలాకాలం పనిచేసి, దాని గుట్టుమట్లన్నీ తెలిసున్న వ్యక్తి. హరీశ్‌ లాగా మంచి వక్త. తెరాసకు బుద్ధి చెప్పకపోతే నియోజకవర్గం యిలాగే కృశించి, కునారిల్లి పోతుందని ప్రజలను కన్విన్స్ చేశాడు. అతనిపై అనవసరంగా దాడులు చేయించి తెరాస అతనికి సింపతీ సమకూర్చి పెట్టింది. రాష్ట్రంలోని బిజెపి నాయకులందరూ వచ్చి కాన్వాస్ చేశారు. ఇంత చేసినా అతను స్వల్ప ఆధిక్యతతో గెలవగలిగాడు. ప్రజలు తెరాసకు బుద్ధి చెప్పడానికి నిశ్చయించుకున్నారు అని తెలిసింది. రంగంలో వున్న కాంగ్రెసు అభ్యర్థికి ఎందుకు వేయలేదు అంటే గెలిచాక అతను పార్టీ మారతాడేమోనన్న సందేహం చేత అనే ఆన్సర్ వస్తోంది. నిజానికి బిజెపికి తప్ప కాంగ్రెసు, టిడిపి, సిపిఐ.. వేరెవరిని గెలిపించినా వాళ్లు వచ్చి తెరాసలో కలిసిపోతున్నారు. తెరాసకు గుణపాఠం చెప్పాలంటే బిజెపినే ఆశ్రయించాలి అనుకుని దుబ్బాక ఓటర్లు వేసి వుంటారు. కాంగ్రెసు కూడా తాము ఎలాగూ గెలవమనుకుని, కెసియార్ అహంకారం అణచడానికి తమ ఓట్లు కొన్ని బిజెపికి బదిలీ చేసి వుండవచ్చు.

ఈ లెక్కలన్నీ హైదరాబాదు కార్పోరేషన్‌లో పనికిరావు కదా. ఎందుకంటే ప్రతీ వార్డులో బిజెపి అభ్యర్థి రఘునందన్ కాదు. తెరాస అభ్యర్థులందరూ వీక్ కాదు. పైగా తెరాస టక్కుటమార విద్యలన్నీ ప్రయోగించింది. ఎన్నికల షెడ్యూల్ హఠాత్తుగా ప్రకటించి, ప్రతిపక్ష పార్టీలు అభ్యర్థులను వెతుక్కునే టైము కూడా యివ్వకుండా యిబ్బంది పెట్టింది. పదివేల రూపాయల నష్టపరిహారం అంది. అనేక వరాలు గుప్పించింది. అధికార దుర్వినియోగానికి పాల్పడింది. ఓ పక్క కెసియార్‌ను యజ్ఞయాగాలలో మునిగితేలే, వాస్తు పట్ల ప్రగాఢనమ్మకం వున్న బీభత్సమైన హిందూ అభిమానిగా చూపిస్తూనే, మజ్లిస్‌తో అంటకాగుతూ రెండు గుఱ్ఱాలమీద స్వారీ చేసింది. అందువలన గతంలో కంటె సీట్లు తగ్గుతాయి తప్ప మరీ అంత దారుణంగా ఓడిపోదు అనుకున్నాను.

ఫలితాలు చూస్తే కళ్లు తిరిగాయి. పట్టరాని ఆనందం కలిగింది. తెరాసకు ప్రజలు బుద్ధి చెప్పినందుకు! వాళ్లు అవతలి కాండిడేట్ ఎవరు, ఎంత సత్తా వుంది అని చూడలేదు. వీళ్లకు బుద్ధి చెప్పడం ఎలా అనే చూశారు. గత ఆరేళ్లగా కెసియార్‌కు అహంకారం తలకెక్కింది. అన్ని పార్టీల ఎమ్మెల్యేలను నయానో, భయానో ఫిరాయింప చేసుకుని, స్పీకరును తన చేతిలో పెట్టుకుని యిష్టం వచ్చినట్లు చేస్తూ, కాబినెట్ ఏర్పరచకుండా నెలల తరబడి కాలక్షేపం చేసి, సెక్రటేరియట్‌కు రాకుండా, మంత్రుల్ని, ఎమ్మెల్యేలను లక్ష్యపెట్టకుండా, పార్టీలో ఎవర్నీ నోరెత్తనీయకుండా, మీడియా నోరు నొక్కుతూ, ప్రజాస్వామ్యం కోసం ఉద్యమించేవారి దుంప తెంపుతూ, అవసరమైన ఖర్చులు చేయకుండా, ఆడంబరాలు కోట్లకు కోట్లు ఖర్చు పెడుతూ నిజాం నవాబు బాబులా, తెలంగాణ తన జాగీరుగా ఫీలవుతూ ఏకపక్షంగా ఏలేస్తున్నాడు. ఓటర్లకు తాయిలాలు పడేస్తే చాలు, తోక వూపుకుంటూ పోలింగు బూత్‌లకు వచ్చి ఓట్లు గుద్దేసి పోతారని భావిస్తూ వచ్చాడు.

**డిసెంబరు 17, 2020** **ఎమ్బీయస్ : ఏడాదిలో అమరావతి ఉద్యమం ఏం సాధించింది?**

అమరావతి ఉద్యమం ప్రారంభమై ఏడాదయింది. ఉద్యమనాయకులు సీరియస్‌గా సమీక్షించుకునే సమయమిది. 100 రోజులు, 200 రోజులు, 300 రోజులు అవుతున్నపుడల్లా టీవీలో చర్చలు పెట్టడం జరుగుతూ వచ్చింది. ఇప్పుడు ఏడాది మైలురాయి కూడా దాటుతోంది. 100 రోజుల సమీక్షకు, ఏడాది సమీక్షకు తేడా ఏమైనా కనబడుతోందా? ఉద్యమం విస్తరించిందా? పైకి ఎగసిందా? కొత్తగా రాజకీయ పరిణామాలు ఏవైనా చోటు చేసుకున్నాయా? కొనసాగిస్తే లాభముందా లేదా? ఇలాటి ప్రశ్నలు వేసుకుని ఉద్యమకారులు తదనుగుణంగా అడుగులు వేయాలి. లేకపోతే ఏడాది గడిచినా, రెండేళ్లు గడిచినా అవే నినాదాలు, అవే ప్రతిజ్ఞలు, అవే హెచ్చరికలు, అవే మొహాలు.

**మరీ సాగితే బిగి తగ్గుతుంది** - ఒక పరిమితికి మించి ఉద్యమం కొనసాగినప్పుడు దాని ఉధృతి తగ్గిపోతుంది. సముద్రానికైనా సరే ఆటుపోట్లు వుంటాయి. ఎప్పుడూ ఒకే జోరు మేన్‌టేన్ చేయడం ఎవరి తరం కాదు. కెసియార్ తెలంగాణ ఉద్యమం ప్రారంభమైనప్పుడు కొన్ని జిల్లాలలో వేడి కనబడింది. ఎంత కష్టపడినా తక్కిన జిల్లాలకు పాకలేదు. తర్వాత ఆ జిల్లాలలోనూ చప్పబడింది. ఉద్యమం దాదాపు ముగిసిపోయింది అనుకునే సమయంలో కెసియార్ మళ్లీ ఏదో ఒక కొత్త ఎత్తు వేసి కదలిక తెచ్చేవాడు. దానికి ప్రత్యక్షంగా, పరోక్షంగా కాంగ్రెసు, టిడిపిలలోని తెలంగాణ నాయకులు ఊపిరులూదేవారు. అధికారంలో వున్న కాంగ్రెసులో కెసియార్ కోవర్టులు గోరంతను కొండంతలు చేసి చెప్పి దిల్లీలో హడావుడి చేస్తూ వుండేవారు.

ఎవరెన్ని చేసినా కాంగ్రెసు అధిష్టానం ఉద్యమాన్ని అలా కొనసాగించనిచ్చింది తప్ప నిర్ణయం తీసుకోలేదు. చివరకు రాజకీయంగా లెక్కలు వేసుకుని (అవి శుద్ధ తప్పుడు లెక్కలని తర్వాత తెలిసిందనుకోండి) ఆఖరి నిమిషంలో విభజన నిర్ణయం తీసుకుంది కాబట్టి, దానికి బిజెపి, టిడిపి తమతమ కారణాల చేత మద్దతిచ్చాయి కాబట్టి, తెలంగాణ ఉద్యమం సఫలమైంది అని చెపుతున్నారు. నిజానికి విభజనకు కారణం వివిధ పార్టీలకు చెందిన తెలంగాణ నాయకుల అత్యాశ, దిల్లీలో ఆంధ్రప్రదేశ్ వ్యతిరేక కాంగ్రెసు నాయకుల కుట్ర, సోనియా తెలివితక్కువతనం తప్ప ప్రజల కారణంగా ఉద్యమం విజయవంతమైంది అనడానికి లేదు. ఎందుకంటే కిరణ్‌కుమార్ హయాంలో ప్రజలు దాదాపు ప్రత్యేక తెలంగాణ అంశాన్ని మర్చిపోయారు.

**అంతిమంగా ప్రభుత్వ నిర్ణయమే ముఖ్యం** - అమరావతి ఉద్యమ ఫలితం కూడా రాష్ట్రప్రభుత్వనిర్ణయంపై ఆధారపడి వుంటుంది. రాజకీయంగా ఏవైనా పెనుమార్పులు వచ్చి జగన్ అమరావతిలోనే అన్నీ వుంచుదాం అనుకునేవరకూ ఉద్యమానిది నత్తనడకే. రాష్ట్రప్రభుత్వం మారిపోయి, మూడు రాజధానుల నిర్ణయాన్ని తిరగతోడితే అప్పుడు ఉద్యమం విజయవంతమైంది అనవచ్చు. జగన్ మనసు మారడం లేదా పదవీచ్యుతుడు కావడం యిప్పట్లో జరిగేట్లా కనబడటం లేదు. రాష్ట్రంలో శాంతిభద్రతలు కరువైపోయాయి, రాజ్యాంగం భ్రష్టమై పోయింది లాటి వ్యాఖ్యలు హైకోర్టు చేస్తే లాభం లేదు. గవర్నరు ఆ మేరకు కేంద్రానికి లేఖ రాయాలి. అలాటి లేఖ తెప్పించుకోవడానికి కేంద్రాన్ని నడిపే పార్టీ రాజకీయపరమైన నిర్ణయం తీసుకోవాలి.

ఎందుకంటే ఇంతటి సుస్థిర ప్రభుత్వాన్ని రద్దు చేయడం మాటలు కాదు. ప్రజల్లో నిరసన రగిలితే కేంద్రంలో అధికారంలో వున్న పార్టీ జవాబు చెప్పుకోవలసి వస్తుంది. ఆర్నెల్లలో ఎన్నికలు నిర్వహించినపుడు మళ్లీ వైసిపియే అధికారంలోకి వస్తే మొత్తం కసరత్తు వ్యర్థమైనట్లే. అది జరగకుండా చూడాలంటే తక్కిన పార్టీలు బలంగా వుండాలి. ప్రస్తుత పరిస్థితుల్లో ఏ పార్టీకి అంత బలం లేదు. ఒకవేళ జగన్‌ను ఏదో ఒక కేసులో జైలుకి పంపినా, ముఖ్యమంత్రి మారతాడు తప్ప, వైసిపి ప్రభుత్వం మారదు. రాజధాని గురించి దాని విధానమూ మారదు.

**కోర్టు ఆపగలదు తప్ప చేయించలేదు** - రాష్ట్రప్రభుత్వ వైఖరి మారనంతకాలం హైకోర్టు ఎన్ని వ్యాఖ్యలు చేసినా పేపర్లో చదువుకుని ఓహో అనుకోవడం తప్ప క్షేత్రస్థాయిలో మార్పు రాదు. ఫలానా భవననిర్మాణాన్ని ఆపేయండి అని కోర్టు చెప్పగలదు కానీ ఫలానిది, ఫలానావిధంగా యింత ఖర్చు పెట్టి కట్టాలి అని చెప్పలేదు. ఇష్టం లేకపోతే ప్రభుత్వం ఎంత తాత్సారమైనా చేయవచ్చు, చూస్తున్నాం, ఆలోచిస్తున్నాం, చేద్దామనుకుంటున్నాం అంటూ కోర్టులో సమాధానాలు చెపుతూ కాలక్షేపం చేసేయవచ్చు. ‘అమరావతిలో అన్నీ పెట్టవద్దు, అసలే రాజధానే వద్దు, ఒకవేళ రాజధాని పెట్టినా, లాండ్ పూలింగ్ వద్దు, ప్రభుత్వస్థలాలలో పెట్టండి, పూలింగే కావాలనుకున్నా ఏ పలనాడులోనో తీసుకోండి తప్ప మూడు పంటలు పండే పొలాలు వద్దు.’. యిలా ఎన్ని చెప్పినా, ఎందరు చెప్పినా చంద్రబాబు ప్రభుత్వం విందా? దాని చిత్తమొచ్చినట్లు అది చేసింది కదా! ఇప్పుడు జగన్ సర్కారు వంతు. అదే హక్కు దఖలు పడింది. ఆ రోజు లాండ్ పూలింగుకు వ్యతిరేకంగా ఉద్యమం జరిగింది. ఈ రోజు రాజధాని మార్చకూడదంటూ ఉద్యమం జరుగుతోంది. అదెంత సఫలమైందో, యిదీ అంతే సఫలమౌతుంది.

**బంగారు బాతు వాదనలు** - పైగా యిక్కడో తిరకాసుంది. రాజధాని మార్చకూడదు అని వీరంటారు. అబ్బే మేమెక్కడ మార్చాం కనుక, లెజిస్లేటివ్ కాపిటల్ అమరావతేగా అంటుంది ప్రభుత్వం. అలాక్కాదు, రాజధాని అంటే మా దృష్టిలో చంద్రబాబు బొమ్మలలాంతరులో చూపించిన అద్భుతనగరం, అది కట్టాల్సిందే అంటున్నారు అమరావతివాదులు. దానికి డబ్బు లేదు అంటుంది ప్రభుత్వం. సంక్షేమ పథకాలకు బోల్డు పెడుతున్నారుగా, డబ్బు లేకపోవడమేం అంటున్నారు వీళ్లు. అవి రాష్ట్రంలోని 13 జిల్లాలవాసులకూ ఉపకరించేవి. మొత్తమంతా మీ జిల్లాకే పెట్టమంటే ఎలా అంటుంది ప్రభుత్వం? మాకు యిప్పుడు పెడితే భవిష్యత్తులో తక్కిన 12 జిల్లాలనూ మేమే పోషిస్తాంగా అంటారు వీళ్లు.

నిజానికి అవన్నీ కాకిలెక్కలని అందరికీ తెలుసు. కరోనాకు ముందే దేశ ఆర్థికవ్యవస్థ కుదేలైంది. కరోనా తర్వాత రాష్ట్రాలు, కేంద్రం అన్నీ చతికిలపడ్డాయి. ఏ పరిశ్రమా కోలుకోలేదు. కేంద్రమే రాష్ట్రాన్ని అప్పులు చేసుకుని బతకండి, మేం యివ్వాల్సిన బకాయిలు కూడా యిచ్చే పరిస్థితి లేదు అంటోంది. పోలవరం వంటి ప్రాజెక్టులకే నిధులు రాల్చటం లేదు. అలాటప్పుడు ఈ బంగారుబాతును తయారుచేస్తామంటే పెట్టుబడి ఎవరు పెడతారు? పైగా జగన్‌కు ఏ పనీ చేతకాదు, కూలగొట్టడం తప్ప కట్టడం రాదు అని ఓ పక్క అంటూనే యీ బంగారుబాతును తయారుచేయగలడని అమరావతివాదులు అనగలరా? ఆ మధ్య ఎవరో టిడిపి నాయకుడు టీవీ చర్చల్లో అన్నాడు, ‘కరోనాను కట్టడి చేయడం జగన్‌కు చేతకాదు, చంద్రబాబును పిలిచి సగౌరవంగా ఆయనకు ఆ బాధ్యత అప్పగిస్తే ఆయన చేసి చూపిస్తారు’ అని. అలాగే అమరావతి నిర్మాణం బాధ్యత, నిధులు బాబు చేతికివ్వాలి అని ఎవరైనా అంటారేమో మరి!

**కటింగ్ ద లాసెస్** - ఏది ఏమైనా వాళ్లనుకున్న అమరావతి ఏర్పడదని అక్కడి రైతులకు, పెట్టుబడిదారులకు పూర్తిగా అర్థమై పోయింది. ఓ కంపెనీ షేరు ధర పెరుగుతుందన్న ఆశతో షేర్ మార్కెట్‌లో భారీగా పెట్టుబడి పెట్టినవారు, ధర పడిపోయినప్పుడు కాస్సేపు బాధపడినా, మానసికంగా ఎలా సర్దుకుంటారో అలాగే అమరావతి పెట్టుబడిదారులూ సర్దుకుని వుండాలి. షేరుమార్కెట్, గుఱ్ఱప్పందాలు లాటి వాటిల్లో నష్టం వచ్చినా ఫర్వాలేదు అనే జూదరి మనస్తత్వంతోనే పాల్గొనాలి కాబట్టి వాళ్లు సాధారణంగా ప్రొఫెషనల్సే అయివుంటారు. కానీ అమరావతికి వచ్చేసరికి అనేకమంది మధ్యతరగతివారు కూడా తాము జూదమాడుతున్నామని తెలుసుకోకుండానే జూదమాడేశారు.

వాళ్లు నమ్ముకుని పందెం కాసిన గుఱ్ఱం చంద్రబాబు. గుఱ్ఱప్పందాల విషయంలో వాటి చరిత్రను ముందే పబ్లిష్ చేసి యిస్తారు. బాబు విషయంలో ఆ చరిత్రంతా ఆయన రాసుకుని, మీడియా ద్వారా వ్యాప్తి చేసుకున్నదే. ఆయన పరిపాలనాదక్షుడు, ద్రష్ట, స్రష్ట, మయుడు, గయుడు.. అంటూ ఆకాశానికి ఎత్తేశారు. ఆయన చేసినదంతా ఆల్‌రెడీ సకల సౌందర్యాలున్న హైదరాబాదుకు మేకప్ చేయడం మాత్రమే. నేదురుమల్లి జనార్దనరెడ్డి మొదలుపెట్టిన హైటెక్ సిటీని పూర్తి చేసి దాని మీద తన స్టాంపు వేసుకోవడమే. 23 జిల్లాల రాష్ట్రంలో తక్కిన చోట ఆయన పొడిచేసినదేమీ లేదు. అప్పటికే అన్నీ వున్న హైదరాబాదుకి మరిన్ని హంగులు సమకూర్చాడంతే. అన్నీ అమర్చినదానిలో అత్తగారు వేలెట్టిందన్న సామెత చందంగా 400 ఏళ్ల వయసున్న హైదరాబాదు నా సృష్టే అని చెప్పేసుకోవడం మొదలుపెట్టి యిప్పటికీ ఆపటం లేదు.

**ఇది ఖతమ్ చేసి, అది శురూ చేస్తా** - మంచు లక్ష్మి చేసిన యింటర్వ్యూలో ‘అన్నీ హైదరాబాదులోనే పెట్టారేం?’ అని అడిగితే ‘ముందు దీన్ని పూర్తి చేసి, తర్వాత తక్కినవాటి సంగతి చూద్దామనుకున్నాను.’ అని జవాబిచ్చారు బాబు. ఓ ఆర్నెల్లో ఏడాదో అయితే పోనీలే అని మిగతావాళ్లు వెయిట్ చేస్తారు. ‘9 ఏళ్లకు పైగా పాలించినా హైదరాబాదు సింగారం పూర్తి కాలేదా? మరి మా సంగతేమిటి?’ అంటూ 2004లో రాష్ట్రప్రజలు బాబును పదవీభ్రష్టుణ్ని చేశారు. షోకులు చేయించుకున్న హైదరాబాదు వాళ్లూ చేసింది చాల్లే వెళ్లిరా అన్నారు. అప్పటినుంచి పదేళ్లపాటు అరణ్యవాసమే.

2014లో బాబుకి స్వర్ణావకాశం వచ్చింది. రాష్ట్రవిభజనలో ఆయన ప్రముఖపాత్రను పట్టించుకోకుండా ఆంధ్రప్రజలు పట్టం కట్టారు. ‘విశ్వకర్మ లాటి నువ్వు మాకు కొత్త రాష్ట్రాన్ని నిర్మించిపెట్టు. ఉమ్మడి రాష్ట్రంలో మమ్మల్ని పట్టించుకోకుండా ఎండగట్టావు. ఇప్పుడైనా, కనీసం 13 జిల్లాలైనా అభివృద్ధి చేసి చూపించు. తెలంగాణలో మీ పార్టీకి ఎలాగూ నూకలు చెల్లాయి. ఇక్కడ మమ్మల్ని ఉద్ధరిస్తే గర్వంగా తలెత్తుకుని తిరుగుతాం’ అంటూ అధికారాన్ని చేతిలో పెట్టి, ఆయన ఏం చెపితే దానికి తలూపారు. అయిదేళ్లు పోయాక సమీక్షించుకుంటే, ఎంతో మేధావి అనుకుని క్లీన్ స్లేట్ చేతికిస్తే దానిమీద పిచ్చిగీతలు రాసిపెట్టినట్లయింది. బాబు నిజంగా నిర్మాణదక్షుడైతే ఎందుకిలా జరిగింది? ఆయనకు ఏదీ చేతకాదన్నమాట.

**ఆచరణవాది యిలా చేస్తాడా?** - చేత వచ్చినవాడైతే కొంచెంకొంచెంగా రాష్ట్రంలో అనేక చోట్ల ఏవేవో కట్టి చూపించేవాడు కదా! నిజంగా అమరావతిలో కొంతమేరకు ప్రభుత్వ పెట్టుబడులు పెట్టినా, ప్రయివేటు పెట్టుబడులను ప్రోత్సహించి వుంటే నగరం పెరిగేది కదా! అప్పుడు జగన్ ఎగ్జిక్యూటివ్ కాపిటల్ మార్చే సాహసం చేసేవాడు కాదు కదా! ఒకవేళ మార్చినా సెక్రటేరియట్ బిల్డింగులు, మంత్రుల క్వార్టర్లు పోతే మాత్రం ఏమైంది? తక్కినవి వుండేవిగా! వాటివలన కమ్మర్షియల్ వేల్యూ పెరిగేదిగా! పెట్టుబడిదారుల్లో యింత ఆక్రోశం వుండేది కాదుగా! బిజెపి లక్షల కోట్లు కుమ్మరిస్తుందని మొదటి ఏడాది ఆశ పెట్టుకున్నాడనే అనుకుందాం. ఏడాది పాటికే తెలిసిపోయింది వాళ్లు వెనకబడిన ఏడు జిల్లాలకు డబ్బివ్వలేదు, బజెట్ లోటు తీర్చలేదు అని. తెలివైనవాడైతే యిక అప్పణ్నుంచి ప్రయివేటు పెట్టుబడులను తెచ్చేసి గబగబా ఏదో ఒకటి కట్టి ప్రజలకు తన దక్షత చూపించేవాడు.

ఇక్కడ పర్యావరణ సమస్యలూ అవీ వున్నాయి కాబట్టి యితర ప్రాంతాల్లో, యితర జిల్లాలలో తలా ఓ డిపార్టుమెంటు చొప్పున కట్టేసి వుంటే వాళ్లూ సంతోషించి వుండేవారు. పనులు చకచకా నడిచేవి. ఇది ఎవరైనా ప్రాక్టికల్ మనిషి చేసే పని. కానీ బాబు ఊహల్లో తేలిపోతూ అమరావతి డిజైన్లు, సింగపూరు, జపాన్ అంటూ కాలక్షేపం చేయడమే పనిగా పెట్టుకున్నారు. మూడు శంకుస్థాపనలా! ఆ సందర్బంగా ప్రజలంతా పూజలు చేయడమా! పూజా విధానాలను ముఖ్యమంత్రి వివరించడమా! లండన్లో డిజైన్లా? సినిమా డైరక్టరు చేత ఆర్కిటెక్చర్ ప్లాన్లా? రైతులకు సింగపూరు పర్యటనలా! చివరకు వేళాకోళం వ్యవహారంగా మార్చేశారు బాబు. బుద్ధిశాలి ఐన ముఖ్యమంత్రి చేయవలసిన పనులా యివి!

**పద్ధతి మారలేదు -** నిజానికి అమరావతిని ఒక జోక్‌గా మార్చిన పాపం బాబుదే! అది రైతుల పాలిట క్రూయల్ జోక్! నిజంగా ఆయనకు రైతుల పట్ల ఏ మాత్రం సానుభూతి, సహానుభూతి వున్నా, ‘రేపు ఒకవేళ నేను మళ్లీ అధికారంలోకి రాకపోతే నన్ను నమ్మి భూములిచ్చిన వీళ్ల గతి ఏమౌతుంది? వాళ్ల హక్కులు రక్షించాలి కదా! కనీసం కొన్నయినా చప్పున కట్టి వాళ్ల ఆస్తుల విలువ పెంచాలి కదా’ అని ఆలోచించి ప్లాన్ బి తయారుచేసేవారు. మళ్లీ అధికారంలోకి రాకపోతే అనే శంక ఎందుకు రావాలి అంటే 2014 ఎన్నికలలో జగన్‌పై కేవలం ఆరు లక్షల లోపు ఓట్ల తేడాతోనే గెలిచానన్న స్పృహ ఆయనకుంటుంది కదా! ఎమ్మెల్యేలను, ఎంపీలను ఆశపెట్టి గుంజుకోగలరు కానీ ప్రజలను గుంజుకోలేరు కదా!

మంచు లక్ష్మి యింటర్వ్యూలో చెప్పినది 2014-19లో బాబు మళ్లీ రిపీట్ చేశారు. ముందు అమరావతి కట్టి, ఆ తర్వాత మిగతా జిల్లాల పని పడదామనుకున్నారు. వాళ్లకంత ఓపిక లేకపోయింది. 2004 నాటి ఫలితం 2019లో రిపీటైంది. తక్కిన జిల్లాలన్నీ వద్దు పొమ్మన్నాయి. చివరకు రాజధాని ప్రాంతంలో కూడా ప్రజలు తీవ్ర అసంతృప్తిని వ్యక్తం చేశారు. టిడిపిని అంతకుముందు ఎన్నడూ చూడని లోతులకు తీసుకుపోయారు బాబు. ఒకప్పుడు పార్టీకి కంచుకోటగా వున్న తెలంగాణాలో పార్టీని ఖలాస్ చేసేశారు. మొన్న హైదరాబాదు కార్పోరేషన్ ఎన్నికలలో నిలబడిన అభ్యర్థులెవరికీ డిపాజిట్లు దక్కలేదంటే ఎంత నగుబాటు! పార్టీ జాతీయ అధ్యక్షుడు, జాతీయ జనరల్ సెక్రటరీ నివాసం వుంటున్న హైదరాబాదులోనే యిలా వుంటే యిక తక్కిన జిల్లాలలో ఎలా వుంటుందో ఊహించుకోవాల్సిందే!

**నిండా ములిగినాయన యింకోరిని తేల్చగలడా**? - ఈ రోజు అమరావతి రైతుల కష్టాలకు కారకుడు బాబే! ఆయన ఏ మాత్రం తెలివిగా వ్యవహరించినా రైతులకు యీ లెవెల్లో కడగండ్లు వుండేవి కావు. పెట్టుబడిదారులకు యీ మేరకు నష్టాలు వచ్చేవి కావు. గతం వదిలేసి, ప్రస్తుత పరిస్థితి చూసినా ఆంధ్రలో సైతం ఆయన ఎమ్మెల్యేలు పార్టీ వీడి వెళ్లిపోతున్నారు, ఉన్నా స్తబ్దంగా వుంటున్నారు. ఇలా నిండా ములిగినాయన తమను గట్టెక్కిస్తాడని ఉద్యమకారులు నమ్మితే వారి యింగితాన్ని ఏమనాలి? అంతకంటె వాళ్లు ‘చంద్రబాబును నమ్మి మోసపోయాం, మమ్మల్ని ఆదుకోండి. తాజా పరిస్థితుల్లో మాకు వీలైనంత మేలు చేయండి’ అనే లైను తీసుకుని వుంటే బాగుండేది.

‘జగన్‌ను మేము ముఖ్యమంత్రిగా గుర్తించం. ఆయన దగ్గరకు వెళ్లం. ఆయనే మా దగ్గరకు వచ్చి నిలబడాలి.’ అనడంతో ప్రభుత్వంతో పేచీ పెట్టుకున్నట్లయింది. వారు గుర్తించడానికి నిరాకరిస్తున్న విషయం ఏమిటంటే, బాబు యిచ్చిన హామీలన్నీ నోటిమాటలే, కాగితం మీద వాళ్ల కేసు స్ట్రాంగ్‌గా లేదు. (గతంలోనే వాళ్ల ఒప్పందాల గురించి నేను రాసిన వ్యాసాలు చూడవచ్చు) ప్రభుత్వంతో రాజీ పడి, సాధ్యమైనంత ఎక్కువ రాబట్టుకోవాలి తప్ప, ఎన్నాళ్లు ఉద్యమం చేస్తారు?

**తక్కిన ప్రాంతాలకూ, తక్కిన పార్టీలకూ విస్తరించటం లేదు** - ముఖ్యంగా వచ్చిన యిబ్బంది ఏమిటంటే, ఈ ఉద్యమం మూడు గ్రామాలకు మించి ముందుకు సాగటం లేదు. తక్కిన జిల్లాలలో స్పందన లేదు. ‘మీకేమీ యివ్వకూడదు, అన్నీ మాకే కావాలి.’ అంటే వాళ్లెందుకు కలిసివస్తారు? ‘నీ పెళ్లి నా మొహంలా వుంది, నా పెళ్లికి వచ్చి కాగడా వేయి’ అనే సామెత గుర్తుకు వస్తుంది. పాతకాలంలో రాత్రుళ్లు పెళ్లిళ్లు జరిగినప్పుడు కరంటు సౌకర్యం వుండేది కాదు కాబట్టి, వెలుతురు కోసం పెళ్లికొడుకు స్నేహితులు కొందరు కాగడాలు పట్టుకుని నిలబడేవారట. అన్నీ యిక్కడే పెడతాం అని బాబు అన్నపుడు అమరావతి వాళ్లు ‘పోనీ ఒకటి రెండు రాయలసీమకు, ఉత్తరాంధ్రకు, మా పక్క జిల్లాలలకు యివ్వండి’ అన్నారా ఏమన్నానా? ఇప్పుడు ఆ జిల్లాల వాళ్లందరూ వేడుక చూస్తున్నారు. ఆట్టే మాట్లాడితే చూడడం మానేశారు కూడా. అందుకే టీవీ5, ఆంధ్రజ్యోతి టీవీ ఛానెళ్లు తప్ప ఉద్యమాన్ని కవర్ చేయడం మానేశారు. ఇవాళ కూడా యీ ఛానెల్స్‌దే సందడి.

ఎప్పుడైతే దీనికి టిడిపి కలర్ వచ్చేసిందో, మిగతా పార్టీలకు యింట్రస్టు పోయింది. ఒకవేళ జగన్ మూడు రాజధానుల అంశాన్ని కట్టిపెట్టినా ఆ ఘనతంతా టిడిపికే పోతుంది తప్ప మాకెలాగూ దక్కదని వాళ్లనుకుంటారు. మిగతా పార్టీలలో పేరుకు కొందరు వచ్చినా, బాబు వర్గానికి చెందినవారిగా పేరుబడినవారే వచ్చారు. టిడిపివారు ఆశ పెట్టుకున్నదల్లా బిజెపి మీదే. తను ముఖ్యమంత్రిగా వున్నన్నాళ్లూ కేంద్రానికి యిక్కడేం పని? అని హుంకరించిన బాబు యిప్పుడు కేంద్రమే కలగజేసుకుని రాజధాని వికేంద్రీకరణ, తరలింపు ఆపాలని ఆశించారు. తనకు అనుకూలమైన బిజెపి నాయకుల చేత మేరకు ప్రకటనలు చేయించారు. చివరకు కేంద్రం కుండ బద్దలు కొట్టేసింది, మాకు సంబంధం ఏమీ లేదు. అది రాష్ట్రప్రభుత్వం పరిధిలోనిదే అని.

**బిజెపికి శంకుస్థాపన సెంటిమెంటు ఉంటుందా?** - ఇక అక్కణ్నుంచి సెంటిమెంటు కార్డు బయటకు తీశారు. సాక్షాత్తూ మోదీ గారు శంకుస్థాపన చేసిన చోట నుంచి రాజధానిని తరలిస్తూంటే చూస్తూ ఎలా వూరుకుంటారు? అంటూ బిజెపిని రెచ్చగొట్టబోయారు. నాయకులకు శంకుస్థాపన సెంటిమెంటు ఉంటుందని ఎలా అనుకుంటారో నాకు అర్థం కాదు. ఎంతోమంది నాయకులకు తెలుసు, తాము శంకుస్థాపన చేయబోయే రాయి, సమాధి రాయిగా మిగిలిపోతుంది, యీ ప్రాజెక్టు పూర్తవదు అని. అసలు నిధులుంటే కదా కేటాయించడానికి! అయినా ప్రజలకు ఆశలు కల్పించడానికి, ఊరూరా శంకుస్థాపనలు చేసుకుంటూ పోతారు. ఒక్కోప్పుడు గత ముఖ్యమంత్రి చేసిన స్థలంలోనే కొత్తగా శంకుస్థాపన చేస్తారు కూడా. వాళ్లకు కావలసినది ఆ రోజు పబ్లిసిటీ, అంతే! రేపు వైజాగ్‌లో సెక్రటేరిటయట్ భవనానికి శంకుస్థాపన అంటూ పిలిస్తే మోదీ అక్కడకూ వచ్చి ఓ రాయి పాతవచ్చు.

అమరావతి విషయంలో బిజెపి చాలా తెలివిగా వ్యవహరిస్తోందనుకుంటోంది. కన్నా లక్ష్మీనారాయణ పూర్తిగా టిడిపి లైను తీసుకుని కేంద్ర కమిటీ అభిమానం పోగొట్టుకోవడంతో సోము వీర్రాజుకి అవకాశం వచ్చింది. ఆయన టిడిపి నాయకులలాగానే మాట్లాడిన ముగ్గురు నాయకులపై చర్య తీసుకుని రాయలసీమ బిజెపి నాయకుల్లో ఆశలు రేకెత్తించారు. ఎందుకంటే బిజెపి రాయలసీమ తీర్మానం ప్రకారం, దాని మానిఫెస్టో ప్రకారం తక్కినవి అమరావతిలో వున్నా, హైకోర్టు మాత్రం కర్నూలులో పెట్టాలి. తాజాగా సోము వీర్రాజు తుళ్లూరు రైతుల సభలో మాటల గారడీ చేశారు. ఆంధ్రకు అమరావతే రాజధాని అని పునరుద్ఘాటించారు. వైసిపి కూడా అదే అంటోంది. అమరావతే రాజధాని, ఎక్కడికీ వెళ్లటం లేదు. ఎటొచ్చీ లెజిస్లేటివ్ కాపిటల్ మాత్రమే అని.

**హైకోర్టుపై బిజెపి స్టాండ్ ఏమిటి?** - మరి తేడా ఎక్కడ? హైకోర్టును కర్నూలుకు తరలించడానికి అభ్యంతరం వుందా లేదాన్న విషయం వీర్రాజు చెప్పలేదు. తిరుపతి ఉపయెన్నిక దగ్గర్లో పెట్టుకుని అది అనడానికి సాహసం లేదు. పత్రికా విలేఖరులు కూడా ఆ ప్రశ్న అడిగి యిబ్బంది పెట్టటం లేదు. కేంద్ర నాయకత్వం రాజధాని వికేంద్రీకరణ మా అంశం కాదు అని చెప్పి తప్పుకున్నారు. ఇక రాష్ట్ర నాయకుడిగా వీర్రాజే దానిమీద స్పష్టంగా చెప్పాలి, హైకోర్టు మార్చవచ్చు, తక్కినవి మాత్రం యిక్కడే వుంచాలి అని. ఆ మాట కూడా అమరావతీ క్షేత్రంలో ఆయన చెప్పలేదు. దీని పర్యవసానం ఉత్తరాంధ్ర, రాయలసీమలలో ఎలా వుంటుందో వేచి చూడాలి. ఇప్పటికే ఆ ప్రాంతాల టిడిపి నాయకులు చప్పబడ్డారు. వాళ్లకయితే క్యాడర్ వుంది కాబట్టి పోతుందేమోనన్న భయాలు వుంటాయి. వీరికా బెంగ లేదు. కానీ తిరుపతిలో చెప్పుకోదగ్గ స్థాయిలో ఓట్లు తెచ్చుకోకపోతే తెలంగాణలో కలిగిన జోష్ యిక్కడ వుండదు.

జగన్ బిజెపిని ‘అటేపా? ఇటేపా?’ తేల్చి చెప్పమంటూ యిరకాటంలో పెట్టడానికి కర్నూలుకి హైకోర్టు తరలింపును అనుమతించమంటూ కేంద్ర న్యాయశాఖ మంత్రికి, హోం మంత్రిని కోరారు. వాళ్లు నిరాకరిస్తే దాన్ని తిరుపతి ఉపయెన్నికల ప్రచారంలో వాడుకోవచ్చు. హైకోర్టు తరలిపోయినా అది తమ ఉద్యమానికి విఘాతమే అని అమరావతి ఉద్యమకారులు భావిస్తే చాలా యిబ్బంది పడతారు. అన్నిటికంటె ముఖ్యమైనది ఎగ్జిక్యూటివ్ కాపిటల్. సెక్రటేరియట్, మంత్రులు వుండేది అక్కడే. అది యిక్కడ వుంచి, కావాలంటే హైకోర్టును కర్నూలుకు, లెజిస్లేటివ్ కాపిటల్‌ను వైజాగ్‌కు తరలించుకోండి అని రాజీపడితే ఆచరణయోగ్యంగా వుంటుంది.

**క్షేత్రస్థాయి వాస్తవాలు గుర్తెరగాలి -** ఏది ఏమైనా ఏవో కొన్ని బిల్డింగులు, కొంత యాక్టివిటీ తప్ప వారాశించిన మాయానగరం ఎట్టి పరిస్థితుల్లోనూ వెలవదని ఉద్యమకారులు గ్రహిస్తే మంచిది. ఎందుకంటే సోము వీర్రాజు కూడా మేం అధికారంలోకి వస్తే అమరావతిని అభివృద్ధి చేస్తాం అంటున్నారు. అంటూ వేల కోట్ల గురించే మాట్లాడుతున్నారు. ఇప్పటికే చాలా చేసేశాం అంటున్నారు. చంద్రబాబు స్వప్ననగరికి లక్షల కోట్లు కావాలి. అది బిజెపి కూడా ప్రామిస్ చేయటం లేదు. చంద్రబాబు తిరిగి ముఖ్యమంత్రిగా వచ్చినా ‘జగన్ తాయిలాల కోసం ఖజానా ఖాళీ చేసేశాడు. ఇది కట్టడానికి డబ్బు లేదు’ అనేస్తారు.

ఇటువంటి నిరాశాపూరితమైన వాతావరణంలో అమరావతి ఉద్యమకారులకు ఊరట నిస్తున్నది కోర్టులు చేసే వ్యాఖ్యలు! సమయం, సందర్భం కుదరకపోయినా ‘మూడు రాజధానుల ఆలోచన తెలివితక్కువ నిర్ణయం’ అని ఒక జడ్జిగారు వ్యాఖ్యానించారని చెప్పుకుని మురిసిపోతే లాభమేముంది? అది తీర్పులో పెట్టండి అంటే పెట్టరు, గట్టిగా రొక్కిస్తే ‘అది నా వ్యక్తిగత అభిప్రాయం’ అంటారు. (ఇంకా నయం, తనకు నచ్చిన సినిమాల గురించి, నచ్చని పుస్తకాల గురించి కూడా కోర్టు సమయాన్ని వెచ్చించి మనకు చెప్పటం లేదు) వీటివలన కక్షిదారులకు ఒరిగేదేమీ లేదు.

చివరగా చెప్పేదేమిటంటే, ఉద్యమం బలంగా లేదు. పైగా దానికి టిడిపి ముద్ర పడిపోయింది. ప్రభుత్వంతో డైలాగు మొదలుపెట్టడానికి ఉద్యమనాయకులు సిద్ధంగా లేదు. ఇతర పార్టీల నాయకులు టిడిపికి పేరు వస్తుందన్న జంకుతో అంటీముట్టనట్లు వున్నారు. మిగతా ప్రాంతాలలో వున్న ప్రయోజనాలు కూడా వారికి అడ్డుపడుతున్నాయి. అక్కడ పెట్టుబడులు పెట్టిన ఎన్నారైలు కావాలంటే డబ్బు పంపగలరు కానీ రాజకీయంగా సంక్షోభం సృష్టించగలిగే సమర్థులు కారు. అయివుంటే ఆ ప్రాంతపు వైసిపి ఎమ్మెల్యేలను ప్రభావితం చేసి, వారి చేత వికేంద్రీకరణను వ్యతిరేకిస్తూ పార్టీకి లేఖ రాయించగలిగేవారు. అప్పుడు ఎంతో కొంత ఫలితం వుండేది. ఇప్పటిదాకా అది చేయలేకపోయారంటే వారికి ఆ శక్తి లేదన్నట్లే తోస్తోంది. ఈ పరిస్థితుల్లో మీడియా కవర్ చేసినంత కాలమే అమరావతి ఉద్యమానికి మనుగడ వుంటుందని నా ఊహ. – **ఎమ్బీయస్ ప్రసాద్ (డిసెంబరు 2020)**

**డిసెంబరు 19, 2020** **ఎమ్బీయస్ : గొల్లపూడి ‘రాగరాగిణి’**

డిసెంబరు 12న గొల్లపూడి మారుతీరావు గారి తొలి వర్ధంతి జరిగింది. ఆ సందర్భంగా ఆయనకు ఎంతో ప్రఖ్యాతి తెచ్చిన ‘రాగరాగిణి’ నాటకాన్ని పరిచయం చేద్దామనుకుంటున్నాను. 1959లో అది ప్రదర్శించేనాటికి ఆయనకు 20 ఏళ్లు. ప్రఖ్యాత నటుడు కె. వెంకటేశ్వరరావు అదే ఏడాది దిల్లీలో బ్రిటిష్ థియేటర్ గ్రూపువాళ్లు ప్రదర్శించిన ‘బియాండ్ ద హొరైజన్’ అనే 1920 నాటి నాటకం చూసి నచ్చి, దాన్ని తెలుగులో రాసి యిమ్మనమని కోరడంతో యీ నాటకం రూపుదాల్చింది. కె. వెంకటేశ్వరరావుగారికి, గొల్లపూడికి యిద్దరికీ చాలా పేరు తెచ్చిపెట్టింది. మెలోడ్రామా ఎంతో వున్న నాటకం కాబట్టి ప్రదర్శించిన ప్రతీచోట అవార్డులు గెలుచుకుంది.

మూల నాటకం యూజినీ ఓ నీల్ అనే నోబెల్ బహుమతి (1936) పొందిన అమెరికన్ నాటకకర్త రాసినది. చెకోవ్ (రష్యా) ఇబ్సన్ (నార్వే)లలా అమెరికాలో అతను తన నాటకాలకు సుప్రసిద్ధుడు. ఈ నాటకానికి అతనికి పులిట్జర్ బహుమతి లభించింది. ఇద్దరు అన్నదమ్ముల కథ యిది. చాలా కొద్ది మార్పులు తప్ప యించుమించు యథాతథంగానే కథ దించేశారు. నాటక కథ చెప్తాను. కేశవరావు ఒక పల్లెటూళ్లో పదెకరాలు వున్న ఆసామి. వ్యవసాయదారుడు. అతని పెద్దకొడుకు శేషు అతనికి పొలం పనుల్లో సాయపడుతూ, అతని కంటె మిన్నగా కష్టపడుతూ, లాభసాటిగా చేస్తున్నాడు. పనివాళ్లను అదలించడంలో, అవసరమైతే తన్నడంలో దిట్ట.

కేశవ రెండో కొడుకు రఘుకి పొలం పని అలవాటు లేదు. పుస్తకాలు చదువుతూ, ఊహల్లో తేలిపోతూ వుంటాడు. అతనికి యీ పల్లెటూరి బతుకంటే విసుగు. ఎక్కడో దూరప్రాంతాలకు వెళ్లి లోకాన్నంతా చుట్టి రావాలని కోరిక. డబ్బు సంపాదించడానికి కాదు, ఊరికే, దిగంతాలవరకు నాలుగు వూళ్లూ చూసి రావాలని ఆశ. మూడో కొడుకు నీలూ మూగవాడు. (ఈ పాత్ర మూలంలో లేదు. తెలుగులో దీని ప్రయోజనమూ పెద్దగా కనబడదు). ఈ కుటుంబం పొలం పక్కనే ఒక నెగటివ్ షేడ్స్ ఉన్న వితంతురాలి పొలం వుంది. తెలుగులోకి వచ్చేసరికి ఆమెను విధురుణ్ని (భార్యపోయినవాడిని) చేసి పరంధామయ్య అని పేరు పెట్టి అతన్ని కేశవ భార్య లలితకు అన్నగార్ని చేశారు. ఈ పాత్రకు రాధ అనే ఒక కూతురుంది.

మేనరికాలు మనకు సహజం కాబట్టి అలా మార్చగలిగారు. మూలంలో అయితే వాళ్లు కుటుంబస్నేహితులు మాత్రమే. ఈ రాధను శేషు, రఘు యిద్దరూ ప్రేమిస్తూంటారు. శేషు ఎప్పుడూ రాధను ఆటపట్టిస్తూ, తన అభిమానాన్ని చాటుకుంటూ వుంటాడు. రాధ కూడా అతనితో సరదాగా వుంటూ వుంటుంది. కేశవకు కూడా వాళ్లిద్దరికీ పెళ్లి చేస్తే, యిద్దరి పొలాలూ కలిపి శేషు చూసుకుంటాడని ఆశ పడుతూంటాడు. రఘు కూడా ఆ విషయాన్ని గ్రహించాడు. అతనికీ రాధ అంటే ప్రేమ కానీ ఎప్పుడూ వెల్లడించలేదు. ఇక్కడే వుండి శేషు, రాధల కాపురం చూస్తూ వుండడం కంటె ఎక్కడికైనా వెళ్లిపోతే మంచిదని అనుకుంటున్నాడు.

ఇలాటి పరిస్థితుల్లో లలిత మరో అన్నయ్య కెప్టెన్ పతి అనే అతను వీళ్లింటికి వచ్చాడు. అతను 45 ఏళ్లు వచ్చినా పెళ్లి చేసుకోలేదు. ఓడల్లో తిరుగుతూ దేశాలన్నీ చుట్టబెడుతూన్నాడు. తనకు సహాయంగా ఎవరైనా వుంటే బాగుండుననుకుని రఘుకి ఆఫర్ చేశాడు. రఘు ఎగిరి గంతేశాడు. ఇది తనకు అన్ని విధాలా సూటయ్యే ప్రతిపాదన. ఇక అతను మర్నాడు వెళ్లిపోతాడనగా, రాధ వచ్చి వెళ్లకు, నువ్వంటే నాకిష్టం అంది. ‘అదేమిటి, నీకు మా అన్నయ్యంటే యిష్టమనుకుని, నేను దూరంగా వెళ్లిపోదా మనుకున్నానే’ అన్నాడు. ‘కాదని యిప్పుడు తెలిసిందిగా, ఇక్కడే వుండిపో, యిద్దరం పెళ్లి చేసుకుందాం’ అంది. అతను మనసు మార్చుకున్నాడు.

మర్నాడు ఉదయం అతని మేనమామ పతి వచ్చేసమయానికి ఆ ముక్క చెప్పేశాడు. దాంతో అతను దిగాలు పడ్డాడు. ఎందుకని అడిగితే రాధ నన్ను ప్రేమిస్తోంది అన్నాడు. సరిగ్గా అదే సమయానికి యింటికి వచ్చిన శేషు అది విని హతాశుడయ్యాడు. రాధ, తమ్ముడు పెళ్లి చేసుకుని కాపురం చేస్తూంటే చూస్తూ కూర్చోవడం కన్న దూరంగా ఎక్కడికో వెళ్లిపోతే మంచిది అనుకుని, రఘు బదులు నన్ను విదేశాలకు తీసుకెళ్లు అని పతిని అడిగాడు. హమ్మయ్య నువ్వయినా దొరికావ్ అనుకుని పతి వెంటనే సరేనన్నాడు. కానీ యిదంతా కేశవరావుకి నచ్చలేదు. శేషు, రాధ మంచి జోడీ అనుకుంటే రాధను రఘు పెళ్లాడతానంటున్నాడు. పోనీలే అనుకుంటే యిప్పుడు శేషు వ్యవసాయం విడిచి వెళ్లిపోతానంటున్నాడు. అందుకని ‘నువ్వెళ్లిపోతే పొలాలు ఎవరు చూస్తారు?’ అని కొడుకుని తిట్టిపోశాడు.

‘ఏం నేను వ్యవసాయం చేయడానికే పుట్టానా? నాకు అదంటే అసహ్యం. కావలిస్తే నువ్వూ, రఘూ చేసుకోండి.’ అన్నాడు శేషు. దాంతో కేశవకు పట్టరాని కోపం వచ్చింది. కొడుక్కి శాపనార్థాలు పెట్టాడు. నీతో మాట్లాడను పొమ్మన్నాడు. భార్య నచ్చచెప్పబోయినా వినలేదు. ఆమెకు రఘు, రాధ పెళ్లి చేసుకోవాలని, శేషు యిక్కడే వుండి వ్యవసాయం చూసుకోవాలని వుంది. కానీ శేషు వుండదలచలేదు. మేనమామ వెంట వెళ్లిపోయాడు. రాధ, రఘులకు పెళ్లయింది. మావగారి పొలం, తమ పొలం కలిపి రఘు చూసుకోవటం మొదలెట్టాడు. కానీ అతనికి ఆ పని చేతకావటం లేదు. మెతకమనిషి కావడంతో అందరూ తోక ఝాడించారు. పెద్దకొడుకు పోట్లాడి వెళ్లిపోవడంతో తండ్రి డీలా పడ్డాడు. ఆరోగ్యం చెడింది. సరైన మార్గదర్శనం చేయలేకపోయాడు.

వ్యవసాయం నష్టాలు తెచ్చిపెడుతోంది. అప్పులు చేయవలసి వచ్చింది. కేశవ చచ్చిపోయాడు. రాధకు కూతురు పుట్టింది. ఆ పాపకు ఎప్పుడూ అనారోగ్యమే. ఎటు చూసినా దరిద్రం తాండవిస్తోంది. దానికి తోడు రాధ తండ్రి యింటికి తరచుగా వస్తూ అల్లుడి చేతకానితనాన్ని ఎత్తిచూపుతూ వెక్కిరిస్తున్నాడు. రాధకు జీవితమంటే విసుగెత్తిపోయింది. భర్తను మాటిమాటికీ విసుక్కుంటోంది. రఘుకి యీ వ్యవసాయం తప్పనిసరి తద్దినమైంది. అతనికి మానసిక విశ్రాంతినిచ్చే ఏకైక సాధనం పుస్తకాలు చదవడం. వాటిని చూస్తే రాధ మండిపడుతోంది. తల్లి అన్నీ చూస్తూ ఏమీ అనటం లేదు కానీ యింటా బయటా రఘు అసమర్థత వలననే యింత అనర్థం దాపురించిందని, అదే శేషు వుండి వుంటే బ్రహ్మాండంగా వుండి వుండేదని, తన భార్యతో సహా అందరూ, అనుకుంటూండడం గమనించిన రఘు ఇన్ఫీరియారిటీ కాంప్లెక్స్‌తో ఉడుక్కోవడం మొదలుపెట్టాడు.

విదేశాలకు వెళ్లిన మూడేళ్లకు శేషు బాగా చదువుకుని, బాగా గడించి, తన మేనమామ పతితో సహా తిరిగి వస్తున్నాడని కబురు వచ్చింది. అతను వస్తే సమస్యలన్నీ తీరిపోతాయని అందరూ ఆశ పెట్టుకున్నారు. డబ్బుంది కాబట్టి అప్పులు తీర్చేస్తాడనీ, వ్యవసాయాన్ని మళ్లీ ఒక దారిలో పెడతాడని, తమ నుంచి వెళ్లిపోయిన పనివాళ్లను మళ్లీ రప్పిస్తాడని అందరూ అనుకున్నారు. అతను వచ్చాడు. విషయాలన్నీ గ్రహించి, వ్యవసాయం చేపడతానన్నాడు. అతన్ని చూడగానే రాధతో సహా అందరూ గంతులు వేయడం చూసి, రఘు అభిమానం మరింత దెబ్బ తింది. ‘డబ్బిస్తాను, అప్పులు తీర్చేయి’ అని అన్న ఆఫర్ చేస్తే, అక్కరలేదు, పొలం తాకట్టు పెడతాను’ అని బింకానికి పోయాడు. ఇప్పటికే అతనితో పోల్చి అతన్ని అవమానపరుస్తున్నారు. డబ్బు కూడా తీసుకుంటే మరింత లోకువ అవుతానని అతని భయం. అతని ఫీలింగ్స్ అర్థం చేసుకున్న శేషు ఒత్తిడి చేయలేదు.

కానీ పొలానికి వెళ్లి కొన్నాళ్లు పని చేసి, వ్యవహారాలు గాడిలో పెట్టి, అప్పుడు మళ్లీ విదేశాలకు వెళదామనుకున్నాడు. రాధ, శేషు విడిగా మాట్లాడుకునే అవకాశం వచ్చినపుడు రాధ మనసులోని భావాలు వెల్లడయ్యాయి. శేషు తనను యింకా ప్రేమిస్తున్నాడనే అనుకుంటోందామె. మళ్లీ విదేశాలకు వెళ్లడానికి కారణం గతంలో ఉన్న కారణమేనా? అని అడిగింది. శేషు ‘అబ్బే అదేమీ లేదు, ఇప్పుడు నువ్వు నాకు చెల్లెలివి’ అన్నాడు. రాధకు అది రుచించలేదు. ‘నిన్నే చేసుకోవాల్సింది. ఆ రోజు తప్పుడు నిర్ణయం తీసుకున్నాను. నీ తమ్ముణ్ని కట్టుకుని నేనేం బావుకున్నాను?’ అనే ధోరణిలో మాట్లాడింది. కానీ శేషు ‘రఘు చాలా సున్నితమనస్కుడు. వాడిని కష్టపెట్టకు’ అని హితవు చెప్పాడు.

కానీ అంతలోనే అతనికి ఒక పెద్ద ఆఫర్ వచ్చింది. అవేళే బయలుదేరి వెళ్లిపోవాల్సి వచ్చింది.

అమరావతిపై ఉండవల్లి వాదన

చూశారా అని అడిగారు, ఆయనలాగే మనమూ ఆలోచించాలని లేదు, మనకు తోచనవి ఆయనకు తోచవచ్చు, ఆయనకు తోచినవి మనకు తోచకపోవచ్చు. ఆయన అభిప్రాయం ఆయనది, నా అభిప్రాయం నాది, మీ అభిప్రాయం మీది అవతలివాళ్ల అభిప్రాయాన్ని పరిగణనలోకి తీసుకుని మన అభిప్రాయాన్ని మార్చుకోవచ్చు, తప్పేమీ లేదు. ఆయన ఏం చెప్పారా అని విన్నాను.

అమరావతి తప్పు, మార్చడం యింకా పెద్ద తప్పు అంటున్నారు ఉండవల్లి. ఒకసారి నిర్ణయం తీసేసుకున్నారు కాబట్టి, ఆ నిర్ణయానికి వైసిపి అప్పట్లో అభ్యంతరం చెప్పలేదు కాబట్టి, ఆ నిర్ణయాన్ని యిప్పుడు మార్చకూడదంటున్నారా? అప్పట్లో అమరావతికి అభ్యంతరం చెప్పిన పార్టీలన్నీ యిప్పుడు మద్దతు పలుకుతున్నాయని కూడా ఉండవల్లి అన్నారు. కారణం ఏమిటి? అమరావతి వలన పర్యావరణం నాశనం అవుతుంది, మూడు పంటలు పండించే భూములు నాశనమవుతాయి, రైతులు ఉపాధి కోల్పోతారు, అలాటి పంటభూముల్లో పెద్ద భవంతులు కడితే నిర్మాణవ్యయం చాలా ఎక్కువౌతుంది, అన్నీ ఒకే చోట పెడితే మరో హైదరాబాదు అవుతుంది, ప్రాంతీయ అసమానతలు ఏర్పడతాయి... యిత్యాది కారణాలన్నీ గాలికి ఎగిరిపోతాయా?

పెద్ద పెద్ద నగరాలుగా కట్టిన అనేక రాజధానులు ఎలా ఘోస్ట్ సిటీలుగా మారాయో ఉండవల్లి పుస్తకరూపంగా చెప్పానని అన్నారు. మరి అలాటప్పుడు దాని సైజు తగ్గించడం తప్పెలా అవుతుంది? వికేంద్రీకరణ తప్పని అనడానికి ఉండవల్లి కూడా సాహసించటం లేదు. అయితే చల్లగా, చడీచప్పుడు లేకుండా డైల్యూట్ చేశాయలట. ఒక్కో విభాగాన్ని ఒక్కో జిల్లాకు తరలించేయాలట. ఇప్పుడు జగన్ చేస్తానంటున్నది అదేగా! తేడా అల్లా జగన్ చెప్పి చేద్దామని చూస్తున్నాడు, చడీచప్పుడు లేకుండా చేయాలని ఉండవల్లి సలహా! ఎంత చిన్న అంశాన్నయినా పెద్దది చేసి, మీడియాకు ఎక్కించి, కోర్టుల ద్వారా అడ్డుకుంటున్న టిడిపి చల్లగా డైల్యూట్ చేస్తూ వుంటే చూస్తూ ఊరుకుంటుందా? వైజాగ్‌లో గెస్ట్‌హౌస్ కడతానన్నా దానిపై చచ్చేటంత చర్చ జరుగుతోంది. అలాటప్పడు ఉండవల్లి సలహా ఏ మేరకు ఆచరణీయం?

మీరాశించిన బ్రహ్మాండ నగరం కడతానని భూములిచ్చిన రైతులకు చెప్పి, ఆందోళన మాన్పించి, ఆ తర్వాత ఒక్కో బిల్డింగూ తరలిస్తూ పోతే అప్పుడు రైతులను ఊరుకోబెట్టడం సాధ్యమా? పోనీ ఉండవల్లి వెళ్లి రైతులకు, అమరావతి పెట్టుబడిదారులకు రాజధాని యిక్కడే కానీ బిల్డింగులుండవు అని నచ్చచెప్పగలరా? వేరెవరో ఎందుకు ఉండవల్లి తన యింటర్వ్యూలో చెప్పిన తన ఎన్నారై బంధువైనా ఒప్పుకుంటారా? ‘అక్కడ పెట్టుబడి పెట్టిన మా ఎన్నారై బంధువొకరు అమరావతి కేసు చేపట్టమని నన్ను అడిగారు. అలాటివాళ్లు 90, 100 మంది దాకా వున్నారు.’ అన్నారు ఉండవల్లి. అంటే వాళ్లు రైతులు కాదు, పెట్టుబడిదారులు మాత్రమే. భారీగా పెట్టుబడి పెట్టారు కాబట్టి, ఖరీదైన లాయర్లు పెట్టుకుని కోర్టుల్లో కేసు నడుపుతున్నారని ఉండవల్లే అన్నారు.

‘వాళ్లేమీ ప్రభుత్వాన్ని వదిలిపెట్టరు. చివరకు ప్రభుత్వం ఏ 50 వేల కోట్లో పరిహారంగా యివ్వాల్సి వుంటుంది’ అంటారీయన. అది వింటే ఆ మేరకు రైతులకు, ప్రభుత్వానికి మధ్య రాసుకున్న అగ్రిమెంటు పకడ్బందీగా వుందని మనం అనుకుంటాం. కానీ ఉండవల్లి దానిపై కమిట్ కావటం లేదు. ‘నేను ఆ అగ్రిమెంటు చదవలేదు.’ అని తప్పుకున్నారు. ఇది అన్యాయమంటాను నేను. ఎక్కడో బర్మా రాజధానిలో ఏం జరిగిందో కూడా అధ్యయనం చేయగలిగిన ఉండవల్లి, ప్రాక్టీసు చేయకపోయినా న్యాయశాస్త్తం చదువుకున్నాయన, ప్రభుత్వం రహస్యంగా దాచేసిన విషయాలను కూడా ఆర్‌టిఐ ద్వారానో, మరో రకంగానో ఎక్కడెక్కడి నుంచో తవ్వి బయటకు పడేయగల ఉండవల్లి, వేలాది రైతుల వద్ద బాహాటంగా ఉన్న డాక్యుమెంటును కొన్ని గంటల సమయాన్ని వెచ్చించి చదవలేరా?

గతంలో జెపి కూడా మార్గదర్శి విషయంలో యిదే వాదన వినిపించారు. మార్గదర్శి వంటి నాన్-బ్యాంకింగ్ కంపెనీ డిపాజిట్లు సేకరించకూడదని ఉండవల్లి కేసు పెట్టినపుడు, జెపి మార్గదర్శి చేసినదాంట్లో తప్పు లేదని వాదించారు. అదేమిటి ఫలానా చట్టం ప్రకారం.. అని చెప్పబోతే ‘ఆర్థిక విషయాల్లో నాకంత పట్టు లేదు’ అంటూ జెపి తప్పుకున్నారు. ఆస్ట్రేలియాలో మునిసిపల్ ఎన్నికల గురించి, అమ్‌స్టర్‌డామ్‌లో మురుగునీటి వ్యవస్థ గురించి కూడా మాట్లాడగల వ్యక్తి, కావాలనుకుంటే ఓ రోజో, రెండు రోజులో కూర్చుని దీని సంగతి తెలుసుకోలేరా? ఇప్పుడు ఉండవల్లి కూడా ధైర్యముంటే రైతులతో ‘ఆ అగ్రిమెంటు ప్రకారం మీకు వచ్చేది యింతే! ఏదోలా రాజీ పడితే మంచిది’ అని రైతులకు చెప్పాలి, లేదా ఊరుకోవాలి. భారీగా నష్టపరిహారం వస్తుందని ఆశ పెట్టి ఊరించడం తప్పు. కోర్టుల్లో ఏం జరుగుతుందో ఎవరూ చెప్పలేని పరిస్థితి ఏర్పడింది యీ రోజుల్లో. రైతులకు యిప్పటికే ఆశలు కల్పించి, ఆశాభంగం కల్పించారు. బయటివాళ్లు కూడా వాళ్లతో ఆడుకోవడం మానేయాలి.

ఉండవల్లి మాటల్లో యింకో విషయం కూడా బయటపడింది. పేరుకి రైతులు అన్నా, వాళ్ల వెనకాల ఖరీదైనా కోర్టు కేసులు నడుపుతున్నది పెట్టుబడిదారులే! వాళ్లు రైతులకు కేటాయించిన భూముల్ని కొని వుండవచ్చు. లేదా చుట్టుపక్కల ఉన్న భూములను కొని వుండవచ్చు. రైతులకు మంచి ధరలకు ఆల్‌రెడీ డబ్బులు ముట్టేశాయి. పైగా ప్రభుత్వం యిచ్చే పెన్షన్ వస్తోంది. వాళ్లకు చింత లేదు. అమ్మకుండా వుంచేసుకున్న రైతులకు, అమ్ముకున్న రైతుల దగ్గర్నుంచి కొన్నవాళ్లకే టెన్షన్. వాళ్లందరికీ సెక్రటేరియట్ మాత్రమే కడతామంటే తృప్తి వుండదు. నవనగరాలూ కట్టాల్సిందే. చంద్రబాబు మాటల్లో అమరావతి అంటే దేవతలు నివసించే నగరం. అక్కడ అల్లాటప్పాగాళ్లకు జాగా వుండదు. అందుకే పేదలకు స్థలాలు ఎలాట్ చేస్తే కోర్టుకి వెళ్లి స్టే తెచ్చుకున్నారు అమరావతివాదులు.

వాళ్లు చూపించిన కారణం ఏమిటంటే – దీనివలన డెమోగ్రాఫిక్ యిమ్‌బాలన్స్ కలుగుతుందట. దీని అర్థం డిక్షనరీ ప్రకారం చూస్తే - The **demographic composition** refers to the proportion or number of people who can be identified according to a certain characteristic. The most common demographic categories that small business owners should gather include: Age, Gender, Race, Marital status, Number of children (if any), Occupation, Annual income, Education level, Living status. దీనిలో యిక్కడ వయసు, వైవాహిక జీవితం వగైరా తక్కిన పాయింట్లను లెక్కలోకి తీసుకోవలసిన పని లేదు. జాతి అంటే అందరూ తెలుగువాళ్లే. దాన్ని సంకుచితం చేసి కులం అనే అర్థం తీసుకున్నా అన్వయించదు. ఎందుకంటే కోటి మంది జనాభా వచ్చి పడతారని బాబు ఊదరగొట్టినపుడు వీళ్లంతా సై అన్నారు కదా. కోటిమంది అంటే నానా కులాలవారూ, నానా ప్రాంతాలవారూ వుంటారు కదా. ఇక యీ నిర్వచనంలో తీసుకోదగినవి, ఆదాయం, జీవనశైలి మాత్రమే. ఇది ధనికులు మాత్రమే వుండవలసిన దేవనగరం. పేదలు కూడా నివసిస్తే దీని కళ తప్పిపోతుంది అని భావం అనుకోవాలి.

నిజానికి యీ వాదనా సరైనది కాదు. ఎందుకంటే బాబు కూడా జర్నలిస్టులకు, యితర వర్గాలకూ స్థలాలు కేటాయించారు. పేదల కోసం 8 వేల ఇళ్ల నిర్మిస్తామన్నారు. అప్పుడు రాని అభ్యంతరం యిప్పుడెందుకు వస్తోంది అంటే బాబు అలాటి కేటాయింపులు వాస్తవంగా అమలు చేయరన్న ధైర్యం వుందేమో! ఇప్పుడు అన్నిటికంటె ముందు బలహీనవర్గాలే బిచాణా వేస్తే యిక తమ భూములకు విలువ ఏం పెరుగుతుంది? అనే ఆందోళన కలుగుతోందన్నమాట. ఇలాటి పరిస్థితుల్లో ఉండవల్లి చెప్పినట్లు చల్లగా ఒక్కోటి తరలించి దానికి డిమాండు తగ్గించేస్తూ వుంటే కళ్లప్పగించి చూస్తూ ఊరుకుంటారా?

ఉండవల్లి వాదనలో యింకో చిత్రమేమిటంటే, ఒక్కో డిపార్టుమెంటు తరలించేయాలట, కానీ హైకోర్టు మాత్రం తరలించకూడదట. సెక్రటేరియట్, హైకోర్టు కొన్ని రాష్ట్రాలలో వేర్వేరు చోట్ల వున్నాయని ఒప్పుకుంటూనే న్యాయరాజధాని అనే పదం గురించి అభ్యంతరం తెలిపారు. అసలు ఆ పదమే కొత్తగా కాయిన్ అయింది. ‘మాకూ ఓ రాజధాని వుంది’ అని అన్ని ప్రాంతాల వారికీ తోచేందుకు గాను చేసిన పదాల గారడీ అది. దాన్ని పక్కకు తీసి మాట్లాడితే హైకోర్టు రాయలసీమకు యివ్వడంలో బేసబబు ఏముందో ఉండవల్లే చెప్పాలి. కావాలంటే బెంచి పెట్టవచ్చు అంటున్నారు. ఆ బెంచీయో, కుర్చీయో అమరావతిలోనే పెట్టుకుని, కోర్టు రాయలసీమకు యివ్వవచ్చుగా! సెక్రటేరియట్‌ను, అసెంబ్లీని వేర్వేరు చోట్ల పెట్టాలనుకుంటే సెక్రటేరియట్‌ను అమరావతికి కేటాయించి అసెంబ్లీని వైజాగ్‌కు తరలించవచ్చని నా అభిప్రాయం. వైజాగ్‌లో యిప్పటికే చాలా వున్నాయి.

జగన్ దీన్ని పెద్ద వివాదంగా ఎందుకు మారుస్తున్నాడో తెలియటం లేదని ఉండవల్లి ఆశ్చర్యపడ్డారు. అన్నీ అమరావతిలో పెట్టి బాబు వివాదం రేపినట్లే, వికేంద్రీకరణ అంటూ జగన్ యింకో అనవసర వివాదం రేపాడని ఉండవల్లి భావన. అది నిజమే కానీ యిక్కడ గమనించవలసిన విషయం ఏమిటంటే బాబు రేపిన వివాదం వలన రాష్ట్రంలో తక్కిన ప్రాంతాలన్నీ అమరావతికి వ్యతిరేకమయ్యాయి. జగన్ రేపిన వివాదం వలన టిడిపి అమరావతికి పరిమితమౌతోంది. నిజానికి జగన్ టిడిపికి వేసిన ఉచ్చు అది. టిడిపి తెలివితక్కువగా ఆ ఉచ్చులో పడింది. ప్రభుత్వ స్కూళ్లలో ఇంగ్లీషు మీడియం ప్రవేశపెట్టడం కూడా అలాటి ఉచ్చే. టిడిపి దాన్ని వ్యతిరేకించి బావుకున్నది ఏమీ లేదు. మేం కూడా ఇంగ్లీషు చదువుకుని పైకి వద్దామనుకుంటే బాబు సహించలేకపోతున్నాడు అనే భావం పేదల్లో నాటుకుంది. వాళ్ల పిల్లల్ని ఇంగ్లీషు మీడియానికి పంపి, మాకు మాత్రం తెలుగు మీడియం అనడం అన్యాయం కాదా అని వాళ్లు అనుకునే స్థితి వచ్చింది. నూటికి 95 శాతం మంది పేద తలిదండ్రులు ఇంగ్లీషు మీడియం కావాలన్నారని యిక్కడ గ్రహించాలి.

అలాగే అమరావతి విషయంలో జగన్ టిడిపిని ఉచ్చులోకి లాగడం జరిగింది. టిడిపి కానీ, దాని అనుకూల మీడియా కానీ అమరావతి చుట్టూనే తిరుగుతోంది. ఏడాదిగా ఇంత చేసినా ‘అమరావతి కోసం భూములిచ్చిన వారి పోరాటాన్ని వారి సమస్యగానే మిగతా ప్రాంతాల ప్రజలు చూస్తున్నారు’ అని మొన్ననే ఆంధ్రజ్యోతి రాధాకృష్ణే రాశారు. టిడిపి అమరావతి ప్రాంతానికి మాత్రమే సంబంధించిన జిల్లా పార్టీ అయి వుంటే ఫర్వాలేదు కానీ రాష్ట్రమంతా వ్యాపించినది కాబట్టి, మొత్తమందరి మనోభావాలు పరిగణనలోకి తీసుకోవాలి. నవనగరాలను 9 జిల్లాలకు పంచేయాలని, వాటిలో తమది కూడా వుండాలని అనుకునే జిల్లాల వారిని కూడా పట్టించుకోవాలి. అమరావతి జపం చేయడం వలన తక్కిన ప్రాంతాలలో తాము ఎంత కోల్పోతున్నామో టిడిపి గ్రహించటం లేదు.

రాధాకృష్ణ రైతుల సమస్యగానే... అని ఆపేశారు కానీ మిగతా ప్రాంతాల ప్రజలు దానిని ప్రధానంగా పెట్టుబడిదారుల సమస్యగా చూస్తున్నారనే సంగతి రాయలేదు. ఆ పెట్టుబడిదారులందరూ బాబు కులస్తులని ముద్ర కొట్టడం సరికాదు కానీ బాబు సమర్థకులు, బాబు నిర్మాణసామర్థ్యంపై నమ్మకం వున్నవారు అనడానికి సంశయించ వలసిన పని లేదు. ఆ నమ్మకాన్ని దెబ్బ కొట్టడానికే జగన్ సమకట్టాడన్నది నిరాకరించలేని వాస్తవం. బాబు మళ్లీ అధికారంలోకి వచ్చినా, ఫలానాది చేసి చూపిస్తానన్నా జనం నమ్మని పరిస్థితి కల్పిస్తున్నాడు. ఆ పరిస్థితి రాకూడదన్న తాపత్రయంతో టిడిపి కోర్టుల ద్వారా జగన్‌కు అడ్డంకులు సృష్టిస్తోంది. దానివలన జగన్‌కు ఏదైనా నష్టం కలుగుతోందా?

ఇమేజి పరంగా కలుగుతోందని చెప్పాలి కానీ రాజకీయపరంగా కలుగుతుందని చెప్పలేము. లీగల్ నైసిటీస్ సాధారణ ప్రజలకు పట్టవు. ఈయనేదో మనకు చేద్దామనుకుంటూంటే, ప్రతిపక్షాలు అడ్డుకుంటున్నాయి అనే అభిప్రాయంలో వాళ్లలో కలుగుతూంటుంది. కాంగ్రెసంటే జనాలు మొహం మొత్తిన టైములో ఇందిరా గాంధీ ప్రధాని అయింది. కాంగ్రెసుకు వేరే ప్రతిపక్షం అక్కరలేకుండా తనే ప్రతిపక్షంగా మారి, పాత కాంగ్రెసు వేరు, నా పంథా వేరు అని ప్రజలను నమ్మించడానికి సోషలిస్టు విధానాలు అమలు చేసి, ప్రజలకు నిధులందేట్లా చేసింది. దాంతో కాంగ్రెసులో పాత నాయకులు ఆమెకు రకరకాల అడ్డంకులు కల్పించి, గోల చేశారు. సామాన్యప్రజలు ఇందిరను తమ మనిషిగా భావించి, పాత కాంగ్రెసు నాయకులను అసహ్యించుకున్నారు. 1977లో ఓడిపోయినా మూడేళ్లలోనే మళ్లీ అధికారంలోకి రావడానికి ఇందిరకు యీ యిమేజే దోహదపడింది.

ఎన్టీయార్ విషయంలోనూ అంతే. వస్తూనే ఎన్నో పథకాలు, ఏవేవో పేర్లు. పేదవాడే దేవుడంటూ నినాదాలు. ఇందిర అనుయాయులైన కాంగ్రెసు వాళ్లు కోర్టులకు వెళ్లి అడ్డుకునేవారు. ఇలా అయితే రాష్ట్ర ఆర్థికవ్యవస్థ సర్వనాశనమై పోతుందంటూ పత్రికల్లో వ్యాసాలు గుప్పించేవారు, మేధావులు వేదికలపై హెచ్చరించేవారు. కానీ పేదలు వినలేదు. ఈయన మనకోసం ఏదో చేస్తుంటే కాంగ్రెసు సైంధవుడిలా అడ్డుపడుతోంది అనుకుని మళ్లీమళ్లీ గెలిపించారు. ఇప్పుడు జగన్ విధానాలను అడ్డుకుని టిడిపి కూడా యిలాటి పేరే తెచ్చుకుంటోందని నా అభిప్రాయం. జగన్ టిడిపిని రెచ్చగొట్టి అమరావతి ఊబిలోకి పడదోశాడని నా పరిశీలన. అమరావతి గురించి టిడిపి మాట్లాడిన కొద్దీ ‘వాళ్ల పెట్టుబడుల గురించే యీ ఆరాటమంతా..’ అనే మాట వినబడుతోంది.

నా ఉద్దేశంలో టిడిపి అమరావతి ఉద్యమం నుంచి బయటకు రావాలి. అమరావతి కీర్తనలు ఆపాలి. మా హయాంలో చేయగలిగినది చేశాం, తర్వాతి వాళ్లు వచ్చి మార్చేస్తే మేమేం చేయగలం? అనేసి ఊరుకోవాలి. ఇప్పటికైనా తక్కిన ప్రాంతాలపై దృష్టి పెట్టాలి. తిరుపతి ఉపయెన్నికలలో నెగ్గాలన్నా రాయలసీమకు అనుకూలంగా మాట్లాడాలి. ‘రాయలసీమ రౌడీయిజం’ వంటి మాటలు మానుకోవాలి. అంతిమంగా మూడో వంతు రాజధాని వచ్చినా రాకపోయినా వైజాగ్ పెద్ద సిటీగా ఎదగబోతోంది. అక్కడకి పెట్టుబడులు రావచ్చు, జనాభా పెరగవచ్చు. వైజాగ్‌కు తరలించడాన్ని ఎదుర్కుంటాం అనే లైను తీసుకుని అక్కడి ప్రజల ఆదరణ కోల్పోవడం అవివేకం.

ఇక ఉద్యమకారుల మాటకు వస్తే – నా గత వ్యాసం చదివి కొందరు బాబు ఒక్కడే అన్యాయం చేశాడా? జగన్ అన్యాయం చేయలేదా? అని అడిగారు. జగనూ చేశాడు కానీ అధికారంలో యిప్పుడు ఆయన ఉన్నాడు కాబట్టి ఉద్యమకారులు ఆయనతోనే డీల్ చేయాలని నేను రాశాను. ఫ్యాక్టరీ యాజమాన్యం చేతులు మారింది. వర్కర్లకు డిమాండ్లు వున్నాయి. వాళ్ల యూనియన్ ఎవరితో సంప్రదింపులు జరపాలి? కొత్త మేనేజ్‌మెంట్‌తోనే కదా! నిన్ను నమ్మను, పాత మేనేజ్‌మెంట్‌తోనే ఊరేగుతాను అంటే అయితే మీ ఖర్మ అని వదిలేస్తారు కొత్త ఓనర్లు. పాత ఓనరు ఎంత జాలి ఒలకపోసినా ఏమీ చేయలేడు. వాళ్లు ఆశించిన స్థాయిలో కాకపోయినా రైతులకు ఎంతో కొంత దక్కాల్సిందే, అది యివ్వవలసినది ప్రభుత్వమే. వీళ్లు అడగవలసినది ప్రభుత్వమే. ఆ గ్రహింపు ఉద్యమనాయకులకు రావటం లేదనేదే నా బాధ.

టిడిపి, అమరావతి ఉద్యమం విడాకులు తీసుకుని ఎవరి మానాన వారు పోరాడితేనే ఉభయులకూ కుశలమని నా భావన. టిడిపి తక్కిన ప్రాంతాలకూ విస్తరించాలి. లేకపోతే బిజెపి ఆ మేరకు ఖాళీ భర్తీ చేద్దామని చూస్తుంది. దానికి జగన్ పరోక్షసహకారం కూడా వుండవచ్చు. ఎందుకంటే దశాబ్దాలుగా పాతుకుపోయిన రెండు పార్టీలు, కాంగ్రెసు, టిడిపిలలో ఒకటి సర్వనాశనమై పోయింది. కానీ ఐదేళ్ల అధ్వాన్న పరిపాలన తర్వాత కూడా 2019లో టిడిపికి 39 శాతం ఓటింగు వుంది. బాబు పొరపాటు విధానాలు, లోకేశ్ ఎక్కిరాకపోవడం వలన టిడిపి భవిష్యత్తు ఆశాజనకంగా లేదు. ఇదే అదనుగా బిజెపి సాయంతో టిడిపిని దివాళా తీయించాలని జగన్ ఆలోచన. భవిష్యత్తు కోసం టిడిపి క్యాడర్ తమతో వచ్చి చేరుతుందని బిజెపి ఆశ.

అమరావతివాదుల విషయానికి వస్తే – బిజెపిపై పెద్దగా ఆశలు పెట్టుకోవడం తెలివైన పని కాదు. టిడిపి అనుభవం చూశాక, బిజెపి మరీ లోతుగా దిగదు. పైపైన కబుర్లు చెపుతుందంతే. ముఖ్యంగా రాయలసీమలో బిజెపికి ఎదగడానికి ఛాన్సుంది. టిడిపి రాయలసీమలో చాలా పోగొట్టుకోవడం చేత వైసిపికి ఎదురు లేకుండా వుంది. వైసిపి చేసిన తప్పులు ఎత్తి చూపుతూ ప్రతిపక్షంగా ఎదిగే అవకాశం బిజెపికి రాయలసీమలో బాగా వుంది. అలాటప్పుడు కర్నూలుకి హైకోర్టు కూడా అక్కరలేదు, నవనగరాలూ అమరావతిలోనే పెట్టాలి అనే లైను బిజెపి ఎన్నిటికీ తీసుకోదు. గతంలో కాంగ్రెసు నాయకుల్లా యిప్పటి బిజెపి నాయకులు తలొకరూ తలో మాటా మాట్లాడుతున్నారు.

అందువలన అమరావతివాదులు వైసిపితోనే బేరసారాలు మొదలెడితే మంచిదని నా అభిప్రాయం. ఈలోగా ఉండవల్లి వంటి వాళ్లు వచ్చి కోర్టుకి వెళితే మీకు వేలకోట్లు వస్తాయని చెపితే (ఆయన లెక్కప్రకారం దాదాపు 34 వేల ఎకరాలకు 50 వేల కోట్ల పరిహారమంటే ఎకరానికి దాదాపు కోటిన్నర అన్నమాట) నమ్మి ఆశలు పెట్టుకుంటే ఆశాభంగం తప్పదు. ‘కాస్త ఎగ్రిమెంటు ఓసారి చదివి మరీ చెప్పండి మహానుభావా!’ అని వారు ఉండవల్లిని కోరి వాస్తవాలు తెలుసుకుంటే మంచిది. **– ఎమ్బీయస్ ప్రసాద్ (డిసెంబరు 2020)**